
U BRITKOJ GLADI SOLIKI 


Dugo smo stajali i nestrpljivo čekali, da već jednom po- 
đemo, Kad dođe i taj željeni čas, g, major odredi, da prva 
polazi peta, pa četvrta kolona i tako redom. Prva ostade 
zadnja, jer je već i bilo vrijeme, da se ona jednom tuži na 
one prve, koji tobože idu prebrzo. 

Od polaska prvih pa do polaska onih najzadnjih prođe 
opet puno vremena, jer je trebalo prelaziti preko potoka kao 
i sinoć, samo što je ovaj jutros i širi i dublji. To je bila teška 
muka, a šteta je, što je g. Živković bio odustao od svoje prvo- 
bitne zapovijedi, da moramo ići neprestano po dvojica i pri- 
ključeno jedni uz druge. Da toga nije bilo, bili bismo lijepo 
zagazili i u najvećem redu brzo prešli, jer smo već tako i taiso 
bili mokri ne samo do koljena nego i pod pazuhom. 

Kad sam vidio našega dragog Vodeka, kako je stisnuo 
glavu u jaku i metnuo ruke u džepove, kao da je pošao na 
zagrebački korzo ili u procesiju, dođe mi, da se uza svu svoju 
muku nasmijem. Sjetio sam se, kako je ono o pokladama ne- 
nadmašivo glumio srpskoga čičicu i u vladanju i u odijelu. 
Bio je tako uspio, da je došao k čiči, k pravome čiči, koji je 
stajao na straži, uzeo mu pušku s ramena — tako su se čiče 
uvijek smjenjivali — i rekao mu: 

— Idi, bre. Ćeš jedeš. 

Kad je to čiča čuo, veselo se pokupi i pođe, ali naš Vodek & 
opazi, u kakvoj je kaši s puškom o ramenu, pa poleti za čičom, 
pružajući mu pušku, i šane: 

— Hej, more. Stani. Ćeš čekaš još malo, ću idem da oba- 
vim nužda. 

Dobrodušni čiča opet primi pušku i uzšeta se gore dolje, 
a naš Vodek strugne. Čiča je sigurno nestrpljivo čekao svoju 
»smenu«, misleći: »Će me prevari«, dok je njegov zamjenik 

s nama zbijao šale i ubrzo dospio u buharu, jer nijesmo molili 
g. J. Popovića, da dopusti maskiranje. 

Sad sam se toga sjetio i srce mi ugodnije zakuca, ali mi 
smijeh nije mogao da izbije ni na oči ni na usne. Sve se u 
meni sledilo i ovilo se o neku tešku, neugodnu ljusku, koja je 
naličila osinjaku. Trebalo je samo taknuti, pa da polete rojevi 
— bijesa i srdžbe. 

Jučer smo prešli oko 20 km., a rekoše, da danas imamo 
isto toliko do Slatine. Srećom nije g. major s nama govorio, 
pa smo tako bili pošteđeni s njegovim pričama o udobnostima, 
što nas tamo čekaju. Barem se nijesmo ničemu nadali. Tu u 
Vasijatu vidjesmo jednu jedinu arnautsku kuću. Ako je ta- 


kovo »selo« i ta Slatina, onda ćemo dobro proći, Kolika je bila 


naša želja za jelom, može svaki lako zamisliti, no još je po- 
trebnija bila vatra, da se čestito osušimo i ogrijemo. 

Neprestano smo se penjali u dugom redu kao ptice selice, 
kada pođu u bolje, toplije krajeve. Na gdjekojem je mjestu 
bilo među nama i po dvadeset koraka razmaka, ali se ne sjeti 
nijedan žandar, nijedan vojnik, da nas opomene, jer su se i 
oni jedva vukli. 

Putem smo se namjerili na nekoliko mrtvih naših voj- 
nika, a poslije čusmo, da ih je tuda i više pomrlo, no da je 
srpska vojska dobila naredbu, da ih pobaca s puta u jame i 
doline, da ih tako ne viđe oni, koji će poslije doći. To je bila 
vrlo pametna odredba, jer je užasno djelovalo na dušu, kad 
si se tu, daleko od bojišta, namjeravao na mrtve vojnike. 

Oko 11 sati čusmo, kako netko kraj puta iza trnja stenje 


i jauče. Ne smijem ustvrditi, da je tko poletio, da nesretniku | 


pomogne, ali smo svi redom, kako smo stizali, prilazili, da ga 
vidimo. Držim, da je to bila radoznalost i strah pred onim, 
što je i nas svakoga moglo stići na svakom koraku. Mi mu 
nijesmo mogli nikako pomoći, jer nijesmo ni sami ništa imali 
i jer smo i sami bili tako izmučeni i obnemogli, da smo se 
jedva vukli. Pogledali smo ga s mnogo iskrene sućuti, koja 
mu nije nimalo olakšala umiranje, a neki su ga i nagovorili. 
Uzvratio je s nekoliko nesuvislih njemačkih riječi i dalje ste- 
njao i dalje istiskivao nerazumljive glasove, koji su zvučali 
kao vapaj pogorelca na uzbunu. Bio je bos, dok mu je ostalo 
odijelo bilo prilično. Naš Krunoslav priđe bliže k njemu, skide 
sa sebe svoj gunj, razmota ga i pokrije vojnika, Neka mi 

oprosti, što ću ovdje priznati, kako sam u taj čas pomislio, 
da to nije učinio iz milosrđa nego stoga, što je osjećao, da mu 
je gunj — »suvišan«, 

Kad je i to bilo gotovo, kad je nesretni čovjek pokriven 
možda jedino s tom opravdanom svrhom, da u zadnji čas svo- 
jega života povjeruje, ako slučajno dođe k sebi, da kao čovjek 
umire u krevetu pod jorganom svoje tužne majke, pođosmo 
dalje, kao što bi čopor vukova, pogledavši svojega druga, koji 
se uhvatio u lisičine, otišao svojim putem. 

Liječnika nije bilo nijednog blizu nas, a sve da je koji 
i bio, ne bi mu bio mogao dati ništa, baš ništa, potpuno ništa, 
a i kad bi imao što da mu dade, ne bi koristilo, jer onome više 
ne bi bile pomogle ljekarije cijeloga svijeta, pa stoga ni mi 
nijesmo mogli učiniti ništa čovječnije ni pametnije, nego da 
spustimo glave i — oteturamo dalje. Bog zna, gdje je neko 
srce venulo za njim — — — I 

Gdjekada smo na čas stali, da odahnemo, ali o kakvom. 
većem odmoru nije moglo biti ni govora, jer je kiša lijevala 


“i duvao oštar, hladni vjetar. 


Nešto pred podne iziđosmo na vrh brda i opazismo pred 
sobom neuglednu baraku sa srpskom zastavom, a preko puta 
od nje stražarnica. Oko glavice su bili iskopani streljački jarci, 
po kojima se moglo sigurno zaključivati, da se Srbi ne osje- 
ćaju osobito sigurni u tim »najnovijim« krajevima, ali mi tada 
nijesmo zaključivali ništa, jer nam je s druge strane brda 
udario u lice još žešći i oštriji vjetar nego što je bio onaj, 
koji nas je dotle pratio. 

Službeni znak srpske vlasti nije imao privlačive snage, 
jer za nas nije značio ništa. O tom smo sad bili posve uvje- 
reni, pa se ne iznenadismo, kad ni ne stadosmo kraj te »vojne 
stanice«. 

Tu stiže do nas glas, da je poručnik Krunoslav pao i da 
ne može dalje. Više nijesmo ništa mogli doznati, jer nije nitko 
ništa znao. Gegali smo dalje, da utečemo istoj sudbini, a 
Krunoslav?! — Što mu mi možemo?! — — — 

Šutke se značajno pogledasmo i kao po nekom dogovoru ' 
upesmo svu snagu, da idemo što ustrajnije i što brže, dok je 
još malo snage. Žalili smo Krunoslava i njegov nas se slučaj 
duboko kosnu, jer je svaki osjetio, da se to isto može i njemu 
dogoditi to prije, što je vjetar bivao sve nesnosniji, a kiša se 

prmea u oštru, gustu soliku, koja nam je tukla ravno 
u lice, 

Haljine nam se smrznuše i gunj se u vijencu preko ra- 
mena ukoči kao pojas za spasavanje. Nigdje nije bilo nijedne 
kuće i bili bismo vjerovali, da tu niti ne živu ljudi, da ne 
iskrsnu pred nas nekoliko Arnauta s kruhom i kuhanim krum- 
pirima. Sigurno su tako trgovali jučer i prekjučer s našim i 
srpskim vojnicima, pa su za svaki slučaj pripremili »robe«. 
Kod sebe su imali još vrlo malo, jer su oni prvi pokupovali. 
Za svaki su krumpir iskali groš, a za omalen kruh, jedini, 
koji su još imali, dade im neki Madžar banknotu od deset 
dinara. Kad je počeo jesti, malo se nije udavio. Bila je sama 
pljeva i sve baci u jarugu, jer nije mogao progutati ni jednog 
zalogaja. 

Ja sam ugrabio — doista se grabilo i bacalo novac, jer 
inače ne bih ništa dobio! — ugrabio sam dva krumpira i la- 
komo ih, pod »mundirom«, opravio u drugi bolji svijet. Jao, 
da znate, što su bili slatici! ——— 

Sjećam se, da sam u istom poslu vidio Maloga Bucu i 
natporučnika Pavla, a sigurno su se i drugi tu pomogli. Krum- 
Pire nije nitko gulio, jer je to fizički bilo nemoguće. Jedva si 
skupio prste toliko, da ti krumpir ne ispane iz ruke, a kamo li, 
ea bi ih još mogao sastaviti, da ga guliš. To bi uostalom bila 
i šteta, jer i oguljine mogu neko vrijeme zabaviti želučane 
sokove. 

Stiže nas Mujo i poče pripovijedati o Krunoslavu, 

— Pao je — kaže — kao mrtav i ležao. Ljudi su ga po- 
gledali i prolazili. Neki su čas stali, pa odlazili i oni. Kruno- 
slav je dolazio k sebi i počeo stenjati. Ja ga upitam, ima li 
što jesti, a on izvadi iz torbice kutiju sardina i umoli me, da 
mu je otvorim. Kruha nije imao kao ni ja, ali u to dođe ciga- 
nin — to je bio srpski vojnik, ciganin, naš stražar — izvadi 
komadić kruha i dade mu. »Nemam više«, kaže. Čim je počeo 
jesti, ostavio sam ga i otišao, jer nijesam smio, da mnogo 
zavstanem. Ne bih vas stigao. Otraga su još bolesnici i »Nach- 
zuigleri«, pa će ga oni maći, 

Mujo je pripovijedao na dušak, da ga nitko nije prekinuo 
ni s najmanjim pitanjem, ni s najmanjom upadicom, a zatim 
odmah i on zanijemi kao riba. Čudim mu se, da je smogao 
i onoliko riječi. 








Vjetar je luđovao, solika bjesnila i studen rezala lice kao 
naoštrenim nožem, 

Dođosmo do nekog raskrižja, od kojega smo okrenuli na 
lijevo, no Lepir se pognuo, natukao kapu preko ušiju i od- 
ljuljao ravno naprijed u prijašnjem pravcu kao nijemo blago. 

— Ovamo, Lepire! — viknem ja, opazivši, kamo je zalutao. 

— Aha! — reče on, malo podigne glavu i skrene za nama 
bez i jedne riječi. U tome je času bio zaboravio i Padišaha i 
Austriju i nije mu više bilo do komedije. Pomicao se naprijed 
kao komad drveta. 

Moja je torba nemilosrdno tištila, mokri je gunj bio 
dušmanski pritegao, a prazni se želudac pripio uz hrptenjaču, 
da me je svaka kretnja vrijeđala, ali sam uza sve to bio tje- 
lesno još prilično čvrst, Neko sam vrijeme išao kraj ugodnog 
zagrebačkog profesora graditelja G., koji se također izvrsno 
držao i češće mi tihim šaptom ponavljao: »Vi divno idete pod 
tim teretom!« 

To je bilo istinito. Tjelesno sam bio još jak, ali sam zato 
duševno bio posve uništen. Nijesam vjerovao, da će i pola 
šatora stići na naše noćište, a još manje sam se nadao, da 
ćemo biti smješteni u kuće, pa sam držao, da ćemo prenoćiti 
na otvorenom i u duhu sam nas gledao iduće jutro polovicu 
smrznutih kao vrapce. Ja nijesam ni pomišljao na muke, koje 
sada snosim, nego neprestano na noć, na strašnu, posljednju 
noć i za svoj život ne bih bio dao ni lule duhana. Nikada, u 
najljućoj topovskoj i puščanoj vatri, nijesam bio tako živo 
osjetio, da mi se približuje kraj kao to popodne i bi mi teško, 
da bih bio mogao zaplakati kao najrodnija kiša. 

— Umrijeti od gladi, smrznuti se i pasti u provaliju ili 
u blato, ostaviti same sve svoje mile i drage, a da tvoja ne- 
dolična smrt nikom, savršeno nikom ne koristi; umrijeti među 
ljudima, koji ti ne mogu ništa reći, koji ti ne mogu ništa dati 
nego jedan mutni zaplašeni pogled, kojim ne žale tebe, nego 
u tebi žale sebe, gledajući već u dojdućem času svoje ukočeno 
truplo kraj tebe — tako umrijeti, to je užas — — — 

Gledao sam, kako takova smrt upire u me svoje oštre oči 
kroz maglu krupne solike i oblake studenoga vjetra i duša 
mi se sledi, a na usta mi naleti prigušen krik. 

U pravilnom su mimohodu ispred mene prošli moja slatka 
majčica, moja dobra, draga žena, moje sitno dijete, moja 

braća, moje nevjeste, moji prijatelji i svi moji znanci; u živim 
slikama osvanu preda mnom moje cijelo djetinjstvo, moje 
cijelo mladovanje, moj cijeli topli obiteljski život, a nekim mi 
se čudom navrnuše na jezik riječi, koje nijesam šaptao nego 
samo uzdisao: 


Raspremi prebijele krevete, dušice moja, 
Nadoji našega sina, malena i zlata, 

Pa lezi, počivaj mirno. Ja ne ću ti doći 
Nikada više — — 


Pri tim me je riječima obuzela takova jeza, takav užas, 
takav strah, da još ni dan današnji ne shvaćam, kako odmah 
nijesam pao mrtav pod teretom te grozne prikaze, što je u 
mene bila uperila svoje nemilosrdne oči. 

Tojebilo17. studenoga, 1915.g., ito jenajteži, 
najopasniji dan, koji sam dosada proživio. 

Okrenusmo nizbrdice u nekakovu provaliju. Tu je vjetar 
bio blaži, a i solika je jenjavala, ali je zato bilo sklisko, da 
smo se jedva pomicali, Još je najsigurnije bilo trčati, što smo 
mnogi i činili, jer smo tako lakše održali ravnotežu i uz to se 
još i malko zgrijali. Vrlo su mnogi padali, što više: rijetki su, 
koji nijesu padali, mnogi su se koturali po nekoliko metara 
kao balvan, a zastavnik je Lujo tako dušmanski zeznuo o 
kamenje svojim poštenim južnim polom, da se dva časa nije 
mogao snaći, a poslije toga je unezvjereno gledao oko sebe 
kao čovjek, kojega nenadano bace iz kavane na živahnu ulicu. 

Kad smo sašli na dno jaruge, srete nas duboka gorska 
brzica, Ako se ne varam, tu se je Bela udostojao, da se okupa, 
što je moglo samo ojačati led na odijelu, ali mu tijelu više 
nije moglo naškoditi. 

Na drugoji smo obali sjeli i odmorili se. Bilo je dosta 
ugodno s obzirom na ono, što proživjesmo, ali je bilo premalo, 
da probudi dobre nade, jer smo se opet, odmah od potoka, 
morali penjati na drugo brdo, koje je možda još gore nego 
ono, s kojega sađosmo. Stalno nijesmo ništa znali, jer kroz 
soliku nijesmo vidjeli, ali smo se bojali zla. 

Poslije par časaka pođosmo i brzo se uvjerismo, da su 
nam bojazni bile opravdane. Što smo dalje išli, to smo dolazili 
u sve veći i veći vjetar. Solika dođuše više nije padala, ali je 

zato počeo pršiti sitan snijeg. Ako se koja dobra nada i bila 
porodila u onoj ugodnoj dolini, tu je bez milosrđa osuđena 
na smrt. 

Oko 3 sata po podne ugledasmo pred sobom oveće selo — 
mislim, da je to bilo selo Radomir — i učini nam se, kao da 
otuda sijevnu zraka toploga sunca, koja se pretvori u hladnu, 
ogavnu zmiju, čim primijetismo, da je čelo naše kolone već 
na drugoj strani mjesta i da se kreće naprijed. 

Tu nas stiže g. Živković. Na njemu je bila velika bunda. 
Iza njega je jahao njegov »tjelesni liječnik« i naš pukovnik. 

— Je li teško? — upita major mirnim, hladnim glasom, 

— Nije teško! — odgovori njih nekoliko, ne krijući krvave 
gorčine u glasu. 

Time se razgovor svrši i konjanici prođoše. Iznenadilo nas 
je, što je g. Živković s nama progovorio, 

Počelo je dobro kijati. * 

Jedva smo se vukli, a osobito smo tužna srca prošli kroz 
selo, koje bi nas bilo moglo sve primiti pod krov. Išli smo 
dalje u neizvjesnost, u mećavu, u hladnu noć, u propast. 

Na sve smo strane viđali srpske državne gunjeve, koje su 
bacali neki časnici, i ako su pred sobom osjećali strahotu 
zimske noći. Naši su ih skoro svi pridržali, a Lepir su, Mujo 
i Sin Smrti — slabi Sin Smrti! — nosili po dva i bili sprem- 
niji, da sve druge stvari bace prije nego li njih. 

Kad smo se teškom mukom popeli na taj brijeg, srete nas 
odmah drugi i tako redom nekoliko puta i tako redom do 
ludila i tako redom do očaja. Na jednom brdu vidjesmo stado 
ovaca, koje su pasle oko kamenja i brstile niske, kržljave 
grmeče, a odmah nam zape za oko i plot, suhi, veliki plot oko 
jednoga vrta. Kako je to divna prikaza: ovce i drva, a pušači 
i jesmo, pa je lako za šibice! — — — 

Moradosmo se zadovoljiti samo dobrim mislima i proći. 

Čini mi se, da je to ono mjesto, gdje je zarobljenik ukrao 
i zaklao ovcu, Amautin zaklao zarobljenika, čiča ustrijelio 
Arnautina, pa po noći i sam čiča umro od gladi i studeni — 

To nije legenda! 

Stigosmo jednoga svog druga, mladog poručnika, nje- 
mačke narodnosti, koji je zaostao iz pete — danas prve — 
kolone i jedva se pomicao uz potporu srpskoga stražara, koji 
se i sam teškom mukom vukao. 

Slika je bila prilična onoj, kad je ciganin izvadio i dao 
Krunoslavu zadnju koricu kruha — — — 

Padao je suton i naša je otporna snaga padala do ledišta. 

— Ja više ne mogu! — reče Mujo. — Tko će mi nositi 
gunjeve do Debra, dat ću mu deset dinara. 

Pogodio je crkvu, u kojoj će se pomoliti Bogu! Mi se sami 
jedva vučemo, a on nudi svoje gunjeve i nekakove dinare! 

— Ja ću ti pomoći — javi se srpski stražar, koji je išao 
uz nas — ali ne mogu nositi do Debra. Daleko je. 

— Pa ponesi mi ih barem do Slatine — žurno prihvati 
Mujo, samo da mu ne izmakne. — Slatina ne može biti više 
daleko. Dat ću ti dinar. 

— Dobro — prihvati vojnik i zguli vijenac gunjeva s 
Mujine glave, pa ga prebaci preko ramena, 

Istom utvrdiše posao, kad iziđosmo na vrh brijega i opa- 
zismo selo na kojih dvjesta koraka pred sobom. Prve su ko- 
lone već stajale u redu. 

— Eto Slatine, gospodine — reče vojnik. — Nema ni sto 
koraka. Ne trebaš mi dati dinar. 

— Dat ću ti ga, brate — uzvrati Mujo. — Bog ti ga bla- 
goslovio, jer ja više ne mogu ni dva, a kamo li sto koraka. 

Ubrzo stigosmo na mjesto i stadosmo u red. Pred sobom 
nijesmo vidjeli mnogo kuća, pa je još uvijek kraljevala u 


nama strava, ali nijesmo vidjeli ni da su šatori podignuti, pa: 


je to bilo barem malo utješljivo. 

Snijeg je neprestano padao i mi smo u njemu stajali još 
dobra pola sata i još se jače, potpuno se smrzli prije nego nas 
počeše dijeliti — po kućama. 

— Hvala ti, dobri Bože, na milosti! —- uzdahnuo sam iz 
dna srca, iz dubine duše kao možda nikada prije. 

Veliki Bože, samo Ti znaš, koliko je bilo moje veselje i 
veselje mojih drugova, kad vidjesmo, da ćemo noćiti pod kro- 
vom, pa kakov on bio da bio! 

Još prije nego nas povedoše, opazih, kako se gospoda kupe 
kod nekoga plota, i poletim tamo, sluteći, da Arnauti trguju. 
Nijesam se prevario. Dva su Arnautina stajala s druge strane 
plota, držeći u tepsijama komade kukuruzovnice, koja se je 
žutjela kao dukat. Jedan im je gospodin nudio za pola kruha 
deset dinara u papiru, ali oni nijesu htjeli ni čuti. Komad po 
dinar u srebru ili još radije po staru košulju ili gaće! Kad im 

je zapeo za oko komad rublja, novac je potpuno izgubio vri- 
jednost i na sve si strane vidio, kako gospoda žurno skidaju 
smrznute gaće ili košulju, kojima su bila umotala glavu, i nude 
ih za komadić kruha. Neki su pokušali svoje rublje brzo svući, 
jer su imali na sebi po dva, tri preoblačila — ali je to bilo 
nemoguće, dok se gornje odijelo ne odledi. 

Meni je uspjelo, da Arnautinu turim u ruku dinar, zadnje 
srebro, koje sam imao, i da ugrabim komadić »prohe«. Tako 
su Srbi nazivali kukuruzovnicu, i ako u njoj nema ni truna 
prosenoga brašna. 

— Daj mi malo, daj mi malo — saletješe me sa svih 
strana, kad sam se povratio među svoje. 

— Ne mogu, ljudi — branio sam se ja. — Ovo je za nas 
četvoricu, a vidite, da nemam ni deset zalogaja. 

Uistinu je bio vrlo malen komadić, mnogo manji, nego se 
kod nas na selima dobije bijeloga kruha za deset filira, a k 
tomu je bilo sveto pravilo, da je zajedničko cijeloj družini, 
štogod kupi koji njezin član, pa bilo mnogo, bilo malo. 

— Daj mi samo jedan zalogaj — molio je Mujo i poslije 
mojega razjašnjenja. 

— Oprosti. Vidiš, da ne mogu. 

— Povrati mi dušu! — reče on mirno, ozbiljno i uperi u 
mene mutan pogled. 

— Ako je tako: evo! — odgovorim ja i dadoh mu dva, 
tri zalogaja. Ja mislim, da sam u tom času bio vrlo blijed i da 
mi je glas drhtao od uzbuđenosti. 

— Hvala ti, brate. Ne ću ti zaboraviti — govorio je Mujo 
tišim glasom, gutajući suhe siromašne zalogaje. ' 

Istom u tome času opazih, kako je on neopisivo bijedan, 
satrven i nemoćan i pričini mi se, da više nije čovjek. Pred 
tom me pomišlju opet spopade neiskazani strah, jer — tko nije 
bio u našem društvu, tko bi nas mogao sa strane mirno pro- 
matrati, morao bi vidjeti, da smo mi svi potpuno jednaki i 
da više nijesmo ljudi, nego neka vrst stvorova, koja je na 
uskoj granici između ljudi i životinja, na međi između razuma 
i ludila, ali svakako bliže životinji nego čovjeku, bliže ludilu 
nego razumu. 

Već iz Ljum Kule patimo od bolesti »iskanja«. Čim jedan 
nešto ima, pedeset ih raskolači oči i usta sama šapću: 

— Daj mi malo, daj mi malo. 

Što smo bivali siromašniji, što je okorjelo samoživlje brže 
raslo, što smo postajali osorniji jedan prema drugome, to je 
ta bolest sve više i više uzimala maha. Poznam malen, vrlo 
malen broj onih, koji joj nijesu podlegli i među kojima se ne 
može naći ni moje ime. S velikom odvratnošću opazismo, kako 
se od naš drži daleko nekoliko gospode, za koje smo sigurno 
znali, da imaju novaca, dosta novaca, i to također austrijskih 
novaca, koji su vrijedili deset puta više nego srpski, jer si ih 
bez muke mogao upotrijebiti. To je na nas tako djelovalo, da 
mi jednoga dana reče Doktor, mirni uglađeni, obrazovani i 
vrlo uviđavni Doktor, koji doduše ni sam nije imao mnogo 
novaca, ali je ipak mogao izlaziti sa svojom družinom bez 
tuđe pomoći — taj mi čovjek reče jednoga dana uz trpak 
smiješak: : 

— Morat ćeš, Aniću, napisati: »Hrvatski lihvar na putu 
kroz Albaniju«. 

"Tada sam bio odlučio, da doista i napišem nešto slično, 
no sada mislim drukčije. 

Svaki je gospodar svoje kese, pa bio čovjek, bio životinja, 
i ima pravo, da njome raspolaže, kako mu se najbolje sviđa. 
Druževnost je sveta dužnost samo za one, koji to osjećaju, a 
koji ne osjećaju, za njih je ona — egoizam onih, koji ništa 
nemaju, mnogo trebaju. On osjeća t. j. on misli, da nikoga ne 
treba, pa nimalo ne želi, da njega tko treba, osim ako mu se 
pruži dobra zgoda, da se javno, a po mogućnosti uz najnižu 
cijenu, pokaže velikim mecenom, filantropom i altruistom 
(oni se rado služe tuđim riječima, jer se time mjeri inteligen- 
cija!) Kad bi s takim čovjekom bio u tuđem svijetu, tamo 
obolio i sa smrtne ga postelje zamolio, znajući, da ima dosta 
novaca, da mi posudi dvadesetak kruna, da prije smrti ne 
budem željan svake ponude i da mogu nagraditi čovjeka 
stranca, koji me je bratski dvorio — ne bi me iznenadilo, ako 
bi mi odgovorio, i ako zna, da se ne mogu ni kod koga dru- 
goga pomoći, i ako smo mi »braća domorodci«: 

»Oprosti, dragi. Nijesam još dobio od kuće«. Ima publike, 
koja bi aplaudirala toj kolegijalnosti i altruizmu, koji se 
osjeća u mekoći i toplini odgovora; taj kapital vjerojatno ne 
bi nosio kamate, i — najzad — mogao bih ja i umrijeti, a 
gospodin ne pozna moju familijarnu situaciju, pa ne zna, da 
bi moja žena »sglihovala« sve moje račune, pa dostizali vri- 

jednost našega pokućstva i cijeloga gospodarstva i da bi moja 
braća platila moje dugove, pa iznosili više, nego li bi mogli 
dobiti na licitaciji za cijeli naš »grunt i viršaft«. 

Sada me to ne bi iznenadilo, dok smo u Albaniji mislili 
drukčije. Bili smo nepravedni, jer smo bili do kraja uništeni 
i duševno i tjelesno. Neka nam oproste gospoda, na koju smo 
se ljutili, a da nijesmo imali razloga, Oni su dobro mislili, 
da je bolje, da nas pedesetak crkne, a da oni udobno prođu, 
nego da s nama bratski dijele, pa da se svi jednako patimo. 
Oni bi nas doduše bili time obvezali na trajnu zahvalnost, 
olakšavši nam mnogi gorki nečovječni čas, ali onda oni ne bi 
bili donijeli u Italiju stotine austrijskoga novca. Ovako je 
bolje. Njima njihov novac, nama naša iskustva; mi nijesmo 
nikom obvezani, a oni nijesu odstupili ni za dlaku od svojih 
principa. Princip je vrlo važna stvar osobito u novčarskim 
poslovima. 

Istini za volju moram napomenuti, da su ta gospoda i na 
sebi tako škrtarila, da nam je i to bilo odvratno i vrijeđalo 
nas je, kad smo vidjeli, kako očito pate glad samo stoga, da 
tu ne promijene novčanicu austro-ugarske banke, jer je mnogo 
nade, da će u idućem mjestu dobiti za nju jedan dinar ili 
jedan čerek više, nego im se sada nudi. Kad smo to gledali, 
bilo nam je, kao da nam jedan liječnik vadi zube, a drugi 
pravi otiske cipela na boljem dijelu tijela. To je bilo onda, 
u Macedoniji ili u Albaniji, kad smo bili svi nervozni i uzru- 
jani do bezumlja, ali sada uviđam, da ste vi, gospodo, imali 
pravo, jer poslovica »našega milog ispaćenog naroda« kaže: 

»U radiše svega biše, u štediše još i više!« 

Najzad — ne znam, s kojim smo se mi pravom zanimali 
za ono, što vi radite i kako škrtarite, a pogotovo: ne pojmim, 
na temelju kojega smo paragrafa očekivali, da ćete vi s nama 
dijeliti ono, što je samo vaše, pa ta dioba bila i u obliku 
zajma?! To je zaista nepojmljivo, ali se može oprostiti, kad 
sada uviđamo svoje griješke. 

Oprostite nam. Schwamm driiber! 

Vratimo se opet u Slatinu i sjetimo se, kako nam je bilo 
strašno teško čekati u vjetru i snijegu, dok nas počeše smi- 
ještati po kućama. Činilo mi se, da je ono pola sata, što smo 
prostajali, bilo teže nego polovica puta, ali smo već znali, da 
ćemo u kuće, i to je ono, što nas je ohrabrilo, što nam je duh 

podiglo i uništilo moju ubitačnu vjeru, da će me sutra naći 
koji Arnautin smrznuta i pohlepno svući prnje s mojega tijela, 
a da ne reče ni »Allah rahmetli« — — — A 
Poslije smo opet morali stajati dobrih pet časaka prije, 
nego su nas pustili u kuće. Cijelo je selo počelo vikati, mu- 
škarci ge ustrčali, a žene se derale iza zatvorenih vrata: 
— Kadeš, Kadeš! 


Što im to znači, mi nijesmo znali, ali smo primali kao . 


psovku, kletvu i kao najočitiji izljev volje, da nas ne puste 
u kuću. 

Razljutismo se, pa počesmo i mi vikati. 

Moja je družina slučajno odijeljena od one gospode, s ko- 
jom smo redovno i putovali i stanovali, no na to se nije gle- 
dalo, jer je bilo važno samo da se dođe pod krov i da se dođe 
što prije k vatri. 

GOSPODSKO NOĆIŠTE 


Kuću nam otvori čovjek od kojih 35 godina i reče nam 
dosta dobro srpski, da u toj kući nije nitko nego jedna starica, 
koja nas moli, da pazimo, da joj ne bismo zapalili kuću, da 
ne ulazimo u prostorije, koje nijesu za nas određene itd. Sve 
obećasmo po sto puta i rekosmo, da ćemo dobro platiti sve, 
što dobijemo, samo da nas što prije pusti u kuću, Odvede nas 
kroz posve taman podrum u prvi kat u veliku sobu, koja je 
pri jednom zidu bila okićena — divnom vatrom. 

— To je ono, što nam treba! — pomisli svaki od nas i 
zbaci sa sebe smrznute stvari. 

Među nama je bio najstariji već spomenuti zagrebački 
profesor G, i stoga povjerismo njemu, da u ime svih nas pre- 
govara s Arnautinom. 

— Imate li slame? — upita on. 

— Nema. 

— A drva? 

— Nema ni drva. Znate, ja sam ovdje stranac, pa ne 
znam, 

— Mi ćemo sve dobro platiti. 

— Platit će oni, platit — potvrdi srpski stražar, koji je 
bio s nama. — Ovo su sve časnici. 

Čovjek nas pogleda nepovjerljivo i reče: 

— Pitat ću gazdaricu. 

— I štogod ima jesti — dometne profesor — recite, neka 
nam dade. Sve ćemo platiti. Gledažka da nam dobavite slame 
i drva. 

— Za slamu ne znam, a drva ću vam donijeti, dok se 
malo bolje smrkne. Sad ne mogu — odgovori on i ode u drugu: 
sobu. 

Odmah smo se rasporedili za spavanje i ustanovili red, 
kojim ćemo se sušiti. 


Budak: Ratno roblje, II. 2 17 


— Donijet ću slame — reče onaj, vrativši se među nas. — 
Za jelo ima jedan kruh i, ako hoćete, može skuhati kukuruza. 

— Vrlo dobro! — povikasmo svi. — Samo neka skuha 
dosta. u 

Kad smo dobili slame i prvi naramak drva, po kojima 
smo odmah vidjeli, zašto je on morao čekati mrak — jer su 
to bile grane i kolci iz nečijega plota! — kad smo to dobili i 
prvi obrok kukuruza, pade riječ o plaćanju. Srebra je u svih 
nas malo, a u mnogoga nimalo, pa vrlo rado i sa zahvalnošću 
prihvatismo ponudu braće Đure i Ferde, da će oni dati papir, 
a da im mi poslije vratimo svaki svoj dio, gdje se budu novci 
lakše mijenjali. 

Doznadosmo, da je taj naš parlamentar Makedonac, srp- 
ski vojnik, koji je tu na straži, Kad i on dobi za svoj trud 
deset dinara, poče vući drva kao lud, a baka nam iza prve 
banknote posla punu tepsiju jabuka i obeća, da će cijelu noć 
peći kruh. Uzalud smo kušali, da dobijemo ovcu, kozu ili 
kokoši, pa stoga ponovno naručismo kukuruza. 

Da ne bude nikom krivo, jedan je dijelio kukuruze, kruh, 
jabuke i sve ostalo, što smo dobili. Ako se ne varam, ta je 
domaćica bio Greko. Vrlo je zdušno nastojao, da ne bude 
nikom krivo i svaki je čas vikao: : 

— Ej, Ljubo! Evo ti još. Dobio si malo. I tebi Mijo. Znam 
ja, da bi Ličani pojeli vuka pod kožom. I ja sam te pasmine. 
Evo još i tebi, Aniću. Nije ni tvoja kuća daleko od njihove. 
— Bio je vrlo spretan i okretan. 

Makedonac dojavi baki, da ćemo joj dati još deset 
dinara i poslije toga nam posla »na dar« pune dvije tepsije 
kuhane tikve i bez ikakva straha i sustezanja prođe otkri- 
vena između nas na tavan i opet nam donese jabuka, Čast 
koranu i Svečevim odredbama, ali ona je doista imala pravo, 
što se nije krila, jer stara sirota nije imala što kriti. 

Cijelu smo se noć izmjenjivali kod vatre i sušili stvari. 
Kad su jedni bili gotovi, probudili su one, koji su bili na 
redu, a ovi opet druge i tako redom. 

Spavao sam između kapetana Jože i zastavnika Ede, bli- 
zog rođaka našega Sina Smrti. Možda vidjeh još kojega čo- 
vjeka, kao što je Edo, ali boljega, čednijega i nesebičnijeg 
sigurno ne. Za vrijeme rata mu je, kad je on već bio u 
robiji, umro otac i to mu je još više raznježilo i istančalo 

čuvstva i osjećaje. Kad s njim govoriš, čini ti se, da imaš 
pred sobom mlado djevojče, koje je vrlo dobro odgojeno. Ta- 
kav je u osjećajima i vladanju, no tjelesno je vrlo jak i dobro 
razvijen, pa bi pomislio, da je priroda htjela, da u istoj obi- 
telji stvori protunošca slabom Sinu Smrti. 

Bilo nas je oko dvadeset smješteno u tu sobu, ali smo 
prema onome, na što smo bili naučeni, imali svi dosta mje- 
sta, a isto tako je bilo dosta slame. Uza sve je to Edo ipak 
neprestano ležao na boku i pomicao se pod noge ostale go- 
spode, govoreći mi: 

— Evo ti još mjesta, Aniću, Meni je dosta. Pomakni se 
ovamo, da bude prostranije gospodinu kapetanu. Evo ti još 
i slame. Meni ne treba. 

Kakav je bio prema meni, takav je bio prema svima, i 
kakav u jednoj, takav u sve i jednoj stvari. Iznenađivalo 
me je, kako Albanija nije nimalo nagrizla ni njegovo vlada- 
nje ni njegove živce. Možda bi se uzrok smio tražiti u tome, 
što je iz najranije mladosti u Sokolu marljivo gombao. Ta- 
kovo istraživanje i kod njega i kod drugih ne bi bilo ni do- 
sadno ni suvišno — — — 

Drugo je jutro zorom bio pečen kruh i kuhani kukuruzi 
i tikva, pa kad čusmo trubu za polazak, pozvasmo staricu, 
da obračunamo. Došla je među nas i Makedonac joj preveo 
sve, što smo joj rekli, a ona je zadovoljno vrtjela u ruci 
novčanicu i neprestano gledala samo u nju. 

Bili smo svi presretni, osjećajući, da smo potpuno suhi, 
da je komadić kruha u torbi i da smo siti, pa i ne bilo u 
želucu ništa drugo, nego kuhani kukuruzi i bljutava tikva. 
Naše je zadovoljstvo bilo potpuno i vesela srca počesmo na 
skupištu pripovijedati, kako smo divno noćili, 

— Ništa ti je to! — reče Dalmatinac. — Mi smo bolesnici 
kupili ovna trećaka, sasjekli ga i skuhali u kotlu, da je bila 
milina, 

Zinuo sam od čuda i možda od zavidnosti, pa jedva 
upitah: 

— Jeli s vama bio Gospodin Kapetan? 

— Jest. I Krunoslav. Jedva se dovukao. Bio je s nama 
i V. — to je onaj mladi Nijemac, što ga je sinoć vodio srpski 
Stražar. — U komad je noći stigao k nama i trebala su dva 
sata, dok se malo oporavio. 

I Krunoslav je stigao nekoliko sati poslije cijeloga dru- 
štva. Bio je potpuno iscrpljen, više mrtav nego živ, a gledao 
je oko sebe kao uplašena zvijer. Drugovi su razumjeli nje- 
govu slabost, pa su ga pustili na miru, dok dođe k sebi. Iza 
dužeg vremena javi se on kao sa drugoga svijeta: 

— Užas, grozota — — — : 

— Što ti je? — upitaše ga nekoliki drugovi najednom. 

— Rezali su meso sa mrtvih drugova — propišti on 
kroz stisnute zube i sav se strese. 

— Meso sa drugova?! Rezali?! — — — 


.— Česi — promrmlja on. — Sigurno su Česi — potvrdi 
iza kraće stanke. 
— Ti si to vidio? — upita Dalmatinac stežući i naglo 


otvarajući usne, kao da hvata gutljaje zraka. 

— Na svoje oči — potvrdi Krunoslav, legne, zaklopi oči 
i zaspe mrtvačkim snom. : 

— Ja sam sinoć vidio, kako je neki sjeo na mrtva druga, 
da se odmori, a nije imao na što drugo sjesti — pripovijedao 
je jedan Nijemac, kao da je najnaravnije, da onaj nesretnik 
doista nije imao na što drugo sjesti nego na mrtva druga — — 

Poslije nije Krunoslav nikad htio o tom govoriti. Kad bi 
ga tko o tom upitao, ukočio bi pogled i zanijekao glavom. 

Ni to jutro nije htio ponoviti, ali nije ni porekao. Dok 
su neki to pripovijedali, stigoše drugi s konačišta i počeše 
pripovijedati, da su jeli palente i mlijeka, sira, kajmaka i 
drugoga smoka, 

Ja doduše više nijesam zinuo od čuda, ali sam se počeo 
obzirati i bacati značajne poglede na članove svoje družine 
i nestrpljivo čekao, dok dođu Doktor, Papec i natporučnik 
Pavle sa svojim društvima, da čujem, čime će se oni hvaliti. 

Već smo svi stajali u hodnoj koloni, a njih još nije bilo. 
 — Bit će — mislio sam — da im se osladila ovnovina 
ili kajmak, kad ih još nema. 

Živković se nestrpljivo uspljuckao i počeo psovati, ka- 
petan i potporučnik ushodali se i sve pitaju, gdje su, gdje 
bi mogli biti, a njih nema, pa nema. Opraviše vojnika, da 
ih traži, a kad se ni on nije dugo vraćao, zapovjediše Smr- 
čeku, da ponovno svira zbor i opraviše i Bajića u potjeru. 

Otišao sam, da potražim fra Juru, da čujem, kako je on 
prenoćio. Kako smo već prije čuli, dvojica su svećenici Česi, 

pa su im se onda pridružili i Slovenac i Hrvat, i stoga za- 
đem u češku kolonu, da ga tamo tražim. Kad sam ga opazio, 
preplašio sam se. Sav se stisnuo u kabanicu kao prosjakovo 
bogatstvo, pogrbio se, nije ga ni pola, a u licu više modar nego 
blijed. 

— Hvaljen Isus, fra: Jure. Kako si? — rekoh, pristupivši 
mu i nastojeći, da zatomim svoje iznenađenje. 

— Na vike. Zlo sam, moj Aniću, ali hvala Bogu, kad 
sam samo ostao živ — odgovori on, stežući vilice, da u drhta- 
vici ne udara zubom o zub, i zatim mi pripovijedi, kako je 
njih preko dvjesta naslagano u džamiju bez prozora. U svemu 
su gorjele dvije, tri vatre i koji su ugrabili mjesto kraj njih, 
više se nijesu pomicali. 

— Što ćeš? — reče on. — Ja im ne zamjeravam i ako 
su naša bliža braća Česi. Radilo se o biti i ne biti, a svaki je 
sebi najbliži. 

— Ti bi morao biti u društvu našega Ede, pa bi uz vas 
vazda dobro prolazili drugovi, kao što su ti tvoji noćašnji. 

Fra Jure je poznavao Edu, pa se samo malko nasmiješi 
i onda nastavi: 

— Sav sam mokar kao voda, a nemam ništa, da pre- 
svučem. Da su mi barem čarape. 

Ja sam imao još jedne čarape u torbi, pa mu ih ponu- 


.dim. Jure se branio, no najzad uzme i čim se preobuo, odmah 


malo prosvijetli. 

— Hvala dobrom Bogu, sad mi je baš ugodno! — reče 
veselo i nasmije se, kao da se je preporodio. 

Mene je to vrlo razveselilo, jer sam se sjetio, kako je i 
on mene već jednom oslobodio crnih misli. Bilo je to u Pri- 
zrenu. Bio sam bez pare u džepu, a ni ostali članovi moje 
družine nijesu bili osobito potkovani, jer smo nenadano pošli 
iz Niša, pa nije bilo vremena, da tražimo novce od kuće. 
Mrzovoljno sam šetao pred vojarnom i razmišljao, kako bi 
trebalo štošta kupiti, a nema se za što. U to pristupi k meni 
fra Jure i upita me, što mi je. Rekoh mu. 

— Ni ja, brate, nemam mnogo — reče on — ali ću rado 
s tobom dijeliti. Mogu ti dati samo deset dinara. 


— Čovječe, ja nijesam od tebe ni tražio, jer znam, da ' 


nemaš ni sam. Od čega mi ti možeš dati, kad ćeš već sutra 
biti bez pare kao i ja danas?! 

— Onda ćemo skupa gladovati. U društvu će nam biti 
obojici ugodnije — odvrati on, pružajući mi novce. 

— Hvala ti — rekoh mu. — Vratit ću, kad budem mogao. 

— Lako je zato — nasmije se on. — Vratio, ne vratio. 

Toga sam se sjetio tu u Slatini, kad smo obojica bili na 
posve istoj novčanoj stepenici, i kad je on stradao preko 
noći, 

.Počeo sam ga pobliže ispitivati o bezobzirnosti njegovih 
džamijskih drugova, no on se samo smiješio, hodajući gore 
dolje, da se ne smrzne, jer je jutro bilo vrlo hladno, i reče: 

— Možda bih i ja bio isto onakav, kao što su bili oni, 
da sam ugrabio mjesto kod vatre. Bog zna? 

— Ne vjeruj, Jure! — usprotivim se ja. 

— Što ćemo?! — reče fra Jure tiho i već je bio dobre 
volje, kao da se nije ništa ni dogodilo. Nekoliko je puta po- 
novio: — Baš je ovo ugodno, kad su ti noge suhe i tople — — 
To je gotova sreća — — — 

U džamiji su bile zastupane skoro sve narodnosti austro- 
ugarske monarhije i svima je ostala u najužasnijoj uspomeni. 
Nijesam čuo, da su se hvalili ni oni, koji su uhvatili blaženo 
mjestance kraj vatre. 

Naši stigoše iz sela u najvećem trku, ispričavajući se, da 
nijesu čuli zov za zbor. Oni su mislili, da ćemo se cijeli dan 
odmarati, pa ih je stražar zatekao u intimnoj kućnoj toaleti. 

— Kaj ste jeli, Papec? — požuri kapetan Joža s pitanjem, 
da što prije čuje, moramo li i njima zaviđati. 


— A, kaj?! — odmahne on rukom. — Pravil sem ajnge- 
mahtes, al ga nis' jel — 

— Kako to?! — upita nas nekoliko. — Zašto ga nijesi 
jeo?! 

— A — kaj vam bum pripovedal?! — odgovori on ljutito 


i okrene se, a njegovi se sustanari počeše smijati i pripovije- 
dahu nam, kako su kupili kokošiju, masla, jaja i sličnih dra- 
gocjenosti, uzajmili od Arnautina kotao i Papa zavrnuo ru- 
kave, pa se dao na kuhanje. 

Kako je marljivo radio, a i vatra prigrijala, on ožedni i 
maši se prve boce, koju je opazio, nagne, prvi gutljaj naglo 
proguta, a drugi mu zape u grlu i njemu se smuči. Istom sada 
osjeti, da je pio petroulje! 

Nijesu se mogli dosta nahvaliti, kako su divno spavali 
i još divnije večerali — o čemu je Papec šutio kao zaliven — 
tek su se u pola glasa tužili, kako je jedan drug smotao poda 
se previše slame, grozeći se, da će je braniti »do zadnje kapi 
krvi«, dok su ostali imali samo po malo i ništa. 

Ta je priča o slami zvučila slično Jurinoj priči o vatri. 

— Jesi čuo: piletina, ovnovina, jaja, sir, mlijeko? — reče 
Ančica Zduni i značajno ga pogleda. 

— A, mani! — poče Zduna tješiti i sebe i njega. — Glavno 
je, da je ostala živa glava. 

Čuvši njihov razgovor, pogledasmo se i ja i Joža, a meni 
se učinilo, kao da mi je u ustima neukusna, bljutava, kuhana 
tikva — — — 

Čovjek je vrlo nezahvalno stvorenje. 

Među nama je bio opskrbni satnik jedne domobranske pu- 
kovnije, koji se baš nije osjećao Hrvatom, ali je dugo kod 
nas služio, izvrsno naučio hrvatski i sada se družio skoro is- 
ključivo s Hrvatima. Djedovi su mu Šlovaci, roditelji Madžari, 
a on je — hrvatski domobranec, gđica zaručnica mu Hrvatica 
i djeca će im biti Hrvati. On je u Slatini bio središte jedne 
hrvatske naseobine, koja je jela kao i mi: kruha, kukuruza i 
tikava. To je bilo zadovoljstvo, kad smo se našli s istom 
noćnom prošlošću! Pobočnik je gospodina satnika bio naš 
Bauc, djelatni domobranski poručnik, koji je bio vazda miran 
i neumorno učio i čitao francuski, a svaki je dan točno od 2% 
do 3 sata poslije podne pravio komedije u »Sirotištu«, u ko- 
jem je bio sobni starješina, počimljući predstavu s riječi 
»Bauc«, od čega mu potječe i naziv. S njima su još bili Ton- 
ček, Vlado, Jusa, Tiček, Štef, jedan mali Poljak, Štulika i 
još neki, kojih se više ne sjećam. 

Njima Arnautin nije htio dati potpuno ništa, dok mu 
nijesu dali nekoliko preoblačila blatnoga i mokrog rublja. 
Kad je vidio, da su to ljudi »bogataši«, donio im je najprije 
drva, zatim kruha, a poslije kukuruza i tikava. Gospoda su 
bila blažena od puste sreće, baš kao ono i mi, i njihovo je 
zadovoljstvo bilo doseglo toliku mjeru oduševljenja, da je 
gospodin satnik počeo dijeliti cigare, koje je inače štedio kao 
zenicu oka, odbijajući svakoga, koji bi iskao. On i Bauc su 
se vrlo dobro pazili, ali su se isto tako vrlo rado i često sva- 
đali. I sinoć dođoše na konak posvađeni, a jutros iziđoše pi- 
jani od prijateljstva. 

Tolika je bila moć tikava i kukuruza! 

Cigo je nastradao sa svojom violinom. Vukao je slheknii 
mučio se s njome i ruke mu otpale od studeni, a kad je sinoć 
razmotao, opazi na svoj užas, da se sva iskrivila i poprimila 
oblik opanka oputara, koji nema nijedne vrnčanice. Cigo je 
tužno pogleda, čas se zamisli i pruži je Arnautinu. Ovaj je 
primi, ubezumljeno se zagleda u to čudovište i prošapće: 

— Allah, Allah — — — 

Cigin je bol olakšavalo to, što je imao izvrsna plačidruga 
u Čajnemenu, koji je izgubio svoj samovar. Samovar i vio- 
lina nijesu doduše iste stvari, ali i jedno i drugo može iza- 
zvati oduševljenje i zanos jednake visine. Cigo je boem, koji 
rado sanjari, piše note, zlo govori o ženama i nosa violinu, a 
Čajnemen je zaručen i uz to zaljubljen čovjek, koji se razu- 
mije u gospodarstvo, voli dobar objed nego devetu simfoniju 
i nosa samovar, pa bi se prema tome smjelo zaključiti, da su 
samovar i violina barem jednako vrijedne stvari, jer se s njima 
postiže potpuno ista svrha. 

Čajnemen se kune, da ga je još imao, kad smo jučer 
popodne prošli kroz selo Radomir, a kako ga je poslije izgu- 
bio — to Bog zna. Uostalom, važno je samo to, da je on iznio 
živu glavu, a za samovar je lako! Tako se tješila blažena 
narav Čajnemenova i time su tužaljke svršene. 

Bolesnici su se skupili kao zadnji vod i među njima opa- 
zih i našega Druga. Bolestan je — kaže — pa će lagano ići 
za nama. To se jutro uopće znatno povećalo njihovo društvo. 
I naš je Gospodin Kapetan bio vrlo slab, ali nam se ipak na- 
smijao i rekao: 

— Držte se, dečki, držte. Bu vre dobro. 

Tako je on nas vazda, kad je trebalo, hrabrio, i kad je 
trebalo, svjetovao. U Nišu su »ludo« igrali, kad bi bilo lijepo 
vrijeme, na dvorištu. Oko toga se vazda skupio cijeli zbor 
gledalaca, koji su držali s pojedinim igračima, koji su se 
strašno srdili, kad im protivnik odnese koji kamen, kao da 
se radi o hiljadama. Možda nema igre do »luda«, kod koje se 
i najblaža narav za svaku tricu razbjesni, pri čemu se na- 
ravno i psuje. 

Poslije jedne take burne partije uzme Gospodin Kapetan 
Vladu i Tičeka pod ruku, povede ih na šetnju i reče im po 
prilici ovo: 

— Najte, dečki, psovati, vrag ga je dal, pred drugima. 
Em ti svi razmeju te srpske huncutarije, pa buju rekli, kak su 
Horvati prostaki. Najte, najte, dečki! — Kad smo sami — e, to 
vam je čisto kaj drugo. No, da — tad sam vam i ja prost. Em 
smo svoji. 

Kad sam ga audi čuo, kako govori, minula me je želja pok. 
A. G. Matoša s njegovom mekom, ugodnom kajkavštinom. 

Tako mi se i sada učinilo, da nam A. G. Matoš domahuje 
svojom kijačom i govori: 

— Držte se, dečki, držte. Bu vre dobro. Em smo Hor- 
vati — — — 

PREMA PEŠKOPEJI 


Odmah od Slatine počesmo se spuštati i opazismo dolinu 
Crnoga Drima. Put nije Bog zna kakav, ali je svakako bolji 
nego onaj od Bicana do Slatine, a vodi preko brežuljasta tla 
tako, da nema nigdje većeg uspona. 

Izjutra je bilo vrlo hladno i sve smrzlo, ali brzo prigrije 
sunce. Cijeli je dan bio topao i ugodan. 

Ne znam, gdje je Đuđa prošlu noć sprovela, no čim smo 
pošli, stvori se kraj nas i poče veselo obigravati. Sudeći po 
tome, što je vrlo slatko jela kuhane kukuruze, koje sam joj 
dao od svoje poputbine, držim, da nije ni ona imala osobito 
masnu večeru kao ni njezin narečeni gazda. Što bismo tome?! 
Dok nijesmo čuli, da je nekima bilo bolje, bili smo zadovoljni 
i tikvom i kukuruzima! Đuđi nije sigurno nitko pripovjedio, 
da je tu noć bilo u Slatini i vrućih kostiju, pa su je kukuruzi 
oduševili, počela je veselo mahati vunastim repom, s upitom 
me gledati, nakrivivši malu lijepu glavicu i oblizivati se, kao 
da kaže: »Ej, ima li još toga Božjega dara?« 

Bilo je, bilo još malo — ali: ovo malo, što j' u torbi, 
treba gazdi. I on bi kukuruza. 

Gospodin je major opet s nama progovorio i rekao, da 
ćemo u Peškopeju (to znači »pet kuća«), do koje je »samo« 25 
km., a za dvadeset i pet kilometara treba dosta kukuruza, 

Putem mi je pripovijedao Lepir, kako sinoć htjede ubiti 
Arnautkinju, što ih dugo nije htjela pustiti u kuću. 

— Ne govori, bolan! Kakav ubiti?! 

— Bih je bio, Aniću, života mi, ustrijelio — kleo se on— 
samo da mi je vojnik dao pušku. Preko pet časaka smo stajali 
ona vratima i ja sve osjećam, kako mi se noge mrznu i gle- 
dam, kad ću se složiti na zemlju, a ona iznutra viče kao luda: 
»Kadeš! Kadeš!« Daj mi pušku, rekoh vojniku, da pucam u 
nju, 

— A što on? 

— Mani, kaže, gospodine. Pustit će ona. Neka se malo 
izviče. 

Lepir je pripovijedao i pripovijedao, dok nije na jedamput 
zašutio i nagnuo glavu na lijevu stranu. 

— Što ti je, efendija? Je I ti teško? — upita ga Tunja i 
nasmiješi se unaprijed, očekujući kakav vragoljast odgovor, 
no on uzvrati kratko i suhoparno: »Nije« i drugo ništa. 

Neko sam ga vrijeme promatrao, no kako je bilo i meni 
vrlo teško, ubrzo zaboravih na njega. 

Opet smo počeli sretati karavane s brašnom kao i ono iza 
Bicana, 

— Koliko je do Peškopeje? — upitasmo jednoga. 

— Tri sata — odgovori on kratko i sigurno. 

— Nije moguće! — pomislismo mi, ali se ipak uznadasmo, 
da će znati čovjek, koji sada dolazi otuda i koji je sigurno tu 
poznat. ' 

Iza toga smo išli dobar sat hoda, kad sretosmo drugu po- 
vorku i opet upitasmo jednog niskog, neuglednog čovječuljka, 
koliko je do Peškopeje. ' 

— Pet sati! — odgovori on također posve kratko i posve 
sigurno. 

Sad smo znali posve točno, zaključujući, da obojica imadu 
pravo, i razlika je samo u tome, što im satovi nijesu jednako 
dugi, a tome se ne da pomoći. Eto imaš pet prstiju na ruci, pa 
ni dva nijesu jednaka, a kamo li da mogu biti jednaki satovi 
u jednoga tromog Makedonca i u jednoga vižlastog Arnautina, 
koji se nikad u životu nijesu ni vidjeli. To je barem prirodno! 

O velikom podnevnom odmoru izvadi svaki svoj komadić 
kruha, kukuruze, sir ili tko je što već imao. Lepir je sjeo kraj 
mene i niti je sa sebe skidao gunjeve i torbu, niti je što vadio, 
da jede, a neprestano glavu naherio. 

— Što je tebi? — upitam ga. 

— Ništa — odgovori on kratko. 

— Čovječe, nešto ti jest, kad se tako držiš. 

— Ukočila mi se šija. 

— Šija ti se ukočila?! — iznenadih se ja i prepadoh jedno 
stoga, što mi ga je bilo doista žao, a drugo i stoga, što je bilo 
vrlo loše proročanstvo za nas slabije, kad je tako primotalo 
njega, koji je među nama ponajoporije naravi. 

— Boli li te? — počnem ga ispitivati. 

— Ne. Samo drži. 

— Možeš li ispraviti vrat? 

— Ne. Pusti me. Proći će to. 

— Pa baci, brate, jedan gunj ili plati srpskome vojniku, da 
ti obadva ponese. 

— Neka, neka. Teško ovci, koja nije kadra sama nositi 
svoje runo. 

— Bi li jeo što? 

— Imam u torbi. Pusti me. Proći će ovo — reče on i na- 
lakti se. 

Sjedeći tako opazismo skoro ravno na zapadu od nas neko 
selo u plamenu. To je moglo biti selo Dučesti. Tako se zove ili 
nekako slično, a leži na lijevoj obali Crnoga Drima, Čuli su se 
nekoliki puščani hitci, slaba vika i dobro je oko naziralo, kako: 
bježi nekoliko ljudi. 

— Vidite: samo tako možemo ukrotiti ove divljake — 
reče kapetan Gradimir s toliko iskrenog uvjerenja, da to baš 
mora biti tako, kao da je rekao: »Danas je lijep dan«. 

I mi smo vjerovali, da se Arnauti mogu »samo tako« 
ukrotiti, no ujedno nam se nametnu pitanje: S kojim pravom 
krote Srbi Arbanase?! 

Ubrzo iza podne srete nas vrlo duboka i brza bujica, preko 
koje su vodile sam« dvije tanke bukove stožine, između kojih 
je jedna bila posve kriva. Prijelaz je bio vrlo težak i opasan. 
Pomagali smo se tako, da su najprije prelazili oni sa čvršćim 
živcima i pružali u pomoć motke onima, koji su bili plašlji- 
viji. Uza svu se je tu opreznost jedan mali Židov — kadet 
Diamantstein — strovalio usred bujice i jedva ga izvukoše. 

Kirijaši su s brašnom izabrali najpliće mjesto, koje je 
ujedno bilo i najšire, natjerali u vođu konje i magarad, a 
zatim vikali, što ih grlo nosi, i gađali blago kamenjem, da ga 
što brže pretjeraju na drugu obalu, a poslije su trčali i pre- 
lazili sami preko onih stožina. Jedno je kljuse nastradalo, 
baš kad smo mi prolazili. Nije moglo odoljeti nasrtajima 
vode, pa zašlo u dubljinu i potonulo. Brzo je izronilo i očajno 
se hrvalo s udarcima vode, dok nije posve podleglo. 

Tu smo se zadržali vrlo dugo, jer su se mnogi jedva, s 
zm mukom nakanili da prelaze, pa nas stiže i bolesnički 
vod, 

— Unesreći me, jadan ti sam, majko moja! — jaukao je 
Drug očajno. — I baš se meni moralo dogoditi, baš sam danas 
morao ići s bolesnicima, majko moja! 

— Što je, Druže, po Bogu brate?! — upita ga naš doktor 
direktor i nasmije se. 

— Što je?! Unesreći me — eto, to je! — odgovori Drug 
preko volje, ali ne htjede pripovijedati, što mu se dogodilo 
nego nastavi s jadikovkama i kletvama. 

Nitko nije mogao ni naslućivati, što je bilo, dok nam ne 
rastumači Dalmatinac, kako su putem stigli nekog Arnautina, 
koji je išao u Debar i gonio pred sobom prazno magare. Srpski 
stražar predloži bolesnicima, da rekviriraju magarčeva leđa 
do Peškopeje, na što oni rado pristanu i neki natovare torbe, 
a Arnautin je samo gledao i šutio, jer se protiviti nije smio, a 
povlađivati nije htio. Među ostalima metnuše torbe na magarca 
Drug i Gospodin Kapetan. Kad je to bilo u redu, Arnautin po- 
tjera naprijed, a s njim pođe i jedan stražar. Kad su stigli u 
selo Suhodol, vojnik zaostane, da nešto kupi, što li, a Arnautin 
porene dalje i čim osjeti, da je sam, žurno rastovari, stvari 
ostavi kraj puta i nestane poprečacima, što li bi od njega. Kad 
se vojnik povratio, nađe još samo ostanke stvari, dosjeti se 
jadu i mirno pođe naprijed, kao da se nije ništa ni dogodilo. 
Kad se sastao s bolesnicima, stvar im je ispripovjedio. Go- 
spodin je Kapetan rekao: »Vrag si ga je dal! Sad nemam čisto 
niš«, a Drug se dao u neutješljive jadikovke i psovke. 

Kad smo se svi iskupili, odredi kapetan Gradimir, da 
krenemo. 

Đuđa i Bre također su stigli, ali ni danas ne znam, kako 
su prešli, da li ih je tko prenio ili su preplivali. Koliko se sje- 
ćam, to me pitanje onda nije nimalo zanimalo, i ako me je 
veselilo, što nijesu zaostale te male, vjerne i dobre životinjice. 

— Jeste čuli, gospodo — poče dr. Šaca tiho, vrlo povjer- 
ljivo i drhtavim glasom: — Naši begaju, Bugari su tučeni, a 
Srbi zdravo brzo napreduju na svim linijama, 

— Jeli to, doktore, iz »Tisuću i jedne noći?« -—upita neki 
i nasmije se. 

— Oprosti, brate! — usprotivi se dr. Šaca. — Nemoj tako. 


Znaš, mater mu, da ni mene ne veseli takova nesreća, ali, 


brate, tako vele, pa eto. Begaju, kaže, sa svih položaja, da ih 
Srbi jedva stižu! 

— Tko ti je to javio? — upita neki treći. 

— Gospon Žarko. On ti je tamo kod zapovjedništva, pa, 
veli, dođe majoru brzojav od gospodina Šapinca, u kome mu 
to javlja. 

— To je mogao biti samo brzojav bez žica, jer žičnoga 
nema. 

— Ne znam, brate. 

— Da, da. To je moguće — dobaci neki — jer je Albanija 
puna radiotelegrafskih postaja. 

Iza toga je kratkoga razgovora dr. Šaca zaostao, tobože 
se slučajno pridružio časnicima madžarske narodnosti, pri- 
padnicima madžarsko-židovskih općina, i u pola im glasa po- 
vjerio tu istu »strašnu« vijest, jadikujući: ' 

— A ize, bar&tom, što će biti od nas Madžara i madžarona, 
ako sada Srbi nastave put preko Save i Dunava? A to mogu, 
a ize — — Ja sam na svoje uši čuo, kad je rekao general 
Mišić, da oni samo čekaju zgodan čas, pa da su za mjesec dana 
u Zagrebu i Pešti. Došlo im je u pomoć dvjesta hiljada Fran- 
cuza i svaki dan očekuju dva puta toliko Rusa. Hoće baćuška, 
kad počne — — —Aize — — Najgore će biti za nas, koji 
smo pravoslavne vjere. »Izrodi — vele — izdajice« stoga, što 
smo iskreni Tiszini ljudi — — — 

Lagano smo stupali, neobrađenim brežuljastim krajem. O 
cesti se ovdje ne može ni govoriti. To je nekakova stara Putina, 
koju su sada na vrat na nos popravljali, namjenjujući joj očito 
veliku zadaću u najbližoj budućnosti. 

Gospodin Živković je čitao na našim licima i očima skraj- 
nju iscrpljenost, pa — sigurno, da nas ohrabri — najavi, kako 
nas u Peškopeji čeka dobra kasarna, dosta kruha i: 

»Od Peškopeje dalje cesta kao kuglana. Za automobile«. 

— Pomozi, Bože — pomisli svaki u sebi, ne zaboravlja- 
jući, da se svaka majorova ne smije uzeti posve ozbiljno. 

Kasno u noći stigosmo na odredište. Uvedoše nas u obzi- 
dano dvorište velike zgrade. Da li je pred nama kakova po- 
drtina kao obično ili čestita kuća, to nijesmo mogli suditi, jer 
je bio mrak. 

Najprije odvedoše na desno, kroz nekakova mala vrata, 
gospodu Srbe i još neke s njima, a onda pozvaše nas, da ide- 
mo ravno naprijed u zgradu na golemu rupetinu, koja nado- 
mještava nekadašnja vrata. Nekolike su slabe svjetiljke žmir- 

kale u velikom, nerazdijeljenom i neurednom prostoru, koji 
je bio pun naših vojnika. Mi smo svi doduše voljeli svoje voj- 
nike, pogotovo otkad smo vidjeli njihove muke i patnje, ali 


— — nije nas obradovalo, kad smo ih opazili. Srećom, oni 


su ispunjavali samo polovicu prostora, a druga je polovica, 
koja je bila odijeljena od prve, bila namijenjena za nas. Svom 
snagom navalismo unutra, bacajući stvari na pod, samo da je 
što prije obilježeno ležište, da ga tako drugi ne obilježi. Iu 
toj su prostoriji škiljile nekolike svjetiljke samo toliko, da ne 
udariš glavom o stupove, koji podbačaju drveni strop. Pod 
nogama nijesu bile daske nego nabijena zemlja, po kojoj su 
pruženi dugi redovi kukuruzovine za ležanje umjesto slame. 
Mi smo bili zadovoljni i time, samo da nijesmo pod otvorenim 
nebom i na goloj zemlji. 

Ovdje se nije moglo izvojštiti, da društva budu skupa, 
osim ako su ušli baš jedan drug iza drugoga, jer je svaki 
padao, gdje je prije dospio, i kad je jednom pao, više nije 
bilo ni sile ni autoriteta, koji bi ga digli ili samo pomakli. 
Svaki je mislio, osjećao i tvrdo, nepomirljivo vjerovao: 

— Tu sam samo ja, koji se mora zadovoljiti; radi se samo 
o rneni; važno je samo to, da se ja oporavim i da stečem 
malo snage za daljnje, nove napore, koji me još čekaju; moram 
se podmiriti ja, ja i samo ja. 

Užas! o 

Da nijesmo proživjeli ono, što je bilo prije, morali bismo 
se stidjeti do groba, zbog onoga, što je došlo sada i što se po- 
slije često ponavljalo. 

Ne znam, da li nas je većina bila već od naravi sklona ne- 
moralnom životu, ili nas je sadašnji život učinio nemoralni- 
ma, no to je činjenica, da je naše tadašnje shvaćanje ljubavi 
prema bližnjemu, da je naša tadašnja društvenost — izuzevši 
najuži krug družina — i da je naša tadašnja »bekannte oester- 
reichisehe Kameradschaft«') bila dostojna — svakog ciganina. 

Ako je opravdana Lombrosova tvrdnja, da nije istina, da 
prilika stvara tata, nego da prilika samo čini, da — tat krade, 
ako je ta nauka opravdana, onda možemo međusobno izmi- 
jeniti čestitke! : 

Naravno, skočila je tu i tamo po koja lijepa, ugodna 
iskrica prijateljstva i čovječnosti, no to su tako sitne, tako 


1) Poznato austrijsko drugarstvo (među časnicima). 

rijetke krijesnice, da se niti ne zapažaju u gustoj, nepro- 
bojnoj pomrčini jesenje noći. 


Koji su poslije stigli u tu sobu, zapravo: u taj natkriveni . 


prostor, koji za nuždu može služiti i za ljudsko sklonište, ti 
su jedva našli pedalj. prostora, jer su oni prvi u neredu i se- 
bično zauzimali mjesta. Među ostalima je zakasnio i naš fra 
Jure i kao lopta bio odbacivan od jednoga mjesta do drugog, 
dok ga slučajno ne opazi kapetan Joža i ne zovnu među nas. 
Stisli smo se, da bude svima »dosta« mjesta, i raširili smo se, 
da se još tkogod ne zgura među nas. Bilo je toliko mjesta, da 
smo mogli svi spavati, ležeći na bokovima. Od naših je nogu, 
pa do nogu onih, koji su ležali preko puta od nas, bio među 
kratkima dobar pedalj prostora, dok su oni dulji, viši, noge 
posve pomiješali, udarajući iz drugoga reda glavama, u glave 
onih, koji su tamo na drugoj strani, u trećem redu. Ovi su 
opet bili nogama spojeni s četvrtim redom i tako dalje sve 
do šeste naslage stisnutih srdela. : 

Kad smo se već svi bili prilično smjestili i umirili, stigoše 
bolesnici, Poslaše ih među nas, da nađu mjesto, a kako su 
pritom prošli, može svatko vrlo lako zamisliti. Istina, oni ni- 
jesu bili bolesnici za to, da dobiju najgora i nikakova mjesta, 
ali su ih dobili za to, što su udobnije išli nego mi ostali, 
što su kasnije stigli i najzad, što smo mi svi osjećali, da smo 
bolesni i da nemamo obveze prema nikome. 

I ovdje moram istaknuti, da se poslije ne bi krivnja sva- 
ljivala na »civilističku, nediscipliniranu rezervu«, a pogotovo 
na t. zv. adute, koji su putem bili u vladanju posve jednaki 
svima ostalima, da nije nijedan mladi aktivni poručnik ustao 
i ponudio mjesto kome starom i bolesnom aktivnom _satniku. 
Ni jedan jedini! 

Kad su se bolesnici počeli motati oko nas, svaki se stiskao 
na svome mjestu i nepovjerljivo ih gledao kao one, koji su 
došli — da otmu nešto, na što nemaju nikakova prava. 

— Molim vas, pazite malo! — izdere se Mali Buco u sav 
glas njemački. Netko mu je dušmanski stao na noge i on 
vikne, ne mogavši se svladati i niti ne pokušavajući, da se 
svlada, i ako je negda imao vrlo čvrste živce i posve ispravno 
vladanje prema svima, s kojima je imao posla. 

— Jeste li slijepi? Zar ne vidite, da su to noge? — na- 
stavljao je Buco svoje jadikovke. — Ovdje nema mjesta. 

— Oprostite, molim vas oprostite — > promrsi onaj ne- 
oprezni isprekidanim glasom, i umjesto da se žurno makne, 
on pade svom težinom na Bucine i Čajnemenove noge. — 
Oprostite, ne mogu, ne mogu dalje. .. sA 

Oni se brzo isprave i — Buco se zastidi. Priznaje, da 
može mirne savjesti potvrditi, da je još bio sposoban, da se 
stidi, i ako je vrlo malo kriv. Na svojim je naime nogama 
opazio ponajstarijega među nama, reaktiviranog i bolesnog 
satnika Karla Bindera, koji je već prebrodio šezdesetu. 

Ležao je kao mrtav. ; : 

Naši su se bez i jedne jedine riječi ili isprike razmakili, 
što je najviše bilo moguće i uzeli među se slaboga i nemoćnog 
čovjeka. Ni on nije ništa rekao. Šutio je, nije se niti zahvalio 
niti ispričao kao ni oni, misleći, sigurno, da je među njima 
sve izravnano po onoj mudroj: 

»Tout comprendre, c'est tout pardonner!«') ko i 

Kad čusmo, da nam kuhinja nije ništa priredila, šane mi 
Zduna, da bi bilo najpametnije zaklati Đuđu i skuhati je na 
gulaš ili na juhu. Taj me prijedlog nije nimalo iznenadio, i ako 
sam volio to malo dobro psetance. Što više, odmah sam osje- 
tio, kako baš ja imam pravo, da njom raspolažem, jer sam 
se najviše brinuo za njezinu prehranu. I wu 

— Tko bi je zaklao i oderao? — upitam ja posve mirno, 
smišljajući odmah, koga bismo zamolili za taj posao. Da je 
to bilo vrlo važno pitanje, munjevitom mi je brzinom sijev- 
nulo u glavi, jer tko bude klao i derao, ima pravo i da jede, 
pa onda ne smijemo taj posao povjeriti kakvom proždrljiveu. 

— Ja bih sam pokušao — reče Zduna. 

— To bi bilo najpametnije. Ne bismo nikog stranog uvla- 
čili u dio — potvrdim ja. : 

— Ja ću je priklati i oguliti, ako ne će nitko drugi — 
javi se Lepir. : SEA 

Bez daljnjeg dogovora počesmo sva trojica dozivati našu 
dragu i milu Đuđu, no — ona se ne javi. Dugo smo je zvali 
i tražili, al sve uzalud. Istom sutradan nađosmo ne samo nje- 


zinu — kožicu, prebačenu preko zida, nego i kožicu našeg 
vjernog Bre-a. : s s : 
Drugi su nas pretekli, pa što smo mi kanili — oni uči- 


niše: pojedoše i Đuđu i Brea — — — 
1) Sve razumjeti, znači sve oprostiti. 

Oko 11 sati u noći javiše, da je kuhinja priredila pre- 
žganu juhu. To je dobra vijest na kraju tako mršavog dana, 
kao što je taj bio, ali je muka sada ustati, ići u dvorište i re- 
skirati, da ti susjedi s lijeva i desna tako podšišaju mjesto, 
da se družina više ne može ni smjestiti — to su žive muke. 

— Daj, Aniću, lončić, pa ću ti ja donijeti — ponudi se 
fra Jure, znajući, kolika je moja želja za jelom, pogotovo za 
vrućom juhom, i opazivši, kako mi je neopisivo teško ustati. 

Smililo mi se, kako on: svećenik, stariji, a možda i umor- 
niji od mene hoće da mene posluži, stisnem zube, zaboravim 
umor i žuljeve na nogama i brzo ustanem. 

— Hvala ti — rekoh mu. — Ja ću poslužiti tebe. 

— Ito je dobro — odgovori on i nasmiješi se. — Glavno 
je, da ne idemo oba. 

Čorba je bila posve neslana, jer putem nijesu mogli 
momci vući sve kuhinjske stvari, pa su bacili sol, držeći, da 
se bez nje može živjeti. Već smo uostalom u Slatini čuli od 
Arbanasa, da prođe i po desetak godina, a da soli niti ne vide. 
Ne doznadosmo, čime je zamjenjuju ti zdravi, žilavi i koštu- 
njavi gorštaci, a možda smo i krivo razumjeli. 

Spavali smo izvrsno, ne osjećajući, da nas žuljaju debele 


trstike i da nas svakoga njegov susjed — što u snu, što na 
javi — vrlo pobožno turka pod rebra, da proširi svoj tužni 
brlog. 


Istom drugo jutro opazismo, da su u dvorištu podignuti 
nekoliki šatori za one bolesnike, koji nijesu mogli naći mjesta 
među nama. Pripovijedali su, a vidjelo im se i po licu, koje 
nije bilo izmučeno kao naše, da im je bilo mnogo udobnije i 
ljepše nego nama ostalima. Kad smo to čuli — možda mnogi 
filantrop iskreno požali, što ono sinoć nije bio uslužan i obzi- 
ran prema bolesnim ljudima — — 

Još se nije pravo znalo, da li ćemo isti dan nastaviti put 
ili ne ćemo, jer major nije ništa rekao, no glavno je bilo to, 
da smo zorom opazili, da se kuha meso i juha i da će skoro 
biti gotovo. Sad je još samo trebalo dobaviti kruha, ali otkuda 
i kako?! 

Našao sam Radovana i umolio ga, da otide tražiti. Još 
prije nego se on povratio, doznadosmo, da je jedan naš drug, 
Madžar, dao deset kruna u zlatu za mali vojnički hljepčić. 
Treba to pojmiti: dukat, žuti zvečeći dukat za vojnički obrok 
kruha! Kad sam to čuo, izgubio sam nadu, da će Radovan išta 
donijeti. Međutim su mnogi srpski vojnici — ne znam, kako 
su nabavili — počeli nuditi vojnički kruh za deset dinara u 
papiru ili za sedam u srebru. 

Sličnu mi ponudu donese i Radovan, samo što je kod njega 
i njegova prednika srebro imalo veću vrijednost. On je po- 
nudio kruh za deset dinara u papiru ili pet u srebru. 

Iza duga razmišljanja zaključi veliko vijeće moje dru- ' 
žine, da se bacimo u taj luksus, i kupismo jedan komad. Kad 
smo podijelili, opazismo, da smo mirne duše mogli bez toga 
kao i s tih nekoliko tužnih zalogajčića. 

Major nam dojavi, da se spremimo za polazak. To nam 
je bilo drago, jer smo u Debar vrlo mnogo vjerovali. Njegovo 
nam je ime bilo dovoljna jamčevina, da ćemo se tamo najesti 
do mile volje. 

Oko 8% sati dobismo juhu i meso i odmah iza toga po- 
đosmo. Momci su, koji su noćili pod istim krovom, stajali u 
dvorištu u kolonama. Izgledali su, da čovjeku srce pukne od 
bola i užasa. Nijesmo im mogli ničim pomoći, a nijesmo se ni 
smjeli sastati. Ne znam, kamo su poslije dospjeli, jer se ne 
sjećam, da su nas stigli. Možda su ostali tamo neko vrijeme 
i radili na putovima. 

Piškopeja je uistinu samo pet, šest arbanaških kuća, kao 
što joj i ime kaže. Odmah kraj nje teče oveći potok istog 
imena. 

Već smo bili na krajnjem izlazu iz sela, kad nam zapo- 
vjediše, da se vratimo natrag. 

— Dobit ćemo kruha — šane neki svoju vruću želju, koja 
mu je gorjela na očima i u svakom slovu, koje je izgovorio. 

— Bog te čuo! — odgovori drugi, ne vjerujući. 

I doista, nijesmo vjerovali, jer smo znali, da se major 
na nas ljuti, pa se ne će zauzeti, kako treba, a nije bilo vjero- 

jatno ni to, da je u tom tužnom gnijezdu uopće kakav pekar 
ili skladište kruha; nijesmo vjerovali, dok nam god ne izdaše 
novu zapovijed, da zaostanemo jedan po jedan, i dok ne opa- 


zismo, kako blažene ruke onih prvih sretnika grčevito primaju | 


pruženi Božji dar. 

Svakom dadoše po cijeli kruh i naše je zadovoljstvo bilo 
u tome času na vrlo visokom stupnju. 

Opet se uputismo prema Debru, no pred vodom Piškope- 
jom moradosmo stati, jer nije bilo mosta, Prelazili smo preko 
kamenja i platica, koje su stavljale vrlo velike zahtjeve na 
naše pelivanske sposobnosti, pa je to išlo tako sporo, da su 
se zadnji do mile volje nasjedjeli, dok su došli na red, da 
prelaze, i da su se opet i prvi na drugoj strani siti nasjedjeli, 
dok su stigli oni zadnji. 

— Gospodo, sad treba štedjeti! — reče Ančica, kad smo 
dobili kruh. 

— Šta štedjeti?! — začudi se naš vrijedni kapetan Joža. 
— Jesti, .jesti sad treba, a ne štedjeti. Željan sam kruha. Već 
ga od Prizrena nijesam kušao. 

— Tako je, tako. Treba jesti — potvrdim i ja, potpisujući 
svaku njegovu riječ. 

— Dobro, al onda ćete poslije gladđovati — odvrati Ančica 
mirno i ozbiljno. 

— Neka! — reče Joža i odlomi komad kruha. 

— Pa i gladovali! — rekoh ja i zagrizem. 

— I ja sam toga mišljenja — javi se i Zduna. — Sad ću 
ga se najesti, pa poslije — što Bog da. 

— Što ćete sutra? — upita Ančica bockavo, gledajući naš, 
kako motamo. 

— Sutra?! — preupitasmo sva trojica u jedan glas, ne 
prekidajući jelo. 

Ne znam, kako tko, no ja imam, a i prije sam vazda imao, 
veliko strahopoštovanje pred tim tajanstvenim, »sutra«, ja ga 
toliko cijenim, da mi je već često, vrlo često učinio i sam 
»danas« mnogo težim i grčim nego li je poslije bio i sam taj 
bojani »sutra«; ja ga vrlo cijenim, ali tada sam ga potpunoma, 
savršeno prezreo, kao da ga ni Bog ne će dati. I otada ga se 
nikad ne bojim! 

— Sutra?! Kakav sutra?! — rekoh ja. — Danas se pati 
i umire — 

»a već sutra, što nam treba, 
dobri Bog će dati s neba!« 


— Samo ti tako — nasmiješi se Ančica, pa i sam odlomi 
komad kruha i zagrize. 


— Ej, ej, što ćeš sutra?! — našali se Zduna. 

— Samo ću malo. Svjež je kruh, pa je teško odoljeti na- 
pasti — reče on, malko u neprilici. — Ostalo ću ostaviti za 
sutra. 

— Was heisst das »sutra«?!) — upita Joža podrugljivo, 


a lice mu se preli tankim, tankim i prozirnim tračkom zado- 
voljstva. 

Kruh je bio posve svjež, još mlak, pa počesmo jedan 
drugoga opominjati, kako je opasno jesti mlak kruh, ali ni- 
jedan nije htio protegnuti svoju dobru nauku i na sebe. 

Išli smo dosta žurno i s velikom nestrpljivošću iščekivali, 
kada ćemo već jednom stići na tu najavljenu cestu, što je 
»kao kuglana«. Istina, malo je koji ustrajao u vjerovanju, da 
ćemo je i naći, jer je govorljivost gospodina majora Živkovića 
postala malo pomalo poslovičnom kao velikodušna obećanja 
g. Wekerla, dok je bio ugarski ministar predsjednik, 

Doduše, put je mjestimice mnogo bolji od onoga do Piško- 
peje, ali ne samo da nema ni govora o kakvoj cesti — sve do 
neposredno pred Debrom — nego nema nigdje ni mosta preko 
mnogobrojnih potočića, koji se slijevaju sa deščatskih brda. 
Jedina je sreća, da su to sve plitke vode, i ako su im vrlo 
duboka i strma korita, pa se je moglo salaziti u jarugu i pre- 
skakivati ili prelaziti preko kamenja. 

Preko jedne je take provalije bila prebačena dosta jaka 
greda, pa neki zažmiriše i prijeđoše. Među ostalima pođe i 
Doktor. 

— Vrati se, Doktore! — zovnem ga ja. — Mi oženjeni ne 
smijemo reskirati, da se survamo s visine od trideset metara, 
a samo za to, da pokažemo, kako se tobože ne bojimo. Što bi 
tvoj Milko, kad bih mu ja morao javiti: »Tatina mudra glava 
prevagnula u ponor?« 

— Baš govori iz tebe sam Bog — odgovori Doktor, na- 
smije se i povrati se među nas, koj smo odlučili salaziti u 
jarugu. 


1) Što znači »sutra«? 

— Ne Bog, nego pola kile kruha! — dobaci Joža. — To 
je ono, što iz njega govori. Da nije pojeo onoliko kruha, vidio 
bi, da li bi te onda opominjao! 

Negdje nas oko podne stiže pet građanka i to jedna sta- 
rija žena, a ostale još ispod tridesete. Stupale su vrlo smjelo 
i junački. Kad nas stigoše — mi smo baš upočivali — nazvaše 
nam Boga. 

— Je li teško, gospodo? — upita najstarija. 

— Nije lako — odgovori neki između nas. 

— Vama je teško — opet će ona — a pogledajte, kako 
idu srpske žene, pa možete suditi, kako će istom srpska 
vojska. 

— Žene idu vrlo brzo i bez obzira! — dobaci neki drugi. 

— Kad vaše potjeraju — nastavljala je ona, kao da nije 
čula ili nije razumjela tu primjedbu — kad vaše potjeraju, 
ne će se ustaviti ni u Pešti ni u Ljubljani. 

— Samo vi, gospođo, bježite ovuda, pa se grozite, koliko- 
god hoćete — reče natporučnik Pavle i malko namigne. 

Njezine se mlađe družice nijesu miješale u razgovor i či- 
nilo se, da je na njih najviše djelovalo ono, kad je Pavao — 
namignuo. Mislili smo i vjerovali, a više ne znam, po čemu 
smo to, možda posve krivo i nepravedno zaključivali, u čemu 
su muškarci vrlo brzi, kad se radi o sličnim pitanjima pasiv- 
noga spola — mislili smo, kažem, da su to članice nekog milo- 
srdnog samostana, koji je morao na vrat na nos prekinuti 
svoje djelovanje. 

Ove su žene, doista, već na prvi pogled ulijevale u sva- 
koga posve različan osjećaj od onoga, što nas obuze, kad smo 
vidjeli ženske bjegunce u Bicanu, pa one dvije blijede i lijepe 
djevojke na putu iz Bicana u Vasijat. 

To je bio drugi rod žena. 

Put se do Debra strašno otegao. Oko 3 sata po podne smo 
već opazili mjesto, ali nikako nijesmo mogli u njega stići, 
kao da je ukleto, pa bježi pred nama. 

Meni se pod teretom krušne torbe ukočila lijeva ruka i 
rame, da više nijesam mogao ni maknuti. Neprestano sam 
razmišljao samo i jedino o tome, što bih mogao baciti, no 
nikako se nijesam mogao odlučiti. Već sam deset puta izba- 
civao »suvišne« stvari, pa je sad teško naći još take robe, koju 
bih mogao okrstiti tim nazivom, nego da bih cijelu torbu 

bacio u jarak, obazreo se na nju, skrstio ruke na križima, 
pljuenuo i otišao, kao što su učinili među našima Vodek, 
Tonček i Krunoslav. Nijesam mogao ni pomisliti, da bih se 
na to odlučio. : 

Poručnik Vlado išao je blizu mene, vidio je, kako me je 
žestoko uhvatilo, pa ponudi, da na jedno pola sata izmijenimo 
torbe. Mi smo stari znanci još iz boljih mirnih vremena, pa 
sam mu se sigurno smilio jedino u mislima na one dane, kad 
me je viđao na zagrebačkom korzu ili kad smo sjedjeli u ka- 
vani. Njegovu sam lijepu ponudu prihvatio s osjećajem velike 
zahvalnosti, jer i ako on nije bio potpuno sve bacio kao Vo- 
dek i drugovi, to mu ipak torba nije bila veća od dobre gra- 
ničarske duhankese. Kad sam je uprtio, učini mi se, kao da 
mi je mačka sjela na leđa, Vlado je naprotiv imao posve 
druge senzacije, kad su mu moji papiri poškakljali leđa. 

— Au, brate, što je teško! — šane on i pogleda me, kao 
da on sad treba moje sućuti. 

— Teško, teško — potvrdim ja, osjećajući, kako mi ruka 
malo pomalo dolazi k sebi. 

— Boli li te jako? — poče se on ubrzo vrlo zanimati za 
moje bolove. 

— Pa — tako. Pomalo popušta. 

— Brzo će to posve popustiti — uvjerava on uporno i 
sve potreskuje torbom. E 

— Možda brzo i popusti — pomislim ja u sebi — ali ćeš 
ti ipak malo dulje nositi torbu, kad si se već ponudio. 

— Tako je i Lepira skvačilo jučer, pa mu danas posve 
dobro — nastavljao je on priču o brzom ozdravljenju. — To 
će proći, čim ti krv lakše prokola rukom i ramenom. ada 

Uopće se je išlo vrlo teško. Da je tu ravna cesta, još bi 
se i dalo podnijeti, ali ovo drndanje po putini, pa nepre- 
stano silaženje u jaruge i onda veranje iz jaruga — to ubija 
do temelja. Ne znam, tko je porušio sve mostove, da li Srbi 
ili Arbanasi; ne znam, tko se koga više boji, da li Srbi Arba- 
nasa ili Arbanasi Srba, no mi smo ih prokleli i jedne i druge. 

Zaista, ove je lijepe krajeve ostavio Bog povjesničarima 
i zemljopiscima, da mogu proučavati zemlju u njezinu netak- 
nutom, djevičanskom stanju! 

— Au, brate, što je teška ova Anićeva torba! — šane 
Vlado Karoli, baci pogled na mene i glasno se nasmije. 

— Razumijem, Vlado, razumijem! — rekoh ja. — Ti se 
bacio vrlo ozbiljno na politiku? 

— Kako na politiku, kad se evo već jedva vučem — od- 
govori on i opet se nasmije. 

— To si mi htio dojaviti preko ambasadora — a?! 

— Sada ti rekoh direktno. 

— Da opet mijenjamo — je li? 

— Slušaj, Aniću — poče on ozbiljno, a onda kroz smijeh 
nastavi: — od tebe bi bilo vrlo čovječno, kad bi mi opet po- 
vratio moju torbu. Ne mogu više. Dobra je volja tu, al ona 
ne može ništa sama nositi, a ramena mi se već uvijaju. Ako 
ćeš priznati, moraš reći, da sam pošten dečko, što sam i ovo- 
liko nosio. 

— Priznajem ti — rekoh ja — i zahvalan sam ti. Nego 
znaš — da sada ovdje ne stajemo, pričekajmo do prvog odmo- 
ra, pa ćemo onda izmijeniti. 

— Ne boj se ti, što ćemo mi stajati — požuri on i povuče 
me za rukav na stranu, da ne smetamo ostalima. 

Ja mu i sada zahvaljujem i čudim se, kako je bio još uvi- 
jek uzdržao toliko dobrote, da se grbi pod mojim teretima. 
Da nema ovako lijepih, pa bilo i neznatnih pojedinosti, s uža- 
som bih pomišljao na ove mjesece vrhovnih patnja i kušnja, 
jer bi oni označivali — put marve u društvu divljih zvijeri. 

Već u mrak stigosmo k prvim debarskim kućama, pre- 
valivši, kako su nas srpski časnici uvjeravali, 26 km. 

I ONDA SMO ČEKALI— — — 


'Tu smo sad opet sjeli i čekali i čekali, kao što smo uvijek 
čekali prije nego nas nastane. Major je još iz Piškopeje od- 
jahao pred nama zajedno s našim pukovnikom i svojim »tje- 
lesnim liječnikom«, pa. smo čak s nekim pravom očekivali, 
da će nas razmjestiti i to dobro razmjestiti po kućama. 

Teda, negda dođe obligatni »gospon Žarko« i nešto javi 
kapetanu Gradimiru, koji je stajao dalje pred nama, a zatim 
dođe k nama i zovne: 

— Gospoda Srbi i Česi naprijed! 

Pozvana gospoda otiđu i gospodin Cradireis: sigurno nije 
bio zadovoljan s uspjehom, dok posla Žarka, da se povrati i 
zovne: 

— Sva gospoda, koja su u srpskoj kuhinji! 

Odoše i ova gospoda, a zatim pristupi kapetan Gradimir 
i reče: 

— Gospoda Nijemci, Madžari i Austrijanci nek izvole za 
mnom, 

Mi se samo zgledasmo, koliko je to bilo moguće, i neki se 
našali: 

— Što će s nama, koji nijesmo ni Nijemci ni Madžari ni 
Austrijanci?! 

— Ti »Austrijanci«, to je »zdravo lepa narodnost« — 
dobaci neko drugi. — Sigurno smo i mi pod njezinom kapom 
po cijenjenom mišljenju kapetana Gradimira. 

Da su i ostala gospoda tako mislila, vidi se po tome, što 
uz »Nijemce i Madžare« pođoše i svi preostali Hrvati i Slo- 
venci i Poljaci i Ukrajinci i Rumunji i Talijani i svi ostali, 
ako je bila zastupana još koja nacija. 

To je bilo prvi put, da su Srbi zbrisali hrvatsko ime iz 
svojega rječnika. 

Gospodu Srbe, Čehe i »svu gospodu, koja su u srpskoj 
kuhinji«, odveli su ravno u grad, u bolnicu — kako smo po- 

slije doznali — a s nama »Nijemcima, Madžarima i Austri- 
jancima« zakrenuo g. kapetan Gradimir uz brdo, dosta širo- 
kom ulicom, kroz koju teče potok i koja je dušmanski kaldr- 
misana. ! NR 

Kao što je bilo obično, tako nam je i taj put bio ovaj 
najzadnji komadić puta najteži. Penjali smo se dugo, vrlo 
dugo i cijelo to vrijeme ne vidjesmo nigdje ni žive duše. Kad 
smo ulazili u Prizren, činilo nam se, da ulazimo u nekakav 
bijeli, začarani mravinjak. Toliko je bilo pučanstva po ulicama 
i u dućanima. Sada se naprotiv čini, da ulazimo u tamno- 
crveni, mrtvi ukleti grad. 

Smjestiše nas u vrlo lijepu, modernu zgradu, koja je prije 
balkanskih ratova sazidana i služila kao narodna bugarska, 
a poslije tih ratova do nedavna kao kraljevska srpska osnovna 
škola. U istom je dvorištu s njome i vrlo stara, jednostavna 
bugarska crkva. 

Sobe su u školskoj zgradi čiste i svijetle. Bilo je i pri- 
lično dosta prostora — naravno, po našem tadašnjem shvaća- 
nju — tek je bilo malo neugodno, što ne dobismo ni truna 
slame, koju dopremiše istom drugi dan. Ali — najmekše je 
dušeke i perine zamijenio teški, nijemi i slijepi umor, u ko- 
jemu posve zaboravismo, da je tamo u Evropi običaj, da se 
u večer štogod jede. 

U MAKEDONIJI 


20. studenoga osvanu lijep, sunčan dan. 

Upotrijebismo ga, da se dobro operemo — u dvorištu je 
vodovod — da se otrijebimo od ušiju, da pokrpimo poderano 
odijelo i da razgledamo mjesto, koliko je to bilo moguće iz 
našega dvorišta. 

Debar je mala varošica, koja se je, po turskom običaju, 
pripila uz brdo, a skoro su sve kuće nenabačene tako, da se 
vidi goli crvenkasti ćerpić, te cijelo mjesto izgleda kao svračje 
gnijezdo, koje je dobro oblijepljeno blatom. Taj su tužni 
izgled povećavale mnoge ruševine. Nije pretjerano, ako ustvr- 
dim, da je ta ispaćena varošica porušena u svojoj dobroj tre- 


“ćini. Velik dio te pustoši nosi na duši balkanski rat, a što 


on nije učinio, učiniše — kako smo čuli — Srbi par dana 
prije našeg dolaska, ugušujući arbanaško-bugarsku pobunu. 
Nad mjestom je — kažu — za našega boravka bilo opsadno 
stanje i stoga je bila cijela varoš kao mrtva. Te smo vijesti 
dobili od naših menažnih časnika, koji su bili otišli u čaršiju, 
da kupuju živež. Svi su dućani bili pozatvarani i što smo 
trebali, mogli smo — ako se ne varam — dobiti samo i jedino 
iz vojnoga skladišta. Trgovci su pobjegli bez razlike, da li su 
Bugari ili Arbanasi. 

Srbi su svojom odlučnošću pokazali, da razumiju, kako 
treba umiriti i pokoriti Arbanase, i to bi oni bili i učinili, 
slijedeći potpuno stope Redžeb paše iz svršetka prošloga vi- 
jeka, samo da su imali vremena. Oni su ih u ovo kratko vri- 
jeme, otkad su zbrisali crteže londonskog ugovora, naučili ne 
doduše, da slušaju i poštivaju ikoju vlast osim svojih mjesnih 
poglavica, ali svakako: da se boje. Kamo bi to bilo dovelo, da 
je dulje potrajalo, Bog zna. 

Rekoše nam, da ćemo tu ostati dva dana. To nam nije 
bilo mnogo, ali ni premalo. Željeli smo, da po mogućnosti što 
Prije stignemo na maglovito »određeno mjesto«, da se time ri- 

ješimo toga ciganskog života, ali opet s druge strane trebasmo 
i odmora, jer smo bili odviše iscrpljeni. K odmoru bi bila vrlo 
lijepo pristajala dobra i obilna hrana, no to su bile samo že- 
ljice, jer su gg. od kuhinje — a i mi s njima! — bila zado- 
voljna, da nam pribave barem samo najnužnije. Tako smo 
imali u ova dva dana — 20. i 21. — za doručak jedan put ne- 
slanu prežganu juhu, drugi put ništa; za objed prvi dan juhu 
i meso, drugi dan gulaš; za večeru oba puta čaj i svaki dan 
dobismo po jedan kruh. Kad se ovako nausko, u dva, tri retka 
ispiše ovaj jestvenik, ne zvuči tako loše, no kad ga razvučeš 
na 48 sati, pred kojima ponosno stupa 16, a iza njega još po- 
slije slijedi daljnjih 48 skoro posve posnih sati, pa kad se još 
taj lijepi »jelovnik« razlije u nekoliko plitkih i mršavih obro- 
ka, onda se istom vidi, kako bi nas bugarsko-arbanaški gor- 
štaci bili vrlo lako predobili za svoj najnoviji ustanak — ako 
je doista postojao — samo da su mogli doći s nama u doticaj, 
pa da su nam mogli ponuditi dobro oružje i još bolju opskrbu. 

Pomalo su počela djeca donositi u naše dvorište oraha, 
suhih krušaka i kiselih paprika. Koji su imali novaca, ti su 
neprestano kupovali, jer su neprestano bili gladni i jer su 
djeca žurno i najspremnije služila vazda s novom robom. 
S mojom družinom nijesu mnogo ćarili, jer smo bili vrlo 
plitkih džepova, no stoga smo sebi dopustili drugu raskoš — 
koju smo poslije vrlo, vrlo požalili — a to je bilo, da smo 
potrošili našu mliječnu konzervu. 

Oni drugovi, koji su oko nas sjedjeli, gledali su nas za- 
vidno, kako srčemo slasno mlijeko, kao što prosjak gleda na 
gospodski stol. 

Toga istog dana — 20. — stiže u Debar i gosp. potpukov- 
nik Šapinac s cijelim zarobljeničkim zapovjedništvom i, na 
naše veliko iznenađenje, ne donese nikakovih senzacija, no 
za to su njegovi ordonanci, naši vojnici, pripovijedali sve na 
dušak najnovije vijesti. Oni su, kažu, bili još u Kuršumliji, 
kad su pale na nju prve bugarske granate. U velikom neredu 
bježi ne samo srpska vojska, nego i cijela Srbija. »Naši su 


uhvatili mnogo zarobljenika, a među ostalima i vojvodu Mi-' 


šića, s cijelom njegovom divizijom. Čuje se, kažu, da se voj- 
voda nije srdio na tu neugodnu sudbinu, jer da je bio posve 
protivan najnovijoj srpskoj politici«. To je zvučilo vrlo ne- 
vjerojatno, jer i ako nije isključeno, da je vojskovođa ozbilj- 

nije prosuđivao vojnički položaj svoje domovine osobito s ob- 
zirom na masna obećanja i mršave pomoći njezinih saveznika, 
mislili smo, da bi ga neopravdano vrijeđao svaki, koji bi 
držao, da nema ni pojma o austrijskoj politici od berlinskoga 
kongresa ovamo, pa, da bi mogao i sanjati o tome, da Srbija 
položi oružje, predavši se na slabu milost i neobuzdanu ne- 
milost, dok je samo jedan čovjek sposoban za borbu. 

Daljnja je vijest bila, da su gosp. Šapinca napali Arba- 
nasi na putu između Vasijata i Slatine i oduzeli mu sav no- 
vac. Taj je dogođaj potvrdio i g. major Živković, no da li je 
bio istinit ili samo predigra — koja uostalom poslije nije iz- 
rabljena — za tragičnu igru s našom hranarinom, koja se je 
poslije odigrala, to ne znamo. 

Kako su putem ostala mnoga gospoda posve bosa, po- 
česmo navaljivati na kapetana Gradimira, koji je tu bio za- 
povjednik nastambe, da nam pribavi obuće i cipelara, koji će 
krpati, što se još dade okrpati. On je obećavao svega i svašta 
i najzad — razdijelio tri, četiri para opanaka oputara i do- 
premio cipelara, koji je imao od svega alata samo iglu, šilo 
i nešto dretve. 

Među ostalima je i Ančica dobio opanke. Kad ih je obuo, 
izgledao je, kao da ide na vježbu na skijama. 

Drugo je jutro — u nedjelju, 21. — obdržavana služba 
Božja u bugarskoj crkvi. Prisustvovalo je svega desetak baka 
i dosta naše gospode. Meni je žao, što i ja nijesam otišao, a 
ni danas ne znam, zbog čega to ne učinih. 

Taj sam dan upotrijebio na ponovno pregledavanje svojih 
stvari, tražeći, e da bih mogao štogod okrstiti sa »suvišno«. 
Iza duga premetanja i — ne razmišljanja nego tihog, potmulog 
tugovanja i pregaranja, izbacih sve papire i bilježnice, za 
koje se nijesam sam sebi zaklinjao, da ih pod svaku cijenu 
moram donijeti kući, ako mi je uopće suđeno, da je ikad opet 
vidim. 

U to smo isto vrijeme počeli opskrbljivati opremom naše 
stradaoce — Gospodina Kapetana i Druga. Tu sam dobru zgodu 
odmah izrabio, učinivši se dobrotvorom za cijenu jednog para 
rublja — a imao sam još svega dva para. Ponudio sam ga 
Gospodinu Kapetanu, da se njim služi, dok stignemo »na 
određeno mjesto« i da mi ga tada povrati. On je naravno 
s osjećajem velike zahvalnosti prihvatio tu lijepu ponudu, 

kao što sam je i ja stavio u vrlo dobrom raspoloženju, da 
budem zahvalan, ako je prihvati. 

Lepir efendija se tužio, da mu je nekako neugodno u že- 
lucu, kao da se je prehladio, što li. Opet nova dobra zgoda, 
da budem dobrotvor i to svome dobrom plačidrugu ne samo 
iz albanske pogibije nego i s nezaboravnih, užasnih satova 
divnog Homera i umnog Demostena. Njemu sam — ne Home- 
ru ili Demostenu, nego Lepiru — poklonio, za svagda poklo- 
nio, bez obveze, da povrati tamo »na određenom mjestu«, iz- 
vrstan pamučni trbušnjak i to stoga, što sam u torbi imao 
još i prsluk s lisičijim krznom, koji mi je poklonio kapetan 
Joža. U taj sam se šport dobrotvorstva bacio poglavito stoga, 
što nijesam mogao nositi sve, što sam još imao; na trbušnjak 
je pao izbor, jer je svakako manje vrijedan nego prsluk s li- 
sičijim krznom, a Lepiru sam dao i nikome drugom, jer se 
baš on tužio i jer ne bi bilo lijepo s moje strane, da dadem 
kome drugom, kad je on tu. 

Oprostite, što sam toliko raščlanio taj akt dobročinstva. 
Učinih to, da se bolje vidi, kakav je u svojoj biti. Kad bi 
se tako učinilo sa svakim dobročinstvom — mislim, da bismo 
postali mnogo bolji, jer iskrenost divno pročišćuje dušu i um! 

O poldan nas sve istjeraše na dvorište i gospodin ka- 
petan najavi, da će nas nanovo razdijeliti u hodne kolone. 

— Prva su — kaže — partija gospoda Srbi i Česi, a 
ostalu ću gospodu podijeliti u daljnje četiri grupe i to onim 
redom, kako su upućivana u komandu, po 110 u jednoj koloni. 

To je bila vrlo neugodna promjena, jer je najozbiljnije 
zaprijetila, da će se raspasti sve naše družine. Bojazan se 
ispunila. Ančica i ja, a Zduna pogotovo, dođosmo među naj- 
zadnjima iz bolnica i dospjesmo u petu grupu, a kapetan 
Joža u četvrtu. Nas trojica ostadosmo pri starom gospodar- 
stvu, a Joža se pridruži Tunji i profesoru Marku. 

— Ti veliš, Joža, da bismo mi skupa, je li? — upita 
Marko. 


— Da — odgovori on. — U troje nije previše, a meni 
je samom teško. Ne ću vam smetati, 
— Ta mani, bolan! — umiješa se Tunja. — Nama je 


drago, da nas je više. Znaš ti, Marka. On ti je profesor, pa 
uvijek mora — ispitivati. 

 — Znam ja i predavati — dobaci Marko posve mirno. — 
Misliš li ti, da ja znam dobro predavati? 

— Zašto ne bi znao? — nasmije se Tunja. 

—Iti držiš, da je dobro, da budemo u troje u društvu? 

— Naravno, da je dobro. 

— Istina, to u obiteljima nije običaj, da se žive u troje 
— poče profesor umovati — ali ovo, je I' de, nije obitelj? 

— To se zna, da nije! 

— Abili ti znao reći, koja je korist u tome, što se sa- 
stavljaju družine, umjesto da putujemo svaki o sebi?! 

Tunja se samo smiješio. 

— Prva je, je 1' de? — poče Marko sam odgovarati — 
da se solidarno brinemo jedan za drugoga, a druga — što je 
druga korist? 

Možda bi on bio i dalje umovao, kušajući po svom obi- 
čaju svakoj stvari naći dno i pokazati ga svome društvu, 
pa bi to i sada učinio u pitanju udruživanja, da u taj čas 
ne planu žestoka svađa između dvojice gospode radi mjesta 
i slame. 

— Ja imam pravo prvenstva — vikne jedan, koji je slu- 
čajno bio natporučnik. 

— Naravno — odgovori poručnik. — To je i pravedno, 
jer sam u rojnoj pruzi imao ja pravo prvenstva, kad se ra- 
dilo o napredovanju. Ovdje je na vama red. 

— Ja vam zabranjujem, da govorite. Ja sam već satnik, 
aktivni satnik! 

— Iništa više? Malo za onolike cipele, koje ste poderali 
na vježbalištu. 

Prijetila je opasnost, da će ta neugodna upadica zauzeti 
sve veći opseg, pa se neka gospoda umiješaše, da ih umire. 
U cijeloj je stvari bilo za nas utješljivo, da nije bio nijedan 
od zavađene gospode Hrvat. Kaže se doduše, da smo tu samo 
časnici i ništa više, ali — neka tu tvrdnju metnu za kapu, 
a mi smo imali dosta iskustva, 

Oko 6 sati u večer doleti vojnik od gospodina majora, 
koji je stanovao negdje u gradu, i javi, da se imamo smje- 
sta spremiti za polazak. 

— Što to znači? 

Na brzu ruku pometasmo sve stvari u torbe, smotasmo 
gunjeve u vijenac i počesmo čekati, što će dalje biti. Neki 

su mislili, da naši naglo napreduju, pa da Srbi hoće s nama 
što prije umaknuti,: dok su opet drugi vjerovali, da je ta 
žurba radi bugarsko-arbanaške bune. U toj .maloj neizvjes- 
nosti opet oživje pitanje, što će biti naša najzadnja sudbina, 
kako će se svršiti to vrtoglavo bježanje, no više se nije moglo 
raspresti i rasplamtjeti kao ono prvih dana našega putovanja. 
Već smo preko mjesec dana pod vedrim nebom, pod razva- 
ljenim krovovima i pod šatorima, a to: sve uz vrlo lošu 
opskrbu i uz nešto preko trista pedeset kilometara puta, pa 
nije čudo, ako su sva i najteža pitanja izgubila svoju jaku 
oštricu, izuzevši pitanje o golom, bezuvjetnom održanju ži- 
vota. Sve ostalo — čast mu! Dobre stvari, a mogu biti i 
važne, no zasada ih pustimo na miru. Vidjet ćemo poslije, 
će i kako će biti — — — 

Ki Kad je bilo sve spremno i samo je trebala da dođe za- 
povijed, da se stavimo u redove, javi narednik Dimitrije, 
zapovjednik. straže, da se možemo opet raspremiti, jer da će 
se odlaziti istom sutra u 6 sati. , 

Ta nas je vijest vrlo obradovala, jedno stoga, što smo 
tu ipak lijepo spavali, a drugo i stoga, što smo se ozbiljno 
jali putovanja noći. 

s Veselo se ooo i, kad nas probudiše drugo jutro 
u 4 sata, učini nam se, da smo istom legli. S 

U 5 sati smo već svi stajali u hodnim kolonama. U mo- 
joj, petoj, bili su osim nas trojice Hrvati: Biškup i njegov 
kompanist Sch&n, Lujo sa svojim drugom Johanom, Rođo i 
Sin Smrti. Ova dvojica nijesu imali drugove, a nijesu se 
sjetili ni na to, da bi mogli njih dvojica sklopiti društvo. 

ZAPOVJEDNIK ILIJA 


Svaka je partija dobila svoga neposrednog zapovjednika, 
koji je odgovoran za red, za broj i za dobar i ustrajan hod. 
Mi dobismo žandara Iliju, onoga velikog, bradatog žandara. 
Do Debra je išao, čini mi se, s trećom kolonom, i neka su 
gospoda, koja su i prije išla s njim, pripovijedala, da je bio 
vazda vrlo pristojan. Ja sam se dobro sjećao Radovanovih 
riječi, što mi ih je rekao o njemu u Bicanu, pa sam ga se 
neskrivano, iskreno bojao, želeći, da se što prije uvjerim o 
protivnom. Ilija je, kao posve pošten seljak, koji se ne bavi 
politikom, da bi morao skrivati svoje misli, ubrzo otvoreno 
pokazao, kako ćemo se slagati. Kad smo naime stajali u redu, 
već spremni za polazak, on nas pobroji, zapovjedivši: »Mir- 
no!«, i zatim pođe, da preda kapetanu prijavu, no nenadano 
stade, zagleda se u nekog nesretnika, koji je već bio za- 
boravio, kako vojnik mora stajati, kad se o njemu predaje 
prijava gospodinu kapetanu, i drekne, što ga je grlo nosilo: 

— Ne mrdaj tamo, jer ću ti sasuti zube u grlo! : 

Nasta grobna tišina kao iza praska groma, i gospodin 
žandar Ilija predade prijavu. Kapetan Gradimir je izvrsno 


čuo, što je i kako je Ilija rekao, jer je bio par koraka pred . 


nama, ali mu ne prigovori, niti ga opomenu ni samo jednim 
slovom. 

Isporedih ono, kako su neki hvalili njegovo dotadašnje 
vladanje, ovaj sadašnji postupak, držanje gospodina kape- 
tana i — bi mi sve jasno. Ilija je čovjek, kakvih ima svaki 
narod i kakvi se mogu naći svagdje, počam od seljačke po- 
tleušice pa do ministarske stolice. On je kao pseto vjeran 
onome, tko ima nad njim vlast. Kad treba, on kolje ispod- 
muča kao bijesno pseto; kad se zahtijeva, on otvoreno na- 
valjuje kao zvijer, a kad je nužno, on prima udarce mirno 
kao pseto i kao najpitomije psetance liže nogu, koja ga udara. 

Teško nama svima, bez razlike narodnosti i državljan- 
stva, dok je na svijetu dosta i vrlo mnogo take paščadi, jer 
što dušmaninu nikad ne bi uspjelo učiniti preko svojih ljudi, 
učinit će preko ovih, zovući ih »vjernim i poštenim domaćim 
sinovima« i plaćajući ih dobro, dok mu se ne svidi, da ih 
odveže s lanca i baci ih nogom preko praga. Poslije toga će 
na isti način služiti nama, ako nas se boje ili ih platimo. 

Nešto iza pet sati krenusmo iz dvorišta niz sklisku kal- 
drmu. Ilija je neprestano oblijetao oko nas, vikao, da stu- 
.pamo u redu, da ne zaostajemo i grozio se kundakom. Psovao 
nas je bogato i srdačno, a derao se je i na srpsku momčad, 
baš kao što bi se na nju derao i onda, da su svi skupa za- 
robljenici, pa da su Iliji dali jatagan u ruke i zapovjedili 
mu, da pazi na svoje nesretne drugove. To je uvijek samo 
jedna ista, odvratna, nedostojna duša, pa sam uvjeren, da 
on ne bi bio drukčiji ni kad bi bio svršio kakove škole. Duša 
je to takva! 

Došli smo na dosta širok trg gotovo na kraju Debra. 
Tamo smo stali i čekali, dok su došla gospoda iz bolnice, a 
zatim smo ponovno bili pobrojeni, i Ilija predao prijavu ma- 
joru. Bolesnici su još dotada bili s nama, a tu zapovjedi 
g. Živković, da se izluče svi oni, koji drže, da su bolesni. 
Kad je i to učinjeno, pregledao ih je sve redom »tjelesni 
liječnik«. Njegov me je postupak uvjerio, da je dužnost voj- 
ničkog liječnika, da sve smatra simulantima, bez obzira, komu 
time ide na ruku. 

Dok je trajalo to pregledavanje, Ilija udari jednog sat- 
nika, starijega gospodina, tako nemilosrdno kundakom u 
slabine, da je posrnuo i skoro pao i to sve zbog toga, što 
je »mrdao«, što nije stajao u pozoru kao kamen. Odmah 
nastade mrmljanje, prigovaranje i psovanje, a žandar Ilija 
se toliko izdere na nas, da je time upozorio i gospodina 
Živkovića, da se među nama događa nešto neobično. Pristupi 
k nama i onaj mu se gospodin odmah prituži. 

— Ich werde schon machen!!) — odgovori major i udalji 
se, kao da se nije ništa ni dogodilo. 

Više nije bilo sumnje, da se sve događa ne samo sa zna- 
njem nego i po zapovijedi gosp. majora Živkovića. Da mu 


“1) Ja ću već učiniti. 

se nije svidio Ilijin postupak, on bi njemu bio drukčije sudio 
i to na mjestu, kao što je to bio njegov stalni običaj. 

Poslije, za vrijeme hoda, udari jedan vojnik poručnika 
Hackenberga kundakom i naperi, da će ga ustrijeliti stoga, 
što je prešao s jedne strane ceste na drugu. Zaista — samo 
stoga! : 

— Ja više ne mogu izdržati! — reče on očajno, i kad je 
bio blizu g. kapetan Gradimir, stvar mu prijavi. 

Odmah to nije mogao učiniti, jer se nije smio maknuti 
iz svoga reda. Umolio je Muju, da mu bude tumač, jer je 
g. kapetan razumio samo srpski. Kad je čuo, o čemu se radi, 
okrene se vojniku i reče mu: 

— Neka si ga udario i opet ga udari! 

Na putu je između Struge i Ohrida neki vojnik, koji je 
rodom iz Paraćina, prigovorio onome, što je udario g. Hacken- 
berga. 

— Jesi lud — reče mu — ubio te sveti Ilija! Nijesi žan- 
dar! Kako možeš udarati časnika?! Pa da i nije časnik — — 
Sutra možeš ti biti njihov zarobljenik. Budi čovjek. 

— Eto — ispričavao se onaj: — bijesan sam. Znaš, kako 
mi je kod kuće — — — Udario bi' rođenoga oca — — Pa, 
rekli su: »Udari — kaže — marvu!« 

— Što oni kažu, to ti ne slušaj — opet će onaj iz Pa- 
raćina. — Samo da ne dobiješ dvajes' i pet — — — Ti ba- 
rem nijesi časnik. Pošten si čovjek seljak, Ne budi zvjerka. 

—.Žao mi je, vala, al eto — ispričavao se onaj. — Muka 
me spopane, pa bih oca udario — — — Znaš, kako je. Rekli 
su: »Udari — kažu — stoku!« 

Mujo je išao tik iza njih i slušao taj razgovor od po- 
četka do kraja i skoro je bio u neprilici, da li treba više 
žaliti Hackenberga ili toga tužnog čovjeka. 

Malo poslije te neugodne upadice sa žandarom Ilijom . 
dobismo zapovijed, da stavimo torbe na kola, koja su nas 
čekala na kraju trga. I to se je moralo dogoditi u najvećem 
redu, po vodovima. 

Teže bolesnike natovariše na kola, a gospoda stožerni 
časnici dobiše konje. Međutim, neki su voljeli ići pješice nego 
jahati — među njima i gospodin pukovnik — jer su se bojali, 
da će paripče lipsati pod njihovim teretom. 

Cesta je izvrsna, pa se išlo lako, koliko nije ubijao Ilijin 
bezobrazluk. Barem mene je bio pritiskao do zemlje. 

Na nekoliko kilometara jugo-zapadno od Debra prijeđo- 
smo na lijevu obalu Crnoga Drima i odmah se iza mosta za- 
držasmo, prolazeći pojedince preko hrpe zemlje i kamenja, 
koje se je bilo odronilo na cestu. Poslije doznadosmo, da su 
naši kuhari, koji su otišli još prije dana, ovdje razvaljivali 
kola i prenosili ih u pojedinim komadima i onda ih s druge 
strane opet sastavljali. Ovdalen, pa skoro sve do Struge ide 
cesta uz lijevu obalu Crnoga Drima, obroncima gore Jabla- 
nice. 

Sve je pusto,i slabo i nikako obrađeno, a što i ima sta- 
novnika, većinom muslimanskih Arbanasa, uživaju glas, za 
koji se ne trebaju stidjeti čak ni svoje najslavnije braće iz 
Ipeka (Peći) ili Đakova. Kažu, da su im žene potpuno do- 
rasle, da su ih često pomagale u njihovim ratničkim ili raz- 
bojničkim pothvatima i da su nenadmašive, da su bez premca 
u neobičnoj bračnoj vjernosti. 

Putem smo se češće namjeravali na crknuto tovarno bla- 
go, većinom na magarad, no još se tu nijesu potpuno vidjeli 
užasi brzog povlačenja kao ono od Prizrena do Debra. 

»MUNĐA, MUNĐA« — — — 


Momci od naše straže počeše smalaksavati i dvojica tro- 
jica zaostadoše. 


— Pomorit će nas, gospodine, milo mu detence! — šane 
stražar Stanko, Koji je išao kraj mene. 
— Ne boj se! — ohrabrim ga ja. — Čovjek može izdr- 


žati više od svake životinje. 

— Lako je tebi, gospodine. Ti ćeš sada otići, ali mi osta- 
dosmo s ovim lopovima žandarima, 

— Možda ćete i vi s nama. 

— Dao Gospod i Bogorodica. Govorimo mi stražari tako 
među sobom. Moglo bi i biti, da ćemo s vama — — — Nego, 
gospodine, ima naopake i ove vaše gospode. 

— Kaka to, Stanko? 

— Ma eto, brate, išao sam ti ono nekidan s marodima 
od Piškopeje do Debra, pa se putem  pograbila dvojica kao 
pijetli. »Munđa, munđa« jedan drugom u oči, pa onda okrenu 
štapovima, pa »munđa, munđa«, kao da su se zatekli u kupusu. 

— Potukli se?! 

— Potukli, gospodine, slave mi, kao najzadnji gejaci. Ja 
najprije pustio. Gospoda su, rekoh, gospoda. Znadu, što rade. 
A kad viđo, da ne znadu prestati, ja skočim među njih, pa 
— nemojte, rekoh, gospodo, dijete mu milo, jer ću vas, slave 
mi, pustiti, da se isprebijate, do na mrtvo, 

— Jesu li te poslušali? 

— Jok, brate. Ne razumješe, što hoću, da im kažem, pa 
opet — »munđa, munđa«, dok i ne prestaše. I začudi me, što 
druga gospoda ne skočiše, da ih rastave. Pustiše, vala, nek 
se mlate. 

To bilježim samo tako — — — mimogred, 

— Gdje je Radovan? — upitam Stanka iza odulje šutnje. 

— Čini mi se, da je u drugoj partiji — odgovori on i 
značajno me pogleda. — Nego, ako što imaš, ne boj se, brate. 
Ja ću mu dojaviti ili ću ti i sam učiniti. 

— Ma jok, bolan! — usprotivim se ja žurno, da on ne 
bi pomislio, da ja i Radovan štogod snujemo. — Nemam ni- 
šta. Što bih imao?! Tek tako pitam, jer smo dobri znanci, 
pa me zanima, gdje je. 

— Dobar je on čovjek. Pa, nijedan naš stražar nije loš, 
ali žandari — — zaintači Stanko i otisne nekolike prosto- 
narodne psovke, kao da ih otkida sa džigerice. 

Onaj je gospodin, koji je vodio »Crnu knjigu«, bio u 
našoj koloni. Bio je potpuno iznemogao, jedva je pomicao 
nogu iza noge i svaki čas zastajkivao, da odahne. Dok to 
nije opažao žandar Ilija, bilo je dobro, no kad on opazi, 
skoči na njega kao bijesan i počne ga psovati. 

— Ich kann nicht!!) — reče gospodin natporučnik i umoli 
Sina Smrti, koji je bio blizu njega, da mu bude tumačem. 

— Lažeš! — izdere se Ilija. — Možeš, pa ne ćeš, dok 
ti ne istjeram krv na nos. Lažeš kao pseto! 

— Was sagt er??) — upita gospodin Sina. Ovaj je bio u 
strašnoj neprilici, kako će mu prevesti te bezobrazluke, no 
najzad mu sve reče. 

Gospodin se natporučnik međutim spustio na kamen, jer 
se nije mogao držati na nogama, a Ilija ga pograbi za jaku 
i stane ga gurati naprijed. Tu nije bilo pomoći i uzalud je 
tražio, da dođe liječnik, Ni Crna knjiga nije pomagala! 

— Ja sam ti ljekar! — vikne Ilija i opet ga gurne. 

Odmarali smo se svaki sat deset časaka i to tako, da 
je svaki morao odmah sjesti i da se nije smio ni pomaknuti 
s onoga mjesta, na kom se je desio, kad je žandar Ilija viknuo: 
»Stoj«. On je sjeo na kamen ili na što bilo povišeno i ne- 
prestano nas motrio kao krotitelj divlje zvjeradi. Svi smo se 
neopisivo grizli, ali nije nitko prosvjedovao, znajući da bi 
bilo bezuspješno. Svi smio bili kao mokri miševi, i ako se u 
mirno doba čuju kojekakve bučne, šuplje izjave, koje zauda- 
raju po mideru i parfemu, kakvih smo mi čuli već iza ne- 
koliko mjeseci još u robiji, kad su se neka gospoda dobro 


1) Ja ne mogu. 
*) Što kaže? 

najela, očistila, obukla i zaboravila ono, što bi morala vrlo 
dobro zapamtiti. 

— Was? Ich? Prije svega i iznad svega moja časnička 
čast! 

Nije istina! Život, život — — — 

Je li ta časnička čast drukčija nego je ima svaki drugi 
čestiti građanin, koji žive od svojih žuljeva i plaća svoje 
dugove?! 

Prestigli smo nekoliko društava izbjeglica, većinom žena, 
dok je opet i nas nekoliko takih društava prestiglo i pre- 
teklo. išli su skoro praznih šaka i bilo je očito, da im je 
stalo samo do toga, da iznesu živu glavu. Drugo sve ostavljaju. 

Kad smo pali na podnevni odmor — taj je vazda trajao 
pola sata — sjeo sam na zid kraj ceste i nepomično buljio 
u mutnu, zemljastu vodu Crnoga Drima. Bog zna, da li mi 
je bila u glavi koja pametna misao, ali znam, da sam u tim 
tužnim mislima boravio među svojima milim i dragim. 

Pojeli smo svaki po komadić kruha i po glavicu luka, 
što nam je ujedno bilo i zajutrak i doručak i ručak i užina, 
a da li će nam to biti i večera — još je bilo tajna. Kuhinja 
je otišla pred nama mnogo prije dana, pa je opravdana nada 
— pa nas i prevarila! — da će nam nešto pripremiti. Po- 
slije jela smo se povukli svaki u svoje skrovite želje, zurili 
preda se i predano čekali, što će doći. 

Malo poviše je od nas vodio preko Drima uzak drveni 
most. Na drugoj su obali nekolike arbanaške kućice. Opazih, 
kako odonuda dolazi neki domaći čovjek, noseći punu torbu 
u naramku. Čas iza toga odletje preda nj nekoliko srpskih 
stražara. Upozorih Stanka. 

— Sigurno nešto prodaje — rekoh mu. — Ako se ne 
bojiš Mije, mogao bi otići, da vidiš, pa kupi i za mene, ako 
što bude. 

— Šta bih ga se bojao?! Ustrijelit ću ga — reče on 
ljutito i ode. 

Bilo mi je čudno to njegovo držanje, jer i ako se uvijek 
tužio, nije se još nikada grozio. Sigurno mu je već bilo do- 
gorjelo do nokata. 

Još prije nego se on povratio, netko me nepoznat zovne 
po imenu. Trgnem se, dignem pogled sa vođe i bacim ga 
prema onoj strani, s koje je došao onaj neobični glas. Pre- 

nerazih se od pustoga čuda, kad pred sobom opazih srpskoga 
redova, dobrovoljea đačke čete Dragana B., i tad mi odmah 
bi poznat i njegov glas, koji mi se prije učinio čudnovatim 
samo stoga, što sam ga čuo posve neočekivano i nenadano. 
Išao je posve sam, bez ikakova oružja i bez i najmanje stvari. 
Nije imao ni štapa u rukama. 

— S Bogom, gospodine Aniću! — reče on posve tiho, ne 
stajući nego samo usitnivši korake, pogleda me i nasmiješi 
se. U licu je bio posve svjež, zdrav i crven. 

— Kamo, Dragane? — upitah ja žurno i dosta glasno. 

Umjesto odgovora prijateljski mi se nasmiješi i nestade, 
a da se više nije ni obazreo. Više ga nikad nijesam vidio, niti 
se sastadosmo na daljnjem putovanju. 

Bog zna, kamo je okrenuo onako posve sam. Dugo sam 
gledao na onu stranu, kojom je otišao, i kad smo poslije i 
mi pošli, vazda sam se ogledavao, misleći, da ćemo ga možda 
gdje zateći na odmoru, no sve je moje iščekivanje bilo bez- 
uspješno. Nestao je, ostavljajući iza sebe veliki upitnik, koji 
ja još i sada ponavljam. 

Kad se Stanko povratio, pruži mi jednu jabuku. 

— Zar nijesi mogao više dobiti? — upitam ja. — Koliko 
stoji? 

— Ništa, gospodine — odgovori on. — Sve pokupovaše 
oni iz prve partije, a ovo ti poslao Radovan. »Podaj, veli, 
onome mom gospodinu Aniću i reci mu, da ću gledati, da 
dođem u vašu partiju«. 

Vrlo me ugodno iznenadila tolika lijepa, priprosta pažnja, 
koju sam mu svakom zgodom što izdašnije uzvraćao. 

— Reci mu — odgovorih ja — da mu hvala za jabuku 
i da ću mu je dobro platiti, ali neka ne dolazi u našu partiju, 
dok nam je zapovjednik gospodin žandar Ilija. 

Stanko se smijuljio. Potom mi se počeo tužiti, kako mu 
žena ne će da ima više od dvoje djece. 

— Kako to? — upitam ga ja, zaista vrlo iznenađen tom 
viješću. 

— Običaj, gospodine. Nijedna ih ne će da rađa više od 
dvoje. Tamo smo ti mi na vlaškoj granici, a i među nama 
ima Vlaha, pa naučiše od Vlahinja. I sad ih možeš klati, 
možeš peći, al više od dvoje djece ne ćeš imati. 

Taj se dobri, priprosti čovjek tako iskreno i otvoreno ras- 
pripovijedao, da sam, slušajući ga, posve zaboravio na sve 
svoje muke kao i pogotovo na to, da smo — neprijatelji. 

Nas dvojica neprijatelji?! Naravno, naravno. Tu je bilo 
službeno objavljenje rata, koji smo mi, nas dvojica, htjeli i 
kojemu smo klicali. Sada imamo rat i mi mu se iza leđa 
pomirujemo, osjećajući, da bi to sve trebalo urediti nekako 
drukčije, posve drukčije — — — 


U suton stigosmo u selo Lukovo, prevalivši oko 33 km. 
Po tom se može po prilici prosuđivati, kako smo bili sposobni 
za hod. Iza sela nas na nekoj strmoj, vrlo strmoj Jedini 
strpaše po osmoricu pod šatore i to odmah više ceste, koja 
vodi tik uz Drim, Spočetka su metali samo po sedmoricu pod 
šator, no kad vidješe, da preko polovice pete grupe ostade 
vani, metnuše još svagdje po jednoga. 

Nekog zastavnika Madžara srete jedan satnik s ovim po- 
zdravom: 

— Molim vas, kako možete doći ovamo, kad vidite, da 
je već sve prepuno?! 

— Oprostite, gospodine satniče — ispriča se on — ja 
moram doći, kad sam ovamo određen. Da su me poslali dru- 
gamo, ja bih bio otišao na drugu stranu. 

— Zar nemate nimalo obzira prema jednome satniku? — 
vikne onaj. 

— Oprostite, ja nijesam kriv. Ne mogu spavati pod ve- 
drim nebom, jer ću se smrznuti. Uostalom, to morate reći 
onome, tko ima pravo da raspolaže. Od njega zahtijevajte, 
da poštiva vaš čin i godine, a mene izvolite pustiti na miru. 

— Das ist kein offiziersm&ssiges Benehmen!!) — krikne 
gospodin satnik kao izvan sebe. 

Mnogo je govorio o ponosu, o ugledu i sličnim stvarima, 
pa se zastavnik i nehotice sjetio jedne zgodice iz zaroblje- 
ničkog života gosp. satnika. Jedne je naime večeri g. Rubi- 
nić opazio, da je nečisto predsoblje sobe br. 24., gdje je ovaj 
8. satnik bio sobni starješina, i javi mu, da će ga zatvoriti, 
ako do devet sati ne bude sve čisto i oprano. Ordonanci su 


') To nije vladanje, koje dolikuje časniku! 

već bili otišli na počinak, a njihova je nastamba izvan stra- 
žarskoga lanca, a i dosta je daleko, pa je bilo teško da ih 
pozove, no ipak — čini mi se — poslano je po njih, da odmah 
dođu. Međutim, gospodin se je satnik bojao, da će kasno doći, 
pa lijepo zavrne rukave, uzme vode i krpu, pa sam glavom 
opere cijelo predsoblje, I 

Svi smo se zgražali i išli ga gledati kao kakvo čudovište. 
Ne znam, da li je poslije bio pozvan na red zbog tog »offi- 
ziersmissiges« vladanja. Za take su poslove bila tu starija 
gospoda, koja su odgovorna, a mi smo mlađi samo gledali i 
štošta naučili — sve od starije gospode. E 

Blažena vježbališta i dvorišta mirovnih vojarna, šta vi 
svašta čujete i doživite, pa da se ipak ne rastvorite i ne pro- 
gutate barem koju lumbardu većega kalibra! 

Za večeru dobismo grahovu čorbu s malo graha. Bili 
smo posve zadovoljni, samo je kuhinja bila na vrlo nezgod- 
nom mjestu, pa je mnogi ljosnuo, koliko je dug i širok, ali 
— čorbu nije prolio ni jedan jedini. 

Noć je bila vrlo hladna, 

KUD ĆE S NAMA? 


Drugo nas jutro probudiše već iza 3 sata poslije pola 
noći; oko 4 dobismo opet čorbu od graha i još za mraka po- 
đosmo naprijed. Rekoše nam, da je cilj Ohrid, do kojeg je 
36 km. Da li je baš toliko ili nešto više, to nijesmo znali, ali 
da nije manje, o tom smo bili tvrdo uvjereni. 

Sretali smo cijele karavane volovskih kola s brašnom. 
Vozili su ga iz Bitolja u Debar, otkle se dalje otpremalo na 
tovarnjacima. 

— Zar ćemo zbilja u Ohrid? — šaptali su neki. 

— Eto, kažu. 

— Onda je sigurno, da idemo u Bitolj. 

— Da, ako ne stigne zapovijed, da već iz Struge okre- 
nemo u Drač ili Valonu. 

— Bog zna. Ako i otidemo u Bitolj, daljnje je pitanje, 
da li ćemo tamo moći ostati ili ćemo u Grčku ili, možda, 
preko Soluna u Francusku?! 

Sjetismo se, što nam je ono Vlado pripovijedao u Prizre- 
nu o majorovu dopisivanju s njegovom gospođom. Ipak bi 
moglo biti istinito — — — 

Još negdje oko podne, sa zadnjih izdanaka Jablanice pla- 
nine opazismo Ohridsko jezero. Ležalo je među planinama 
Mokra i Galičica Petrina kao golemo polje s istom procvalim, 
plavkasto zelenim ječmom. Južni mu se dio gubio u magli: 

Nekako u to isto vrijeme sretosmo vrlo lijep, bogat fija- 
ker s ponosnom predpregom. U njemu je sjedio vrlo stasit 
čovjek, u neobično raskošnoj uniformi i s fesom na glavi. 
Počesmo naklapati, tko bi to mogao biti i ne složismo se ni 
u jednom mišljenju, jer nijesmo znali, što se oko nas događa. 
Poslije nam je bilo posve jasno, da je ono bio neki visoki 
albanski dostojanstvenik, a koliko oni drže do lijepih, boga- 
tih uniforma, i što se sve može njima kod Arbanasa postići, 


59 


mogli bi opširno pripovijedati svi oni, koji su dobro upućeni 
u albansko-turske odnošaje prije balkanskoga rata. 

Žandar Ilija se vladao kao i jučer, samo smo mi bili 
mnogo manje, još manje osjetljivi nego jučer. Slušali smo i 
ne čuli, ljuljajući se naprijed kao drvlje ili — Bože, prosti — 
kao nijeme životinje, ubijene glađu, umorom i duševnim mu- 
kama svake vrsti. Cijelim smo putem šutjeli i ni najdivniji 
pogledi, kojima je ovaj kraj vrlo bogat, ne izazvaše u nama 
potpuno nikakove misli, savršeno nikakova osjećaja kao da 
smo okamenjeni. 

Na kojih sedam, osam kilometara pred Strugom leži malo 
seoce Velešće. U njemu nađosmo tridesetak naših vojnika, 
kako prave most. Čini se, da ni njihovo duševno raspoloženje 
nije bilo mnogo povoljnije od našega. Tupo su zurili u nas 
i niti su pozdravljali niti su se smiješili niti su se pomicali 
s mjesta, na kome smo kojega upravo zatekli. I oni su bili 
kao drvlje. 

Već smo se prije Velešća, kod sela Dubovljana spustili 
posve u ravnicu, koja se proteže sve do jezera, proširujući se 
do na desetak kilometara. Posve je ravno i nešto bolje obra- 
đeno, nego smo to dosada viđevali,. 

Struga je ležala ravno pred nama i pripila se uz jezero 
kao pijavica. Isticalo se je nekoliko minareta. Na dva se 
kilometra pred mjestom pretvara polje u močvaru. Kroz nju 
ide cesta, koja je na više mjesta bila pod vodom, i ako je 
prilično podignuta, Lijevo je i desno od nje voda, šaš i blato. 
Sve je nevjerojatno puno ptica močvarica, a napose divljih 
pataka i ronaca. Svaki su se čas dizali pred nama cijeli oblaci 
tih strašivih Božjih stvorova i bježali glavom bez obzira. 
Srpski su vojnici to spočetka gledali mirno i bez velikog za- 
nimanja kao i mi, no onda im najednom posta to bježanje 
šaljivim i oni okrenuše pucati kao ludi. Stotine su hitaca 
uludo potrošili. Čini se, da su i nesvijesno osjećali, da je 
to najbolji način, kako mogu upotrijebiti svoje strjeljivo. 
Major je bio odjahao pred nama u Strugu, pa ih nije mogao 
pozvati na red, a ne znam, gdje su bili gg. Gradimir i Živojin, 
kad ni oni to ne učiniše. Ili su možda i oni vjerovali, da su 
naboji suvišan teret za izmorenu momčad?! Nijesu loše ocjenji- 
vali našu volju i sposobnost za pobunu i otpor — — — 

Drukčije je mislio neki gospodin, koji je jahao za nama, 
dostigavši nas negdje na svršetku druge trećine močvare, kad 
je puškaranje bilo u najvećem jeku. Na njemu je bilo dobro 
građansko odijelo, a na glavi je imao srpsku časničku kapu. 
Čim je došao među nas, počeo je vikati na vojnike, da ne pu- 
caju, a kad su ipak hitci i dalje padali, uhvatio je jednog za 
ušesa i tukao ga po glavi, da je sve pucalo. 

— Stoko, oca ti smrdljivoga — vikao je gospodin — zar 
ti za to dadoše pušku?! 

To je odmah pomoglo. Momci su doduše mrmljali i pso- 
vali, ali i poslušali. No čim je onaj odmašio naprijed, oni opet 
počeše paliti. 

Na cesti nađosmo jednu automobilsku lešinu. Desna mu 
je strana bila u močvari, a lijeva na cesti. Štošta je bilo na 
njemu polomljeno, a stražnjega lijevog kotača nije uopće imao. 
Sigurno su ga unesrećeni Englezi — ili već tko drugi — od- 
nijeli naprijed, da ga u mjestu poprave ili su ga bacili, misleći, 
da je bolje otići pješice, ostavivši automobil, nego se even- 
tualno sastati s Bugarima. 

Ta gospoda sigurno zamišljaju Bugare kao nekakove Zulu 
Kafere evropskoga kontinenta, kao što zamišljaju i sve ostale 
nas Slavene, ne izuzevši ni Srbe. Ovih se samo sada ne boje, 
jer su saveznici, ali da im Bog da zdravlje, kako imadu is- 
pravne pojmove i o njima i o svima nama ostalima, mogli bi 
Nijemci bez pušaka napredovati na engleskoj fronti. Da se po 
prilici vidi, kako je svijet upućen u naše prilike, navest ću 
jedan primjer. 

G. Vico Mantegazza, Talijan s izvrsnim vezama kod više 
evropskih dvorova, a napose među balkanskom diplomacijom, 
sigurno spada među ponajbolje poznavaoce balkanskih politič- 
kih pitanja i odnošaja. Često su mu razni talijanski ministri 
povjeravali najdelikatnije misije na Balkanu, a i sada je na 
glasu kao ponajbolji pisac u Italiji ne samo o našim nego o 
opće političkim pitanjima. I taj čovjek, s tolikom kulturom, 
Pišući o nacionaliziranju srpske i bugarske crkve, kaže, da su 
ove poslije otpada od Carigradskog patrijarha, počele: 

— »officiare in quella lingua pravoslava, che e la lingua 
liturgica degli ortodossi slavi« (obavljati službu Božju u onom 
pravoslavnom jeziku, koji je liturgijski jezik ortodoks- 
nih Slavena). 

»La pravoslava era la lingua parlata ai tempi di Cirillo e 
Metodio« (govorio se taj pravoslavni jezik u vremenima 
Ć.iM. 

odu lingua pravoslava che gli Slavi dal piu al meno 
comprendono tutti« itd. (taj je pravoslavni jezik, koji razumiju 
više manje svi Slaveni itd.) 

Kad Mantegazza nije dospio uza svu svoju veliku upuće- 
nost, marljivost i dobru volju, da se u sve točno uputi, što se 
može očekivati od onih, koji ne dolaze među nas, da nas 
upoznaju, nego da proučavaju čovjeka u njegovu — prirodnom 
stanju?! 

Francuzi i Englezi meću sigurno svoje balkanske savez 
nike u red sa svojim crnim trupama, kao što Nijemci zami- 
šljaju Bugare i Hrvate, koji uopće znadu za nas, u kožunu, na 
bijesnu konju, s velikom, neurednom bradom i kosom, s puška- 
ma oko pojasa i handžarom u zubima — — — 

Pred Strugom smo se dulje odmarali, da tobože svježiji 
budemo, kad prođemo kroz mjesto. Slabo je to moglo pomoći, 
jer se u želucima grahova čorba nije rasplođivala, a nijesu se 
dali na prečac uništiti ni dugi kilometri, koji su nam neumo- 
ljivo sjedjeli u nogama. 

Struga je malo gnijezdo, po prilici kao i Debar. Kad smo 
stupili u nju, bio sami toliko abnormalno, bolesno raspoložen, 
da sam je počeo upoređivati s Venecijom i to stoga, što je i 
Struga isprekidana kanalima, koji ujedno služe kao gradski 
kanali, i što preko jednog takog kanala vodi most, koji je s 
lijeva i desna okićen dućanima kao Ponte Rialto u Veneciji. 
Dobro se sjećam, da sličnost nije prevelika, ali je moja snaga 
rasuđivanja bila posve zadovoljna, što je mogla na čas od- 
letjeti na Lido i u Giardino Publico. I naši avijatičari tamo 
lete. — Možda je Lido pretvoren u »važnu vojničku tvrđavu« 
kao i naša draga Ljubljana — — 

Možda, možda — — 


62 


ILIJA DOLIJAO 


Kroz mjesto nas brzo protjeraše uz najstrožu zabranu, da 
itko išta kupi. Bolno je bilo prolaziti ispred pekare, pred kojom 
se kruh žuti kao dukat, a ti mrtav gladan i — ne smiješ kupiti, 
ne smiješ ni iz reda izići, pa odmah pao mrtav od gladi. Bolno 
je to. Užasno je i onda gladovati, kad gladuješ, jer ne možeš 
ništa dobaviti, ali je sto puta užasnije, kad gladuješ, jer ti ne 
dadu, da nabaviš. Naravno, da su nam i pustili, da slobodno 
kupujemo, bile bi nas četiri petine ostale praznih ruku, ali 
— bilo bi lakše, mnogo lakše. Ne bi se osjećao tako ponižen i 
ubijen. 


zuju Lucifera, kad jarka vatru i vrti se oko kotla, u kojemu se 


kuhaju zle, griješne duše. Upravo se tako vrtio žandar Ilija . 


oko naše kolone, i ja se nijesam mogao oteti tome dojmu uz 
najbolju volju, Vrag, živi pakleni vrag u ljudskoj spodobi — 
eto, to je on bio u mojim očima. Neprestano je vikao sad na 
nas, sad na nesretne stražare. 

Neki su stražari kupovali kruh i još štošta, a Ilija se za- 
trči, išćuška ih i otme im kupljene stvari. Ne znam, da li im 
ih je platio, ali znam, da je te stvari nudio poslije nama uz 
dvostruke cijene. 

Naravno, svaki je bio spremniji umrijeti od gladi, nego što 
od njega kupiti, 

Zbog toga su ga postupka stražari još više zamrzili i svaki 
bi sa bio radije napio njegove krvi nego najboljega vina. 

Neki naš satnik — i opet satnik! — zaboravi u svojim 
želučanim mukama, što je to vojnički zapt, koji je i sam negda 
provodio s malo molba, zaboravi, da smo mi tu vojnici, a žan- 
dar Ilija naš zapovjednik, pa usprkos njegovih zabrana i vike, 
pođe korak, dva na stranu, kao da će prema kruhu, no još 
nije bilo posve jasno, što kami učiniti. Ilija to opazi, vikne, 
opsuje ga, skoči k njemu i lupi ga kundakom pod rebra. 

Svaki je od nas već vidio, kako stare dobre slike prika- 


— Stoko, zar ne znaš, da je to časnik?! — viknu netko u 
sav glas prema žandaru. Žurno se ogledasmo i opazismo kraj 
ceste, među ostalim gledaocima, kojih je bilo dosta, nekog 
srpskog artiljerijskog majora. 

Ilija ga pogleda i produži za nama, kao da se ništa nije 
ni dogodilo, a neka su naša gospoda tvrdila, da onoga majora 
poznadu i da je negda bio naš časnik. Zaboravio sam, kako 
su rekli, da se zove, ali ne ću nikada zaboraviti ugodni dojam 
i zahvalnost, koja se probudila u mojoj duši, kad sam opazio, 
da još ipak ima ratnika, koje rat ne pretvori u zvijeri. 


Kod prvog nas idućeg odmora stiže major Živković, koji 


je sigurno bio zaostao na objedu i kod mjesnog vojnog zapo- 
vjedništva. Dojahao je u galopu, mašući štapom, i još na pe- 
deset koraka udaljenosti vikne: 

— Kojega je to gospodina udario žandar? 

Javi se satnik, koji je i tako bio odlučio, da stvar prijavi 
majoru, i ako nije vjerovao, da će biti kakva uspjeha, kao što 
ga nije bilo ni ono pred dva dana u Debru. 

— Stupio sam korak na stranu — poče pripovijedati go- 
spodin satnik, a major mu upade u riječ: 

— Hvala — kaže — gospodine satniče! Sve znam. Pripo- 
vijedao mi je gospodin major — i tu reče majorovo ime, ali ga 
ne zapamtih. — Žandar Ilija! 

Žandar se javi: 

— Ovamo, stoko smrdljiva, oca ti tvoga! Ja ću ti poka- 
zati, kako se postupa sa časnicima! — vikao je major kao 
izvan sebe. Natjerao je konja na Iliju, zatim ga uhvatio lje- 
vicom za uho, a desnicom, u kojoj je bio štap, mlatio po licu i 
glavi kao vola. 

Žandar je samo stenjao i previjao se, ali — zaista — »niti 
pisnu, niti zubma škrinu«. Ja sam mu se divio, jer je ono 
bio obrok batina za konja ili mazgu, a nipošto za čovjeka, pa 
bio i Ilijine snage i veličine. 

— Razoružajte ga! Vežite ga, vojnici! — viknu major, 
kad je već prebio štap, kad ga je dosta namlatio šakama i kad 
su ga već zaboljele obje ruke. 

Nikad prije ne vidjesmo tako dušmansko batinanje. Niti 
ono u Prizrenu, kad je sabljom devetao našeg bezobraznog 
momka, nije bilo tako iskreno, tako od srca i s tolikim uživa- 
njem. 

Vojnici su jedva dočekali, da se mogu osvetiti mrskome 
žandaru, pa ga smjesta razoružaše i nekakvim mu konopčićem 
svezaše ruke na leđima. Iza toga zapovjedi major, da dva 
vojnika nataknu bodove i da ga vode na čelu svih kolona. 

Kad usporedimo ovdašnje držanje gospodina majora Živ- 
kovića s onim u Bicanu i Debru, imamo posve dobru njegovu 
sliku. Nije Ilija kriv, što je bio bezobrazan i što je mislio da 
ima pred sobom razbojnike, prema kojima treba biti zvijer. 
To mu je rekao g. major u Bicanu i to mu je vjerojatno isto 
ponovio i u Debru, a Ilija je točno i savjesno izvršio po svojim 
velikim sposobnostima za zvjerstvo, kao što je i sada kao pašče 
mirno i pokorno primio one nečovječne batine, na koje može 
imalo ponosan, oružan čovjek odgovoriti samo kuglom. 

Mnogo smo češće patili zbog te nesređenosti g. majora, ali 
ipak — bolje smo s njime prošli i više se i zdušnije za nas 
brinuo, nego li bi to bilo učinilo stotinu drugih. 


Budak: Ratno roblje, IL. = 5 65 


U OHRIDSKE TOROVE 


Od Struge do Ohrida je 13 kilometara. Cesta je vrlo do- 
bra, posuta sitnim pijeskom iz jezera, kraj kojega vodi go- 
tovo cijelo vrijeme. Udaljuje se od njega na koju stotinu ko- 
račaja neposredno iza Struge i neposredno pred Ohridom. 

To nam je tu bio do tada najljepši i najugodniji dio puta, 
no ja sam jedva išao, jer mi je noga opet počela oticati i vrlo 
me boljela, a i cipele su mi počele otkazivati poslušnost. Da 
mi malo pomogne, Ančica mi vrlo spremno ponudi jedan svoj 
opanak, koji nije trebao, ali je to bilo još gore. Opanak me 
je ubijao, nijesam mogao u njemu ni maknuti. Davno su 
prošla ona lijepa vremena, kad sam bio sretan, ako me majka 
nije istukla, što na rosnoj travi ne skidoh opanke, Davno je 
to bilo. — I Ančica je šepao. Jedva se vukao, a bilo je još 
i više slične braće. 

Na cijelom smo jezeru vidjeli jednu jedinu barku, u kojoj 
je veslalo nekoliko Arbanasa. Nešto neukusnije, gadnije i ne- 
izrađenije ne vidjeh, otkad me mati rodila. Kad smo je vidjeli 
iz male udaljenosti, našem je Biškupu, starom mornaru i ri- 
baru, skoro pozlilo. Brzo dođe k sebi i ponovi po stoti, po 
hiljaditi put: 

— Gospodo, kažem vam: samo prst u more i onda se ne 
bojmo. Spojeni smo s cijelim svijetom! 

Na cesti je radilo nekoliko grupa naših vojnika. Rekoše, 
ako se dobro sjećam, da ih tu radi do tri stotine ljudi. Nijesu 
se tužili, da im je zlo, i očekivali su, da će i oni svaki čas 
za nama. Udari nam u oči, da jedan mladić, koji je nosio 
kamenje, ima na rukavima dobrovoljačke trake. Na naše pi- 
tanje, da li je jednogodišnji dobrovoljac, odgovori jesno i tu- 
galjivo se nasmiješi. 

— Jeli vam teško nositi kamenje? — upita ga neki izme- 
đu nas. 

— Nije, jer se samo kroz to kamenje može doći do kruha 
— odgovori on i lagano odgega za snažnijim drugovima, noseći 
svoj »Brotzettel« (krušnu kartu). 

U licu nije izgledao loše. Naprotiv: crven i zdrav, pa bi 
bio mogao poslužiti kao dokaz, da smo svi, iza male vježbe, 
potpuno sposobni za svaki fizički rad. Ovo je jednostavna, 
ali vrlo, vrlo važna pouka — — 

Na kraju se polja potisnuo gotovo tik do jezera ogranak 
Plakenske planine, koji se iza tri, četiri kilometra opet spušta 
u ravnicu. Ova je nekoliko puta manja od one pred Strugom, 
a na njezinu zadnjem kraju prema jezeru, na samačkom bre- 
žuljku leži stari grad Ohrid, koji je danas već sav obrušen. 
Pod njim se, na tri strane — na južnoj ga oplakuje jezero — 
prostire varošica Ohrid, kojoj smo hrlili s velikim nadama 
i još većom glađu i umorom. 

Kad smo došli, nađosmo grad sav ovijen zastavama, Na- 
ravno, osim na dvije tri zgrade, u kojima su državni uredi, 
ne vidjesmo nigdje čestite zastave. Bile su to razne krpe kao 
rupčić, a i boje su im bile vrlo sumnjivo poredane, pa se 
može slobodno zaključiti i ustvrditi, da srpski barjak nije 
prodro duboko u srce ovoga naroda. Vidjele su se sve moguće 
kombinacije bijele, crvene i plave boje tako, da je bilo i ta- 
kovih barjačića, koje ne bi nijedan narod priznao za svoje, 
dok ih je bilo vrlo mnogo, s kojim bi se mogli zadovoljiti što 
Hrvati i Francuzi, što Slovenci i Rusi. 

Doznadosmo, da se taj dan — 23. studenoga — slavi dvo- 
godišnjica oslobođenja Ohrida. Kakvim su srcem Arnauti iz- 
vješavali barjačiće i slavili to »oslobođenje«, možemo lako 
zamisliti. 

Sveopću pažnju obratiše na sebe vrlo velike platane, 
kojih je mnogo razasuto po mjestu. Stručnjaci su govorili, da 
ih ima s obujmom od osam metara. Moje oko nije vješto 
takom procjenjivanju i bilo je mnogo sposobnije, da prosu- 
đuje dubljinu kotlova nego li debljinu platana. 

I ovdje nas provedoše s kraja na kraj mjesta. Pučanstvo 
je izletjelo na ulice, da nas vidi, no bilo je mirno i nijemo 
kao zaliveno. Ne čusmo ni jedan u ovakim prilikama uobi- 
čajeni: »Novi li su?« To nije nikoga zanimalo i sigurno su 
mnogi po našem dolasku zaključivali na rasulo srpske vojske, 
i danas, na dvogodišnjicu prvoga »oslobođenja«, upališe za- 

vjetno kandilo u slavu skoroga drugog oslobođenja. Bog zna, 
komu će biti sretnije drugo od prvoga, koji li će tugovati za 
prvim, a koji li opet stradati pod drugim, kao što su stradali 
i pod prvim. Povijest je vrlo dosljedna i vazda se brutalno, 
nemilosrdno i bezobzirno ponavlja, mijenjajući samo izvanje 
lice. Sadržaj je isti. 

Izvedoše nas na polje na sjevernoj strani mjesta, tamo 
iza rumunjske pučke škole, nastanivši prvu kolonu u gradu. 
Stali smo pred nekakovim torovima za blago, koji su bili što 
razvaljeni, što nedovršeni, što raskriveni, što loše pokriveni, 
a sve u svemu prilični ljetni stanovi za blago, ali nemoguće 
sklonište za čovjeka, koji je ikad stanovao u kući. 

Major je bio zaostao u mjestu kod vojnog zapovjedništva, 
pa smo morali dosta dugo čekati, dok je došao. Stoga je već 
bio mrak, kad su nas počeli razmještavati. To je bio vrlo 
težak i spor posao, jer gdje bi možda i zgurao tri četiri sto- 
tine ovaca, ne možeš tako lako nastaniti pet, šest stotina ljudi. 
Kad je bilo sve zauzeto, bilo nas je još preko polovice na- 
polju i sada je trebalo provesti već uobičajenu operaciju t. j. 
preostatak razdijeliti među sve ostale. Neke metnuše u one 
nepokrivene torove, a nas preostale porazdijeliše po svima. 
Nije nam dodijeljeno mjesto, nego nam je samo rečeno, gdje 
imamo pravo da ga tražimo, a da li ćemo ga naći, to je naša 
stvar. 

Kad sam ušao u mračni prostor, mislio sam, da sam ušao 
u osinjak. Sa svih su se strana čule samo psovke, svađe i po- 
grde. Čim sam jedan korak stupio naprijed, dvojica zavikaše, 
da sam ih očepio, a trojica me gumnuše pod rebra, da mi vrate 
zajam. Međutim su neki počeli paliti svijeće i sad se moglo 
lakše barem pipati. Sve je bilo dupkom puno, nabijeno, za- 
glavljeno. 

U slabom i žmiravom svijetlu nazrijeh pedalj mjesta 
među dvojicom Madžara, koji su baš taj čas otputili svog 
jednog sunarodnjaka i prijatelja. Čim to opazih, bacih se 
među njih kao jastrijeb. 

— Oprostite — rekoh — gospodo, i dopustite mi, da se 
smjestim među vas ili se izvolite skupiti nabliže, da legnem 
kraj vas. ' 

— Nemoguće! — povikaše obojica u jedan glas, a onaj 
se njihov otpućeni prijatelj okrene, stane, da vidi, što će biti 

i počne mi namigivati. Ovo je posljednje, uostalom, bilo posve 
suvišno, jer sam i tako bio dobro naoštren. 

— Oprostite! — viknuh i ja. — Ja ne pitam, ima li mje- 
sta, nego vas samo molim, da izrabimo sav prostor, kao što 
je to učinjeno i na drugim mjestima. 

Gospoda se počeše ogledavati i sigurno su opazili, da je 
njima doista odviše lijepo, dok su se primirili, okrenuvši žurno 
ratni plan. Trećega moraju dobiti, jer ja nijesam niti izgledao, 
a niti govorio kao onaj, koji je spreman, da popušta, pa im 
se sad radilo samo o tome, da ne prime mene, nego onoga 
otpućenog' prijatelja i sunarodnjaka, koji je gledao sa strane, 
jer mu se više nije nikud žurilo, budući da nije nigdje bilo 
mjesta. On je opazio o čemu se radi i odmah im priskoči u 
pomoć, Složnim silama navališe na mene i to tako, kao da 
onaj treći još nije bio posve otpućen, pa da sam ja htio, da 
otmem njegovo mjesto. 

Pred tolikim se bezobrazlukom zapanji i moja vrlo velika 
i bezobzirma drzovitost, kojom sam napao njihove egoistične 
prljavosti. 

— Dobro — rekoh, popuštajući, jer nijesam bio spreman 
tući se. — Dobro, ali vi, gospodine, možete ipak biti samo 
meni zahvalni, što ste dobili to mjesto, a nipošto svojim ma- 
džarskim prijateljima. 

Cijela je Evropa prozvala Madžare viteškim marodom 
stoga, što su 1848. išli s oružjem na Beč, proglasivši habsbur- 
šku dinastiju svrgnutom s prijestolja, a još i zato, što je toj 
Evropi nepoznato, kako taj viteški narod postupa s nesretnim 
narodnostima, koje su njemu podložne; prozvaše ih viteškim 
narodom, ali — borme! — ovdje se više ne vidi, da je to 
viteštvo ma u čemu različno od naših svagdašnjih prostota. 

Kad bi Svemogući htio bez čudesa pojednačiti sve ljude, 
ne bi to mogao bolje i lakše postići, nego da ih opravi na 
putovanje kroz Albaniju i Makedoniju pod posve jednakim 
prilikama, pod kojima mi putujemo! 

Tu sam noć propatio među dva reda nogu, koje su me - 
nemilosrdno masirale, ali tako vješto, kao da su svršile ma- 
sersku školu. Nije mi sudbina bila osamljena. Jedan je ne- 
sretnik neprestano tamburao nogama po mojoj glavi, a jedan 
je drugi sanjao pod udarcima mojih cipela, da je u paklu i da 
mu mečastivi vade mozak. Redom se je dalje nastavljalo to 

tužno čislo, koje je moralo ustati i cijelo izići van, kadgod je 
koji iznutra pošao van. Da se tome već stane na kraj, bi pro- 
glašeno oko 7 sati, da ide napolje, tko kani ići, jer poslije — 
nema više izlaženja. Time smo svi bili izvrgnuti opasnosti, da 
će se komu desiti kakva intimna tragedijica, no nije nas mnogo 
smetalo. Radije i to trpjeti, nego cijelu noć ustajati i pratiti 
napolje svakoga, kojemu je putem oslabila posuda za vodu. 

Gospoda od kuhinje krenula su iz Lukova nešto malo prije 
nas, no kolima su brže išli, a manje se odmarali, pa tako sti- 
goše u Ohrid mnogo prije nas, ali nam ipak ništa ne prire- 
diše za večeru, jer — nijesu mogli dobiti drva. Major je 
psovao kao lud, a kad mu se komesar ispričavao i potanko 
vazložio, kako je sve uzalud obletio, kako mu ni načelnik 
nije pomogao, obeća, da će gospodina načelnika dati objesiti 
na najdeblju platanu. Vjerujmo, da to nije učinio. 

Noć je bila vrlo duga i vrlo vruća, no ipak srećom prođe. 
Kad osvanu jutro, istom tada mogosmo dobro vidjeti i ocije- 
niti mjesto, u koje je nastanila srpska uprava austro-ugarske 
časnike. Upravo nevjerojatno i ja ni danas nijesam na čistu 
s pitanjem, da li je to mas major htio još i tim kazniti ili nas 
doista nije mogao drugdje nastaniti. Stvar mi nije jasna. 

Rekoše nam, da ćemo se taj cijeli dan odmarati, a drugi 
dan krenuti poprijeko preko Galičice Petrine (1708 m.) u Bi- 
tolj i to prvi dan do Resna, a drugi dan već ipak jednom na 
to žuđeno »određeno mjesto«. 

Nije nam bilo drago, što tu čekamo, i ako smo bili vrlo 
umorni i slabi, jer nastamba nije valjala i nijesu bili bali 
izgledi ni za hranu. 

Ni za doručak ne dobismo ništa, jer još uvijek nije bilo 
drva. Jedina je sreća, da je major dopustio, da djeca i žene 
smiju donositi na prodaju raznih ponuda kao ono u Prizrenu. 
Bilo je oraha, svježe ribe, kisele paprike, a i živih kokoši i 
pataka. 

Kad je major gtleteetito drva, imao je u rukama i zapo- 
vijed, da već taj dan moramo krenuti dalje, pa stoga odredi, 
da nam se skuha samo juha s rižom, a nabavljeno meso da 
se čuva za poslije. Negdje oko 11 sati prije podne bi gotova 
željena čorba. Dobismo i kruha. To je već treći dan, da nam 
je cijeli jelovnik iscrpljen običnom čorbom! 


TO 








U OPANKE 


Odmah iza podne lagano krenusmo, ali ne poprijeko, kako 
je g. Živković bio prvobitno najavio, nego okolo, cestom. Za 
prvi je dan određeno, da idemo samo do sela Opanci, što je 
od Ohrida daleko tek kojih desetak kilometara. 

Išli smo vrlo, vrlo teško i lagano, radujući se, što će za 
dva, tri dana biti kraj tim strašnim mukama. Naravno, još 
nije sigurno, da ćemo ostati u Bitolju, ali je stalno, da je on 
sada skladište Srbijina živeža, koji dolazi iz Francuske i En- 
gleske, i da iz Bitolja prema vani vodi željeznička pruga. 
Kako bilo da bilo, zlo više ne može nikako biti. 

Gospodin je major opet počeo s nama pomalo razgova- 
rati, pa reče, da ćemo put od Ohrida do Bitolja razdijeliti u 
tri hodna dana tako, da će i oni najslabiji sigurno izdržati. 
Prema tome bismo morali stići u Bitolj 26. studenoga, a 19. 
listopada pođosmo iz Niša. O Bože, koliko pretrpjesmo muka 
u tih 39 dana! Koliko pregaranja, koliko napora, koliko poni- 
ženja i užasa; koliko se tu klelo i psovalo, koliko mgdlilo i pre- 
poručivalo u Božje ruke; koliko je vrućih uzdaha odletjelo u 
to vrijeme tamo daleko preko gora i dolina u našu divnu 
Domovinu, koliko je progutano suza, koliko li se tužnih i očaj- 
nih misli zavazda opraštalo sa svojim milim i dragima! O 
Bože, hvala Ti, što se približuje kraj tog užasnog, nedostojnog 
Križnog puta. 

— Još samo dva dana gladovanja, dva dana napora i 
muka; još samo dva dana! — — bila je divna krilatica, koja 
je lebdjela na svim usnama, sijevala u svim očima i odraža- 
vala se novom otpornom snagom u svim ispaćenim srcima. 

— Još samo dva dana, pa smo onda opet ljudi! — bio je 
urnebesan poklik, koji se nije čuo, ali se naslućivao i dobro 
osjećao u svim dušama, 

O, blago vama svima, koji ne pojmite, što to znači — 
željeti da opet postaneš čovjekom! 


" 


T1 


Blago vama po sto puta i dao Svemogući, da vas iza 
ovoga užasnog rata ostane što više, koji ne ćete moći razu- 
mjeti ovaj poklik! 

Išli smo skoro bez riječi, šutke kao sjene, jer je umor 
bio jači od veselja, što se približujemo kraju. K tomu još pri- 
dolazi i to, što nam je društvo razbijeno debarskim ukazom, 
kojim je ukinuta, uz ostale, hrvatska narodnost i izdana od- 
redba o novoj razdiobi hodnih kolona. 

Lepir i Mujo su jedini Hrvati u drugoj grupi, u trećoj je 
većina naših, nekoliki su u četvrtoj, i mi u petoj. Razbacani 
smo kao rakova braća i redovno se možemo vidjeti samo na 
konačištima, no tada smo toliko neraspoloženi i umorni, da 
nam je previše i ono društvo, koje je stalno s nama — pogo- 
tovo, ako je kojim čudom i nesrećom brbljavo! — a kamo li, 
da. bismo išli još i druge tražiti. Slučajno se vidimo, sasta- 
nemo i upitamo za zdravlje, dajući vazda sami, koji pitaju, 
i odgovor jednim vrlo popularnim, prosto pučkim glagolom. 

Više se ne sjećam, ali mi se čini, da cijelo to vrijeme ni- 
jesam govorio s fra Jurom. Ako je što i bilo, bile su to naj- 
običnije letimične riječi, kratki, isprekidani upiti i odgovori, 
u kojima je onaj prostopučki glagol zamjenjivan cijelom re- 
čenicom: »Bog vidi, ljudi ne vjeruju!« 

Kad smo stigli u prvo veće selo izvan Ohrida, udari nam 

u nos neobično jak vonj sumporovodika. Dok nije bilo jasno, 
otkuda dolazi taj neobični kad, odigrali su se šaljivi prizori, 
koji su ostali zatomljeni samo zbog sveopće mrzovolje. Svaki 
nas je naime vrlo sumnjivo pogledao svojega druga, ovaj od- 
vraćao isti sumnjivi pogled i smiješio se kao da je htio reći: 

— Istina je! 

Došlo je i do iskrenih ispovijedi. 

— Gladan sam — kaže — ali me neprestano nadimlje, da 

“ ne mogu odoljeti. 

Kad se vidjelo, da to zaudara iz zemlje, gospoda izrabiše 
dobru zgodu. 

U tom je selu i neka vrst vojne stanice. Baš kad smo tuda 
prolazili, stiže k njoj vojnik na konju, u našem odijelu, sa 
srpskom šajkačom. Prepoznade ga jedan gospodin od 28. 
dombr. pješ. pukovnije. I vojnik opazi njega, javi mu se i 
reče, da nosi iz Ohrida nekakovu brzojavku. 

tješiti. 


Malo iza toga sretosmo g. Radovanovića, koji je s neko- 
liko seljačkih kola išao po slamu. 

— Zar čak ovamo? — upita ga neki. 

— Nema tamo — kaže — a major bijesan, pa moram ići 
tražiti. 

— Pomozi, Bože! — pomislimo mi. — Nek on bjesni, kad 
bjesni nama u korist. 

Ujedno nam reče, da imamo još ići nekoliko kilometara, 
da ćemo noćiti u šatorima i da će biti za večeru dobar gulaš 
s mnogo graha. Ovo posljednje je bilo najutješljivije. Isto nas 
je tako veselilo, što ćemo biti smješteni u šatore, jer je to 
najbolja jamčevina, da nas ne će nabiti u kakovu štaletinu 
bez zraka i svijetla. 

Na tom je hodu bio zapovjednikom naše kolone najprije 
jedan vojnik, a zatim nam narednik Dimitrije dodijeli žen- 
dara, koji je bio vrlo pristojan i obziran. Ne znam, da li je 
takav od naravi, pa nije bio sposoban, da izvodi zapovijedi 
gospodina majora ili ih nije izvodio, jer se bojao Ilijine sudbi- 
ne ili — najzad — zbog toga, što ih je sam major opozvao, 
uputivši straže i žandare, da smo ipak i mi ljudi, pa da i oni 
budu to isto. Glavno je to, da nam je bilo mnogo ugodnije 
nego prije. Nijesmo trebali ići strogo u redu; kad je komu 
bilo nužno, mogao je stupiti na stranu, što se prije nije smjelo 
učiniti za živu glavu; nitko nas nije psovao i svi su vojnici 
slobodno s nama govorili, pitali nas i pripovijedali, jadikujući 
nad sudbinom svoje zemlje. 

— Eto, gospodine — reče mi jedan vojnik, koji je bio 
rodom iz Stalaća — možeš znati, kako mi je, kad znam, da 
je naša vojska napustila one krajeve, ali da mi je znati, da 
su mi u selu vaši, a ne Bugari, ubio me sveti Ilija, ako bi 
mi bilo i pola muke. 

— Nijesu, čovječe, ni Bugari tako zli — počeh ga ja 


— Ne znaš ti, gospodine, što su Bugari. Eto, znaš, što su 
vaši Madžari učinili od Šapca, pa sudi — — Bugari bi tako 
sravnili cijelu Srbiju. 

— To su samo bajke o Šapcu. 

— Ne govori! — odvrati on i trpko se osmjehne. — Bio 
sam u njemu poslije oslobođenja i sve sam vidio svojim oči- 
ma, I mi smo znali za balkanskog rata urediti turska sela, ali, 

slave mi, gospodine, nigdje i nikad onako, kao što učiniše 
od Šapca. Srbija će zapamtiti Madžare. — — Ženama su 
dojke prorezivali i kroz njih ruke proturali; rasijecali su im 
djecu na grudima; ljude su škopili, pa im ženama i obes- 


čašćenim kćerima začepili usta — — Jest, gospodine, tako 
mi Bog pomogao! I ne govorim ti, što si i ti Austrijanac. Ni- 
jeste vi drugi krivi. Nego — — da znaš, kakvi su — — Sve 


je tamo slikano i poslano u Francusku. 

Ja sam se pretvarao, da ga niti ne slušam, jer nijesam 
znao, što bih mu odgovorio. Naša su neka gospoda vidjela 
slike, koje je momak spominjao, no što je zapravo bilo — 
ne znam. 

Još za sunca stigosmo na konačište, i čim nas porazdije- 
liše pod šatore, koje je major u Ohridu upotpunio, dadosmo 
se na »uređivanje kuće«. Odmah kraj taborišta bilo je vrlo 
veliko strnište, pa smo mnogi uzeli grane i njima skupljali 
strn, predviđajući, da će biti malo slame. Neki smo skupili 
cijele naramke. Major je, očito, šutke opozvao sve svoje bi- 
canske odredbe o slobodi našega kretanja, dok ne samo da 
nije prigovarao, što smo se razbježali po strništu, nego nas je 
još i sam upozorio, da možemo nasjeći drva na dvjema velikim 
kruškama, koje su bile tu kraj šatora, a u pola suhe. 

U suton dognaše slamu i počeše se truditi, da je što pra- 
vednije podijele i g. Gradimir i g. Živojin i g. Radovanović. 
Major je naime kušao od prvog pa do zadnjeg časa, što ih 
je s nama proveo, pokazati se potpuno nepristranim. Htio je, 
da budemo pred njim svi jednaki, ali — nije vazda uspijevao, 
a bilo bi nenaravno čudo, da jest. Glavno je to, da doista nije 
nikoga tako protežirao, da bi već načinom te protekcije vri- 
jeđao ostale. 

Još prije nego se smrklo, bilo je taborište s dvije strane 
opasano velikim vatrama. Kod jedne je, iza duga štrajka, 
major stajao s nekom našom gospodom i pripovijedao na 
dugo i široko o udobnostima, koje nas čekaju u Bitolju. Bio 
je vrlo raskošan u obećanjima i škrt u sjećanju na ono, što 
s njime doživjesmo od Bicana dovle. I naša su gospoda sve 
zaboravila i to stoga, što je major razgovarao najviše s Ni- 
jemcima i Madžarima, koji imaju pravo opraštati i osuđivati, 
kako im kada ide u račun. Da je slučajno počeo razgovarati 
s Hrvatima, njihova bi dužnost bila, da otiđu od njega, ako 

ne žele, da dođu u Crnu knjigu, jer oni su nešto drugo u mo- 
narhiji nego li Nijemci i Madžari. 

Tako se je mislilo — — 

Nešto poslije 8 sati dobismo izvrstan gulaš s grahom. Ja 
sam bio to zadovoljniji, što je naš vrijedni kuhar Iso dobro 
opazio moju gladnu, omašnu »porciju«. 


75 


U NEIZVJESNOSTI STRAVU 


Već s večera zaredaše automobili prema Bitolju i tako to 
potraja uz dulje ili kraće stanke skoro cijelu noć. 

I u samom se zraku osjećala velika uzbuđenost, žurba i 
nemir. 
Oko dva sata poslije pola noći odoše naše kuhinje s go- 
“  spodinom Radovanovićem, a za nas bi određen polazak u pet 
sati. Već smo u tri i pol bili svi na nogama, veseleći se sko- 
rome, vrlo skorom i sretnom svršetku tih strašnih muka, Na 
sve se strane razvezao razgovor, kao što to redovno biva po- 
slije dobre večere i ugodne noći. 

— Ako ništa drugo — mislili su mnogi — iz Bitolja će 
se moći lako uteći, jer do grčke granice nema više od trinaest 
kilometara. Povedu li nas preko Grčke, tim bolje: Možemo se 
na kojoj stanici razbježati, pa neka nas onda hvataju. 

Ni danas mi još nije jasno, kako smo zamišljali to pre- 
važanje kroz Grčku i da li smo vjerovali, da ćemo moći na 
svakoj većoj stanici izlaziti u buffet i restauraciju, no činje- 
nica je, da nije nitko sumnjao, da će nas većina moći uteći. 
Iza toga — — Bog zna, što će biti. Grčka nas ne će — mi- 
slili smo — predati Srbiji, ali, bojati se, ni austrougarskom 
konzulu. Internirat će nas, i onda opet valja zasnivati novi 
bijeg iz Grčke u Bugarsku. 

Kad je tamo daleko na obzorju zasvjetlucao tračak nade 
u milu, divnu slobodu, onda smo svi bili meumorni, nenatkri- 
ljivi i bezumni u najnemogućnijim osnovama. 

Dok smo se još tako zanosili, netko reče, kako je čuo, da 
je gosp'on Žarko rekao našim Srbima, da je čuo od potporuč- 
nika Živojina, da mu je rekao kapetan Gradimir, da je majoru 
donio konjanik nekakvu zapovijed iz Ohrida i da je g. Živ- 
ković »zdravo besan«. Čini se, kaže, da smo u Bitolj već za- 
kasnili — — 

Kako se vidi: posve nejasna vijest iz pedesete ruke, no 
to joj nije nimalo smanjilo snagu djelovanja na naša raspo- 
loženja. 

Bog nam je svjedok, da su austrijske časnike iskreno ve- 
selili bugarski veliki uspjesi, na koje se moralo sigurno za- 
ključivati po tome, što su već zatvorena bitoljska vrata, ali 
— kamo sreće, da su sporije napredovali najmanje za tri dana 
našega hoda! 

Vijest se o našem povratku raširila po taborištu munjevi- 
tom brzinom, i što je više kolala, to je poprimila sve više i 
više oblik gotove činjenice tako, da su iz predaje potpuno 
ispali i Žarko i Srbi i Živojin i Gradimir, a pripovijedalo se 
samo to, da major čas prije dobi pismenu zapovijed, da se 
s nama smjesta povrati u Ohrid. 

U to više nije nitko sumnjao i ponovno se razveza bogato 
naklapanje, ali ne više o Grčkoj i bijegu nego o nečem ne- 
određenom, nepoznatom, užasnom, o nekoj sfingi, koja leži 
pred nama, opruživši šape i naškubljujući usne u cjelov, koji 
krije tajnu života i smrti; o nekoj nesigurnoj, užasnoj buduć- 
nosti, nad kojom se vide tragične maske u odijelu ludoga 
pelivana s vječnim upitnikom na oborenim očima — nakla- 
palo se o nepoznanici našega života. 

: Gospodin se major nije još pomaljao ispod svojega šatora, 
a isto tako ni njegovi područni časnici. U četiri i pol počeše 
vikati zapovjednici kolona: : 

— Spremajte se, gospodo, da idemo! 

č Stali smo u redove i čudili se, što još uvijek službeno ne 
čusmo, da li ćemo natrag ili naprijed. To je u mnogom osvje- 
žilo nadu, da ćemo ipak u Bitolj. 

: Kad su nas pobrojili i predali prijavu kapetanu Gradi- 
miru, otišao je on pod šator gospodinu majoru. Poslije toga 
je ovaj izišao, 

— Gut Morgen, meine Herren! Dobro jutro! — reče on 
ne baš osobito veselo, ali ni tužno. Onako, običnim glasom, 
kojim nam se javljao vazda, kad je želio, da živemo u dobrim 
diplomatskim odnošajima. 

na Noćas je bilo hladno, ali ipak ugodno — opet će on, 
uzjahujući na konja. — Sve će biti dobro. 

— Hoće, hoće — pomislimo mi — ako idemo u Bitolj. 
Okrenemo li natrag, zlo se piše, jer nas se već dobra trećina 
jedva vuče na nogama. : 

Kad je bilo sve spremno, on odredi da se stupa i pojaha 
pred nama. Svima dah zastade od teškog iščekivanja i strepnje 
nad onim, što će donijeti idući čas. Major je šutio, kao da ništa 
ne zna, pa je sada red na njegovu konju, da riješi zagonetku. 
Ako okrene na lijevo, ode u Bitolj, ako okrene na desno — 
naopako! : 

Trebalo je samo pedesetak koraka, da se spustimo na cestu 
i. kocka će pokazati svoje lice, koje je određeno za nas. Svi 
smo šutjeli, jer se nitko više nije usudio, da hazardira s raz- 
nim naklapanjima, jer je rješenje odviše blizu. 

Još samo malo. Konj je već na cesti. Sada stoji ravno 
prema sredini, ni na lijevo ni na desno. Ovaj tren mora za- 
krenuti — — — Sve su oči uprte u njega, a oni, koji ga ne 
vide, izdižu se na prste, nakrivljuju glavu i izviruju prema 
proročanskom kljusetu, kao što su Rimljani pobožno motrili 
svete guske. 

Još samo malo, još samo jedan pokret uzde i — zakrenu 
na desno! 

Jao — kocka je pala i nosi nam Albaniju! 

Bog zna, koliko nas čeka noći, kao što je bila ona u Vasi- 
jatu, koliko li dama, kao što je bio onaj od Vasijata do Sla- 
tine; Bog zna, koliko će nas izdržati. 

Pred nama se je zatvorila svaka nada u skoro oslobođenje 
iz tih muka. Svi smo nijemo stupali, šuteći kao kamenje. Šu- 
tjeli su čak i oni, koji su negda vjerovali, da ćemo jednoga 
lijepog dana omrknuti pod stražom, a drugoga još ljepšeg 
osvanuti bez nje. Sada su i oni šutjeli, i ako mijesmo još 
nikada bili tako blizu događajima, koji pogoduju njihovoj 
teoriji kao baš danas. Naravno, ni sada nijesmo znali pravi 
položaj vojska, ali smo po događajima oko sebe morali za- 
ključivati, da se mišolovka suzuje i da je s nekih strana već 
dobro zatvorena. 

Major je odjahao skokom pred nama, a mi smo se pomi- 
cali i koturali, sretajući automobile raznih francuskih, engle- 
skih i ruskih misija. Vrlo su se žurili, sigurno niti ne slu- 
teći, da bi mogli lako dospjeti tim putem u Bugarsku mjesto 
u Grčku. 

Kad smo prebrodili prve navale novih dojmova, poče nas 
prije svega zanimati pitanje kuhinje. Može biti sudbina kakva 

hoće, samo ako je kuhinja blizu i ako prilično radi! Tad se 

već dade sve svladati. Ako li ona otiđe na jug i ne povrati 
se, a mi otiđemo na sjever i onda, eventualno na zapad, bit 
će veliko zlo i ne će nam nimalo pomoći, što će Bugari moći 
donijeti u svome dnevnom ratnom izvještaju šaljivu vijest, da 
su zarobili zarobljeničku kuhinju. 
Drugo je važno pitanje bilo, da li ćemo noćas na konak 
u Ohrid ili kud dalje. Kako bi bilo u kojem novom mjestu 
SA to ne znamo, ali da je u Ohridu užasno, to smo dobrano 
iskusili, Ne vjerujem, da su još koji posjetnici Ohrida po- 
nijeli tako neugodne uspomene kao mi, i onda nije čudo, što 
nas je vrlo obradovalo, kad nijesmo okrenuli lijevo k onim 
torovima nego ravno u grad. To je već budilo malu nadu 
da će biti novo konačište, pa bilo i u Ohridu. ' 
Nasred mjesta nas, blizu malog trga, zaustaviše. Nijesmo 
znali, čemu je to dobro, no odmah počesmo željeti, da to sta- 
janje urodi — kruhom. Tu je pobožnu željicu potkrepljivalo 
to, što smo malo podalje vidjeli gospodina majora u živom 
razgovoru. s nekim gospodinom u građanskom odijelu s časni- 
čkom kapom, koji je držao ključeve u ruci. Ključevi su uvijek 
lijepa stvar i nije nikad loše, da se čovjek drži onoga, tko ih 
ima, Nada je još više poskočila, kad su njih dvojica stupili 
pred neku magazu, koju je gospodin s ključevima počeo otklju- 
čavati, a ona se pretvorila u tvrdo uvjerenje, kad je g. Živko- 


' vić dao znak, da idemo prema njemu. 


Opak je taj artiljerac, Bog ga ubio, kad se naljuti, ali 
opet, opet se brine za nas. Duša valja, jednom će se mrijeti, 
pa se ne smijemo teretiti krivom vagom i ocjenama. Trebasmo 
samo zamisliti, kako bi nam bilo, da nas je u ovakvim prili- 
kama pratio gospodin potpukovnik Jevrem Popović! Samo to 
i ništa više! 

Čim je tko primio kruh, odmah je odlazio za prvima, koji 
su produžili ravno kroz grad. Usput kupismo oraha, kiselih 
paprika i rajčica. Rekoh »kupismo«, što ne znači, da smo svi 
kupili, nego samo moja družina, kojoj je opet bio pri ruci 
vrijedni Radovan. Kupila su štošta i druga gospoda, jer se već 
moglo; nije doduše bilo dopušteno, ali se moglo izlaziti iz 
odjela i zatrkivati se u dućane. . 

s Zakrenusmo prema Struzi. To nam je bilo drago samo 
toliko, što smo bili sigurni, da se rješavamo ohridskoga ko- 
načišta, ali dalje — ? — Upitnik. Upitnik preko svega, upitnik 

nad svim, upitnik strašan kao onaj, što ga je urezao u led 
nokat Kranjčevićeva »Zadnjega Adama«, 

Hod nije bio naporniji nego inače, ali nas nije ni zanosila 
ljepota plavoga jezera. Jedini se Biškup bio malo raskoko- 
dakao, no nije ni njemu išlo od srca. 


— Kažem vam, gospodo — ponavljao je on, kao da je 
opsjednut: — samo prst u more, pa se ništa ne bojmo! 

— Više je vjerojatnosti — dobaci Sch&n i skupi lijepe 
usne u trpak smiješak — više je vjerojatnosti, da ćeš prije 


zagrepsti papcima u ledinu, nego prstom u more! 

Kod svakog smo odmora išli na jezero i pili vodu, koja 
je vrlo dobra. X 

Naši su vojnici još uvijek radili na cesti i gledali nas 
širokim, raskolačenim očima. Nijesu shvaćali, što znači ta 
šetnja. 

Major je projahao pred nas odmah iza Ohrida, dobacujući 
nam redom kod svakoga voda po koji upit ili poklik. Dobro 
je odigravao ulogu svih pretpostavljenih. Ubrzo iza njegova 
prolaza sretosmo dva prekrasna, vrlo velika automobila, ko- 
jima su ravnali engleski vojnici. Unutra su sjedjela tri engle- 
ska časnika, sigurno liječnici, i vrlo mnogo gospođa, većinom 
vrlo mladih i lijepih gospođa od Crvenoga križa. Te sirotice 
sigurno nijesu ni slutile, ostavljajući svoj Babilon na Temzi, 
što ih čeka tamo u nekakvoj divljoj, bajoslovnoj Makedoniji! 

Svi smo ih pogledali bez osobitog zanimanja i ne pade ni 
jedna masna primjedba, koje su inače svojstvene bezobzinnim 
muškarcima; kad vide ovako lijepe, vrlo lijepe i mlade žene. 
Čini mi se, da se nijesmo gledali kao muškarci i žene, koji su 
već vrlo dugo rastavljeni od svojih dragih žena, odnosno od 
svojih dobrih muževa, nego samo kao nesretnici na bijegu 
pred sudbinom, kojoj se — ne da umaći. 

Jesu li te žene zbilja učinile Srbiji toliko dobra, da je 
za to vrijedno, da se ovuda povlače, izlažući se opasnostima, 
koje im ne priliče, ili su one došle samo iz športskoga nagnuća, 
izrabljujući ovu zgodu, kad muževi i očevi moraju popustiti 
pod razlozima humaniteta, da obiđu Balkance?! 

Ja sam bio dosta po bolnicama baš u Srbiji i mogao bih 
reći svoje mišljenje, koje ne bi bilo daleko od istine. Svakako, 
žene su mnogo podnijele i žrtvovale i uradile za olakšanje bo- 
lova i užasa, što ih muškarci svališe na svoja i njihova leđa. 

U Struzi nas dočekaše svi mješćani na ulici, kao što su 
nas na isti način ispratili oni u Ohridu. U izražaju se njihovih 
lica nije moglo opažati, što osjećaju, jer su još pod turskim 
kopitom naučili, da nikad i nikako ne odadu, što misle. To su 
sve bile mrtve oči, koje su — prividno — u nas buljile samo 
zato, jer su oči tu, da se njima gleda. 

Razmjestiše nas po napuštenim kućama, kakvih ima u 
svim ovdašnjim mjestima. Neke je opustio balkanski rat, pro- 
gutavši im stanovnike, kao da ih nije nikad ni bilo, a neke 
su opustjeli sami njihovi stanovnici, otišavši poslije 1913. u 
lov na sreću. 

Na prolazu kroz mjesto opazismo, da su dućani puni sva- 
kog Božjeg dara. Nama su osobito zapinjale za oko lijepe, žute 
pogače. Nudili su ih na prodaju po dva i pol do tri dinara. 

Iz svojih smo nastamba češće slali vojnike, da pogledaju, 
da li je stigla kuhinja. Vazda su se vraćali s niječnim odgo- 
vorom i punim džepovima oraha, sira i drugih stvari, za koje 
su bili sigurni, da će među nama naći dobru prođu. 

Kasno nam u večer doniješe vijest, da su čuli od Žarka, 
da se kuhinja stalno vraća k nama, ali da još nije stigla. 

Oko sedam sati stiže k našoj nastambi potporučnik Živojin 
s vozom slame. Dao je svakom, dosta. Kad je jedan gospodin 
zahtijevao previše, kao da će sterati pod goveda, reče nam 
Živojin, koji je znao samo srpski: 

— Očiju mi, ne smijem. Eto, recite mu, da ne smijem. Ako 
ne ostane dosta i za ostale, ubit će me gospodin major. 

Kod njega mi se neopisivo sviđalo, što je bio vazda pot- 
puno iskren. Nikada on nije »političio« niti se prema nama 
držao drukčije nego kao naš supatnik, kao brat u mukama i u 
strahu pred majorom. 

Spavali smo prilično, naučivši se na dim i pritegnuvši že- 
ludac, da nam ne dosađuje ružnim sanjama. Mi smo bili na 
prvome katu, dok su u prizemlju, što je negda služilo kao 
štala, bili vojnici od srpske straže. Oni su se dočepali drva, 
pa) su neprestano ložili vatru, a kako su drva bila mokra, di- 
mila su se kao pilotine. Kod nas se gore nije dalo izdržati. 
Zamotali smo se i pokrili preko glave, no i to je malo koristilo. 
'Teškom smo mukom zaspali i onda je bilo sve dobro, dok nas 
je okivao prvi umor, no rano se probudismo, suznih, crvenih 
i nabubrelih očiju, 


Budak: Ratno roblje, II. 6 < 81 


U SNIJEGU I LEDU 


To jutro — 26. studenoga — osvanu visok snijeg. 


Pogledali smo u njega, pa jedan drugome u oči. Nitko 


se nije usudio progovoriti, jer bi bilo odviše crno i beznadno 
sve, što bi rekao. 

— Snijeg?! — uzdahne prvi Sin Smrti. 

— Snijeg! — potvrdim ja. 

— Da, da! — potvrđuje i Ančica, 

— Snijeg, snijeg — jadikuje Zduna, a Schdn sjeo u slamu, 
metnuo ruke na koljena i sve pogledava sad u snijeg sad u 
Biškupa, pa onda reče: 

— Prst u more, pa se ne boj snijega! 

— Tako je tako — potvrđuje Biškup. — Tako je, al će biti 
zlo, dok dođemo do mora. 

— E, braćo, baš snijeg! — otpuhne Rođo, brišući naočale 
blatnim rupčićem i žmirkajući očima. 

— Snijeg, snijeg — prihvati opet neki između nas. I to su 
bile sve mudre misli, koje su se rađale u našim glavama, kad 
smo opazili pred sobom tako bijelu budućnost, spremajući se 
u albanske klance jadikovce. 

— Snijeg?! 

— Snijeg! 

— Snijeg, snijeg ! 

— E — snijeg, braćo! 

Opravismo stražara, da vidi, što je s tom blaženom kuhi- 
njom. Nikad već iščekati, da dobijemo žlicu vruće čorbe. Brzo 
se povratio s veselom viješću, da možemo odmah ići po doru- 
čak. Pripasasmo se zdjelicama i pođosmo. Kuhinja je bila pred 
džamijom, u kojoj je smješteno preko dvjesta naših drugova. 
Naložili su vatre i bili vrlo zadovoljni. Kad su sinoć došli u 
nju, našli su pod stepenicama, koje vode na kor, dva naša 
momka sa smrznutim rukama i nogama, 

Kuhinja je stigla nešto prije pola noći. Za doručak dobismo 
prežganu juhu, za objed braveći gulaš i kruh, a za večeru 
gulaš. 

Bi nam dopušteno, da u grupama po trojica možemo ići sa 
stražarom u čaršiju i kupovati potrebne stvari. U našoj na- 
stambi je složeno nekoliko takvih ekspedicija, a među ostalima 
sam išao i ja u želji, da kupim sira i koju pogaču. Ta je trgo- 
vina bila teška muka, jer nitko nije htio mijenjati srpske nov- 
čanice. Tu je bilo daleko gore nego u Prištini i Prizrenu. 
Uistinu su postojale dvostruke cijene: jedne za srpsko srebro 
i naš papir, a druge trostruko više za srpski papir. Neka su 
gospoda kupovala za banknotu oraha, sira ili pečenih sitnih 
riba, među drugovima ih raspačavali namalo i tako dolazili 
do srebra. 

Meni je uspjelo za jednu novčanicu dobiti dosta pečene 
ribe, a za drugu tri pogače. Ribe smo Zduna i ja raspačali za 
sedam dinara, jednu smo pogaču smjesta pojeli i to jedan sat 
iza objeda, a druge smo dvije ostavili za gora vremena, koja su 
se pokazivala u crnoj slici. Put je još dalek do Drača ili Valone, 
vrijeme ružno, a oprema loša i više skoro nije bilo ni u koga 
novaca, jer ne dobismo isplatu. Major je neprestano obećavao, 
ali nije nikad iskupio svoje obećanje. Isto nam je tako obeća- 
vao i obuće, no i to osta samo pri obećanju. Mnogi smo već 
bili bosi u potpunom značenju te riječi, Meni je lijeva cipela 
držala još dobro, no na desnoj je potplat proveo potpunu 
rastavu od gornjega dijela, pa kako mi nije uspjelo da to dam 
popraviti, obeća profesor Marko, da će mi posuditi desnu ci- 
pelu, ako ne dobijem novu obuću. On je naime imao dva para 
cipela, od kojih su samo tri cipele još služile, a četvrta je bila 
nastradala. 

Kola su s našim torbama bila nedaleko džamije. Kad smo 
došli na doručak, rekoše nam, da može, tko hoće, uzeti torbu 
k sebi, jer da ćemo po svoj prilici i idući dan ostati tu. 

Kad smo došli među kola, udari nam u oči, da nema ni- 
jednog čičice, a naši momci paze na volove. 
= — Gdje su čiče? — upitam ja jednog našega vojnika. 

— Utekli, gospodine poručniče! — odgovori on i nasmi- 
ješi se. 

— Kako utekli, čovječe, kad su im tu kola i volovi? — 
začudim se ja. 

— Utekli, utekli — potvrdi vojnik. — Čim je sinoć smrklo, 
odmah su se počeli nešto dogovarati i onda je nestajao jedan 
po jedan. — »Dolaze Bugari« — reče mi ovaj, što su ova kola 
njegova — »pa ja idem svojoj kući, a Srbima i kola i volovi!« 

Svi su ti ljudi rodom od Bitolja. U Debar su bili dognali 
brašno i otuda su rado ili barem bez straha vozili naše stvari, 
jer im je bilo usput, ali sada je posve drukčije, kad se u Bitolj 
ne smije, a okreće se u Albaniju. Vole oni spasiti glavu, a vo- 
love i kola ostaviti, nego izgubiti i glavu i volove. Mogu Srbi 
raditi s kolima i volovima, što hoće, no ljudske glave i životi 
hrle — pred Bugare! Istina, koliko smo mi mogli vidjeti i ra- 
zabrati, ovi ljudi kažu i osjećaju, da su Makedonci, a ne Bu- 
gari, no u zadnjem narodnom smirenju ne će ta dva pojma biti 
daleko jedan od drugoga. Svakako, bila ovdje vlada srpska, bila 
bugarska, trebat će mnogo, vrlo mnogo vremena, dok steče 
potpuno povjerenje i ljubav ovih ispaćenih mučenika, kojima 
je Vjerovanju prva i najglavnija stavka, da ne vjeruju nikome. 

Snijeg je padao cijeli dan bez prekida. 

Oko poldan stiže nova grupa liječnika, dva ljekarnika 
Hrvata, nekoliko časnika, koji su bili zaostali putem po bolni- 
cama, i nekoliko novih zarobljenika, a među ovima i jedan 
njemački topnički poručnik. Zvao se Dahlem. 

'Toga dana dođe među nas neki srpski poručnik i upita, 
tko nužno treba rublja, toplih čarapa i opanaka. 

— Malo je — kaže — gospodo, pa nek se jave, molim vas, 
samo oni, kojima je najpotrebnije. 

Između naših su dobili, čini mi se, Sin Smrti i Zduna 
čarape, koje su im poslije služile kao rukavice, a Ančica rublje. 
U drugim je nastambama dobio rublje Čajnemen de Bacaj- 
geld, Drug ij još neki. : 

"Taj je poručnik ostao s nama još koja dva tjedna kao op- 
skrbni časnik i onda je nestao. 

Moje se društvo opskrbilo sirom i pogačama za dva, tri 
dana hoda, pak je sada nešto mirnije gledalo sudbini u zastrto 
lice. 

I drugu je noć neprestano padao snijeg, i kad nas 27. 
probudiše prije dana i javiše, da' se spremimo za polazak, 
smrče nam se pred očima. 

— Kuda ćemo? — pitali smo stražare. 

— Ne znamo ni mi — odgovarali su oni u pola glasa. — 
Hajde, gospodo. Spremaj se. Naopak je major, pa zlo, ako 
zakasnimo. 

Pitali smo se, kamo ćemo ići, kao da nam nije bilo poznato, 
da je za nas još otvorena samo Albanija. 

Snijeg je bio već prilično jenjao. Još je samo pršio. Prije 
polaska dobismo čaj. Tu, kod džamije, reče kapetan Gradimir, 
da možemo slobodno torbe metnuti na kola, jer da će ona 
možda mnogo kasnije, ali sigurno stići za nama. Kad smo to 
čuli, Zduna i ja odlučismo — Ančica nam je, naime, dospio 
među bolesnike zbog nogu — nas dva, reliquiae reliquiarum 
negda slavne družbe, zaključismo, da jedan kruh i pogaču 
metnemo u moju torbu, koja je nepromočiva, i da ih ostavimo 
na kolima, a ostalo da nosimo u krušnim torbama. Ta je odluka 
pala stoga, što je bilo više nade, da ćemo tako lakše štedjeti, 
i što je lakše nositi dva nego četiri kruha. 

Sve je bilo u tvrdom ledu i hladan je zrak rezao lice i 
ruke. : 

Pošli smo dosta rano, a da majora nigdje niti ne vidjesmo. 
Danas su i bolesnici pošli s nama, jer su se bojali, da će na- 
stradati, ako budu išli uz kola. Voziti se tako i tako ne mogu, 
a iči s noge na nogu, znači kasnije stići, više se smrzavati i 
više potrošiti hrane ili pak dulje gladovati. Svakako je bolje, 
kad je ovako vrijeme, da su u većem spoju. 

Često smo se ljutili, što je prva kolona išla na čelu cijele 
povorke vazda osim ono od Vasijata do Slatine, ali danas 
nam je to bilo od srca drago, jer su morali probijati prtinu 
kroz cjelac, propadajući do iznad koljena. To je bio tako težak 
i naporan posao, da se je svaki četvrt sata izmjenjivao onaj, 
koji je predvodio. Inače je bilo nemoguće izdržati, dok smo mi 
u zadnjoj grupi stupali kao po asfaltu, samo što je taj asfalt bio 
strahovito sklizak. Išli smo jedan za drugim kao vukovi ili 
hajduci. 

Išli smo skoro ravno na jug, penjući se dosta velikim uspo- 
nom na planinu Jablanicu (2282 m.). Spočetka je bilo samo 
hladno i sklisko, no ubrzo poče opet padati snijeg, a hladan 
je oštar vjetar nemilosrdno udarao u lice. Istina, među nas 
se još nije bio uplakao očaj, ali nam ni nada u budućnost nije 
bila osobito živahna. 

Poslije, po prilici, jednog sata hoda, stiže nas major. 

— Nur vorw&rts, meine Herren!!) — vikao je on, prola- 


zeći mimo mas. — Večeras dolazi za nama u automobilima trista 
pari cipela, drei Hundert Paar Schuhe, i hranovina, ali ne u 
papiru nego u zlatu, alles in Gold, meine Herren!?) Sve će doći, 
bit će jela i novaca i cipela. Alles besorgt.*) Samo danas izdr- 
žite, pa je već sutra lako. 

Išao je naprijed i neprestano ponavljao iste vijesti, s vrlo 
mnogo topline i ljubavi u glasu, kao da odnošaji među nama 
nijesu bili nikada ni pomućeni. 

Ja sam mu i danas iskreno zahvalan za one lijepe iluzije, 
koje je znao u nama probuditi, i ako mu — neka oprosti! — 
nijesmo vjerovali, jer su često ostale samo lijepim iluzijama. 


1) Samo naprijed, moja gospodo! 
ž) Sve u zlatu, moja gospodo! 
%) Sve je priskrbljeno. 

SABLASNI SUSRETAJI 


Put je postajao sve naporniji, a odmarati se nijesmo mogli 
od nevremena. 

Još prije podne počesmo sretati naše nesretne vojnike, 
koji su dolazili iz planine, svi u ledu, potpuno prevučeni lede- 
nom korom. 

Na naša su pitanja jedva odgovarali, no toliko smo doznali, 
da ih ima na hiljade u šumi iza Prensa (Prenjska), da ih ne 
vode naprijed niti im daju jesti već skoro tjedan dana, pa 
bježe — zapravo! ne bježe, jer ih nitko ne progoni — odlaze, 
kamo tko hoće, kamo tko može i kamo tko misli, da je najbolje 
ići, Ovi idu u Strugu, da se ogriju, da se najedu i da se malo 
oporave ili umru. 

Kad sam prvog vidio, prođoše me ledeni trnci, kad sam 
sreo i drugoga, podbi me leden znoj, a kad smo ih počeli sre- 
tati skoro u hrpama, preda mnom se otvori užas gladne, neza- 
sitne i bezuvjetne smrti sa svim svojim užasima, sa svim svo- 
jim trzajima zadnjih časova i sa svim prodirnim bolovima, u 
koje baca mile i drage, koji ostaju iza nas i koji ne će nikada 
ništa o nama doznati, osim da smo — nestali u Albaniji. — 

— Nestao — kako je to jednostavna riječ, a koliko užasa 
krije u svojoj jednostavnosti! 

Na nekim je mjestima bio snijeg visok preko dva metra, 
dok je opet na drugima bila cesta gola, smrznuta i svijetla 
kao čelik. Svi smo natukli na glavu snježne kape, koji smo ih 
imali, a koji su bili bez nje, umotali su ušesa košuljom ili 
gaćama, Malo pomalo smo poprimili oblik onih nesretnika, koje 
smo sretali, i naše su kretnje bivale sve teže, sve kruće, sve 
ukočenije. Najgore je bilo, što nijesmo znali, dokle ćemo taj 
dan ići, da li ćemo noćiti pod krovom, i što nijesmo nigdje vi- 
djeli ni jednu jedinu kuću, ni jednu jedinu čobansku kolibu, 
ni jednu špilju ili lisičju jamu, u kojoj bi čovjek mogao sklo- 
niti umornu glavu. 

— — »Majko mila, majko draga, 
da ti vidiš svoga sina, 

da ti vidiš njega sada 

okružena od zla svega — 

ti bi gorko zaplakala, 

ruka bi ti zadrhtala 

u žalosti grleć njega« — — — 


I još više, majčice slatka i jedina: srce bi ti puklo od bola, 
kad bi me vidjela ovako nemoćna, bespravna, potjerana tamo, 
kamo se mre kao živinče, potjerana kao živinče. O, da znaš, 
premila majčice, što sam sretan zbog tebe, zbog svih majka 
i zbog svih vjernih žena, da vam nije bilo suđeno i da slutite, 
gdje smo i kako nam je, a kamoli, da nas i vidite! — — — 

Iza podne se počesmo pomalo spuštati. Išli smo mnogo teže 
zbog velike klizavosti, no vjetar je popuštao, a namjeravali 
smo se i na po gdjekoju zaklonicu, u kojoj se je moglo odah- 
nuti i pojesti zalogaj kruha. 

SVETE BOGOMOLJE — — — 


Još za vida stigosmo u selo Prens, i kad opazismo, da 
prva kolona staje i da major izlazi iz jedne kuće pred nju, 
bi nam, kao da se otvorilo divno, nasmijano nebo. Prvo je bilo, 
da razgledamo cijelu okolicu i procijenimo, da li će biti dosta 
mjesta u kućama za nas tolike. To je maleno seoce, pa je bila 
velika bojazan, no s druge opet strane — naša je volja za ži- 
votom, neodoljivi nagon za održanjem bio tako jak, tako sve- 
moćan, da nam je bezuvjetno narinuo najtvrđe uvjerenje, da 
moramo svi doći pod krov. 

Odmah je počela razdioba i to s pomoću mjesnoga kneza 
i srpskih žandara, koji su tu u postaji. Ovo je doduše po lon- 
donskom ugovoru zemljište neovisne kneževine Albanije, no 
već smo od Ljum Kule do Debra vidjeli, da su arhivi olakšani 
za nekoliko kilograma zapisnika. Sada je tu Srbija i vlada se 


= posve onako, kako bi se vladala Italija, da ju je pretekla u 


ovom mudrom činu, ili naša monarhija, da joj je pošlo za ru- 
kom riješiti se rivalstva u ovom pitanju Kraljevine Italije i 
četiriju balkanskih kraljevina. Tu su sad srpski žandari najviša 
vlast i oni su svjetovali majoru, kako će nas razmjestiti. Nas 
četrdesetak od moje grupe dospje u mjesnu džamiju. Iskreno 
i s mnogo uvjerenja poštivam sve bogomolje bez obzira koje su 
vjere, ali — neka mi Bog prosti! — tu noć prokleh ovu džamiju 
i dobro razumjeh, zašto je ono slatinska džamija napunila na- 
šeg dragog fra Juru svakim mogućim duhom, duhom svake 
boje i mirisa, samo ne duhom pobožnosti. Oni su u slatinskoj 
džamiji bili mokri, mi smo u ovoj smrznuti, uleđeni, obleđeni 
i potpuno sleđeni; oni su imali unutra barem nekoliko vatra, 
a mi nemamo niti jedne. Teškom mukom nam je uspjelo, te 
smo dobili nešto drva i naložili vatru pred džamijom. Unutra 
nijesmo mogli, jer je bila popođena daskama. Prostrte su bile 
samo hasure od ševara, koje su redovno u svakoj seoskoj dža- 
Miji, pa poslasmo pojedinci vojnike, da nam donesu slame. 

UZORNI ŽANDAR 


Davali smo im kao nagradu, što se mrznu zbog nas, po 
četr'est, pedeset para. Kad to opazi žandar Milan, koji nam 
je dodijeljen kao zapovjednik nastambe, skoči bliže i reče 
dosta ljutito: 

— Nemojte, gospodo! To nije lijepo. Oni to moraju uči- 
niti, koliko je moguće, bez plaće, a koliko ne mogu, ne mogu. 

Rekavši to, sazove vojnike, oduze im sav dobiveni bakšiš 
i povrati ga usprkos našeg uvjeravanja, da vojnici nijesu tra- 
žili plaću, da smo im dali svoje volje i slično. 

— Nemojte, gospodo — kaže Milan. — Ako hoćete, dajte 
im drukčije, ali ne za to, da obave svoje dužnosti. 

Kad su ono. u Nišu bile zatvorene cijele sobe zbog proslave 
18. kolovoza, imale su ključara žandara, koji ih je otvarao i 
zatvarao. Gospoda su mu obično dala štogod, da bude prijaz- 
niji, da ih bolje pazi, da sa požuri s otvaranjem i da ne žuri 
sa zatvaranjem, i za slične malenkosti, koje nije trebalo ni 
reći tako, da je čovjek bez ikakve obveze. Kad je ta služba 
bila dodijeljena ovom istom žandaru Milanu, pokušaše mu u 
sobi br. 26. na lijep, prikriven način dati 10 dinara. 

— Ne, ne, gospodo, nikada! — usklikne on. — Ja ću ra- 
diti po duši i pošteno, radit ću, kao što se radi sa časnicima, ali 
ne ću ja, da vi danas sutra možete reći, da ste kupili srpskoga 
žandara za 10 dinara, 

Odbio je, ali im je ujedno bio mnogo ugodniji nego pri- 
jašnji ključar. 

Žao mi je, što ne znam, kako se zove po kući. 

Tu smo ga večer nas nekolicina slali, da ide tražiti u selu, 
e da bi mogao kupiti ovcu, kozu, kokoši ili što bilo za jelo. 
Vratio se neopravljena posla. 

— Ne daju — kaže — a otimati ne ću i ne smijem. Čim 
vide srpskoga žandara, viču da nemaju ništa, jer se boje, da ne 
će platiti. beli 


: 
i 

Ova mi je noć ostala u najernjoj uspomeni, ali je opet bila 
dobra, iza kakva je dana slijedila. Da nije bilo iskustva sa 
Slatinom, pa iza užasna dana s posve beznadnim izgledima, 
ovaj bi put od Struge do Prensa bio mnogoga stao glave. 
Ovako je ipak još uvijek bila čvrsta nada, koja je davala 
snage i volje. Ona je pomogla, da smo i to sretno prenijeli. 

Neke su grupe vrlo dobro konačile, a osobito jedna sku- 
pina bolesnika — među njima naši Drug i Ančica — koje je 
Arbanas primio s najvećim riepovjerenjem, no kad mu je žan- 
dar arbanaški rastumačio, tko su i što su ti smrznuti razdra- 
panci, proglasio ih je svojim gostima i bogato ih počastio. 

U ALBANIJI 


28. studenoga osvanu lijep, sunčan dan. 

Rano nas potjeraše iz nastamba, što je nama iz džamije 
bilo vrlo drago. Napatili smo se od studeni i mokrine — Bože, 
prosti — još više nego u jučerašnjoj mećavi, a jedva je došao 
red na svakoga, da bude kod vatre toliko, da može osušiti 
čarape i obojke. 

Na cesti nađosmo kola s našim torbama. Zduni je i meni 
bilo prvo, da se uvjerimo, da li je još kruh u životu. Mi smo 
to kao stalno očekivali, no da smo sve i nesvijesno bili spremni 
i na protivno, vidi se po tome, što smo se vrlo obradovali, kad 
smo ga našli u torbi. 
kojih 8 km. do sela Čukusa, kamo je otišla kuhinja, no da se 
major bojao, da ne bismo izdržali, pa nas tu ustavio, i da ćemo 
stoga danas dobiti za objed ono jelo, koje je bilo priređeno 
sinoć za večeru. Čim smo to čuli, udari nam u nos topli miris 
jarećega gulaša i počesmo mirisati po zraku, kao da ćemo 
oćutjeti, je li daleko ta divna umjetnina Isinih kuharskih 
sposobnosti, 

Rekoše nam, da smo jučer prešli 27 km., a danas da ćemo 
ići samo do Hanova, zapravo do Đura Hana, do kojeg da nema 
više od 15 km. Od Prensa smo se i dalje lagano spuštali. Put je 
bio vrlo sklizak i nije bilo vruće, i ako je sunce grijalo. Ubrzo 
se počesmo namjeravati na nastambe naših momaka, o kojima 
su nam ono jučer pripovijedali oni smrznuti, s kojima smo se 
sretali. To su bile kolibice od granja, kakve čobani prave, da 
ljeti ugone u njih blago. Bilo ih je na stotine na jednoj i na 
drugoj obali rijeke Raice. I baš su se skupili oko vode kao da 
će im biti toplije. Vidjesmo i nekoliko špilja, koje su bile na- 
stanjene. Tu i tamo se vidjela po koja vatra. Tko je ikada 
vidio slike divljačkih naseobina, nije se mogao oteti dojmu, 
da je došao među njih. Sličnost je bila velika. Čim su opazili 

nas, stadoše izlaziti van, cijela okolica oživje i pred nama se 
otvori užasna senzacija, da brda rigaju, da izbacuju iz sebe 
nekakova stvorenja, koja imadu ljudski trup, majmunsko lice, 
ogareno, obraslo, ulijepljeno blatom, i prosjačka odijela, koliko 
nijesu bez odijela. Svaka je ta pojava bila pogrbljena u leđima 
i ukrivljena u koljenima, a mrtve su oči svaki čas prijetile, da 
će se razliti i nestati. O izrazu se lica ne može ni govoriti. 
Najtužnije su izgledali oni siromasi, koji su se još i u toj vrhov- 
noj bijedi sjećali, da su ljudi, pa kušali, da se barem malo rede, 
kao što su to bili naučili. Vidio sam počešljanu kosu kroz 
umazanu krpetinu, koja je negda, po svoj prilici, služila kao 
kicoško pokrivalo monarhijina vojnika, i vidjeh bijelu, čistu 
ruku, s vrlo tankim i dugačkim prstima, kako ispod snijega 
bere travu i prinosi je uzdrhtanim usnama. O, da znate, kako 
su taki prizori sto puta grozniji, nego kad vidite komad đu- 
breta u obliku čovjekove ruke, iza koje se ceri glava u obliku 
trnova grma, kad se životinjski maša drugova vrata, da mu 
izbije iz usta komadić korijena divlje trave! 

Neke su kolibice već bile opustjele, a druge su sada napu- 
štali njihovi stanovnici i upućivali se za nama. Sa svih si 
strana vidio, kako polaze, idu, žure se kao ptice selice, kad se 
priključuju jatu. 

Od njih doznađosmo, koliko su nam se mogli priključiti, 
isto ono, što smo još jučer čuli: Već se preko tjedan dana 
hrane samo korijenjem, travom i lišćem. Iza sebe ostavljaju 
na stotine i stotine mrtvaca, koji padoše, što od gladi i bolesti, 
što opet od stuđeni i umora, Za njih se nitko ne brine. 

Istom sada vidjesmo pravu sliku savršene bijede i mora- 
dosmo priznati, da putujemo — doista gospodski i počesmo se 
pitati, da li bismo mi tako dobro prolazili, kad se taj neugodni 
major Živković ne bi bez sustezanja grozio vješalima ne samo 
Arbanasima i seljacima nego i gradskim načelnicima, samo da 
dobije za nas ono, što zahtijeva? 

Iza utoka Raice u Škumbu, prijeđosmo preko drvenog 
mosta na lijevu obalu ove posljednje i odmah se počesmo uspi- 
njati na obronke gorja Polisit (1760 m.) Ozgor se otvara lijep 
pogled na Škumbinu kotlinu, niz koju su Srbi prosijecali cestu, 
i ujedno se vide malo niže drvenoga mosta ostanci kamenih 
lukova, koji su sigurno negda nosili most, sličan onome u Ljum 
Kuli. 

Neprestano smo prestizali manje ili veće odjele naših voj- 
nika i vazda bez ikakove pratnje i bez ikakova zapovjedništva. 

Išli smo vrlo teško i vrlo sporo, i ako nas je Čukus privla- 
čio neodoljivom snagom kuhane prčetine. Čim smo tamo stigli, 
odmah se pristupilo dijelenju jela, no trebalo je više od dobra 
pola sata, dok smo došli na red i mi najzadnji. Dobismo obilan 
obrok mesa s rižom, što je bilo sličnije žbuci nego ičemu dru- 
gome — još je jučer kuhano! — no bilo je tečno i ukusno kao 
najslavniji i najbogatiji objed na zagrebačkom kaptolu. Do- 
bismo i po jedan kruh. Zadovoljstvo je bilo veliko. 

Tu je dobivala opskrbu od vojne stanice i naša momčad: 
svaki čovjek šaku brašna za neodređeno vrijeme. 

Arbanasi su prodavali izvrstan duhan i to pola kile po dva 
dinara. 

Istom se ovdje sastađoh s našim ljekarnicima, koji su nas 
stigli u Struzi. Jedan je bio stari naš »kajkavec i grabancijaš«, 
koji je zarobljen zajedno sa mnom u valjevskoj bolnici, a drugi 
naš plačidrug iz niške vojarne, poznat kao »der urrrrralteste 
Kadet der oest. ung. Monarchie«.') Služio je kao četni časnik, 
kao takav zarobljen i strpljivo robovao s nama ostalima, spri- 
jateljivši se napose s Lepirom, s kojim se poznavao još iz 
rojne pruge. Tamo se je junački borio i triumfalno ušao u 
osvojeni Šabac na — satnijskoj kuhinji. Kad smo ga tako 
dražili, odgovarao je samo time, što bi pokazivao na grudi, 
koje su bile urešene srebrnom kolajnom. Kao što se dobro 
borio, tako je dobro i robovao, spavajući po dvadeset sati 
dnevno i guckajući, ako bi mu bila pod rukom koja kisela 
kapljica. Nije pijanac, ali podnosi svaku tekućinu, ubrojivši 
i petroulje, a isključivši jedino žestu. Jednoga dana dobi za- 
povijed, da mora napustiti svoje ugodno društvo i »Sirotište« 
iotići u Ćele Kulu u bolnicu. Branio se je na sve moguće na- 
čine, naglašujući, da on nije ni kod nas vršio ljekarničku 
službu i da je samo četni časnik i ništa drugo, a kad nije ništa 
pomagalo, umoli našeg gosp. pukovnika, da mu pomogne, ako 
ničim, barem dobrim savjetom. 

— Vi ste lijen, dragi moj. Vi ne ćete da radite i ništa 
drugo. O tom se radi. ; 

To je bio odgovor k. u k. Obersta Edelmanna i naš Perica 
ode. Zvali smo ga Starim. 


1) Najstariji kadet a. u. monarhije. 

Sada izmijenismo samo par riječi, jer nijesmo bili u istoj 
grupi, a brzo smo pošli. 

Neprestano smo se penjali, ne podižući glavu sa prsa, Išli 
smo kao sapeti, jer čim je koji napravio čestit korak, već je 
sjedio ili ljubio led. Nijesmo ništa razgovarali, jer nijesmo 
imali ništa, što bismo trebali saopćiti svome drugu. Svaki se 
zavio u svoje misli i blatne gaće ili košulju i turao naprijed. 
Čim je sunce zavagnulo, stisla je ciča zima. Momci su padali 
i na svakom si koraku mogao vidjeti, ako si bio sposoban 
gledati, mrtvace i one, koji će skoro biti mrtvaci. Rekoše mi, 
da naš dobri fra Jure nije ni u ovim užasnim prilikama zabo- 
ravio na svoje duhovničke dužnosti, ali je skoro vazda bila 
prekasna pomoć. Istina, to je Jurina najsvetija dužnost i nigdje 
kao baš u ovakoj pogibiji, ali, prije svega — prošteno je svima 
i bez ispovijedi, koji prođoše Albaniju, a zatim — treba po- 
sebno shvaćanje i duševna snaga, da se čovjek zaustavlja u 
ovakom ledu i dijeli oproštenje grijeha! 

Lagano smo se penjali, kad opazismo, kako prema nama 
žurno stupa osamljen, krupan momak, koji je negda morao 
biti vrlo lijep, jer su se još i sad nazirali mili potezi na muče- 
ničkom licu. Bio je bos i bez kabanice. Stupao je vrlo žurno, 
tresući se na cijelom tijelu i vičući: »A, a, a — —«. Ništa drugo. 
Na kojih deset koračaja prije, nego je dospio do mojega reda, 
nenadano pade nice kao svijeća, a da prije toga nije ni usporio 
korake niti jače viknuo nego prije. Koji su bili bliže, pritr- 
čaše, da mu pomognu, ali — bilo je svršeno. 

Na koljena se spusti kraj njega liječnik Marko, koji je 
stupao par redova pred nama. Za čas pristupi i fra Jure, 
krsteći se i posrćući nad ispruženim nesretnikom. 

— Nema tu više posla, oče Jure, ni za tebe ni za mene — 
reče oporim glasom liječnik, ustane, baci dug pogled na 
mrtvaca i zakorači naprijed. 

Fra Jure je klečao. 

— Ne luduj! — reče liječnik odlazeći. — Hodi! Poginut 
ćeš i ti kraj njega. : 

Svećenik se je teško dizao, opirući se rukama o led, ustao, 
Ponovno se prekrstio i nijemo pošao za društvom. 

: Nijesam vidio, da se igdje lakše umiralo nego ovdje. 
Slični su prizori bili bezbrojni, ali ovako izrazit, ovako čist i 
zaokružen slučaj smrti na prečac vidjeh samo ovdje. 

I ako smo taj dan imali prevaliti samo 15 km., stigosmo k 
Hanovima istom oko 4 sata poslije podne i to umorniji nego 
inače, kad smo imali iza tabana trideset, četrdeset kilometara 
puta i samo zdjelicu prežgane juhe ili možda ni to. 

Major je išao cijelo vrijeme pred nama i stoga smo morali 
malo stajati, dok je razgledao kuće, kojih je bilo u svemu naj- 
više četiri, pet zgrada. Bilo je posve očito, da nas tu ne će moći 
smjestiti. Čim je zamakao sa stražom u prvu kuću, doprije iz 
nje vika, jauk i zapomaganje. Ovaj put nijesu jadikovale Arba- 
naškinje, koje nas možda ne bi puštale u kuću, nego naši voj- 
nici. Bili su ispunili svaki i najzadnji kutić, a major ih je 
sada potjerao napolje. Nijesu se opirali ni kao ljudi, a pogo- 
tovo ne kao vojnici nego kao živinče, koje nemilosrdan čovjek 
udari nogom i natjera u propast. Urlikali su, divlje gledali i 
možda se čak i grozili zgrčenim pesnicama, ali su ipak — slu- 
šali, pokorno, preplašeno slušali i bježali van, u noć, u studen, 
u smrt. 

U te kuće smjestiše samo prve tri kolone, a nas ostale po- 
vedoše za dva, tri kilometra dalje u jedan veliki, napušteni 
han. I tamo su se ponovili isti prizori s našim vojnicima. 
Mnogi su isteturali ispod krova i rušili se u besvjestici. Iz hana 
iznesoše dva mrtvaca k onima, koji su ležali oko kuće, već 
skoro goli, jer su im preživjeli drugovi odnijeli sve, što se 
moglo upotrijebiti. > 

Gledajući sve te odvratne prizore, osjetih u duši užasnu 
mržnju i prezir prema svima onima, koji imaju u rukama 
oružje i vlast, jer su oni tirani, jer su sebičnjaci, jer su ne- 
umoljivi kao zvijeri i nepobjedivi kao polubogovi. Meni se 
najviše zgadiše u onom času, u kome upotrijebiše svoju silu i 
u moju korist, praveći mi mjesto pod krovom na račun onih 
slabijih. 

S kojim pravom istjeraše nesretne vojnike, koji su sto puta 
gore i opremljeni i hranjeni nego mi: s kojim pravom i zbog 
čega potjeraše njih u smrt, da spase nas?! S kojim drugim 
pravom, ako ne pravom jačega, koje vrijedi među divljacima, 
zvijerima i moderno naoružanim barbarima, a zbog čega dru- 
gog, ako ne samo zbog toga, što su oni obični vojnici, a mi 
časnici?! A u 

Zar je vredniji naš život našoj sirotinji nego njihov život 
njihovoj sirotinji; zar mi toliko mnogo više vrijedimo čovje- 

čanstvu, da je ono spremno njih u hrpama turkati u propast, 
samo da nas spasi, kojima prijeti manja opasnost nego li 
njima?! 

Ja sam u onim časovima osjećao vrlo mutno i nejasno 
bilo što osim nezasitne žudnje — da se živinski održim, te 
sam jedva primjećivao, kako ipak dopiru do moje nutrinje oni 
očajni uzdasi, jauci i zapomaganje ispaćenih mladića, koje je 

“jača sila bacala u naručaj ledene smrti. 

Da smo tamo i mi bili prepušteni sami sebi, sigurno bismo 
se bili potukli zbog tih tužnih nastamba, ali bi se onda bio tu- 
kao jednak s jednakim, bijednik s bijednikom, zvijer sa zvi- 
jeri, a ne bi bila već unaprijed osigurana pobjeda gospodstvu 
na oštrici bajunete. — Sigurno se Gospodinovo oko oblilo su- 
zama, što se ne dogodi nikada prije, kad ih je vidjelo, kako se 
ruše u studeni i u sramu poniženja! 

Sutradan su na sve strane ležali mrtvi kao muhe i neka 
su gospoda tvrdila, da ih se tu noć smrzlo oko naših nastamba 
preko tri stotine. Ja ne znam, koliko ih je bilo, a sigurno ih 
nije nitko brojio. Bilo ih je grozno mnogo — — — 

U hanu je vuklo na sve strane kao u pećini, ali je ipak bio 
krov nad glavom i okolo zidine. Unutra smo našli već gotove 
vatre naše momčadi, pa smo se oko njih razmjestili. Moje je 
društvo zadržalo uza se jednog vojnika, koji je negda bio u 
našoj kuhinji u Nišu. Sada se s nama grijao i ložio nam vatru, 
trgajući velike stupove, koji su redom uz zid bili metnuti i 
sigurno su služili za jasle kiridžijskome blagu. Bili su to suhi 
bukovi rožnici, debeli kao noga iznad koljena. Gorjeli su 
izvrsno i držali nam vatru cijelu noć, no uza sve se to voda 
u mojoj boci, koja je stajala tri koraka daleko od vatre, preko 
noći smrzla do zadnje kapi. 

Ni u onim prvim hanovima nije bilo mnogo bolje nego 
kod nas. Jedino su Lepir i Mujo gospodski proživjeli. Bili su 
nastanjeni u džamiji, kraj koje je bila mala arnautska kućica, 
U njoj nađoše čovjeka u arbanaskom odijelu, koji je govorio 
hrvatski, madžarski i njemački. To je bio neki naš vojnik, koji 
se već pred dugi niz mjeseci tu unajmio i udomaćio. On im je 
pribavio graha, pa skuhaše punu bukaru, začinivši ga lojenim 
svijećama, koje su dotada štedjeli za mazanje nogu. Kad su 
dobro večerali, kad su se susjedna društva smirila i pospala 

i kad su potrošili sva drva, pokupili su žeravicu u bukaru, a 

lug razgrnuli, iskre pogasili, metnuli gore malo slame, a na 
nju gunj, legli, drugim se gunjem pokrili i spavali, da je bila 
milina. Ne samo, da im je bilo toplo, nego i prostrano, jer su 
ostali drugovi polijegali dalje od ognjišta, bojeći se, da bi se 
mogli zapaliti. 

Blizu njih je bio i satnik Binder. Neki su ga zvali, da se 
popne na mali podijum, koji je bio u jednom uglu, no on se 
nije mogao niti maknuti. Pao je i ležao kao mrtav. Kad se kraj 
vatre malo povratio k sebi, nesigurno je i s nepovjerenjem 
gledao oko sebe, kao da se nekoga boji. 


— Hvala vam, gospodo. Hvala vam — počeo se starac 
zahvaljivati kao dijete, a da nitko zapravo nije znao, zašto se 
zahvaljuje. 5 


Sutradan smo mi u pustom hanu čekali, dok su došle prve 
tri grupe, i onda im se pridružismo. Udari nam u oči, da su svi 
nosili torbe na leđima. 

— Nema ceste — odgovoriše na naša pitanja — još nj dva 
kilometra, a poslije su nogostupi i provalije. Kola ne idu dalje, 
pa je svaki morao uzeti torbu na sebe. 

Meni se smrče pred očima. 

— A moji listovi, a moji rukopisi — što će s njima biti?! — 
pomislim ja i poletim, da nađem kapetana Gradimira i, čim 
sam ga spazio, povičem još na deset koračaja daljine: 

— Molim vas, gospodine kapetane, da me pustite, da idem 
uzeti torbu. Ja je ne mogu ostaviti! 

Počeo me uvjeravati, da će sve, što je ostalo, donijeti 
momci i da je tamo ostao Bajić, koji lično odgovara za svaki 
komad. — Sve je, kaže, pobrojeno i ne bojte se. — Ja sam i 
dalje navaljivao i bio sam spreman, da idem natrag, da zao- 
stanem iza društva i eventualno zaglavim zbog stvari, za koje 
drugi ne bi bio dao ni lule duhana. Meni su bile drage i 
nijesam dao mira, dok mi kapetan — nenadano — ne ustvrdi 
na svoju časnu riječ, da je sve istinito, što mi je rekao. Na- 
ravno, tu sad više nije bilo prigovaranja i ja se pomirih s po- 
mišlju, da će torba nastradati, vjerujući, da se kapetan ne 
žaca nikakovih sredstava, samo da me na lijep način odvrati 
od pomisli, da sam srljam natrag. 

BEZ CESTE I PUTA 


Nijesmo stupali ni četvrt sata i cesta se pretvori u neka- 
kovu putinu, koja je bila puna jama i jaruga, a penjala se i 
spuštala, kao da je onaj, koji ju je probijao, namjerice tražio 
najneprikladnije zemljište. 

Sunce je prilično ugrijalo i snijeg se poče rastapati. To je 
imalo tu dobru stranu, da smo se odsele, kad je koji pao, ne 
samo dobro podbili nego također i skvasili. Na gdjekojim je 
mjestima trebalo osobitih kozjih sposobnosti, ako smo željeli, 
da se ne strovalimo u provaliju na stotine i stotine metara, a 
nije bila nikakova rijetkost, da smo po desetak, dvaest metara 
morali puzati četveronoške. 

Kad god sam za balkanskog rata i još prije mislio o ski- 
petarskom gorštaku, vazda sam ga zamišljao, kako ide kao 
divokoza po neprohodnim klancima. Da sam prije poznavao 
ovaj kraj, sigurno bih ga bio zamišljao, kako ide iz Hanova 
u Miraku. 

Ta je Miraka cilj našega današnjeg hoda. Leži na desnoj 
obali Škumbe kraj Bećirove ćuprije, pa je sigurno po tom 
mostu zovu također Hadži Bećir. Rekoše nam, da je od Đura 
do nje samo 16 km, no ima u najboljem slučaju 25, a kad bi se 
točno izmjerile sve uvale i provalije, izišlo bi i 30 km. 

. Naišli smo na nekoliko sela i na više stada vrlo sitnih 
ovaca, Čuvali su ih sve odrasli, zreli ljudi i uz svakoga po ne- 
koliko pasa. Isto su tako česte i srpske vojne stanice i straže 


kao ono od Prizrena do Debra. Zadnja je predstraža stajala 


na vrh brda više Bećirove Ćuprije. Dotle je sezala srpska oku- 
pacija, Ne vjerujem, da bi bili tu stali sve da naši i nijesu bili 
natisli, dok su u cijeloj dužini gradili cestu desnom obalom 
rijeke Škumbi tako, da bi je bili spojili s onom, koja vodi iz 
Elbasana pa sve do Mirake u prilično dobrom stanju. 

. Gušće i od stada i od sela i od srpskih straža bjehu vatre 
naših vojnika. Na svakom su kilometru nogostupa gorjele po 

nekolike, i momci su išli postepeno od jedne do druge. Kad 
bi jedni došli, prijašnji bi otišli, a ovi čekali, dok dođu drugi, 
pa bi onda odlazili i oni. I tako su se redom izmjenjivali 
možda cijelu noć i cijeli dan, a koliko ih je pritom platilo 
glavom, to bi mogli pričati samo dobri duhovi, zaštitnici ovih 
brda, koji vide i u najdublje bezdanke. 

Ovaj je dan bio vrlo naporan i pun gladi, ali nije bio 
opasan. »Pun gladi« kažem stoga, jer se uz ovoliko trošenje 
snage odrastao želudac ne može umiriti, a pogotovo ne zado- 
voljiti s tri prozirne kriščice kruha, koje smo smjeli taj dan 
potrošiti, Mogli smo biti malo podatniji sami prema sebi, da 
iza danas ne slijedi nepoznati »sutra«, koji ne obećava pot- 
puno ništa, savršeno ništa osim novih napora i novoga glada. 

Oko četiri i pol po podne stigosmo na mjesto, i razmje- 
stiše nas po kućama. Neka su gospoda i tu večer dobro jela, 
no moje društvo ne dobi od svog stanodavca ni jedan krumpir. 

Naš je Gospodin Kapetan vrlo oslabio. Jedva je došao i, 
kad smo se sastali drugo jutro prije polaska, krvavo nam se 
potuži na bezobzirnost neke mlade gospode, zamjenika po- 
moćnih liječnika, kojima je sporedno zanimanje, da su slu- 
čajno madžarski Židovi. Gospoda su ušla u dodijeljenu kuću 
i njih pet, šest zauzeli mjesto, koje je obilno za drugih desetak 
običnih smrtnika. Poslije je tamo dodijeljen naš Gospodin 
Kapetan i Dalmatinac, a liječnici — naime ovi neki — počeli 
galamiti, kako tu nema mjesta, kako njima po ženevskom 
ugovoru pripada ovo, pa kako im po ženevskom ugovoru pri- 
pada ono, pa. Ženeva amo, pa Ženeva tamo! 

— K vragu vi i Ženeva — sem im rekel — pripovijedao 
je Gospodin Kapetan. — Tu je Albanija, Ženeva je v Evropi. 
Em sam star i bolestan človek, a vi ste mladi pišivci. Bog i 
bogme, če vas ne bum se hitil van. 

Mi smo se počeli smijati i vrlo nas veselilo, da se je preko 
noći toliko oporavio, da je bio posve dobro raspoložen. 

Tu doznadosmo, da je satnik Binder jučer zaostao s jednim 
stražarom i da još nijesu stigli. Mislili smo, da su se svratili 
na konak u koje selo i da će nas stići u Elbasanu. 

IZ LEDA — U PROLJEĆE! 


Krenusmo iza 8 sati. Put je spočetka bio dosta loš, no 
poslije nekoliko kilometara osjetismo pod nogama izvrsnu ce- 
stu, kraj koje su lijevo i desno gorjele vatre naših momaka. 
Kojem smo se god približili, ispravio se je, tugaljivo nas po- 
gledao i onda se opet poklopio i tražio korijenje — to su naime 
radili svi — kao da nitko i ne prolazi, Išli smo neprestano 
niz rijeku. 

Za jednog odmora upitasmo nekog Arbanasa, da li se 
može piti voda iz Škumbe. Iza teške muke i mnogo znakova 
razumio je, što ga pitamo, zaljulja se lijevo i desno i reče 
vrlo veselo: 

— Škumbi uj hahaha! 

Znali smo, da se ta rijeka zove Škumba, znali smo već i 
to, da arbanaška riječ »uj« označuje vodu i — najzad — onaj 
»hahah&« uz onakav izraz lica i mahanja tijelom naš «ne, ne«, 
a njihov »jest, jest« — me može ništa drugo značiti nego da 
je dobra. Čim smo to tako rastumačili, pođosmo k vodi i za- 
grabismo je, da pijemo. Onog je priprostog gorštaka očito 
obradovalo, što smo ga razumjeli, jer, čim opazi, da pijemo, 


* veselo ponovi: 


— Škumbi uj hahah4 — i zadovoljno se protrlja rukom 
po trbuhu, 

Dan je bio vrlo topao i ugodan, a snijegu nigdje ni traga, 
kao da smo nekim čudom bačeni iz najljuće crkavice zime u 
rano proljeće. Bili smo vrlo zadovoljni, neumoljivo pritežući 
pojas, da nam okorjeli bundžija i anarhist želudac ne pomuti 
to tiho, lijepo uživanje, koje je našim dušama već bilo po- 
trebno kao djetetu majčine grudi. Naše se veselje još poveća, 
kad nas počeše sretati cijeli voćnjaci maslina i smokava. Svaki 
se u čudu ogledavao i pitao sam sebe, da li je zbilja i to Alba- 
nija ili je to koji drugi dio svijeta ili je sve skupa samo pri- 

kaza, tvorevina mašte pregladnjelih i premrzlih ljudi i pri- 
viđanje očiju, koje su svima u Hanovima pocrvenile i natekle 
od užasnog dima, pa još ni danas dobro ne vide. 

Mnogi progovoriše i lica se počeše vedriti. 

— Još malo, gospodo! — javi se Biškup. 

— Da Bog da, već jednom! — odgovori Rođo kao jeka. 

Sin Smrti je išao, klimajući tijelom na sve moguće strane, 
kao da je uzet. 

— Ja mislim, da mi niti ne ćemo stići na stalno mjesto 
— promrsi on kroz zube, ali tako bolno, tako nesigurno, kao 
da je na svakom slovu oštra iglica, koja ga ubode u grlu prije 
nego glas iziđe u božju slobodu iz Sinove patničke nutrinje. 
— Ne ćemo mi nikad stići. Ja sam take sreće — — — 

— Koga vraga uvijek brbljaš?! — viknu Schčn vrlo uzru- 
jano, kao da se radi o glavi. 

Sin ga pogleda postrance i ne odgovori, 

Pred ulazom u Elbasan, na lijevoj strani leži visoko sa- 
mačko brdo kao vjeran stražar svojega grada, a preko ceste 
je od njega lijep dvorac u parku i čempresima, s bogatim go- 
spodarskim zgradama i velikim maslinama, no činilo se, da 
je sada sve pusto. 

Masline su dozrijevale i time podavale vrtovima tugaljiv 
izgled. 

Grad leži u ravnici i sav je posut grobljima, maslinama, 
orasima i čempresima. Nema ništa, što bi osobito udaralo u 
oči, ali jest nešto, što privlači, kad ovamo stupiš iz onih straš- 
nih provalija i brda. Istina, mi nijesmo pozvani, da sudimo i 
da izričemo mnijenje, koje mora zadovoljiti normalne ljude. 
Da smo došli u drugim prilikama, s punim bisagama i džepo- 
vima, na vatrenu konju, možda bismo Elbasan označili kao 
kasabicu s osam hiljada stanovnika i ništa više. Sad je bilo 
posve drukčije i nama se učini, da ulazimo u obećanu zemlju, u 
zemaljski raj. Mjesto je inače posve jednako Prizrenu, Pri- 
štini, Prnjavoru i Sarajevu od Baš Čaršije prema Žutoj Tabiji. 

Kod prvih smo kuća stali; tu smo sjedjeli među grobljima 
preko jednog sata. Teda negda poče razmještavanje. Prošlo 
je još pola sata, dok je došla na red peta partija. Većinu nas 

iz nje opraviše u gradsko kupalište, kamo poslije dovedoše i 
bolesnike. : 

I Elbasan nađosmo u svečanom ruhu baš kao ono i Ohrid, 
s tom razlikom, da su se ovdje vijali samo bijeli barjačići 
s crvenom zvijezdom. Doznadosmo, da je pred četiri dana 
Albanija proglašena republikom pod Esad pašinim predsjed- 
ništvom. 

Tako sretno uđosmo u Elbasan onoga istog dana — 30. 
studenoga — kojega je kraljević Aleksandar ušao u Skadar. 

U ELBASANU 


Ovdje ostadosmo od 30. studenoga u večer do 4. prosinca 
zorom, 

Stožernim je časnicima dala Albanija stan u hotelu s pri- 
stojnim sobama i gospodskim krevetima. Neki su pripovije- 
dali, da su se gospoda spočetka ustručavala leći, bojeći se — 
da će zgužvati plahte. Već ih prvu večer posjeti guverner 
grada Elbasana, pozdravi ih uime slobodne Albanije i pogosti 
ih, čini mi se, u ime Njegove Preuzvišenosti svojega gospodara 
Esad paše. Nas ostale posjeti po nastambama 1. prosinca neki 
Esadov časnik, koji je govorio francuski i talijanski, pozdravi 
nas i javi nam, da nas Nj. Ekselencija Esad paša brzojavno 
pozdravlja na svojem teritoriju, obećavajući nam najveću 
zaštitu i pomoć. S njim je došlo i nekoliko albanskih oružnika, 
kojih je odijelo bilo slično srpskom vojničkom odijelu, a pa- 
role u pola crne, u pola crvene. Ujedno je odredio, da jedan 
oružnik bude vazda s nama i, ako što trebamo, da se samo 
obratimo njemu, jer da su tu gospodari slobodni Skipetari, 
a ne Srbi. 

Albanski su oružnici bili neopisivo ljubazni i posve su 
neskrivano više voljeli nas nego Srbe, koje su gledali popri- 
jeko i s visoka, kao onaj, koji osjeća, da je gazda u svojoj 
kući, a Srbi su im to istom mjerom uzvraćali, kao onaj, koji 
zna, da je jači i da se ne treba bojati. Major je izdavao zapo- 
vijedi na svoju ruku, kao da tu Albanaca niti nema; oni su 
određivali, kao da nema srpskog zapovjedništva, a mi smo 
pritom prilično prolazili, ' 

K nama su dolazili većinom oni oružnici, koji su znali po 
koju riječ hrvatski, a dvojica su govorila posve dobro. 

Major nas je 1. prosinca rano posjetio, da vidi, kako smo 
smješteni. Čim se je pomolio na vrata, nasta među nama vika 
i galama, kao da nikad nijesmo ni čuli, što znače riječi »Voj- 

nički zapt«. Svi smo se tužili, što nas ne isplaćuje, i ako je 
naša hranovina već davno dospjela, mnogi smo se tužili, da 
smo bosi, a većina nas se tužila na kuhinju. 

— Nemamo ni pare! 

— Bosi smo! 

— Pomrijesmo od gladi! — vikali su sa svih strana, a po 
očajnim se licima nesumnjivo vidjelo, da je već došlo do grla. 
Major je bio u velikoj neprilici. 

— Uvidite, gospodo — reče on iza odulje šutnje — uvi- 
dite, kako mi je! Što je nemoguće, nemojte ni. zahtijevati, a 
što je moguće — časne mi riječi, to činim. Budite strpljivi, jer 
je to najsigurniji lijek protiv svake kušnje. 

Iza toga ga saletjesmo pojedince. Jedan pokazuje žuljave 
noge, drugi pokazuje cipele bez potplata, ja mu turam pred 
oči neparice cipele i pokazujem, da su mi noge natekle, i tako 


- je išlo redom, Poslije teške borbe obeća nekoliko pari opa- 


naka, naglašujući, da ima u svemu još samo dva para cipela, 
koje mora ostaviti za svoje ljude, a u daljnjem natezanju 
obeća i te cipele, i to meni i jednom natporučniku Slovencu. 
Kod te je važne odluke sigurno imalo veliku ulogu to, što smo 
doista bili ponajbosiji, 

I za kuhinju je mnogo obećao kao i za našu isplatu, a 
zatim, da nas umiri, obeća, da ćemo se kupati i da po dvojica, 
trojica mogu ići s albanskim oružnikom i srpskim vojnikom, 
da u gradu kupe nužne stvari. Ujedno dopusti, da se pred 
kupalištem otvori mali trg s raznim živežnim potrebicama. 
Čim nas je na čas umirio tim obećanjima, koja sva skupa ne | 
vrijede ništa, jer većinom nijesmo imali novaca, uteče između 
nas i prepusti, da dalje razmišljamo o svojim potrebama. 

Ubrzo je bila pred zgradom puna cesta uštipaka, halve, 
bureka, mlijeka, kave, oraha i drugih sitnih ponuda. Mi smo 
siromašniji pojeli u uštipcima sve do zadnje pare, tješeći se, 
da ćemo dobiti isplatu, a oni su bogatiji jeli, da je već bilo 
teško gledati ih u onolikoj slasti i lasti. 

Posuditi nijesi mogao ni od koga ni pare, ni filira, jer smo 
većinom bili svi jednaki, a koji su što imali, štedjeli su za 
sebe, Ne smije im se zamjeravati, jer su naše prilike bile ta- 
kove, ali treba da se zna, da se tako ne bi mogli danas sutra 
hvastati, kako su oni pomogli ovom, kako su koristili onom. 
Bile su proklete prilike, pa bilo i prokleto držanje svakog 

pojedinca i tu se rasprava svršava. Kako je Elbasan bio pre- 
trpan našim vojnicima, neprestano su se siromasi motali ispred 
naših nastamba, tražeći svoje časnike. Jedan opazi svoga biv- 
šeg zapovjednika voda i pritrči k njemu, pitajući ga, kako je. 


— Zlo, zlo, brate, i sto puta gore nego vama! — zajauče 
gospodin poručnik. — Nemamo ni pare, ne dadu nam jesti 


i još nas drže u zatvoru. Vi se barem slobodno krećete, pa 
možete naći, možete prositi, ali nama i to uskratiše. 

Kad je bijedni čovjek čuo tu strašnu tužaljku, obezumi se 
nad zlom, koje bi moglo biti još veće od njegova, bolno po- 
gleda gospodina poručnika i ode. Usput budi spomenuto, da 
su govorili hrvatski i da je gospodin na Asinaru donio još 
uvijek preko stotine, a možda i par stotina našeg novca. I to 
spominjem ne da mu predbacim, nego samo, da ga a priori 
izbavim iz napasti hvastanja! 

U Elbasanu je kolao turski, naš, srpski, bugarski, tali- 
janski i crnogorski novac, a odbijali su jedino grčki, Ne znam, 
da li su to činili samo iz mržnje ili su nalazili još i kakve 
druge razloge. Srpske su novčanice od deset dinara mijenjane 
za dva, dva i pol dinara srebra. 

Kod nas je u kupalištu bio stalni kavedžija, koji je tržio 
kavu, čaj i mlijeko, a isto je tako bilo i u drugim nastambama. 
To je doduše bilo vrlo ugodno, ali i vrlo izazovno, jer se tro- 
šilo, dok se moglo, a to se moralo, upravo moralo činiti, jer 
smo bili svega željni i svega potrebni. Mi iz hrvatsko-madžar- 
ske kuhinje navalismo, da se podijeli prištednja, uspjesmo 
s prijedlogom, potpisujući arak, koji je kolao s tim zahtjevom, 
i dobismo po 10 K. u našem papiru. To je bila izvrsna pomoć, 
ali — kratkotrajna, jer je trebalo kupiti čarapa ili krpica, 
uz druge malenkosti, a trebalo se pripremiti opskrbom i za 
daljnji put. Osim toga: što je dano nama, nije koristilo onima 
iz ostalih kuhinja. Opet se spremi navala na majora, koju je 
on dočekao tako, da nam je rekao, da se možemo brijati i 
šišati, kupati i trošiti kod kavedžije, a to sve na račun, koji 
će on podmiriti. U kojim su nastambama mogli do pića i jela, 
ti su napravili dobar račun, ali mi siromasi uz kavedžiju — 
kako smo mu se mi mogli osvetiti?! 

Kad je tako, manje-više, propao i taj pokušaj, da se riješi 
novčana kriza, poče posuđivati na račun srpskog zapovjed- 
ništva, uime isplate, koja je zakasnila, jedan naš drug, ma- 

džarski Židov, s teškim parama, komu 10, komu 20 dinara — 
već kako je tko zahtijevao u toj granici. Možda nam nije služilo 
na čast i na slavu »der bekannter Kameradschaft«, da nam 
naš drug posuđuje pare istom preko leđa i uz jamstvo kra- 
ljevske srpske vlade, no — radi se samo o nazorima. Ne?! Da 
je bio slučajno Hrvat, Srbin ili Slovenac, to bi bila u očima 
naših njemačko-madžarskih drugova veleizdaja, a budući da 
je bio Madžar — to nije bilo ništa, potpuno ništa. 

Ovdje je kuhinja prilično radila, pa nam već prvu večer 
dade čorbu s pasuljem, kruh i crnu kavu, no nijesu svi dobili, 
jer su nastambe bile raštrkane na sve strane, pa u nekima 
nijesu znali ne samo da je nešto priređeno za večeru nego ni 
to, gdje je kuhinja smještena. Iduća tri dana dobismo: za za- 
jutrak dva puta čaj, jednom ništa; za objed dva puta gulaš, 
jednom pasulj s mesom, a za večeru dva puta čaj, jednom 
gulaš. Osim toga dobismo prva dva dana po jedan kruh. To 
bi bila posve dobra i dovoljna hrana za odmorne i uhranjene 
ljude. Mi smo bili još uvijek gladni na veliko zadovoljstvo 
malih brđana, koji su s nama trgovali, ponavljajući: 

— Sakaš?! i 

Kad smo nešto izabrali, onda su udarili cijenu: »metelik«, 
»diimetelik« ili »katr metelik«, što smo ubrzo razumjeli, jer 
su nam pokazivali srpskih pet para kao metelik, deset para 
kao dii, i dvadeset kao katr metelik. 

U gradu je bio živež prilične cijene, no već prvi dan po 
podne poskupi sve za dvostruko. Između nas je išao u grad 
Biškup i donese ne samo mnogo raznih stvari nego i mnogo 
»dobrih vijesti«, Namjerio se je na trgovca, koji vrlo dobro 
govori talijanski i ima redovni spoj s Brindizijem, gdje mu 
brat drži trgovinu. Biškup je navio izdaleka, e da bi što do- 
znao, no onaj okrene otvoreno pripovijedati, uvjeravajući ga, 
da naši napreduju neopisivo brzo, da su Albanci spremni ustati 
protiv Srba, čim se pojave naše prednje ophođe; u Draču su, 
kaže, još uvijek austrijsko i njemačko zastupstvo i flota, i mi 
ćemo, koliko je on mogao čuti, biti njima predani. Biškup je 
napisao kartu za svojega brata, koji je u Crikvenici, i trgovac 
> najpripravnije uzeo, da je sa svojom poštom opravi preko 

ije. 
s Te su nas sve dobre vijesti vrlo obradovale, no nikako 
nijesmo mogli vjerovati, da će nas predati našima sada, kad 


107 


su već toliko bježali s nama i kad smo Talijanima gotovo na 
doh vatu. Dosad su nam se izjalovile mnoge nade, pa se ni- 
jesmo htjeli opet zaljuljati u novu. Ja sam ovdje došao do 
pomisli, da najzadovoljnije živu oni, ako ih uopće ima, koji 
nijesu sposobni niti što željeti niti se čemu nadati, i ako su 
već i same puke želje i nade veliko bogatstvo, velika snaga 
i velika sreća. Nas je dosad prevarila nada, da će nas naši 
stići i osloboditi, zatim, da ćemo moći uteći u Grčku ili da će 
nas Srbi ostaviti i oni otići; nadalje, da ćemo k crnogorskom 
Gospodaru, gdje ćemo živjeti lijepo i po domaću, pa bilo i 
priprosto, pa čemu onda, da se još i sada predajemo sanjama, 
da će nas u Draču preuzeti naš konzul?! Čemu se zanositi i 
opajati divnim naslućenim zvukovima daleke pjesme o Slo- 
bodi, kad oni nemilosrdno ubijaju sve one, kojima nije suđeno, 
da ih trgne iz sna glas velikoga uskrsnog zvona?! Radije smo 
se pomirili s pomišlju, da ćemo biti predani Talijanima. 

Zdunu je ovdje našao jedan naš vojnik Dalmatinac, ko- 
jega je on poznavao iz bolnice. Ovaj nas je najspremnije slušao 
i donosio nam iz grada sve, što smo željeli. Među ostalim po- 
trebicama uzesmo sira, kuhanih jaja i crvenoga luka. Sir smo 
nasitno zgnječili, isto tako i jaja, a luk izrezali na sitnije nego 
li bi to pogodila i najbolja domaćica. Kad su preparatorni čini 
bili gotovi, pomiješali smo sva tri jela i naizmjence miješali 
tako dugo, dok nijesmo dobili nekakovu masu, koja nije imala 
svojstvo i okus ni sira ni jaja ni luka, a izgledala je kao po- 
kvareno jaje. Da malo ljepše izgleda i da bude oštrije, naba- 
vismo dosta paprike, saspemo je unutra i opet počnemo mije- 
šati. Miješali smo i miješali i miješali, dok nijesmo imali u 
zdjeli nekakovu tvar, koja je bila slična žbuci, ali nije bila 
žbuka; slična zamućenim mekinjama, ali nijesu bile mekinje 
nego gospodska poputbina za buduće gladne dane. 

Uza sve te brige sve nas je vrlo zanimala sudbina staroga 
gospodina satnika Bindera, a bome i sudbina naših zaostalih 
torba. Već prvi dan dođe vijest, da je satnik umro još one iste 
večeri, kad je zaostao na putu u Miraku. Jedni su govorili, 
da je umro u nekoj kući, drugi, da je pao na putu i izdahnuo, 
a treći su tvrdili, da je došao živ u Elbasan. Uz ove je treće 
šutke pristajao i major Živković, no on se je dobro čuvao, da 
ne bi izjavio, da je došao u Elbasan. Neprestano je davao ta- 
kove odgovore, po kojima se nije moglo zaključivati, gdje je 

naš nesretni drug, da li je živ ili mrtav, a isto tako ni to, 
da li i sam g. Živković znade istinu. Dne 2. prosinca, oko 10 
sati prije podne dođe zapovijed, da nitko ne smije izići na 
ulicu dok ne dođe posebna dozvola. U čudu smo se gledali i 
nijesmo razumjeli. Da nije bila kakova kazna, vidjelo se po 
tome, što su trgovce puštali k nama u hamam (kupalište). 
Istom iza podne otvoriše se vrata i povrati se prijašnji način 
života. Poslije nekoliko dana reče nam jedan srpski vojnik, 
da su nam zabranili izlaz, jer se htjelo, da ne vidimo, kad 
pronesu ispred kuće mrtva satnika Bindera, što da se je do- 
godilo oko podne. On je, kaže, pokopan u Elbasanu, kamo je 
mrtav donesen. — Ujedno reče, da je sprovod vodio naš fra 
Jure, i da je morao dati poštenu riječ, da o tome ne će nikom 
ništa govoriti, Ne znam, koliko je na tom istine, no činjenica 
je, da više nitko nije sumnjao o njegovoj smrti, a to nije tajio 
ni gospodin major Živković. Jure je vazda šutio, a ni mi ga 
nijesmo ispitivali. 

Taj isti dan — 2, XII. — stigoše i torbe na veliku radost 
zabrinutog puka, koji je osjetio veliku zahvalnost prema g. 
Bajiću, što je tako zdušno obavio tu neugodnu zadaću. Zduna 
i ja unaprijed smo se pomirili s pomišlju, da su kruh i pogača 
nastradali i odlučismo, ako ih ipak dobijemo, da opsujemo 
vojnika, koji ih donese, ne naravno zbog toga, što ih je donio, 
nego zbog toga, što je glupan, što je kao konj, koji crkava od 
gladi, noseći tovar zobi. Međutim, čovjek je pokazao, da je 
biće, kojemu je Bog dao razum i slobodnu volju, pa je kruh 
razumno našao i slobodno se odlučio, da ga privede njegovoj 
pravoj svrsi i tako ujedno izbjegao našim psovkama. Nijesmo 
se nimalo neugodno iznenadili, niti nam je bilo žao, veseleći 
se, što su torbe spasene. 

Kako smo već čuli, Elbasan je bio pun naših vojnika. 
Izgledali su strašno, no ni izdaleka nije bila slika onako očajna, 
kao što smo ih vidjeli putom. Svi su se napatili do najveće 
mogućnosti, koliko uopće može zamisliti čovjekova mašta; jeli 
su sve, što se dade gutati, i ukrali su sve, do čega su mogli 
doći bez borbe, za koju su bili nesposobni. Taj ih je put u 
nekoliko mahova nemilosrdno desetkovao, propuštajući samo 
najjače, samo najishranjenije i samo najodjevenije, te ih do- 
đoše jedva dvije trećine od onoga, što je pošlo. Uza sve te 
užase i strahote bilo ih je više, koji prijeđoše bosi, posve bosi 

albanske snježne klance i doline. Njihovo se pripovijedanje 
čuje do Boga kao djevojačke suze, i ako se nađe među tim 
preživjelim, to jest među onim sretnicima, koji će preživjeti 
još daljnje najstrašnije pogibije, ako se među tima nađe oštro 
pero, koje će opisati taj križni put, napisat će sveto pismo 
najviših, vrhovnih muka i poniženja, što ih čovjek može iz- 
držati, a poslije te knjige brisat će se iz jezika svih. naroda 
pojmovi »ne mogu« i »ne slaže se s mojim dostojanstvom«. 

Kraj naše momčadi, koju je tobože vodio neki stari ka- 
petan, bilo je mnogo srpskih novaka. To su bili mladići kao 
oni, što smo ih vidjeli kod stavnje u Prokuplju, a od naših su 
se momaka razlikovali samo u tome, što su bili mnogo mlađi 
i slabiji i što su im visjele o ramenu puške. Inače ista bijeda, 
ista žalost, ista sirotinja. Srbima je bilo još i gore nego na- 
šima, jer su se oni bojali ne samo onoga, što dolazi iza njih, 
nego i onoga, što ih čeka, a naši su se bojali samo onoga, što 
je pred njima. Srbima može doći iza leđa samo smrt, našima 
samo spas, a pred jednima je i drugima i posve jednako pred 
jednima kao i pred drugima strašna nepoznanica albanskih 
iznenađenja, koja stekoše svjetski glas. 

Kad smo se već bili prilično najeli, dobro se odmorili i 
svaki se po dva puta okupao, jezici nam se razvezaše, počesmo 
dijeliti Evropu i nicahu senzacije kao gljive iza kiše, a da se 
nijednoj nije moglo ući u trag postanka i razvitka, pa sada 
nijesam daleko od pomisli, da su senzacije priljepčiva bolest, 
koja se razvija iz netjelesnih bakcila, a najradije se hvata 
onih, koji mnogo trebaju, malo imaju; mnogo žele, malo mogu; 
mnogo očekuju i malo postižu. 

O DOBROVOLJCU OSKARU 


Među ostalim čusmo — a Bog zna, kako i od koga — da 
su poručnika Peru uhvatili Bugari i predali našima, a Oskar 
da je pao u borbi. To je dalo povoda velikim raspravama o 
veleizdaji, o kompromitovanju i sličnim stvarima, Rasprav- 
ljalo se u manjim skupinama, podsjećajući na pojedine čine 
ljudi, koji su otišli. 

Peru su svi dobro poznavali; bio je popularan, no Oskar 
je bio poznat samo po onom pokušanom bijegu, zbog kojega 
je dospic s drugovima u Bardovce, a inače je većini gospode 
bio potpuna nepoznanica, tajna, sfinga s namrštenim čelom, 
koje je u ovom slučaju lijepo kao djevojačko. 

Mlad je čovjek. Tek godinu dana prije rata iziđe, iz ka- 
detske škole i kao poručnik pođe na ratište, gdje bi već u 
prvim borbama kod Krupnja ranjen i zarobljen, vršeći izvid- 
ničku službu. ' E 

Ja sam se s njime pobliže upoznao istom poslije njegova 
povratka iz zatvora, a prije odlaska u Bardovce, jer je dodi- 
jeljen u sobu, u kojoj sam i ja bio, i tamo se udružio s Le- 
pirom, Mujom, Starim i sa mnom. Po cijele nam je večeri 
znao pripovijedati o bijegu i njegovim posljedicama, češće 
prekidajući pripovijedanje s poklicima: 

— Mi smo Hrvati kukavice; mi smo Hrvati lude. Od nas 
svatko radi, što hoće. 

Što je zapravo s tim htio reći, meni doista nije ni danas 
jasno, a ni on nije nikada govorio jasnije. Svaki put je iza 
takog pripovijedanja zapadao u beznadan pesimizam, služeći 
se posve nejasnim izjavama, kao da se sprema za diplomatsku 
karijeru. U svakoj se njegovoj i riječi i kretnji osjećalo veliko 
vrenje, koje je tražilo svoje pročišćenje — ne znam, da li u 
nauci, u ljubavi ili u krvi?! — ćutjela se snaga, koja osjeća 
samu sebe, ali se još ne pozna; koja se neodoljivo, požudno 

želi očitovati u vanjskome svijetu, ali ne može naći izlaza iz 
te kaotične, upaljene nutrinje, koja je sapinje i guši, obuzdava 
i krši. Čim bi popio i čašu vina više nego je najnužnije, da mu 
krv brže postruji, zapadao bi u grčevit plač i trebalo bi dosta 
vremena, dok se opet razabere. Bio je vječni sanjar, povučeni 
mislilac s vrlo velikim osnovama i velikom beznadnošću u 
njihovo izvedenje. Znao je po cijele sate sjedjeti kraj prozora 
i buljiti u posve neodređenu točku ili isto toliko hodati oko 
livade, da nikoga ne pogleda, da ni s kim ne progovori, da 
okom ne trene. 

Češće sam se s njime upuštao u podulji razgovor o sadaš- 
njem ratu i budućem ustrojstvu monarhije, Nije mu bilo naj- 
otvorenije polje naše unutarnje politike, jer se nije nikad time 
bavio više nego svaki obrazovani i bistri mladić, koji ljubi 
svoj narod i ne kani se posvetiti političkome radu, no svi su 
se njegovi osjećaji, sve su se njegove želje i sve su se njegove 
molitve i nade slijevale u neobuzdanu, bezuvjetnu i živu želju 
za trijalizmom. U nj se nadao, u njega je vjerovao i njemu se 
molio, držeći, da je monarhiji još više potreban nego i samoj 
raskomadanoj Hrvatskoj. Madžare je od srca iskreno i savr- 
šeno mrzio, jer ih je — kako je on govorio — vrlo dobro po- 
znavao, smatrajući ih najbezobzirnijim i najsiromašnijim 
imperijalistima. . 

— Vjeruj mi — običavao je reći — kad ih se ne bih bojao, 
morao bih se od srca smijati toj tužnoj šačici ljudi; kojima se 
potomci već rađaju s orlovskim nosovima, i koji su počeli 
vjerovati na temelju dobrog iskustva, da do položaja velesile 
vode samo bezobrazluk, dobri ugovori i nasilja. 

Tako je po prilici govorio, tvrdeći, da temperatura sva- 
koga Madžara sađe do ledišta, čim se spomene nacionalno pi- 
tanje u Ugarskoj i da se stoga toliko bore protiv njega svi 
Židovi, koji su zainteresirani u poduzeću ledana, bojeći se 
konkurencije, 

Nije manje mrzio ni srpske vodeće krugove, žaleći narod, 


koji je predan u njihove ruke, na njihovu milost i nemilost. 


Vazda je imao samo oštre riječi za srpsko zapovjedništvo, 
osobito poslije povratka iz Bardovaca, ne mogući zaboraviti 
ni oprostiti, što jedan časnik, jedan potpukovnik, pa bio i 
neprijatelj, daje kao razbojnike vezati časnike samo stoga, 
što mu ne će da dadu poštenu riječ, da više ne će pokušavati, 

da bježe, i ako on vrlo dobro zna, da mu oni na to nikada 
ne mogu i ne smiju dati svoju riječ. Mrzio je potpukovnika 
J. Popovića i sve, koji su oko njega, snujući neprestano, kako 
bi utekao. 

I poslije njegova progonstva sastali smo se u istoj sobi. 
Bio je kod stola s Doktorom, Cigom, Čajnemenom, Bucom, 
sa mnom i još nekom gospodom. Svi smo se s njime dobro 
pazili, a on nije mnogo tražio ničije društvo. Malo je govorio 
i ja se ne sjećam, da sam ga u to vrijeme ikada vidio nasmi- 
jana. Bilo je čudno, što se nije družio ni sa svojim najbližim 
supatnicima iz Bardovaca. ' 

Bio je potpuno nestalan u zanimanju. Najprije se bio dao 
na tamburanje i trzao je žicama po cijele dane, govoreći, da 
bi se želio usavršiti u tom glazbalu, dok ga se ubrzo ne zasiti 
i zabaci, kao da ga niti ne pozna, i baci se na učenje željez- 
ničarske službe i brzojava. S nama je tada bio jedan Hrvat, 
željeznički činovnik, a ovdje poručnik invalid, koji je iza nas 
ostao u niškoj okružnoj bolnici. On mu je držao duga preda- 
vanja svaki dan prije i poslije podne. Oskar ga je pozorno 
slušao, poslije vrlo marljivo učio i zatim odgovarao na pitanja 
svojega učitelja. Ne mogu se sjetiti, da nam je kada rekao, 
da kani poslije rata prijeći k željeznici, no bez te bi odluke 
taj cijeli rad bio besmislen, Za neko je vrijeme i to potpuno 
zabacio i cijelo mu je zanimanje bilo, da je slušao predavanja 
profesora Marka o psihologiji gomila, koja je ovaj držao po 
poznatoj knjizi istoga naslova, Oskar je pravio bilješke, pro- 


o učavao ih, svaki čas tražio razjašnjenja, tužeći se na neku 


gospodu slušače, koji ne mogu, kako je on govorio, kapirati 
ni najobičnije pojmove. Tome se poslu bio podao s istim odu- 
ševljenjem, s kojim je proučavao tamburicu i s kojim je po- 
slije študirao željezničarske znakove. Osobito mu se svidio 
t. zv. »Notsignal«, koji je često, skoro u polusnu, sigurno ne 
znajući, što radi, otkucavao rukom na stolu. To mu je možda 
sudbina davala predujam. 


Još prije nego je Marko svršio predavanja, Oskar mu se 
iznevjeri i lati se francuske gramatike. Radio je neumorno, 
bez prekida po više dana, a poslije toga bi po cijele tjedne 
lunjao po livadi, knjigu ne bi ni pogledao, dok se opet ne 
okani tmurnog umovanja i posve se preda samo knjizi. 


Budak: Ratno roblje, II. 8 113 


Kad je radio, bio je sličan gorskoj bujici, koja sve lomi, 
sve svladava, sve krši, da se posve izgubi, da presuši i nestane, 
čim se iscijede prolomljeni oblaci. Kad nije radio, mogao je 
pružiti ruku Ukletome Holandezu. Ovoga zamišljamo u crnome 
plaštu, a Oskar je bio vazda uvijen u crne misli, samačke 
sanje i nekazane osnove. 

Nešto ga je tištilo, nešto ga je mučilo, dalo mu je pečat 
samovanja nešto, što je očito mnogo starije od ovoga rata, a 
što je to bilo, Bog zna. Možda bi se moralo tražiti u onim 
njegovim lijepim godinama, kad dijete djetetu postaje zanim- 
ljivo i kad je mali sinčić obitelji već dobra i još neopasna igrač- 
ka za mladu služavku. Bit će da su još tamo pali bakcili melan- 
kolije u njegovu dušu i sada gleda preda se neodlučna oka 
on, koji je vrlo mlad, vrlo lijep, vrlo bistar, malo iskusan i 
pred kojim je još otvorena cijela budućnost, a ona je, uza sve 
sadašnje grozote, lijepa, nasmijana i velika svima onima, koji 
je taku hoće, koji je se ne boje i koji su jaki, mnogo jači od 
crnih misli i nesigurnih, bojažljivih sanja! 

O ženama je govorio vazda samo dobro i lijepo, spomi- 


njući svoju jedinu sestricu s neopisivom nježnošću i velikom 


ljubavlju. S nama je bio zarobljen gospodin, koji se s njom 
volio. Bila je to — činilo se — vatrena đačka ljubav, koja je 
na najboljem putu, da dozori do punoljetnosti i zatraži svoje 
pravo na vječnost. Oskar nije bio za to oduševljen, jer se nije 
pazio sa svojim budućim zetom, držeći ga nepromišljenim čo- 
vjekom, koji za volju slabe dosjetke ili, da se pokaže dostoj- 
nim uskočkim potomkom, pravi gluposti, koje bi mogao najzad 
Platiti skuplje nego se plaćaju obične nepromišljenosti. Uza 
sve to, gledao je u njemu budućeg rođaka, jer ga je voljela 
njegova sestra. Primao ga je onakva, kakav jest. Ni onaj sa 
svoje strane nije bio osobito oduševljen za Oskara, držeći ga 
mjesečarom, koji će prije ili poslije lupiti glavom o pećinu, 
da će mu se mozak razletjeti na sve strane. Ipak, on nije kanio 
ženiti Oskara nego uzeti njegovu sestru i stoga je primao i 
njega onakva, kakav jest. Ukratko: oni su se snosili, jer su 
obojica vezani s trećima. Prilike su htjele, da sam bio češće 
posrednikom između njih dvojice. Oskar me vazda molio, da 
dobro djelujem na njegova budućeg rođaka, jer da on to ne 
može, budući da ga ne bi poslušao, a isto me tako i onaj 
gdjekad molio, da djelujem na Oskara. Neprestano su se bri- 

nuli jedan za drugoga i negdje se u lipnju, 1915. opoji Oskar 
mišlju, da bježe njih dvojica i ja kao treći. Trebali smo do- 
baviti putnice i odijela, pa u Bugarsku. Ja priznajem, da već 
od početka nijesam vjerovao u sretan uspjeh, jer je Oskar 
dotad bio nesretan u svima sličnim osnovama. Pošto su bile 
gotove duševne pripreme, htjedosmo pristupiti i materijalnom 
spremanju, no na svoju veliku žalost opazismo istom sada, da 
nemamo ni toliko novaca, a niti ih je bilo moguće dobiti, 
koliko bi bilo potrebno za najobičnije hajdukovanje do bugar- 
ske granice, a kamo li još i za nabavu krivih putnica i odijela, 
što bi stajalo teških para, Iza toga je Oskar zapao u strahovitu 
mrzovolju, počeo skoro plakati od bijesa i psovati, vičući, 
kako smo mi Hrvati kukavice, ne navodeći junačko djelo, koje 
bismo morali izvesti, a otelo nam se, i naglašujući, kako nas 
svaki gazi i ponizuje, ne spominjući, u kakvoj je to vezi s 
našom neimaštinom. 

Time je posve zaključen taj neuspjeli pokušaj pokušaja. 

Jednog me dana upita poručnik Jusa: što to znači, da se 
Oskar često viđa s »adutima«. 

— Ja — rekoh mu — ne primjećujem. On se, zapravo, 
ne viđa ni s kim. 

I zaista, meni nije udarilo u oči, da bi se vladao i malo 
drukčije nego li vazda prije. 

Poslije nekog vremena Oskar izgubi kapu. Nekoliko ju je 
dana tražio — koliko se sjećam — bez ikakove buke, bez 
strasti i psovanja, što je bilo protivno njegovu značaju. S isto 
tolikim mirom nabavi običnu biciklističku kapu, koju je od- 
sele nosio, To odmah udari u oči onima, koji ne vjeruju, da 
»svakoga treba držati dobrim tako dugo, dok se ne dokaže 
Protivno« — i koji su svakoga rado sumnjičili, pa nam jedne 
Večeri reče čak i neki Hrvat: I 

— Zapamtite, gospodo: sada je Oskar izgubio kapu, a 
doskora ćemo izgubiti mi njega. 

Svi smo ga napali, jer ako se i međusobno sumnjičimo. 
bez ikakva osnova, ne samo da je nepošteno i nedostojno, nego 
jei zločin, s kojim služimo samo našim unutarnjim neprija- 
teljima, koji bi jedva čekali, da se mi svi kompromitiramo. 
Ne samo to. Ovako podlo sumnjičenje može svakog slabijega 
uistinu turnuti u propast, a naša je najsvetija dužnost, da 
SPasavamo, a ne da ubijamo. 

Naši su nazori bili s tim opravdaniji, što su se neka go- 
spoda drugih nacija od časnika pretvorila u izazivače i špi- 
june, i što se očito vidjelo, da među nama ima ljudi, koji 
kradu i bacaju ruže s kapa onima, za koje su vjerovali, da ih 
na taj način mogu privući k sebi, a svojom su konačnom zar 
daćom držali samo to, da i nadalje sjede među nama i da 
izazivlju. To je bilo ono gadno, ono odvratno u patriotizmu 
ljudi, koji su se oduševljavali velikom »oslobodilačkom« ide- 
jom, koja se dosada u svim vremenima i kod svih naroda 
posvjedočavala samo krvlju, kao što je na Golgoti krvlju po- 
svećeno evanđelje novoga čovječanstva, koje će doći! 

Uza sve naše protivljenje, drug ostade kod mišljenja, da 
je Oskar na skliskim stazama. 

U to je došlo i evakuiranje Niša, a da se na njemu nijesu 
opažale nikakove promjene bilo na bolje, bilo na gore. Nas 
bismo većina bili stavili ruku u vatru na to, da je od »adut- 
luka« isto toliko daleko koliko i od uvjerenog madžaronsiva. 

Dne 19. listopada, jedan sat prije polaska iz Niša, opazih, 
kako ga vodi na stranu i nešto mu šapće jedan gospodin, koji 
je bio vrlo blizu srpskom zapovjedništvu. To me vrlo iznenadi 


i pobudi u meni neobuzdanu želju, da doznam, što njih dvojica - 


mogu šaputati, kad znam, da se nijesu nikad pazili, a pogo- 
tovo nijesu prijateljevali. Želja mi je bila ispunjena, čim 
Oskar ode poslije tog razgovora u hodnik, gdje su bili nasla- 
gani naši sanđuci, izvuče svoj kovčeg između ostalih i metnu 
ga na stranu, gdje je već bilo tridesetak sanduka. Čudno mi 
je bilo i to, no nijesam htio ništa ispitivati. Po imenima, koja 
su bila na tim odijeljenim sanducima, znao sam, da su to oni, 
kojima je pala u dio posebna pažnja. 

Iza toga je slijedio neočekivani, kobni 22. listopada i time 
je bila zasada svršena povijest toga lijepog, nesretnog mladića. 

U Elbasanu se osvježi i nastavi novim zadnjim događa- 
jem, u koji nijesmo mogli vjerovati, jer je vrelo ne samo 
posve nepoznato, nego ovdje savršeno nepouzdano, pa da je i 
službeno. Samo po sebi — taj događaj nije isključen. Tko ide 
u borbu, ide, da umre i nije čudo, ako zbilja pogine, nego ako 
ne pogine. To je čudo s tim veće, kad se radi o dobrovoljcu 
prebjeglici, koji dobro zna, da ne smije biti zarobljen, i da je 
među Srbima kolala krilatica: »Tko izdade cara Franju Josipa, 


izdat će i kralja Petra«. Tko zna, da ga gledaju takim očima, 

taj svršava, ako ne pogine, ili na vješalima ili na triumfalnim 
kolima. Drugoga izlaza nema, 

Iste su se vijesti pronijele i u ostalim nastambama, koje 
su i u kupalištu i svagdje izazvale duge rasprave, Jedan je 
satnik, koji se priznaje Čehom i bezuvjetnim, iskrenim pri- 
jateljem Hrvata, počeo rasipati uspomene iz svojih robijaških 
zapisaka, u kojima je proglasio veleizdajnikom po prilici sva- 
koga onoga, koji se je drznuo, da ne dođe pred njega i očita 
mu svoj pravovjerni politički Credo. Tako je stavio među 
posve izgubljene »adute« neku vrlo uglednu i mirnu stariju 
gospodu, koja nijesu imala ni na duši ni na savjesti niti jednu 
zlu riječ, niti jednu neumjesnu izjavu, a pogotovo niti jedan 
nekorektan čin, što je isključeno već s obzirom na njihovu . 
obrazovanost i uglađenost, i kojima se moglo upisati u grijeh 
samo to, što su dobili zapovijed, da stanuju u t. zv. srpskoj 
sobi, u kojoj bi i sam taj gospodin satnik bio morao stano- 
vati i voditi sobno starješinstvo, samo da je dobio zapovijed, 
i u kojoj je bila većina take gospode, s kojom su razgovarali 
i ti dobrovoljni čuvari svačijega političkog uvjerenja i s ko- 
jima bi bili bez ikakova prigovora stanovali, samo da su 
smješteni u istu sobu. 

Slučajno su bili blizu Tiček i Mujo, pa se žestoko uspro- 
tive tim izjavama toga »iskrenoga hrvatskog prijatelja«, koji 
je govorio visokim glasom, da će obraditi te svoje »memoire« 
i eventualno ih izdati tiskom. Naši ga upozore, da se za tako 
krupne tvrdnje moraju iznijeti vrlo čvrsto i dobro povezani 
dokazi ili im se nose sumnjive posljedice, no gospodin je 
satnik bio nešto više ugrijan alkoholom, pa sigurno nije do- 
bro razumio njihovo upozorenje i može lako biti, da usreći 
policiju svojim djelom, i ako generalni stožer očekuje stra- 
tegijsku raspravu. 

PRIPREME ZA POLAZAK 


Ova je sva tri dana, dok smo bili u Elbasanu, obdržavan 
“liječnički pregled i ja pokušah, e da bih s pomoću svog va- 
ljevskog znanca mladog dr. G. bio otpremljen u bolnicu. Što 
sam zapravo kanio postići, želeći, da tu ostanem sam, ne znam 
ni danas, no sigurno je bila u nekom kutiću koja iskra skro- 
vite, neiskazane nade. Pokušaj je propao još u klici i dobih 
samo pismenu uputu u bolesnički odio. 

Koliko mi je poznato, ovdje su opravili u bolnicu samo 
jednoga Madžara, i našu tetu Elzu sa srdoboljom. Povratiše 
ih još prije našega polaska, Jedan je naš stariji drug, Hrvat, 
profesor, dobio putem žuticu. Nije otpremljen u bolnicu, nego 
je morao neprestano ići s nama, držeći vrlo strogu dijetu. 
Tako je on možda bio jedini, koji se nije ljutio na djelova- 
nje naše kuhinje, ali je inače, siromak, patio dvostruko više 
nego mi ostali. Duša valja: podnosio je strpljivo i cijeli izljev 
unutarnje borbe sastojao je u tom, što je neprestano gladio 
i čupkao svoju crnu, šiljastu bradu, koja je već poprimila 
oblik spretka od kudjelje. Da su ga slučajno tada vidjeli nje- 
govi Karlovčani, preplašili bi se izgleda odgojitelja njihove 
mladeži, a ta bi dobra mladež kriknula u plač. 

Dne 3. XII., kad je javljeno, da se spremamo za polazak, 
dođe g. major Živković sa svojim »tjelesnim ljekarom« i po- 
zva sve, koji imadu liječničko »uvjerenje«, da idu u boles- 
ničkoj grupi, da se postave u red. Kad smo se postavili, nije 
to bio red, nego užasna reduriha u tri struka. 

»Tjelesni« poče pregledavati i već prvoga pronađe spo- 
sobnim za obični hod sa zdravima, Ovaj se siromak ne da, 
jer osjeća, da je slab, a bolesničko društvo ipak ide udobnije 
nego ostali, odmara se, kad to većina traži ili kad hoće oni 
najslabiji, a k tome, redovno, bolje noćivaju i još povrh svega 
toga: rečeno je, da i nadalje mora nositi svaki svoju torbu 

ema sšć 


osin. bolesnika, koji će dobiti momke. To su sve polakšice, 
za koje se vrijedno boriti. Ovaj prvi pobijedi, a »tjelesni« 
zareda dalje, i tko bi sa strane slušao, mislio bi, da pregle- 
dava simulante, koje mu je predveo zapovjednik satnije prije 
polaska na vježbu. Malo ih je bilo, izuzevši najstarije, koji 
su bez prigovora ostali među bolesnicima. Ako strogost znači 
kod vojničkog liječnika savjesnost, onda ovako savjesna liječ- 
nika ne vidjeh nikada prije, i to mogu tumačiti jedino tako, 
da je on vjerovao, da je bolesnim ljudima mnogo ugodnije, 
da su u većem društvu i da im je tu ugodnost htio pribaviti 
time, što nas je sve proglašivao zdravima. Meni je uspjelo, 
da odbijem tu njegovu pomoć i održao sam istom zauzeti 
položaj. 


Nije nam nitko rekao, kamo ćemo ići, no mi smo ipak 
kao sigurno znali, da je cilj Drač. Ne gledajući sad na pita- 
nje, komu će nas tamo predati, bilo je vrlo važno pitanje, 
kojim ćemo putem tamo ići. Ako krenemo dolinom Škumbe, 
preko Kavaje, onda je dobro, jer kažu, da nema brda i da 
je put priličan, ako li okrenemo kroz planine preko Tirane, 
onda zlo i naopako. Istina, put je nešto kraći, ali strašna 
brda, provalije i brzice bez mostova. Onaj oružnik Arbanas, 
koji je govorio hrvatski, samo je neodređeno kimao glavom, 
čim bismo ga što upitali o tome putu. On je bio mudar i 
oprezan, pa nam ga nije izrično kudio, ali su nam zato drugi 
napunili uši cijelim bajkama. 

To je pitanje sretno riješeno, kad je po podne toga dana 
morao iz svake nastambe ići po jedan vojnik, da vidi put, 
kojim će nas sutra zorom izvesti. Njima rekoše, da ćemo niz 
rijeku Škumbu. 


Time, što će moja torba biti promaknuta na leđa nekoga 
vojnika, a ja na »maroda«, dođe vrijeme, da se rastanemo 
i Zduna i ja, zadnje podrtine naše družine. Bratski razdije- 
lismo onu tvorevinu našega sladokusačkog nagona, koju bismo 
mogli nazvati imenom »sirja-j4luk«, kao i ostale zajed- 
ničke živežne sitnarije, koje smo bili nabavili, poravnasmo | 
račune i — »ruke šire, u lica se ljube« kaže narodna pjesma, 
no mi smo se rastali bez toga, jer nam nije bilo tako dobro, 
da postajemo sentimentalni. Zduna se poda samačkom životu, 
a ja se ponovno udružim s Ančicom i kao trećega primismo 

Dalmatinca. Svaki je nešto pridonio zajedničkom kućanstvu 
i zadruga bi gotova, 

Kako Sin Smrti redovno zakasni u svemu, tako. se i na 
sklapanje društva sjetio istom ovdje, pošto je sam obio cijelu 
Staru Srbiju, Makedoniju i Albaniju. Ovdje se udružiše on 
i Rođo, pri čemu je bilo glavno to, što je Rođo dobar gospo- 
dar, pa će znati rasporediti ono sirotinje, a Sin tanak i mršav, 
pa će se moći lako pokrivati jednim gunjem. 

Toga istog dana potjera g. major sve naše ordonance, Roji 
su nas služili u Nišu i dovle išli vazda blizu nas. Bili su 
uglavnom pošteni ljudi i drzoviti, kao što je svaki neotesani 
i priprosti čovjek, kad osjeti, da se nepristojnosti ne kažnja- 
vaju, a bili su sve Srbi, izuzevši dva, tri Hrvata i nekoliko 
Čeha i Nijemaca. Na njihovo je mjesto zatražio g. Živković 
nove momke i dobio većinom Madžare i Rumunje. Ne znam, 
od koga je on to tražio i dobio, a isto tako ne razumijem, 
zašto je tražio samo Madžare i Rumunje. 

Stigle su i obećane cipele. Kad sam ih obuo, osjetio sam, 
kao da sam dobio glavni zgoditak na lutriji. 


Već su u večer učinjene sve pripreme za sutrašnji po- 
lazak i razvezli se razgovori o prošlosti i budućnosti s vrlo 
smionim proročanstvima i takovim hvastanjima, da čovjeka 
uhvate grčevi u želucu. To je bila redovna pojava vazda, čim 
bismo se malo odmorili i donekle najeli. Svakom sam takom 
zgodom s užasom pomišljao na vremena, u kojima ćemo biti 
posve odmorni i posve siti, bez bojazni za prošlost i bez briga 
za skoru budućnost. Gospoda su inače vrlo mudra, učena i 
normalna, no moraš strpljivo podnositi, kao da te udaraju 
maljem, kad posve ozbiljno, sa strategijskim razumijevanjem 
ustvrde, da će monarhija bezuvjetno anektirati Veneciju i 
Lombardiju, Srbiju, Crnu Goru, Albaniju i Vlašku i to samo 
zato, da se tim »psima dade dobra lekcija«. 

— »Die Hunde« — to je izvrstan izraz za narode — ne 
za vlade! — neprijateljskih država, i poslije sam našao, da 
Talijani, na usta svoga 'uvaženog pjesnika Sem Benellija, 
imadu još bolji naziv, zovući nas samo i jedino »zvijerima«, 
koje Austrija hucka nazubljenim i usijanim željezom«. 

»Die Hunde« — — »Le belve« — — — 

Dobro se poznamo i naša je. budućnost! 

KONAČIŠTE NA GROBLJU 


“ 


Dne 4. prosinca krenusmo iz nastambe još prije zore. 
Naprijed je išao jedan vodić sa svjetiljkom, a mi tapali za 
njim, skližući se i podbijajući pete i odbijajući prste na ne- 
izbježivoj kaldrmi. Da su Turci donijeli svagdje, gdje su 
došli, bratstvo, jednakost i slobodu, kao što su donijeli kal- 
drmu, njihova bi moć bila vječna i narodi bi ih blagoslivljali, 
kao što ih sada proklinju svi oni, koje bole tabani, a moraju 
gaziti njihovu kaldrmu. 

Kad smo izišli iz mjesta, bolesnici su stali na jednu, a 
zdravi na drugu stranu po zapovijedi g. kapetana Gradimira. 
Mi smo bili prvi na skupištu i, čim dođoše gospoda iz ostalih 
nastamba, zdravi odoše, a nama rekoše, da sjednemo, dok 
dođe g. major i g. Bajić s ordonancima, 

Čekali smo preko jednoga sata. S majorom, koji je bio 
na vatrenu konju, dotjeraše vojnici tridesetak konja za naj- 
teže bolesnike. Nekim čudom uhvati i Ančica konja, pa se 
naša zadruga opet razdijeli i ostadosmo sami Dalmatinac i 
ja. To smo učinili stoga, jer nije bilo vjerojatno, da ćemo 
zajedno ići mi pješice i oni na konjima, pa da se riješimo 
svake brige, razdijelismo se. Kad je bilo sve natovareno, 
ostade pola vreće kuhinjskoga graha. Da ne propadne, pozove 
nas g. Bajić, da uzmemo, ako tko želi. Dalmatinac i ja uze- 
smo oko pola kile. Pošto je sve spremljeno, major i kapetan 
Gradimir odjahaše za ostalim kolonama, a nas prepustiše 
poručniku i Bajiću. 

Ne znam, a nijesam nikad ni znao ni imena ni prezimena 
ovom g. poručniku, koji nam se pridružio u Struzi. Plav 
je, krupan i lijep čovjek, koji zdušno i pošteno shvaća svoju 
zadaću i koji je potpuno, savršeno nesposoban da bude bezo- 
brazan ili da komu zapovijeda. On je stvoren za pisarnu, koju 
bi on držao u vrlo dobrom redu i čistoći čak i onda, kad bi 

mu podvornik obolio, i gdje bi on savjesno svršavao sve po- 
slove, koje bi mu dao njegov »šef«, pa i ne spadali u nje- 
govu dužnost. 

Baš kad smo se spremali, da pođemo, dojaha među nas 
jedan albanski časnik u pratnji dvaju oružnika, pozdravi i 
upita, tko zna od gospode francuski. I tu je ponovno doka- 
zano, koliko vrijedi za život ono samo po sebi, što nam dade 
srednja škola! Kad se ne javi nitko, i ako je bilo dosta go- 
spode, koja su taj jezik učila što u kadetskim, što u realnim 
školama i koja se rado nabacuju francuskim frazama s lošim 
naglaskom, stupi pred Esadova časnika jedan natporučnik, 
koji je vjerovao, da zna vrlo malo. Onaj ga sad umoli, da 
nam reče, da nas Nj. Preuzvišenost, njegov gospodar, Esad 
paša ponovno pozdravlja na odlasku, obećavajući nam i dalj- 
nju zaštitu i moleći nas, da oprostimo, što nas ne može pot- 
pomoći onako, kako bi želio. Njegova je želja bila n. pr. da 
nam svima dade jahaće konje, no to je bilo apsolutno nemo- 
guće, Pozdravlja nas i kliče nam: »Do skoroga viđenja«. 

Gdje je on to mislio, da ćemo se mi skoro vidjeti, to 
Bog zna, a isto tako Bog zna i to, koliko su nam koristila 
obećanja Esad pašina, ali je s njegove strane bilo svakako 
vrlo lijepo, da nam je posvećivao toliku pažnju, i ako je već 
zapravo bio na strani naših neprijatelja, 

Čim se časnik od nas oprostio, pođosmo i mi. Išli smo, 
s noge na nogu, postavivši na čelo kolone u ulozi prethodnika 
dva najmanja i najslabija druga. Ako je tko htio ići brže, 
odmah je optužen, da je zdrav, da mu ništa ne fali i bio je 
izvrgnut oštrim pogledima sviju, koji su osjećali, da imaju 
pravo prigovarati. Naravna je posljedica takova postupka, što 
su ubuduće išli najsporije i neprestano se tužili na prve baš 
oni, koji su bili zdravima najsličniji. Ovi su održavali skup- 
štine u zadnjim redovima i vazda je bilo na dnevnom redu 
— traženje onih, koji su još zdraviji. Ne znam, zbog čega 
se bila toliko razvila ta zavist, i ako nije bio određen broj, 
koliko smije biti boležljivaca, a nije nam bila tijesna ni pu- 
tina, kojom smo gegali. »Kameradschaft« je bio na vrlo viso- 
kom stupnju i već je ozbiljno prijetila opasnost, da bi mogao 
postati rukopipateljan. 

. Major nam je rekao prije nego se rastao s nama, da je 
do Pekinja, kamo će na konak naši zdraviji drugovi, 40 km., 

koje ćemo mi »maroderi« prevaliti u dva dana, S time smo 
računali i nijesmo se žurili, dok je gospodin poručnik svaki 
čas molio, da idemo, što je brže moguće, i nije mogao poj- 
miti, kako se može stajati svaki čas. 

Spočetka smo išli nekoliko kilometara posve lošim putem, 
malo podalje od obale rijeke Škumbe; ovoj se poslije posve 
približismo na cesti, koja je nosila na sebi sve tragove naj- 
ljućih nepogoda i najsavršenije zanemarenosti, pokazujući 
ujedno pod svojim podrtinama vrlo dobre temelje. Namjerili 
smo se na nekih sedam Škumbinih pritoka, ali most nađosmo 
samo preko jednoga. Sve je druge valjalo pregaziti, što su 
naše prve kolone i učinile, a mi smo prelazili što na konjima, 
što na leđima jačih momaka. Sazuvati se nijesmo mogli uz 
najveću volju i obzir prema momcima, jer smo većinom imali 
zavoje na nogama. Ovi su vojnici, što su nam dodijeljeni u 
Elbasanu, bili vrlo dobro uščuvani uza sve strašne muke, što 
ih prepatiše. Nijedan nije znao odgovoriti na pitanje, kako 
je izdržao. Slegao je ramenima, nasmiješio se i više uzdahnuo 
nego rekao: 

— Bog zna. Ja ne znam, 

Na nekoliko kilometara iza Elbasana nađosmo u jednom 
jarku mrtva našeg vojnika. Imao je na glavi ranu, i na par 
koraka od njega ležale su dvije ispucane ljuske. Neka su 
gospoda pogledala, da li ima išta kod sebe, po čemu bi se 
moglo ustanoviti, tko je, no bili su mu svi džepovi prazni, 
a ni na rublju nije imao nikakovih znakova. Koliko se sje- 
ćam, ljuske nije nitko pregledao, da im ispita državljanstvo. 
Malo iza toga mjesta nađosmo velik radnički odio naših voj- 
nika. Popravljali su put i spremali građu za mostove. O onom 
mrtvacu nijesu znali potpuno ništa. 

S bolesničkim je odjelom išao i dr. Hahn, kadet od neke 
madžarske domobranske pukovnije. Bio je ranjen u glavu i 
kugla mu je ostala u lubanji, pa sada dobiva napadaje pada- 
vice redovno svakih osam dana, a inače svaki put, čim se malo 
uzruja, čim što čita, ili čim što pije osim vode. Danas je 
dobio napadaj baš za vrijeme podnevnog odmora. Liječnik 
je bio neprestano uza nj i dugo se mučio, dok ga je dozvao 
k svijesti. Kad je opet došao k sebi, nije ništa znao o svemu, 
što se je s njime dogodilo, samo je osjećao težak umor i 
ljutu žeđ. Odmarao se nešto dulje nego mi, zaostavši u liječ- 

 nikovu društvu s jednim stražarom. Stigli su nas već kod 
idućeg odmora. Dalje je išao s nama, kao da se nije ništa 
ni dogodilo. 

Oko četiri sata poslije podne stigosmo pod oveliko i lijepo 
selo. Zaključismo, da bi bilo dobro, da tu prenoćimo, i tu 
odluku rekosmo gospodinu poručniku. On se protivio, govo- 
reći, da moramo ići dalje, jer da će se ljutiti major, Uzalud 
smo mu dokazivali; da smo već davno prešli polovicu puta 
između Elbasana i Pekinja, jer nam reče, da ima naredbu, 
da stigne tu večer u Pekinje, a ne na pola puta do njega. 
Usprotivismo se svom žestinom, no sve uzalud. 

— Vjerujem, gospodo — branio se on — da vam je go- 
spodin major to rekao, ali meni je dao drukčije naređenje i 
ja ga moram izvršiti. Sami možete shvatiti, što bi značilo, 
da radim drukčije. ' 

Istina, mi smo uviđali, da je njegov položaj neugodan, 
ali ipak nijesmo mogli shvatiti, da mi zbog toga moramo 
klapnuti 40 km. u jednom danu. 

— Reći ćemo gospodinu majoru, da nijesmo mogli dalje. 
Liječnik će posvjedočiti — govorili su neki. 

— Nemojte, gospodo — odvrati poručnik umolnim gla- 
som. — Ići ćemo lagano, pa dokle stignemo. 

Iza dugih rasprava pristadosmo na to rješenje i pođo- 
smo. Čim je počeo padati suton, počesmo i mi tražiti zgodno 
mjesto, gdje bismo zanoćili. Brzo iza ponovne pomisli, da 
prekinemo hod, nabasasmo na vrlo široku i plitku rječicu. 

— Ne idemo dalje! — povikasmo gotovo u jedan glas. 
— Više ne možemo izdržati. 

Siromak se poručnik uzvrtio oko nas, počeo nagovarati, 
a najzad moliti, da idemo. Bajić je neprestano šutio, kao da 
ga ni Bog nije stvorio. Bio je silno neraspoložen i potišten. 


— Hajdemo, gospodo, još samo malo — govorio je po- 
ručnik, — Samo da pređemo. 
— Ne možemo, gospodine poručniče — odgovaramo mi 


i liježemo na pijesak, no u to vrijeme jedan gospodin uzjaše 
na Bajićeva konja i prelazi pod vodstvom jednog momka. 
Sreća, da je onaj gospodin Madžar, jer bi mu inače bili ma- 
džarski Židovi bezuvjetno zabilježili u Crnu knjigu, da drži 
sa Srbima, da je prijatelj Srba i da im se ulizuje. 

Mi smo sa svoje strane mislili samo to, da onaj gospodin 
drži, da je pametnije, da idemo, nego da tu ostanemo, pa 
da stoga bez obzira na druge prelazi. 

Ubrzo je našao više sljedbenika, dok ne osta manjina na 
pijesku, koja se onda, posve naravno, morala pokoriti većini, 
koja je na drugoj obali. 

Već je pao dosta gust mrak, a mi smo još uvijek tapkali, 

— Skoro ćemo stići u Pekinje — češće je ponavljao go- 
spodin poručnik, — Još moramo prijeći samo preko ovoga 
brijega. 

Na taj nas je način gurao naprijed sve do deset sati u 
večer. Tada nam je već bilo previše, pa skrenusmo s puta i 
legosmo. Slučajno smo se nastanili u groblju, no to je nas 
smetalo vrlo malo, a pokojnike još i manje. Kad je poručnik 
vidio, da smo ozbiljno zaključili, da dalje ne idemo, pozove 
k sebi Bajića na veliko vijeće. Sigurno mu je ovaj rekao, da 
nas tu ostavi, dok je odredio, da nam momci mogu ložiti 
vatre. , 

Dalmatinac je donio u naše kućanstvo mliječnu konzervu, 
koju smo tu večer potrošili. Služio nas je jedan Rumunj, 
vrlo dobar i pristojan dečko, koji je prilično naučio hrvatski. 
I njemu smo dali mlijeka i kruha, pa je s tim veselije tražio 
drva i ložio vatru. Čim smo popili mlijeko, opravili smo ga, 
da donese ponovno vode. Vrelo smo otkrili nedaleko groblja, 
pa mu to nije bilo teško. Kad je došao, vodu smo pristavili 
u dvije vojničke limene šalice, istresli grah iz džepova, brzo 
ga otrijebili pri rasplamsaloj vatri i metnuli, da se kuha. 
Dok smo još bili u poslu, dođe g. Bajić i umoli nas, da mu 
dopustimo, da legne kraj naše vatre, ako nam ne će smetati. 
Mjesta smo imali dosta, pa je naravno, da smo mu najsprem- 
nije ispunili tu želju. Nije se neg spustio na zemlju i već je 
spavao kao zaklan. Mi smo još dosta dugo sjedjeli, a tad nas 
je naš Rumunj počeo nagovarati, da slobodno legnemo, da 
će on paziti na grah s nekoliko drugova, koji ne mogu spa- 
vati, jer se nemaju čime pokriti. Mi bismo im bili rado po- 


mogli svima, ali je bilo nemoguće. 


Još smo spavali, kad zavikaše »Zbor!« Takav nas je pu- 


* ručnikov postupak razljutio i opet nasta galama, Običaj je 


i potrebno je, da se odlazak najavi barem pola sata prije 
polaska, a ne ovako. Brzo smo se prtili i polazili, noseći grah 

u rukama. Jednu smo šalicu dali Rumunju i onima, koji su 
mu pomogli, da pazi na grah, a drugu smo zadržali za sebe. 
Izvadili smo kašike i nekoliko puta zahvatio ja, pa onda dao 
šalicu njemu, te zahvati i on, da zatim povrati šalicu meni, 
i — tako redom. Grah je bio vrlo dobar i jedina mu je mana 
bila, da nije bio dobro kuhan, jer je sigurno zaspao kraj 
njega umorni dečko i ponovno naložio istom, kad je odspa- 
vao dobar komadić. Moglo mu se još prigovoriti i to, što nije 
bio slan, no to je malenkost kao i to, što nije bio ni čim za- 
činjen. Kad smo sinoć imali dosta mlijeka, zaboravismo, da 
ćemo kuhati grah, koji se dade izvrsno začiniti mlijekom. 
Međutim, nas nijesu mogle smetati niti nam pomutiti veliko 
uživanje malenkosti, kao što su mala sirovost graha ili po- 
svemašnja nestašica soli i začina. Take trice mogu smetati 
ljude, koji jedu, da uživaju, ali nipošto one, koji bezumno 
uživaju, što jedu. Jesti, jesti treba i to je važno, a drugo su 
sporedne izmišljotine sitih, bezposlenih i bogatih. 

Nitko nas nije znao, koliko smo daleko od Pekinja. Nije 
znao ni gospodin poručnik ni gospodin Bajić, a računali su, 
da ćemo do podne svakako stići, Nas je i to veselilo, raču- 
najući, da je bolje ići do podne nego do noći, i zaboravlja- 
jući, koliko smo jučer išli, Na to nijesmo pomišljali, sve dok 
se ne popesmo na drugo poviše brdo,.s kojega ugledasmo 
mjesto, da tako kažem, na dohvatu ruke. Već smo za jedan 
sat stigli na vječnu kaldrmu. Dočeka nas kapetan Gradimir 
i poče razmještavati po već nastanjenim prostorijama, jer 
nije bilo za nas ostavljeno posebno mjesto. 

Dalmatinca i mene dodijele u neku sobu među liječnike 
i nekoliko drugih časnika Madžara. 

Na jednoj su strani sobe bili sami četni časnici, a na 
drugoj liječnici. Čim sam opazio liječnike, smrče mi se pred 
očima, jer mi glavom sijevnu uspomena na doživljaj našega 
Gospodina Kapetana s liječnicima u Miraci. Na moje iznena- 
đenje oni nijesu rekli ni jedne riječi — sigurno stoga, što 
su bili više stisnuti nego gospoda časnici na drugoj strani 
sobe, pa su se osjećali sigurnima protiv svakoga dotepenca 
— ali zato diže buku jedan madžarski Židov. Neka mi oprosti 
Bog i madžarski Židovi, što ih toliko spominjem, i mogu 
mi vjerovati, da to ne činim iz kakva principijelnog anti- 
semitizma, a isto tako niti iz meraspoloženja protiv Madžara, 

jer bih protiv njih kao albanskih supatnika mogao reći samo 
to, da se na njih ne mogu potužiti, jer smo uglavnom bili 
svi jednaki, ali madžarski Židovi — ! I ja ih spominjem je- 
dino stoga, što vjerno bilježim događaje, i ako bih im morao 
štošta progledati kroz prste iz zahvalnosti, što su svojim po- 
litičkim ultramadžarskim nastupom najveći propagatori protiv 
unionističke politike i madžarofilije uopće, svagda i svagdje. 

Jedan madžarski Židov — kako već rekoh — diže ga- 
lamu, kao da ga tjeram sa očinstva ili kao da sam gubav, 
i ako je bilo još mjesta ne samo za dvojicu nego i za trojicu; 
i ako ne bih bio u banji više izgubio na težini nego li go- 
spodin, jer smo bili obojica — jednako blatni i neuredni. 
Žestoko sam se opro tome izljevu sina »posestrima zemalja« 
i digao protugalamu, koja bi bila dostojna svakog madžarskog 
Židova, osjećajući, da imam pravo na komadić poda i šaku 
slame, koje on nužno ne treba. 

Kapetan Gradimir je čuo našu viku, pa pozvao nas dvo- 
jicu, da će nam dati drugu nastambu. To me je još više raz- 
bjesnilo, jer mi je taj njegov prijedlog dokazivao, da drskost 
i bezobrazluk — vazda i svagdje pobjeđuju, a to ipak nijesam 
htio dokazati i svojim popuštanjem. 

Ostala su gospoda stigla još sinoć u Pekinje i dobila za 
večeru meso s rižom. 

TEŠKO I UMORNO NAPRIJED — — — 


Dne 5. prosinca ostadosmo tu, da se odmorimo. Za do- 
ručak ne dobismo ništa, za objed gulaš, a za večeru meso 
s rižom i izvanredno dobar kruh. Spočetka se čulo, da kruha 
nema, kao što ga niti nije bilo, no poslije doznadosmo, da 
je major zaustavio brašno, koje je iz Drača gonjeno za srpsku 
vojsku i od njega dao peći kruh za nas. : 

Cijelo je popodne kafedžija kuhao crnu kavu pred na- 
šom nastambom, a Esadovi su oružnici dolazili tobože na eglen 
— na razgovor. Jedan je znao nekoliko riječi, pa smo ga 
mogli razumjeti, da nam želi pripovijedati, kako je neki 
Ghilardi — koji je zagrepčanima vrlo dobro poznati natpo- 
ručnik 70. pukovnije! — došao kao austrijski časnik ovamo 
i stupio u albanske oružnike, gdje je činio prava čudesa, da 
su mu se morali diviti i sami Skipetari. On je — kaže — 
često sa 100 Skipetara nagnao u bijeg hiljade Grka. 


Nijesmo mogli razumjeti, što misli, gdje je sada taj junak. 


Drugi dan zorom dobismo crnu kavu i krenusmo prema 
Kavaji. Rekoše, da je do nje samo 30 km. 

Kad smo izišli iz mjesta, stali smo na jednoj ledini i 
čekali, dok se svi skupimo, baš kao i ono pred polazak iz 
Elbasana. Tu su se opet na čas sastala naša hrvatska dru- 
štvanca iz raznih grupa, da se upitaju za zdravlje i da svaki 
olakša, što mu je najteže na srcu. Jučer je poslije podne bio 
major odredio zbor u dvorištu velike stare džamije, poslije 
čega nas je prozivao, no da ta neugodna operacija što kraće 
traje, moradosmo stati po prilici onim redom, kojim smo 
uneseni u maticu zarobljenih, a to je po hodnim kolonama, 
kako su sada podijeljene, pa se ne mogosmo s našom gospo- 
dom iz drugih vodova skoro ni pozdraviti, a kamo li, da 
bismo se razgovarali. 

i Istina, svi smo mi umorni, iscrpljeni i posve neraspolo- 
ženi, pa ne osjećamo potrebu velikih razgovora, ali smo uza 
sve vazda željeli, da među sobom podgrijemo jače dojmove, 
teže doživljaje ili samo da spomenemo ono, što ljubismo, ono, 
što nam je sveto, što je naša snaga, naša vjera, naša buduć- 
nost. Dosta je jedna riječ, jedna izreka, jedna misao, i kad 
bi natporučnik Pavle rekao, gledajući u zemlju i kimajući 
glavom: 

— Aniću, Aniću, kako smo mi Hrvati vazda i svagdje 
marljiviji žeteoci! Čiji će se hambari napuniti ovaj put?! — 
kad bi mi to rekao, preda mnom bi sijevnula otvorena cijela 
novija povijest mojega naroda sa svim svojim mukama, sa 
svim svojim slavama, sa svim svojim poniženjima i sa svim 
uzaludnim žrtvama; preda mnom bi sijevnulo nebo snage, 
nebo moći, sanja i osnova, a kraj njega odmah pakao razo- 
čaranja, koji je progutao i tu snagu i tu moć i te sanje i 
te osnove. 

Od tih bih misli mogao živjeti cijele dane i mjesece, pri- 

gušujući očajni krik psovke, grijeha i pobune. 
Kad bi Doktor stao kraj mene, usnice nabrao u mali, 
vrlo tanki smiješak, bez kojega ga nikad ne mogu ni zami- 
sliti, kad bi me tada pogledao i rekao tobože nemarno i kao 
u dobrom raspoloženju: 

— Što rade sad naša djeca?! — osjetio sam u njegovu 
glasu simfoniju svih ljubavi i slatkih briga, harmoniju svih 
obiteljskih sreća i himnu svih domaćih ognjišta, a u mojoj 
se duši mahom zbudio divskom snagom i neumoljivošću sin, 
muž i otac, koji je možda bio na tren zaboravio samoga sebe 
i zanemario svoje najsvetije osjećaje pod teretima poniženja 
i odvratne borbe; u meni se pobunio muž protiv svih sila, 
protiv svih imperijalizama i militarizma, nosili oni pečat ari- 
stokracije ili demokracije — napredovali sa najužasnijim 
strahotama moderne tehnike, s kosom i sjekirom ili možda 
samo u rukavicama i fraku; u meni je svijest o samom sebi 
podigla prevrat protiv svih tih, koji nas pod kakvim bilo 
naslovom šalju na klaonicu, kao što vojnički dobavljač za 
nama šalje volove. 

Često se je desilo, da je trebalo pasti samo taka jedna 
dmska ili uzdah, pa da više niti ne progovorimo, i ako se za 
to šastadosmo. I u takim smo časovima najbolje osjećali, kako 

mi jedan drugoga volimo, jer imamo iste strepnje, iste nade, 
iste molitve i želje — iste iskonske svetinje, iste radosti i 
iste bolove. Principijelno ne podnosimo glupane, ali ipak vo- 
limo svoju ludu, nego tuđega filozofa; ne trpimo ničije bezo- 
brazluke, ali radije skrijemo svojega notornog drznika, nego 
li samo zašutimo nepristojnost čovjeka tuđina, a to sve za to, 
što smo jedna krv, jedno meso, jedna duša iz srca jedine 
majke zemlje. Mi smo svoji, mi smo tako blizi i onda, kad 
se svađamo, da smo složni, čim stranac navali na jednoga 
nas. O divni, sveti osjećaji, ustrajte u našim srcima, donesite 
zrele plodove, koji će momački oploditi istom dušom cijele 
naraštaje, koji će doći, i koji mogu, ako hoće, dobiti gotovo 
i obrađeno ono, što smo mi istom morali tražiti i stvarati 
u potocima najbolje krvi; ustrajte, osjećaji jedne tople krvi 
i jednih želja, prijeđite u srca naših slatkih, dobrih žena, da 
vas u majčinu mlijeku predadu i namru našim boljim na- 
sljednicima. 

Albanija je, možda, najbogatije spremište neiskazanih 
misli i dubokih osjećaja, koji umriješe, prije nego je njihov 
nosilac mogao oćutjeti njihovu gorku veličinu i slatke bolove; 
ona je puna čudesa čovjekove misli, otkad kroz nju pobje- 
goše s krvavim tragom dva kraljevstva, goneći pred sobom 
roblje onih, koji njih gone. Možda se u njoj dovrši u dubokoj 
krvi i nadčovječnim bolovima prvi čin čovjekova uskrsnuća?! 

Kako redovno vazda, tako smo i sada, tu iza Pekinja, 
rekli nekoliko riječi, a zatim se zagledali u nepoznate daljine 
i šutjeli. 

Na sve se strane žamorilo po prilici onako, kako se to 
čuje kod velikih svečanih sprovoda. 

Gospodin je major došao prije kapetana i nemilosrdno 
psovao poručnika Živojina i Bajića. Ne znam, što mu nije 
bilo pravo. Kad dođe kapetan Gradimir i prijavi mu se, 
major ga nešto upita i onda sasu na njega vatru, pod kakvom 
sigurno nije bio ni onda, kad je zaslužio i dobio Karađorđevu 
zvijezdu s mačevima. 

— Oca mu, sve budale skupiše oko mene! — vikne ma- 
jor, dajući time najjači izljev svojim osjećajima. 

'" Kao što rekoh, ne sjećam se, zbog čega ih je sve tako 
žestoko ispovijedao, no znam, da je to psovanje išlo nama u 
prilog, pa nas je veselilo, i ako nam je ujedno zbilja bilo 

žao onih ljudi, koji su ipak bili dobri. Uvjeren sam, da bi 
se preko polovice nas držalo u njihovu položaju mnogo gore, 
a često daleko bahatije. 

Kad je sve bilo u redu, major dade zapovijed za pola- 
zak, pa Smrček zatrubi i duge se povorke staviše u kretanje. 

Cesta je bila baš u gradnji i tu se opet vidjelo, da je 
Skipetar u svojoj sadašnjoj generaciji posve neprijazan 
ozbiljnome radu. Ne mogu suditi, da li ne će ili ne može 
ozbiljno se latiti posla, ali koje vidjeh na djelu, oni su bili 
svi jednaki bez iznimke. Toliko su poslova obavljali sjedećke, 
da sam pomislio, da bi oni sigurno i hodali sjedećke, kad 
bi to ikako bilo moguće. Bog zna, kakva politička budućnost 
čeka ove Skender begove bregove, ali ako su njihova djeca 


sva ovaka i ako će to ići od naraštaja do naraštaja, onda 


oni uopće nemaju nikakove budućnosti, Životarit će, dok ne 
dođe kakva poplava, kojoj ne će moći odoljeti. Njihova je 
zemlja sada mrtva točka raznih računa, težnja i osnova, pa 
se drugi brinu za njih daleko više, nego to oni sami čine, ali 
se mogu prilike i okrenuti. 

Nekako oko podne, možda je bilo istom 11 sati, doprije 
do nas žestoka kanonada, koja je dolazila sa sjeverozapada. 
Trajala je dosta dugo, pa je izazvala u punoj mjeri sva mo- 
guća naklapanja. Već su tome moguće i dva, tri tjedna, što 
smo spoznali veliku vrijednost riječi, pa ih stoga štedimo do 
škrtosti, ali pred ovakim događajem pada svako ekonomizi- 
ranje. Većina nas se složi u mišljenju, da su se sukobile naša 
i talijanska mornarica ili možda s jedne strane nekoliko lađa, 
a s druge samo podmornica. Neka su gospoda upozoravala na 
gradnju ceste i podsjećala nas na miniranje na Prepolcu. 
Možda se i tu radi samo o najobičnijim minama. 

Oko 3 sata po podne naiđosmo na dosta duboku rijeku 
Darći, na kojoj je most porušen. Još se vide samo neznatni 
ostatci lukova. Nas su bolesnike, kao i prije, prenijeli konji 
i jači momci, no poslije doznadosmo, da su se među prvim 
grupama odigrale prave tragikomedije. Oni su se morali sa- 
zuvati i gaziti. Neka su gospoda htjela izbjeći tu gorku čašu, 
pa počeše nuditi srpskim vojnicima, da ih prenose za plaću. 
Neki pristanu i gospoda zajašu, ali kako je voda bila vrlo 
brza, gospoda teška, a siromašni vojnici umorni isto kao i 
gospoda, mnoge zanese voda, prijeteći, da će okupati i njih 

i njihov poštovani teret. Jedni su sretno nadvladali i prešli, 
no vojnik, koji je prenosio nekog vrlo debelog satnika, po- 
srnu i pruži se po vodi, koliko je dug i širok, a gospodin 
satnik po njemu. Bilo je obojici dosta, da se potpuno operu, 
i debeli gospodin više nije imao što čuvati, pa uhvati za 
ruku vojnika, koji je već bio ustao, stresavši sa sebe skupo- 
cjeni teret, da se još bolje okupa, i tako se složno izvedoše 
na drugu stranu, 

Opazivši tu tragediju, vikne naš lagašni Bela, koji je 
također već jahao na leđima onoga ciganina, koji je Kruno- 
slavu dao zadnji komadić kruha: - + 

— To vam je, gospodine satniče, prokletstvo debljine! 
Mojih trideset kila nije u opasnosti! 

Još nije bio pravo ni izrekao posljednje riječi, kad osjeti 
da se ljulja kao da je neobično jak potres. 

1 — Pazite! — poviče on očajno. — Za Boga, držite se! — 
no u isti se je čas već mogao držati rukama za kamenje na 
dnu vode. 

Tako je lijepo ljosnuo skupa sa svojim ciganinom, da je 
bila milina, i da društvo nije bilo odviše ubijeno, bilo bi 
moralo prasnuti u-smijeh, zaboravivši, da bi to bilo malko 
zlobno. Ovako su se neki samo nasmiješili, a neki ni to. Bela 
je vrlo okretan, pa se brzo uspravio na noge i pretrčao na 
drugu obalu, tražeći očima debeloga gospodina satnika, da 
ustanovi, da li voda jače djeluje na debele ili na mršave. 

Naša je grupa prelazila vrlo sporo, i koji su prvi do- 
spjeli na drugi brijeg, siti su se nasjedjeli, dok su stigli i 
oni zadnji. 

Dok smo se tako odmarali i čekali, dok sva gospoda 
prijeđu, približiše nam se dva Arbanasa i, govoreći nešto, 
sjedoše među nas. To nas je vrlo iznenadilo, jer smo dosad 
imali dosta zgode, da se uvjerimo o njihovoj skrajnjoj nepo- 
vjerljivosti prema svemu, što nije njihovo. Ovi su, naprotiv, 
vrlo veselo čavrljali, pokazujući, da znadu, tko smo mi i da 
nas vole. Spominjali su i princa Wieda, a onda nam. nago- 
vijestiše, kako naša flota puca na talijansku, da su Talijani 
baš tih dana izgubili nekoliko lađa i da je i danas bio sukob. 
: Mi nijesmo imali nijedan opravdan razlog, da vjerujemo 
tim prijaznim gorštacima, ali su nas ipak veselile njihove 
Vijesti, jer su bile povoljne. Među nama je uostalom već uobi- 

čajeno pod pritiskom onih najglupljih, da se svaka povoljna. 
vijest mora primiti bez kontrole, pa na kilometre kričala svo- 
jom nevjerojatnom fantastičnošću, i tko se usudi, da u nju 
posumnja i to reče, dođe za prvi put pod pasku dobrovoljne 
tajne policije za moral i patriotizam, ako pogriješi i drugi 
put, dođe šutke u Crnu knjigu, a treći ga put već javno na-_ 
padnu i on je propao čovjek — razumije se — po shvaćanju 
te neke gospode. 

Kad smo krenuli naprijed, Skipetari su stajali na mjestu 
i dugo gledali za nama. Bog zna, kakve su se misli rojile u 
onim priprostim glavama i kako su oni shvaćali, kako su za- 
mišljali ovu evropsku pogibiju, koja je već i njima svom 
snagom sjedjela za vratom, a da oni nijesu ni slutili njezina 
zamašaja?! 

Već s toga mjesta više rijeke opazismo Kavajine bijele 
minarete, koji su ležali pred nama na posve ravnom polju, 
koje je s dvije strane zatvoreno bregovima, a prema moru 
se otvaralo, kao da širi ruke u obliku golih brda i pada na 
pozdrav u naručaj plave kraljice Jadranskoga mora. Još ni- 
jesmo mogli opaziti more. Samo smo ga naslućivali i već 
smo brže disali, grudi su se nadimale i splašnjavale kao valovi 
uzbibana mora, a srca su naglo jako i nemirno udarala. 

Prve su grupe stigle u Kavaju za vida, a mi bolesnici 
kasno, u potpunom mraku. Prije nego smo stigli na kaldrmu, 
moradosmo svaki čas slaziti s puta na njive, da tako izbje- 
gnemo dubokome i teškom blatu. 

Naš je vrijedni Drug jedva jedvice išao i više nije pso- 
vao, Zanijemio je kao riba, i ne znam, da li je u njemu bila 
prevladala nada u skoro oslobođenje, u kojoj je sve opraštao 
i sve rado snosio, ili ga je bio obuzeo skrajnji umor, pa što 
je psovao, to je odmah i gutao, da se u pečalnoj nutrinji 
pretvori u ljuti otrov, kakvim smo bili ispunjeni manje više 
svi. Gospodin Kapetan i Ančica jahali su pred nama, a možda 
i pred prvim kolonama, i njima je bilo dobro. Dalmatinac i 
ja šutjeli smo i koturali se naprijed, a i ostali su Hrvati, koji 
su bili među zdravima, patili kao i mi, osjećali se bolesnima 
kao i mi, šutjeli baš kao i mi, znajući, da je to najpametnije, 
što mogu raditi. Brbljanje strašno umara sve osim onih, koji 
govore kao čekalo na mlinu, a da pritom nemaju u glavi ni 
jedne jedine pametne misli. Te može samo zaboljeti jezik 

i donja vilica u spoju kraj ušesa, ali se ne mogu umoriti. 
Budući da ih je bilo malo, vrlo malo napose Bogom izabra- 
nih, koji su mogli proći čak i ovu užasnu školu puste Alba- 
nije, a da se ipak ne nauče misliti, to smo skoro svi ćutjeli 
u svim kolonama, u svim društvima. 

U Kavaji dadoše za bolesnike posebne nastambe. Drug, 
Dalmatinac i ja dođosmo, među ostalima u neku vjersku po- 
četnu školu preko puta od velike džamije. Dobismo dosta 
slame za ležanje i začinjen grah za večeru, pa je bilo dobro. 

Tu ostadosmo dva dana, 7.i 8. prosinca, i za to vrijeme 
dobismo od kuhinje za doručak jednom čaj, jednom ništa; za 
objed jednom začinjenu rižu, drugi put ništa, a za večeru oba 
puta gulaš. Isto tako dobismo u ta dva dana dva i pol kruha. 

Kavaja je nešto veća od Pekinja, a inače kaldrmisan 
Prnjavor kao svaki drugi. Pobliže što o samome mjestu ne 
mogu reći kao ni o kojem drugom, jer sam vidio samo one 
dijelove, kroz koje smo slučajno provedeni. Dućani su bili 
puni, i stvari nijesu bile skupe. Radili su uglavnom samo tur- 
skim novcem, zovući 20 pijastera turske lire »medžedi« — po 
prilici 4 K. — što se dalje dijeli u četiri čereka. Neka su 
se naša gospoda, osobito ona, koja su imala naših novaca, 
odmah uvježbala u tom računanju, ne muteći se ni u daljnjim 
diobama u groševe i druga čudesa, no ima nas, kojima su to 
bila i ostala do danas puka čudesa. Pred nastambom se nije 
razvila trgovina, jer je major izdao stroge odredbe, da se 
nijedan zarobljenik'ne smije pokazati na ulici, osim kad nas 
vode po jelo. Iz te su njegove naredbe nastala velika nakla- 
panja. Svaki joj je htio naći uzrok u nečem drugom, a dvije 
su stranke prevladavale: jedna je tvrdila, da tom odredbom 
želi major izbjeći svim eventualnim neugodnim upadicama 
između nas i domaćeg pučanstva, a druga je stranka mislila, 
da ju je izdao stoga, što se boji, da bismo mogli bježati. Bilo 
je još i drugih mišljenja sa manje sljedbenika, 

U MAGLI — — — 


Nije nam rečeno, kada ćemo krenuti dalje, i naša je ne- 
strpljivost porasla do vrhunca, kad čusmo 7. po podne, da je 
g. Živković otišao u Drač. Bilo nam je nerazumljivo, zašto 
on ide, da izviđa-lično, kad nas je već dovle doveo, a s druge 
je opet strane bilo posve jasno, da ne može onako u slijepo 
grunuti s nama u Drač. Ukratko: bilo nam je sve potpuno ne- 
jasno i pomalo nestajalo veselja, koje nam je prije ispunja- 
valo dušu na svaku pomisao, da se približavamo Draču kao 
posljednjoj stanici svojega križnog puta. Obuzela nas je tje- 
skoba i, ne znam pravo, ali mislim, da je i Biškup prestao 
pripovijedati o tome, kako će nam biti lako, čim metnemo prst 
u more, i ako nije nikad prije bio tako blizu kao baš sada 
tome divnome, žuđenome moru. 


Kad smo u dugim redovima stajali pred tobožnjim hote- 
lom, u kom je bila kuhinja, čekajući svoj red, da dobijemo 
večeru, dojaha major iz Drača i pozva k sebi gospodina po- 
ručnika, zapovjednika bolesničkog odjeljenja, koji je ujedno 
bio i neka vrst opskrbnoga časnika. Stajali su podaleko od 
nas i jedva smo mogli razumjeti, što je g. Živković diktirao 
s konja. Bio je bijesan kao lud i drhtavim je glasom govorio, 
kako se mora za svakog zarobljenika odrediti toliko i toliko 
grama mesa, toliko grama riže, graha, kruha i ostalih živežnih 
namirnica. U nekoliko je mahova počeo vikati, kao da se 
grozi, a mi nijesmo mogli razumjeti, zašto se ljuti, a još manje, | 
zašto bi se grozio. Isto tako nijesmo znali, da li bismo tu- 
mačili to njegovo držanje kao dobro ili zlo za nas, ali je bilo 
sigurno, da će biti zlo, ako budemo morali i dalje lutati. Ni 
od koga nijesmo doznali, što je i kako. je u Draču, što li je 
doznao i odredio gospodin major, tek se počelo pogovarati, 


. da ne ćemo u Drač, nego negdje južnije, gdje će nas na zgodnu 


mjestu preuzeti talijanska mornarica. 

Te su noći prošle kroz Kavaju duge prosjačke kolone naše 
momčadi prema Draču, a sutradan su se vraćale, pripovijeda- 
jući, da im nijesu dopustili, da uđu u grad. Drugo nijesu ništa 
znali, a bila je dosta već i ta jednostavna vijest; o njezinoj 
ispravnosti nije moglo biti sumnje, da nam još više pomuti 
sva naša mutna, neodređena i nestalna nagađanja. 

Osmoga je nosio gospo'n Žarko od nastambe do nastambe 
novčanu knjigu, da potpišemo onaj predujam, što nam ga je 
dao naš madžarski drug uime srpske vlade. Svi smo potpisali 
osim jednoga Slovaka, koji se je izdavao za Madžara. On nije 
htio ni čuti, da bi što potpisao. Popoldan je došao s knjigom 
sam gospodin major i naš velikodušni vjerovnik, pa skočiše 
viribus unitis na oporoga čovjeka. 

— Oprostite — branio se on. — Ja sam dobio novce od 
austro-ugarskog časnika, njemu dugujem i nemam ništa pot- 
pisivati srpskom zapovjedništvu. 

G. Živković mu tumačio, da novac nije posuđen nama, 
nego srpskoj vladi, koja nam ga je dala uime zaostale isplate 
i da on mora imati naše potpise za svoje pokriće, kao što je 
i naravno, da se za svaki primitak mora potpisati namira. Kad 
se onaj nije nikako dao uvjeriti, da postoji koji austrijski ča- 
snik, kojemu je veća garancija srpska, nego li naša vlada, i ako 
ga je sam glavom gospodin zajmodavac uvjeravao, da novac 
nije posuđivao pojedincima nego srpskoj komandi, major za- 
Prijeti, da će ga zatvoriti, ako mu smjesta ne da svoj potpis. 

To je pomoglo. Gospodin zaprijeti sa svoje strane, da će 
kod kuće prijaviti taj škandalozni slučaj »Kameradschafta« i 
potpiše. 

Kako već spomenuh, bilo je zabranjeno, da izlazimo na 
cestu, pa se stoga niti ne razvi trgovina. Tome smo doskočili 
tako, da smo slali srpske vojnike, ako smo što trebali. Oni su 
nas vazda slušali najspremnije, i ako su, siromasi, bili umorni 
kao i mi, a duševno su patili još više nego mi. Svaku su večer 
ložili vatru u dvorištu naše nastambe do kasne noći i sjedjeli 
kraj mje. Ja i Dalmatinac stali smo kraj njih i upustili se u 
razgovor. Odmah su oni sami spominjali ratne događaje i ja- 
dikovali nad sudbinom svoje zemlje, proklinjući i psujući 
Pašića, kao što se vazda proklinju oni, kojima nijesu pošle 
za rukom osnove, zbog kojih su im ti isti, koji ih sada bacaju 
pod noge, spremali zavjetne hramove i neumrlo ime. 

To je vazda tako bilo kod svih naroda i u svim vreme- 
nima. Događaji se mijenjaju, a njihov se moral samo ponavlja, 
pa vidimo, da je kraj svakoga »Hosana!« u opasnoj blizini 
»Propni ga!« i najčešće dospiju pod ovaj drugi oni, koji su 
već osjećali opojne zvukove. anđeoske trube Hosana — — — 


Mi smo kušali tješiti te dobre, priproste ljuđe, koji ljube 
svoju zemlju i koje upropasti ovaj rat, koji oni nijesu htjeli 
ni onda, kad su oduševljeno klicali raspaljenu agitatoru, ne 
shvaćajući ubitačnu zamašitost njegovih riječi, kao što ih ne 
shvaćaju ovi priprosti i nepokvareni ni kod drugih naroda, 
i ako se do bezumlja i zvjerstva opajaju njihovim zvukovima. 
Tješili smo ih, govoreći, kako se ne trebaju bojati za svoje 
kuće ni za svoje mile i drage, koji su u njima, jer da će naši 
paziti, poštivajući svačije svetinje, i da će štedjeti i brinuti 
se za one, koji se protiv nas ne bore. 

Tužnim su momcima očito godile naše riječi. Svi su šu- 
tjeli, dok iza oduže stanke ne šanu jedan kapral, koji je rodom 
negdje od Kruševca: i 

— Hoće, gospodine. Pazit će vaši, ljudi su, samo ako ne 
dođu Madžari — — — 


I te smo im crne bojazni rašpršili izmišljenim utjehama, 
tivvjeravajući ih, kako su njima namjerno pripovijedali zvjer- 
stva, koja su tobože počinile naše čete, samo da se oduševlje- 
nije bore i da se ne predaju. I to su nam vjerovali, jer siro- 
mak čovjek rado vjeruje sve, što mu godi. Iz zahvalnosti su 
nam bili privrženi i letjeli u čaršiju, kolikogod smo i kadgod 
smo htjeli. Upozoriše nas, da su Arbanasi donijeli pred našu 
nastambu pečenih gusaka. To je bilo, čini mi se, 8. po podne. 
Dalmatinac i ja nijesmo imali pravo ni da se zanimamo za 
tu masnu, ukusnu vijest, jer više nijesmo imali ni jedne jedine 
pare, a o posuđivanju nije moglo biti ni govora. Nijesmo bili 
svi jednaki, pa tri ili četiri pečenice dospješe u našu nastambu 
i to komad po jednu medžediju — 4 franka. 

. Bože, divnim li duhom napuniše sobu te obične pečene 
guske, i ako se kaže, da su bedaste! Ne znam, kakav bi bolji 
i uzvišeniji duh mogle donijeti, da su pametne, no znam, da 
napastima već ovoga nijesam mogao odoljeti i utekoh u dvo- 
rište, da se zanosim prozirnim plavetilom neba, koje mi se 
činilo višim, daleko višim nego ikada prije. : 

— Ta, kako može čuti, što molimo, kad je tako visoko?! 
— pomislih u nasrtu teških, neveselih misli i odmah se pre- 
krstih, da se pomolim Bogu i sv. Nikoli, zaštitniku put- 
nika — — — 

Mene su međutim uši bile pritisle tako užasno, tako stra- 
hovito, da jednostavno nijesam više mogao izdržati, Čistio sam 
svoju posljednju košulju, trijebio je i strugao, no sve uzalud. 
Gamad je vrvjela po meni kao mravi u mravinjaku, a tijelo 
me svrbilo, kao da sam svrabljiv. Najzad odlučim, da bacim 
košulju. U zadnji se čas dosjetih, da bi to bio neoprostiv gri- 
jeh rasipništva, te odlučim, da je — prodam. To kod Arnauta 
nije bilo teško, jer je svako rublje imalo bolji primitak nego 
bilo koji novac. | 

Za košulju dobih kruščić od, po prilici, četvrt kilograma 
težine, a ma golo tijelo obukoh svoju toplu maju od devine 
dlake. Prije toga nijesam nikad ni dospio, da i u njoj birkam 
uši, jer mi je i sama košulja zadavala i previše posla, no sada 
sam ubrzo ustanovio, da se uš uopće ne drži u takim majama. 
Očito im ne prija devina dlaka. Ovo skupocjeno iskustvo pre- 
dajem onima, kojima će trebati, a zahvalne misli upravljam 
svojoj dragoj punici, koja me je upravo prisilila, da i prije po- 
trebe ponesem na ratište tu divnu maju. Isto tako mi je nato- 
varila i veliku kutiju čaja, upozorujući me, da ga dobro čuvam. 

— Nigdar, sinek, ne znaš, gdje će ti što dobro doći — go- 
vorila je ta dobra draga duša. 

Tako sam odsad bio — bez košulje kao pastir u onoj priči 
o sretnom čovjeku i bolesnom kraljeviću. 

Tog nam istog dana dojaviše, da ćemo sutra, 9. prosinca, 
zorom poći. 

Kamo ćemo poći, to nije nitko ni slutio, ali je već poznato 
kao posve sigurno, da u Drač ne idemo. To smo jedino znali 
i bojali se, da ćemo natrag ili u Valonu. Ova je posljednja 
kombinacija bila najužasnija, jer je otvarala pred nama put 
od nekoliko dana u vrlo nepovoljnim prilikama.. Svi smo izmo- 
reni, a novaca malo i ništa, pa se nijesmo mogli pripremiti za 
put, a već s kuhinjom imamo i previše lošeg iskustva. Otka- 
zala je poslušnost baš onda i vazda onda, kad smo je naj- 
nužnije trebali. 

Nas smo dvojica imali u zajedničkom gospodarstvu jedan 
kruh i nekoliko glavica luka. To smo nabavili i ostavili, dok 

smo još imali nekoliko groša, nabavili smo za najzadnje filire, 
ostavili i sada se s time spremali — Bog zna na koliko dana 
putovanja. 

Već oko 9 sati u večer dođe potporučnik Živojin s dva 
žandara i pobrojiše nas u sobi, što inače nije bio običaj. To 
nas je iznenadilo, pa stoga potražih žandara, zapovjednika 
naše nastambe, i upitah ga, što to znači, zašto nas broje. 

— Ne znam, gospodine — odgovori on — a nešto će biti, 
dok niti ne progovoriše, nego vas samo pobrojiše i odoše. 

Nešto prije pola noći dođe g. kapetan Gradimir s dva 
žandara, a oko 3 sata poslije pola noći narednik Dimitrije 
s jednim vojnikom i pobrojiše nas i oni. Stvar je odviše za- 
udarala i bilo je vrlo teško tumačiti, jer nije nitko ništa znao. 
Većinom smo mislili, da je to pretjerani strah, da tko ne uteče, 
od čega Srbi, uostalom nijesu nikada patili, jer imaju dobro 
iskustvo iz balkanskih ratova, da zarobljenik ne može tako 
lako uteći, pa i ne bilo oko njega mnogo straže. 

I OPET — NATRAG! 


Dne 9, prosinca pođosmo zorom i to, na sveopći užas, onim 
istim putem, kojim smo prije tri dana došli. 

Bilo bi krivo reći, da smo se posve iznenadili, jer smo bili 
spremni na sve mogućnosti, ali je ipak bila strahovita i pomi- 


sao, da smo već po drugi put tako blizu posljednjoj stanici i . ' 


da se po drugi put vraćamo, bježeći od nje. Naš je užas pove- 
ćalo sjećanje na povratak ispred Bitolja, pa na put poslije toga 
od Struge do Bećirove Ćuprije. 

Išli smo kao utučeni, predajući se fatalizmu, kao da smo 
najkonzervativniji istočnj aci. 

Zapovjednikom našeg odjela bio je g. Bajić, a ne znam, 
što je bilo s gospodinom poručnikom. Ne znam, u kakvoj smo 
mu ostali uspomeni, ali on nama u vrlo ugodnoj kao pristojan 
gospodin, koji je želio i trudio se, da svakom udovolji. 

Gospodin major nas dočeka na kraju mjesta s užasnom 
vikom, kao da je spavao na trnju ili u osinjaku. 

— Kako ide to društvo, gospodine Bajiću? — vikao je 
on. — Razbježat će vam se, spojite straže! 

Bajić nije reagirao i pustio nas, da idemo kao i prije, a 
nas je vrlo neugodno iznenadio način, na koji nas je dočekao. 

— Što mu je opet? — pitali smo se svi u čudu, ne vjeru- 
jući, da bi iskaljivao na nama ljutnju, što ne mogosmo u 
Drač. 

Naša je neizvjesnost trajala samo tako dugo, dok se ne 
sastadosmo s ostalim bolesnicima, koji su bili nastanjeni ne- 


gdje na drugom mjestu. Oni su nam kazali, da su sinoć utekli 


naši drugovi Hackenberg i Pick. 

— Još prekjučer — pripovijedao je jedan — izmijenili 
su par riječi s nekim albanskim časnikom, koji govori fran- 
cuski, a jučer su s njime razgovarali krišom preko taraba 
preko dva sata. Rekao im je, da je austrofil, da je maš konzul 
još uvijek u Draču, i zatim je obećao, da će im pomoći, .da 

uteku, i odvesti ih u naš konzulat. Kao nagradu obećaše mu 
svaki neku svotu novaca. —, 

Poslije smo čuli, da je najstariji satnik, koji je bio kao 
sobni starješina, prerano prijavio, da su nestali i mnogi su 
mu to vrlo ozbiljno zamjeravali. Ja nijesam u tu stvar dobro 
upućen, pa tek spominjem, jer se o tome mnogo govorilo. 

Kao protuotrov za taj događaj, baciše Srbi među nas 
vijest, da su pohvatana ona gospoda, koja su utekla iz Bicana, 
i da su ih naprečac sve povješali. 

Lijevo od ceste, pri jednome brijegu, vrvjele su hiljade 
i hiljade naše momčadi i, gdje su prije dva dana bili gusti 
maslinici, sada su bila samo garišta. Drva su popalili, a ma- 
slinovo lišće kuhali i onu vodu pili kao hranu. Cijelo je brdo 
izgledalo kao mravinjak, koji su napučili promrzli, izglad- 
njeli, nemoćni, poderani i blatni ljudi, nekadašnji cvijet prvih 
dana austro-ugarske mobilizacije. 

: Mnogi su nam se pokušali približiti, jer su siromasi mi- 
slili, da im mi možemo pomoći, no straže su ih odbijale na 
stranu, kako je bio zapovjedio gospodin major, On je toj posve 
razumljivoj zapovijedi dodao i časovit izljev svoje neumje- 
rene srdžbe, odredivši, da ih tuku, da bezobzirce udaraju sva- 
koga, koji nam priđe. Srpski je seljak češće pokazao, da je 
dosta zreo, da ne ispuni bedaste i neumjesne zapovijedi, pa 
ne izvrši ni ovu nečovječnost. Ja ne vidjeh, da je i jedan 
srpski vojnik udario kojega našeg nesretnika. ' 

— Bježi! Bježi, morat ću te tući! — vikali su na njih, 
kad su vidjeli, da je major odmašio naprijed, pa da ih ne 
može čuti. 

Vraćali smo se poznatim putem koja 4 km., a zatim skre- 
nuli na desno. Tim je bila posve likvidirana kombinacija, da 
ćemo u Pekinje i dovle se ovaj povratak posve slaže s onim 


“ ispred Bitolja, kad smo okrenuli iz Struge u brda. Pitanje 


je, da li će i nadalje biti slični? Tamo nas je ubila zima, led 
i umor, a ovdje —? Što bi nas ovdje moglo onom žestinom 
uhvatiti za gušu?! Studen ne prijeti, kuhinja je otišla pred 
nama — što bi onda moglo biti? Nadajmo se, da ta dva po- 
vlačenja ne će biti i nadalje slična! : 

NOVI PRAVACI 


Time, što zakrenusmo desno, ostadoše dvije mogućnosti: 
ili će nas predati Talijanima negdje na obali, ili ćemo u Va- 
lonu. Ova je posljednja mogućnost vrla neugodna i s toga se 
poče pripovijedati s vrlo velikom vjerojatnošću, kako će nas 
voditi samo do zgodnog mjesta na morskoj obali, gdje ćemo 
se ukrcati. Neki su sigurno znali, da je majorov kuhar, naš 
vojnik, pripovijedao, da je jučer, 8. prosinca, rekao gosp. 
Živković gospodinu kapetanu Gradimiru ove tajanstvene 
riječi: 

— Kapetane, još samo sutra, pa nek ih nosi đavo! Samo 
nemoj o tome ništa govoriti. 

Po tom se, naravno, zaključivalo kao posve sigurno, da 
ćemo još te večeri odnosno te noći biti ukrcani, a onda na 
brodu — e, onda je lako! Na brodu ne trebaš nikuda ići, ne 
možeš pokisnuti, ne možeš ozepsti, a jesti ima, koliko ti duša 
želi. Na svakom brodu ima dosta opskrbe — — Kažu, da je 
gdjekoji opskrbljen za više godina — — 

To je pitanje opskrbe na brodovima pretreseno do najsit- 
nijih tančina i s njom se sigurno ne može podrobnije baviti 
časnik, kojemu je zadaća, da brod mobilizira, nego li smo mi 
to učinili. ' 

Na jedan kilometar daleko od glavnog puta, kojim smo 
došli, nabasasmo na vodu, preko koje, naravno, nije bilo mo- 
sta. Tada nijesmo znali, da je to ona ista voda — samo zapad- 
nije — koju smo prešli prije tri dana. Opet su prve kolone 
gazile, a mi smo jahali, koliko nas nijesu prenijeli momci, 

Otalen krenusmo preko njiva, koje su bile vrlo povodne, 
ravno na zapad k selu Malasenji. Već se sada vidjelo more 
kao mirni produžak plavoga svoda, a isto tako brdo — Durčit 
— uz koje se pripio Drač, no njega još nijesmo mogli zapaziti, 
jer je zrak bio dosta nečist i natrušen tankom omaglicom. 

Dugo smo gazili preko polja, dok sretno ne isplivasmo pod 
spomenuto selo i odmah se počesmo uspinjati na gorsku kosu 
Bićerit. Već smo dovle stigli i prestigli kuhinju, koja je teško 
napredovala na albanskoj dvokolici s ogromnim kotačima. Više 
se točno ne sjećam, gdje sretosmo prvi put ova kola, no to 
je svakako vrijedno spomenuti, jer bješe pravi događaj. Ko- 
tači naime imadu u promjeru skoro dva metra, a cijela kola 
nijesu kao dobre tačke. Bivoli služe kao tegleće blago, no 
viđaju se i obični volovi. 

Dok smo se popeli na prvu povisicu, sunce je bilo do- . 
brano odskočilo i zrak se pročistio, pa smo mogli lijepo pro- 


matrati Drač i njegovu luku. Prostim su se okom vidjele samo 


skupine kuća kao veliko gnijezdo; lijepo se vidjela cesta, kojom 
nam ne bi suđeno doći, da zakucamo na kapiju željenoga 
grada, i ništa više. Neko smo vrijeme gledali, a onda teško 
uzdahnuli, odrezali po komadić kruha i pol glavice luka, pa 
doručkovali. Sada sam ja bio domaćica u našem malom dru- 
štvu i odlučih, da nam taj kruščić mora bezuvjetno trajati 
dva dana. Stignemo li još danas na brod, tim bolje, ne stigne- 
mo li — ipak je bolje pojesti na dan barem komadić suhoga 
kruha nego ništa, a kako je kuhinja dobro napredovala, mogli 
smo biti sigurni, da ćemo uz nju gladovati. 

Kad je ono u Elbasanu g. major izmijenio sve naše ordo- 
nance, gospodin je Bajić izabrao sebi valjda jedinog Hrvata, 
Dalmatinčeva zemljaka, i okrstio ga Đurom, jer mu se tako 
zvao prvi momak, pa se je ovaj istom morao priviknuti na to 
ime. Bio je vrlo dobar momak, a i Bajić se prema njemu 
vladao lijepo i prijazno, opskrbljujući ga s jelom kao samoga 
sebe. 

Kad je Dalmatinac slučajno čuo, da mu je Đuro zemljak, 
uhvati prvu dobru zgodu i upusti se s njim u razgovor, u 
kojemu doznade, da su ne samo zemljaci, nego skoro i susjedi, 
koji se doduše lično ne poznaju, ali se poznaju po imenu i po 
kući. Zvao se je Stipe Galić iz Turjaka kraj Sinja. Odsele je 
izrabio svaku zgodu, da s nama progovori i da nam štogod 
pripovjedi iz svoje nedavne mučeničke prošlosti. . 

S vrha povisice okrenusmo njezinim hrptom skoro ravno 
prema jugu i po tom smo morali zaključivati, da se gospodinu 
majoru Živkoviću osobito ne žuri, da što prije stigne na mor- 
sku obalu, jer bismo inače išli i dalje prema zapadu. Uostalom 

— tko zna, gdje on kani izići na more! To je bila ona sve- 
moćna formula, koja je spasila naše iluzije, da će nas prvom 
prilikom preuzeti Talijani negdje na otvorenoj obali, Da nje 
nije bilo, da neki dobričina ne izusti tu formulu, koja je tako 
naravna, bili bismo neprestano strepili, jadikujući, kako odo- 
smo prema jugu, niz obalu, daleko od obale, kao da se ne 
može na određenom mjestu skrenuti na zapad i za jedan sat 
— zamočiti prst u more! Tada će naš Biškup biti sretan i za- 
dovoljan, ali ne vjerujem, da će se od toga i najesti. 

Istom tu putem doznadoh, da je sinoć stigla za nama i 
“ zadnja grupa zarobljenih časnika. To su bila sva ona gospoda, 
koja su bila izvan naše vojarne kao zapovjednici zarobljeničkih 
četa i nekoliko novih zarobljenika. Među ovima je bio nje- 
mački topnički poručnik Hundt i jedan kadet Madžar, koji je 
isti dan dospio u bolesnički odio i to s najvećim pravom. Nije 
ga bilo što vidjeti i, da je u noći metnuti iza njega svjetiljku, 
mogao bi mu pobrojiti kosti i pregledati utrobu sve bez radi- 
jevih zraka. Dobar bi ga vjetar odnio i najtužnija se čavka 
ne bi na njemu najela. Bio je veličine Sina Smrti, bio mu je 
skoro malo sličan i u licu, ali je još slabiji, krhkiji i suvlji 
od njega. Svi smo ga gledali kao čudo od vojnika, ne razu- 
mijući, što je taj siromah bio skrivio Bogu i vojničkim liječ- 
nicima, kad su ga takog strpali na frontu, za koju on nije, 
dok se još uvijek šepire u pozadini ljudi s dobrom i utjecaj- 
nom — pozadinom, h 

Uza svu me je moju muku, umornost i glad unaprijed dra- 
žila čarobnost prizora, kad se Sin Smrti sastane sa ovim svojim 
mlađim bratom, koji je možda Unuk Smrti. Sigurno će se 
iznenaditi i jedan i drugi, ne shvaćajući, kako je moguće, da 
u njima priroda sama sebe kopira, što ona inače čini vrlo 
rijetko i vrlo nerado. 

Išli smo kojih desetak kilometara vrlo lošim, ali neopas- 
nim putem sve po kosi, kad se počesmo spuštati. Ravno se 
pred nama vidjela vrlo široka rijeka. 

— Ne će biti dobro, gospodo! — reče g. Bajić i odredi, 
da stanemo. 

Mi se iznenadismo. 

— Što ne će biti dobro? — upitaše neki. 

— Zalutali smo — odgovori on vrlo nemarno, kao da 
se radi o kakvoj malenkosti. Nije bio manje izmoren i du- 

ševno i tjelesno nego mi, nego sigurno — duševno je patio 
još i kud i kamo više nego mi. Treba znati postaviti se u nje- 
gov položaj i suditi. Gospođu je s malim djetetom, još joj je 
na prsima, ostavio u Prizrenu. Tamo će je sigurno zateći naši 
ili Bugari daleko od svakoga svog u nepoznatom mjestu i sad 
pobjednici mogu biti kao legendarni vitezovi u postupanju 
prema nemoćnim ženama, njoj ipak mora biti strašno u nje- 
zinim prilikama, koje još sto puta pogoršava pomisao na dra- 
goga muža, koji srće kroz albanske neprohodnosti, gledajući 
smrti među oči. 

Ne treba biti ništa drugo nego samo malo čovjek, pa da 
odmah razumiješ tužno raspoloženje gospodina Bajića. 

— Zalutali smo — ponovio je on hladno i suho. — Morali 
smo okrenuti nadesno, čim smo se počeli spuštati. 

Među ordonancima, koji su išli iza nas, bio je jedan, 
koji je znao arbanaški. G. Bajić ga pozove i opravi, da pita 
pastira, koji je bio s blagom nedaleko od mas, kojim se putem 
ide u Baštopu. Momak ispuni zapovijed i poslije toga nas iz- 
vede na pravi put prema uputama onoga gorštaka. 

Kad smo prošli dosta lijepo seoce, koje se zove, čini mi 
se, Vila, zagazismo u duboko blato. Nije se dalo izbjeći, a 
naprijed se moralo sve do prijelaza na rijeci Škumbi, koja je 
malko jugozapadno od spomenutog sela Baštope, koje nam 
je g. Bajić navijestio kao cilj današnjega hoda i rekao, da je 
od Kavaje do nje 26 km. 

Dušmanski smo gazili i posve blatni i mokri stigli k vodi, 
gdje su se već dugo odmarali naši drugovi iz prednjih kolona. 
Na drugoj se strani rijeke vidjelo nekoliko kuća, kojih je 
tamo dalje bilo i više. To se selo zove Culjar, Kuljar ili ne- 
kako slično, dok se ne sjećam, da sam uopće i vidio selo Ba- 
štopu, koje je na desnoj strani Škumbe i dosta daleko od 
obale, 

Kolone su bile zauzele frontalan postav prema rijeci. To 
učinismo i mi, bacajući sa sebe krušne torbe i gunjeve, koje 
smo uvijek nosili u vijencu preko sebe, držeći, da smo tako 
mnogo sigurniji za noć, nego kad bismo i njega povjerili 
momku, koji može lako okasniti, zaostati, oboljeti i slično. 
ME. Bilo je očito, da ćemo tu noćiti na otvorenom bez večere 
1 šatora. Večere nema, jer nije stigla kuhinja, a nema ni ša- 

tora, jer uopće više ne će ni stići, jer su ostali u Đura Hanu. 
Nasta žamor i nezadovoljno mrmljanje, koje prekide barem 
u nekom dijelu vika gospodina majora. 

— Kakvi Srbi?! — vikao je on iz punih pluća, — Ovdje 
nema Srba. Srbi su na frontu. 

To je bio odgovor na prijedlog g. kapetana Gradimira, 
da se još večeras prevezu i nastane u selu »barem gospoda 
Srbi«. Kad se dosta izvikao i rekao svoje mišljenje, onda je 
odredio, da se preveze cijela prva grupa. Mi smo drugi tu 
ostali i nitko se nije smio ni maknuti s mjesta. Poslije malo 
popusti ta strogost i neka se gospoda počeše penjati na vrbe, 
kojih je bilo kraj vode, da natrgaju suvaraka za vatru. Kad 
ih opazi g. major, opsuje potporučnika Živojina, kao da je 
on siromak kriv, i odredi, da nitko od nas ne smije izlaziti 
iz određenog prostora, a momci da imadu nasjeći drva, koja 
će potporučnik razdijeliti. 

Kuhinja je stigla dosta brzo iza nas, ali nam nije mogla 
ništa prirediti za večeru. Zbog drva je dolazilo skoro do tuč- 
njave, no uza sve to mnogi ostadoše bez njih. Noć je bila 
vrlo hladna. Kad smo se sutradan probudili, bili smo prevu- 
čeni jakom naslagom mraza. 

Od kuhinje ne dobismo ništa ni za doručak, 

Prevoženje je počelo dosta kasno, jer su albanski prevo- 
zači bili nekud otišli, pa smo morali strpljivo čekati, da se 
vrate. Posao je sporo napredovao i što je u nama još i bilo 
strpljivosti i nadvladavanja samoga sebe, uništi ga ovo užasno 
čekanje. Svi smo gladni, umorni i promrzli u hladnoj noći, 
koja je ubila više nego jučerašnji dan, pa nije čudo, da su iz 
jednih istih usta, u jedan isti čas letjele nečuvene, gadne i 
proste psovke i najtoplije preporuke Svemogućem. Ja sam 
inače bio dosta strpljiv i prilično sam snosio sve kušnje, no 
ovdje mi je bilo dosta kao ono pred Slatinom i kao ono pred 
Prensom. 


— Svaki narod ima pravo na najsamostalniji i najpot- 


puniji razvoj, ali države kao takove nemaju prava na opstanak! 


— rekoh ja prema g. komesaru Radovanoviću u najboljoj želji, . 


da me čuje, kao da je on što kriv ili kao da mi može što po- 
moći, On je stajao nedaleko od mene i gledao za onima, koji 
su se prevozili, 


146 





— Od svih naroda treba načiniti federativnu, jaku drža- 
vu — nastavljao sam ja — pa se ne će događati ovakvi evrop- 
ski škandali. Treba ih uništiti, da se iz njih učini država! 

— Jeste li vi anarhist, gospodine Aniću? — iznenadi me 
iza leđa glas g. Bajića. 

k Nijesam ni slutio, da je on blizu. Stupio je preda me i 
mirno me i umorno promatrao. 

= Nijesam, gospodinu Bajiću! — odgovorih mu. — To 
još nijesam, ali sam na vrlo dobrom putu i uvjeren sam, da 
već i vi tapkate po njemu. ' 

On se je trpko nasmiješio, zagledao se preda se i nije 
odgovorio. 

Istom oko 10 sati prije podne prijeđe i naša grupa. 

Put je bio najobičniji selski put, no glavno je bilo, da nije 
močvaran. 

m Istom ovdje doznadoh, da je gospodin major rekao pred- 

njim grupama još na polasku iz Kavaje, da štede hranu, ako 
što imadu, jer da se nekoliko dana ne smijemo ničemu nadati 
od kuhinje. Nije mogao u Kavaji dobiti nikakove pričuve, a 
putem ćemo dobiti još manje, jer ćemo prolaziti kroz pustoš 
i močvare. 
To je bila vrlo ugodna pjesma onoj tužnoj polovici kruha 
i luka, što smo ga imali u torbi za nas dvojicu. Tu nije bilo 
drugog izlaza, nego postiti sve do noći, a onda komadić po- 
jesti, samo da se želudac nečim zalaže i odmah leći i sve pre- 
spavati. Sutradan treba istom metodom nastaviti, pa ćemo 
možda dotjerati kao i ciganinovo magare, koje je crklo od 
gladi baš onda, kad se najljepše naučilo gladovati. 

Isto tako doznadoh istom ovdje, da je ostao u Kavaji u 
bolnici onaj gospodin, koji je vodio Crnu knjigu, držeći, da 
je promašio karijeru, postavši časnikom. Već ga je prije netko 
Putem prijavio g. majoru Živkoviću, »da se gospodin bavi 
poslovima, koji na njega ne spadaju«, pa je bio pretražen i 
dobio nalog, da u buduće stupa s kažnjenicima na čelu svih 
kolona, Crnu knjigu ne nađoše, jer je naravno, da je onaj, 
koji se bavi policijskim poslovima, morao misliti na sve mo- 
gućnosti, 

Stupali smo vrlo lagano. Zapravo: | i j 
smo se koturali od Zladi i oi pot Vb 

ČUDESAN SUSRET 


S bolesnicima je vazda išao jedan liječnik i to redovno 
svaki dan drugi, jer je to bio neugodan posao za one, koji se 
moraju brinuti ne samo za sebe nego još i za druge, koji 
mnogo trebaju, koji su bezobzirni i dosadni. Ovoga nam je 
dana dodijeljen jedan pomoćni liječnik, osrednje veličine i 
lijepih plavih brkova i brade. Slučajno su nam se kod jednog 
odmora susrele oči i dulje se pogledasmo, kao da tražimo od- 
govor na neko tajanstveno, nepostavljeno pitanje. Prije toga 
nijesmo govorili, a nijesmo se jedan drugome ni prikazali, 
jer nas već godinu dana živi u neposrednoj zajednici toliko, 
da ne znaš, s kim si formalno upoznat, s kim li ne, pa se to 
posve izobičajilo. Sada me nešto gonilo, da priđem tome čo- 
vjeku, da mu reknem svoje ime i da čujem njegovo, iza ko- 
jega slutim otkriće i čudesa. Meni se činilo, da taj lijepi čo- 
vjek dolazi s drugoga svijeta, no nijesam znao, što ću čuti, 
što li ću doznati. 

Rekoh mu svoje ime. 

— Aniću! — usklikne on. 

— Za Boga, doktore — kriknem ja skoro u sav glas: — 
Ta, ti si mrtav! Otkuda dolaziš? 

— Ne, ne, dragi! — osmjehne se on. — Kako vidiš, još 
sam uvijek živ i ako sam bio najozbiljniji kandidat smrti. 

To je bio moj bivši bataljunski liječnik, mislim, da se zove 
dr. Popović. Kad smo se 20./8. 1914. povukli ispred Bijele 
Crkve, zalutala je moja satnija i s njom dr. Popović i još 
jedan liječnik, Iza hajdukovanja od kojih pet, šest dana po 
srpskim gorama, sretno se protukosmo na drugu obalu Drine, 
izgubivši desetak, petnaest ljudi i među njima dra. Popovića. 
Nestali su nam poslije jednog okršaja. Neki su momci ostali 
živi, prešli Drinu prije nas i pripovijedali nam, da su vidjeli 
dra. Popovića, kako bježi za nama kao lud, noseći haljinac 
pod pazuhom. Svi smo vjerovali, da je poludio, jer je i prije 

bio vrlo neraspoložen i tužan, jer nije nikako mogao dobiti 
vijest od gospođe, koja je stajala pred teškim obiteljskim do- 
gađajem, koji bi imao povećati obitelj i nju — kako je doktor 
neprestano jadikovao — sigurno stati života. Vjerovali smo, 
da će lutati, dok ne umre od gladi ili dok ga ne ubiju. 

Međutim, kako mi je sad pripovijedao, on je doista lutao, 
no niti umrije od gladi niti ga ubiše, nego ga uhvatiše i htje- 
doše objesiti. On je počeo dokazivati, da je Srbin, da je pre- 
bjegao i slično. To je pomoglo samo toliko, da je ophođa za- 
ključila, da ga ne će objesiti na svoju ruku, nego će ga pred- 
vesti pukovniku, neka ga on osudi. Pred njim je ponovio iste 
jadikovke, jer ovdje mrijeti bez ikakove koristi ne bi bilo 
junaštvo nego kažnjiva glupost, ako se ikako može izbjeći. 

— Da! Srbin! — krikne pukovnik kao ranjena zvijer. — 
Poznamo mi te Srbe, koji se predaju, kad već tri dana nema 
nijednoga Švabe na srpskome zemljištu i koje treba vijati po . 
gudurama! . 

Pukovnik se toliko umekšao, da je odredio, da se tom 
»poštenome Srbinu«, prije nego bude obješen, pokažu naši 
krvavi tragovi u Loznici — — Na tom je križnom putu ne- 
sretni osuđenik mašao jednog liječnika, svoga starog znanca, 
koji se za njega zauzeo, a i gospodin se pukovnik malo pri- 
mirio, pa mu oprosti. 

"a Činilo mi se — kaže — kao da me mati po drugi put 
rodi. 

To me je otkriće iskreno obradovalo, kao da sam našao 
rođenoga brata, jer je taj doktor bio neobično dobar i mio 
čovjek. Svi smo ga kod bataljuna voljeli, a on to svima uzvra- 
ćao u punoj mjeri, voleći ipak — kad je god bilo moguće — 
da bude s našom satnijom. 

Nijesam vjerovao, da sam onoliko sposoban za razgovor, 
koliko sam s njime pripovijedao i jedva sam se otresao osje- 
ćaja, da govorim s onim, koji se povratio s drugoga svijeta. 
U nama je svima, koji smo ga poznavali, bilo tako tvrdo i ne- 
pokolebivo uvjerenje, da je on onda morao nastradati i da 
je nastradao, da se sad bilo vrlo teško priučiti na protivno 
uvjerenje, i ako ga vidiš tu pred sobom živa i zdrava. 

Moje je najveće veselje u robiji bilo, kad sam iza dugih, 
teških mjeseci čekanja dobio prvu vijest od svojih milih i 
dragih, a ovo je bila druga, malo manja radost. Upravo sam 

fizički osjećao na cijelom tijelu, kako se veselim, što je živ 
taj dobri, divni čovjek, 

Opskrbe nije imao mnogo više nego nas koji. Nosio je u 
džepu komadić kruha i ponudio me. Kad sam odbio, govoreći, 
da i ja imam toliko, obeća, da ćemo poslije podijeliti. 

S njim sam upoznao i Dalmatinca, pa smo se u troje ras- 
pripovijedali kao na pazaru. On je još imao nešto novaca u 
turskom srebru, pa pokuša u nekom selu, da što kupi, no nije 
mu pošlo za rukom. 

Desno smo od sebe vidjeli veliku vodu, no nijesmo znali, 
da li je koji zaton, bara ili more. Bio je zaton Kravasta, koji 
Skipetari zovu »Ticeni« jezerom. 

Oko 3 sata po podne prođoše iznad nas dva zrakoplova. 
Neka su gospoda vjerovala, da su talijanski, kao što su vjero- 
jatno i bili, dok su drugi tvrdili, da su naši, da su došli da 
vide, kuda nas Srbi tjeraju i ujedno da izvide more i Valonu, 
Oni su se, koji su ih držali talijanskima, dijelili u dvije stran- 
ke: jedna je mislila, da su u običnoj izvidničkoj službi, dok 
su se drugi kleli, da su pošli pred nas, da vide, gdje smo, da 
uzmognu obavijestiti lađe, kad se trebaju približiti k obali, 
da nas ukrcaju. Treći su se najozbiljnije smijali tome fanta- 
stičnom tumačenju i s oduševljenjem vadili rupčiće, da opet 
jednom pozdrave »našu dragu, smjelu borbenu pticu«. Upo- 
zorismo ih, da bi time mogli izazvati gospodina Bajića, a 
ujedno bi promašili i kod onih gore, jer rupčići više nijesu 
bijeli nego skoro crni, pa bi smioni zrakoplovci pomislili, da 
im sa kobi kakovo zlo ili da im se rugaju. 

U sumrak padosmo na konak na izlazu iz jedne šumice, 
gdje smo našli četvrtu i petu kolonu. Prve su tri otišle još 
dalje naprijed, što im nija bilo ni teško, jer su ranije preve- 
zene. Taj smo dan prešli oko 20 km. 

Prva nam je briga bila, da pribavimo drva. Kako je već 
bio mrak, nijesmo bez straže mogli nikuda, pa otidoh gospo- 
dinu kapetanu Gradimiru i umolih ga, da mi dodijeli jednog 
stražara, koji će ići sa mnom po drva. Dade mi žandara Ra- 
dića. S nama je pošao i Drug. 

— Gdje se može naći drva? — upitam ja. 

— Ne boj se, gospodine — odgovori Radić uvjerljivo. — 
Samo ti hajde sa mnom. Vidi Radić, da ti nijesi ni Madžar 

ni Švabo — — Eto, Austrijanac jesi — — Taki zakon — — 
Na'ću ja tebi drva. 

Izveo nas je na put i odmah kraj njega počeo čupati 
kolce iz ograde. 

— Grehota je ovo — govorio je on — al se ne da po- 
moći. Ne bi' mu je razvalio, da je drugačije — — Al, eto — — 
Kad mi možemo ginuti, mogu i oni pregoreti ogradu. 

Načupao je toliko, koliko smo mogli ponijeti i neprestano 
pripovijedao. Ja sam mu gdjekad pogdješto odgovorio, a Drug 
je šutio, vrlo marljivo skupljao i sigurno se morao svladavati, 
da pred njim ne psuje, ne vjerujući riječima, što ih je čuo iz 
tih priprostih usta. 

K našoj se vatri priključiše, pridonesavši, naravno, svoj 
udio drva, dvojica Slovenaca. Ja sam se s njima prije toga 
jedva poznavao, jer se jedan od njih gotovo priznao Nijem- 
cem i s njima se vazda družio, dok se drugi, istina, priznavao 
Slovencem, no družio se isključivo s Nijemcima i nazivao se 
tajnikom jednoga bogatog tvorničkog sina. Kod vatre smo 
se vrlo dobro složili, jer oni nijesu mogli do svoga redovitog 
društva, a mi smo bili i s njima posve zadovoljni, kao što 
bismo bili zadovoljni i sa svakim njemačkim ili madžarskim 
drugom, koji je čestit i pristojan, kao što su bila ova dva 
gospodina. : 

Nijesmo znali, kamo je otišao dr. Popović, pa pođem, da 
ga tražim. Iza duga lutanja nađoh ga među liječnicima, koji 
su bili u četvrtoj i petoj grupi. S njima je već prije bio, pa 
tako i sada. Pri tome putešestviju opazih pod velikim drvetom 
oko prave krečane od vatre cijelu srpsku komandu, koliko je 
bila tu, gospodina Žarka, naše menažne časnike i kuhare. 
Nešto su pržili. Želudac mi se okrenu jedan put oko svoje osi, 
no brzo se umiri, uviđajući, da je nemoguće za šest stotina 
prirediti ono, što je moguće za desetak. Moramo biti uviđavni, 
ne zaboravljajući, da će srpska komanda za sebe naći koji 
zalogaj i onda, kad joj je upravo nemoguće, da opskrbi sve 
nas. 

Umujući tako dođoh natrag k vatri i opazih pri njoj sum- 
njiv lončić, iza kojega je sjedio onaj gospodin madžarski Židov, 
koji me je u Pekinju izbacio iz sobe. Odluka je odmah bila 
gotova, a i naoštren sam bio dosta, da je bez popuštanja izve- 
dem, pa upitah vrlo ljutitim glasom: 

— Čiji je to lončić? 

— Moj — odgovori on, kao da je to posve, posve na- 
ravno, da je taj lončić baš tu i nigdje drugdje. 

— Molim vas, da ga odmah maknete. 

— Još samo malo. Sad ću biti gotov — poče se on braniti, 
ali sve kao da je u pravu. 


— Molim vas, nosite se! — viknem ja. — Tko vam je 
uopće dopustio, da dođete k ovoj vatri?! 
— Oprostite — poče se on ispričavati. — Ima mjesta 


dosta za sve. 

— Za vas nema. Tu ću metnuti svoj štap, da se grije — 
viknem ja opet i maknem mu lončić u kraj. 

Pokraj tog je gospodina sjedio kod naše vatre jedan drugi 
Madžar, kojemu, naravno, nijesam rekao ni jedne riječi, jer je 
ugodan i obrazovan gospodin, no koji je — kako mi je poslije 
priznao — očekivao, da ću i njega potjerati. Kad sam mu 
stvar rastumačio, počeo se jadati na njihove Židove i odobra- 
vati moj postupak. Bilo mi je drago, što mi je povlađivao, ali 
kad moj sin bude čitao ovaj događaj, rastumačit ću mu, kako 
nijesam radio ni kao pravi kršćanin ni kao mudar i sređen 
čovjek uopće. To je istina, ali — tada sam mogao raditi samo 
tako i nikako drukčije. 

Poslije toga smo Dalmatinac i ja održavali veliko vijeće o 
tome, što ćemo večerati, kao da imamo još što osim sitnog, 
vrlo sitnog komadića kruha i glavice luka. Vijećajući tako, ja 
se sjetih, da doista imamo još nešto. Imao sam naime u torbi 
čaja, koji sam ponio još od kuće, kad sam pošao na bojište. 
Nijesam ga bio dotada ni taknuo, jer nijesam oduševljen za 
to kinesko blago, no večeras odlučismo, da skuhamo, kako 
kažu Ukrajinci »herbata bez ničego«. 

Momak nam je donio vode iz vrelca, koje je izviralo neda- 
leko našega noćišta. Kapetan je postavio kraj njega stražu i 
dopustio, da momci idu po vodu, kadgod: trebamo. 

Kad je kipjela, zasuo sam šakom i kad sam poslije 
okusio, mogao sam ustanoviti samo to, da je ta mutna voda 
bez šećera i alkohola jaka kao pravi, čisti rum, Odrezali smo 
po komadić kruha i smočili kao najveću, poslasticu. 

Pošto smo večerali, prostrijesmo — kao i prošle noći — 
najprije moju nepromočivu kabanicu, zatim Dalmatinčevu pe- 

lerinu, pa jedan gunj. Pod glavu smo metnuli svaki svoju 
torbu. Kad smo legli, najprije smo se pokrili velikim srpskim 
erarnim gunjem, a zatim kabanicama tako, da od nikuda nije 
mogao zrak provaliti u našu kućicu, osim koliko je mogao 
ulaziti kroz samo sukno. Držali smo, da će nam ga i toliko 
biti dosta. Nijesmo se prevarili. 

U KALJUŽI— — — 


Drugo jutro pođosmo, čim je svanulo. Posve naravno — 
ne dobismo od kuhinje ništa, a ništa više nijesmo imali, pa 
smo kaskali, sušeći zube, u nadi, da nam se ne će osušiti i 
želudac. To je već treći dan ovako, i počesmo osjećati, da je 
ovo nazadovanje od Drača i nadalje vrlo slično onome od 
Bitolja. Tamo je ubijala studen, ovdje ubija glad, ljuta, ne- 
pomirljiva i nemilosrdna glad. Nikad prije nijesmo bili tako 
nepripravni s hranom kao sada i nikad prije nije bila kuhinja 
tako savršeno otkazala svaku poslušnost. 

Prolazeći kraj gospode, opazih, kako jednom našem me- 
nažnom časniku viri cijelo pečeno pile iz džepa. 

— Budi čovjek! — doviknuh mu ja. — Barem sakri to 
pile, kad nam ga već ne možeš dati! 

— Dat ću ti — odgovori on otresito i obeća, da će mi 
darovati jednu svoju stvarcu, zbog koje bi bila na mene vrlo 
ljubomorna njegova gospođa, ako je slučajno oženjen, i ujedno 
obeća, da će mi je dostaviti u mjesto, u kojem ne običavam 
spremati darove. 

U prvi čas pomislih, da će biti najpametnije, da uzmem 
dobar kamen i razbijem mu glavu, no srećom se predomislih 
i mirno mu rekoh: : 

— Ne žvači blato! Ako mene tjera želudac na gluparije, 
tvoj tebe ne će proklinjati, pa možeš biti miran. 

Drago mi je, što je brzo prekinuta ta učena debata o dje- 
lovanju želuca na značaj i ćudoređe, jer bi inače bila, vjero- 
jatno, razvodnjena, bez djelovanja i bez značaja, a nećudo- 
redna je tako i tako. 

Nijesmo dugo išli, kad zagazismo u blato iznad cipele. 
Jedva smo izvlačili noge i nadali se svaki čas, da ćemo izaći 
na suho, no na veliku se svoju tugu ubrzo uvjerismo, da smo 
zašli u močvaru. Puta nije bilo te smo sada srljali i gazili u 


154 oi 


određenom pravcu bez ikakova obzira, da li gazimo samo do 
koščice ili i do koljena. Gazili smo po prilici 8 km, 

Poslije toga opet nađosmo put, no mogao nam je poslužiti 
samo toliko, da preko njega prijeđemo na jednu njivu, jer 
je i on bio neuporabljiv zbog blata i vode. Na stotinu koraka 
iza bare, više puta nađosmo još svježa ognjišta u dugom redu 
na livadi. Na nekima još nađosmo žeravice. Bilo je očito, da 
su tu noćile naše prve kolone, a još očitije, da su morali imati 
užasnu noć iza onakove kaljuže. Kad nju čovjek prođe, može 
doduše bez ispovijedi ići odmah na pričest, ali pasti na konak 
bez krova u ovako hladnim noćima — to je moralo biti strašno. 
Nijesam ništa više imao oko sebe, čemu bih se veselio, osim 
nepoznate daleke budućnosti, ali se tu iskreno obradovah, što 
ću se do noći moći osušiti i što sam prošlu noć proveo s "onu 
stranu močvare. , 

Na koju hiljadu koraka od toga mjesta, tik uz rijeku Se- 
meni, leži vrlo lijepo i pitomo seoce. Ne znam stalno, kako se 
zove, a mislim, da će biti Libovča (Reš Libovča). U njemu 
smo se dulje odmarali, našavši u nekom dvorištu cijeli vašar, 
koji su izazvale, kako poslije doznadosmo, naše prednje ko- 
lone. Major je rekao ovim ljudima, neka malo pričekaju, da 
će nas još toliko skoro stići. Moglo se je dobiti kruha, sira, 
oraha, luka, usoljenih maslina i još štošta. 

SVE JE NA PRODAJI 


Dalmatinac i ja gledali smo, obilazili, razgledavali i po- 
gledavali jedan u drugoga. 

— Što ćemo? — reče on tihim glasom, kao da se stidi 
toga upita. 

— Čekati — odgovorih mu ja i u to baš dođosmo pred 
trgovca, koji je govorio talijanski i javljao, da prekupljuje 
robu i vrijednosti; ako tko što ima. 

Jedan mu gospodin pristupi, drhtavom rukom skide vjen- 
čani prsten i ponudi. Ogledao se je oko sebe. Vidjelo se, da 
ga boli, da ga je sram, ali više nije mogao problijediti, jer 
je bio blijed kao stijena. 

Ja pogledam na svoju ruku i protrnem. 

— Ne, nikada ne, pa umro od gladi — prošapćem sam 
sebi i ujedno mi oko zape za sat, koji sam nosio na ruci od 
početka rata. I to je nekakova uspomena, ali — ta uspomena 
nije sveta, i ako je krvava. 

S velikim sam zanimanjem počeo slušati pogađanje za 
prsten, Nudilac je iskao deset, a kupac mu nudio tri franka. 
Složiše se na četiri franka. 

Ne znam, da li je bilo moguće da problijedim ili pocrve- 
nim, no znam, da mi je bilo vrlo neugodno, kad sam ponudio 
sat. Iskao sam dvije medžedije (8 franaka), a on: mi nudio 
— komad sira, koji je mogao biti težak četvrt kile. U to pri- 
stupi jedan naš drug Nijemac, koji je u Nišu bio sa mnom 
zajedno u jednoj sobi, pa me otuda poznavao, i reče, da će mi 
on dati, koliko tražim turskoga srebra ili 10 K. u našem pa- 
piru. Odmah pristanem, no on nije imao novce uza se, a nije 
mogao odmah naći ni svojega druga, u kojega su bili. Ja sam 
čekao, a međutim izvuče Dalmatinac ispod pelerine svoju 
veliku pivsku čašu, pogleda u mene i u velikoj neprilici nabra 
usne na prisiljen smiješak. 

— Ponudit ću mu — kaže. 

— Čekaj. Ja ću prodati sat, pa ćemo se najesti — odgo- 
vorim mu ja, a on već pružio čašu. 

Trgovac je primi, ogleda i uzme sira među prste — kako 
se ono kaže: u kokicu — i pruži mu. Dalmatinac uzme bez i 
jedne riječi. Meni dade polovicu, a drugu polovicu metne u 
usta. Nije svakoga dopalo ni pola zalogaja. 

Počesmo tražiti moga Nijemca, da se riješimo seta i na- 
mjerismo se na dra. Popovića. 

— Baš vas tražim — reče on. — Hodite. Kupio sam malo 
sira i kruha. 

Mi počesmo zahvaljivati, pripovijedajući mu o poslu sa 
satom, no on se nije dao odvratiti od svoje ponude, 

— Znam — kaže — da vam nije do čekanja! — i odmah 
sjedne na tratinu i sve razdijeli u tri jednaka dijela. 

— Da imam turskog ili našeg novca, kupio bih još — 
reče on, kad smo pojeli — ali nemam nego srpskih papira i 
pola čereka. 

Za to je pola čereka kupio oraha, pa i to s nama dijelio, 
kao da smo u troje kupili. 

— Kako ćemo ti se, doktore, odužiti? — upitah ja doista 
u maloj neprilici. 

— Tako, da lako izdržite do prvoga punoga kotla! Druge 
zahvalnosti ne trebam — odgovori on i nasmiješi se. 

Njegov nas je postupak obojicu vrlo iznenadio, i ako sam 
ga otprije poznavao kao vrlo dobra čovjeka i uza sve to, što 
sam znao, da je do Kavaje putovao uz natovarena konja, na 
kojemu se je vazda našla po koja malenkost, do kojih mi drugi 
nijesmo mogli nikako ili vrlo teško. 

.Ja živo osjećam, kako je on divno dobar, plemenit i ne- 
sebičan čovjek, i ta svojstva iskreno poštivam, ali isto tako 
iskreno ne želim, da mi se pruži zgoda, da ja sebe okušam, 
da li bih mu mogao biti sličan, jer bi značilo, da želim, da 
netko bude.u onakvim prilikama, u kakvim smo mi bili tada, 
a to ne dao Bog ni mojemu najvećemu dušmaninu. 

Dok smo se mi rastapali od zahvaljivanja, dođe mušterija 
mojemu satu i reče, da mi ne može sada platiti, jer nema 
sitnih, nego da će mi dati dva čereka, a ostalo, čim razmijeni. 

— Dopuštaš li, da odustanemo od pogodbe? — upitam ga 
ja i odmah nastavim s pripovijetkom, kako nas je doktor 

nahranio, pa bi mi sad bilo žao, da sat prodajemo, nego ako 
opet ovako dotuži, samo je njegov i ničiji drugi. 

Čovjek odmah pristade i utvrdi, da je svakako on kupac, 
ako opet bude na prodaji. 

— Da sam se ja sjetio — rekoh Dalmatincu i doktoru — 
bio bih ja njega kušao u Kavaji trampiti za pečenu gusku! 

— Ljudi, eto, prodaju vjenčano prstenje — reče Dalma- 
tinac, kao da time želi prikazati posve naravnim moje kajanje. 

— Ništa to nije — požuri doktor — i ako je samo po sebi 
bolno, ali je strašno, kad tu sada onaj stari Madžar aspirant 
pol sata umuje, da li je pametnije, da umre od gladi ili od 
studeni, pa najzad izabra ovaj posljednji način smrti i dade 
sa sebe kabanicu za komadić sira i kruha. 


Ovo je čisto grčko selo i ima nekoliko ovećih dućana, u 
kojima je bilo svakoga Božjeg dara, ali, naravno, samo za 
one, koji imadu novaca. Ja sam još želio samo da kupim du- 
hana, ali ostade samo puka želja. 

— Kad ti ustreba duhana — reče mi jedan gospodin iz 
»posestrimske zemlje« — samo se obrati meni. Rado ću ti 
posuditi. 

— Ja bih te molio odmah, ako možeš — prihvatim ja — 
pa ću ti vratiti, čim kupim. 

On pristade i napuni mi kutiju. 

— Evo — kaže — ali da mi vratiš dvostruko... 

To me iznenadilo, kao da mi je odvalio šamar, i već mi 
je bilo na vrh jezika, da mu zahvalim i odbijem, no u zadnji 
mi čas metnu u glavu neki dobri duh misao, da je najpamet- 
nije uzeti, pa mu uopće ne povratiti ništa, kad hoće da načini 
tako dobar posao. 

— Dobro — rekoh, svladavajući srdžbu. — Ako mi ikako 
bude moguće, vratit ću ti. 

Sigurno nije opazio moju formulu, »ako mi ikako bude 
moguće«, dok se nije protivio... Prije smo se zavazda rastali 
nego li sam mogao kupiti duhana, a da se to nije ni dogodilo, 
uvjeren sam, da mu sigurno ne bih povratio dvostruko, a 
vjerojatno ni jednostruko. Ja ću uputiti svojega sina, kako je 
i ovo naopako ćudoređe, ali ga bilježim, jer se uistinu dogodilo. 

Moram naglasiti, da mi je sam stavio ponudu, bez koje 
mi ne bi bilo ni na kraj pameti, da se njemu obratim, jer 

nijesmo bili osobito dobri znanci; nadalje ističem i to, da je 
zahtijevao dvostruko istom onda, kad mi je već napunio i 
predao kutiju, pa iz svega toga zaključujem, da mu je bilo 
stalo samo do »kšefta« i do ničega drugog. Da je slučajno 
Židov, reklo bi se: »Naravno! Židov ostane Židov!« — Ovaj 
je gospodin slučajno čistokrvni Madžar. Što je Madžar, pritom 
je posve sporedno, jer je i među drugima bilo ovakvih špeku- 
lanata, koji su u posljednje vrijeme uzeli baš duhan na oko, 
jer su znali i vidjeli, da ga je sve teže i teže nabavljati već 
ovdje, a otiđemo li u Italiju ili Francusku, onda pogotovo. 

Odmah iza toga sela čamac je za prevoženje. Na tom 
mjestu nađosmo još skoro cijelu treću grupu, koja je čekala, 
da bude prevezena. Gospoda su sjedjela na toplom pijesku i 
bavila se vrlo negospodskim poslom — pregledavali su košulje 
i tamanili strašnu, odvratnu gamad, koje je bilo u cijelim 
naseobinama. To odmah učinismo i mi. Neka su se gospoda 
kupala, pripovijedajući, da je voda vrlo ugodna. Uza sve to 
nijesu imali mnogo sljedbenika, jer ih je malo zaboravljalo, 
da je 11. prosinca i da po noći smrzava voda i pada mraz za 
prst debljine, 

PREKO RIJEKE SEMENI 


Istom smo se bili udobno povaljali po pijesku i razgrnuli 
košulje — tko ju je imao na sebi! — da blago izmili u ugodnu 
sunčevu toplinu, kad nam gospodin kapetan Gradimir javi, da 
se odmah spremimo: mi ćemo »maroderi« biti odmah preve- 
zeni, jer najsporije idemo. To nam je bilo vrlo drago, jer 
rekoše, da taj dan moramo stići u Fijeri, a to je mjesto otalen 
još daleko oko 18 km. 

Ravno na istok od tog mjesta, na kojem smo prevezeni, 
vidi se pri brijegu samostan Ardenica, a tri kilometra iza 
prijevoza naiđosmo na grčki samostan Kolkondasi. Ardenica 
je mnogo ljepša, a čempresi je divno uokviruju kao tamni pla- 
menovi, kao vidljive vruće molitve pobožnih monaha. Kol- 
kondasi je u ravnici, tik uz Semeni, vrlo star i trošan. Kod 
njega vidjesmo samo jednog dječarca i čusmo sitno zvonce 
kao znak, da i tu, u tim starim zidinama ima još života. 

Mi, koji smo najprvi prešli, išli smo još malo dalje od 
samostana, misleći, da će nas ostali stići, ako i ne stojimo, 
no kad ih nije bilo, odredi gospodin Bajić, da sjednemo... 
Otalen opazismo, da neke grupe — to je bila četvrta i peta — 
ne čekaju, dok dođu na red, da se prevezu, nego odoše uz 
desnu obalu Semeni redom brdom, da prijeđu nedaleko Fije- 
rija, kod sela Metati. 

Dok smo tako sjedjeli, dojaha pred nas pravoslavni sve- 
ćenik, pozdravi i ustavi konja, pa nas nagovori rumunjski. 
Među nama je bilo i Rumunja, pa se upustiše s njime u raz- 
govor, Nijesu mnogo doznali osim to, da je on Grk, da Grci 
simpatiziraju s centralnim silama i da su Talijani u Fijeriju. 
Inače o ratnom položaju nije znao ništa više nego mi. 

Kad su stigla i ostala gospoda, lagano krenusmo. Išli smo 
neprestano uz Semeni, ravno na jug sve do nekoliko kilome- 
tara pred Fijerijem. Tu smo se rastali s rijekom, okrenuvši 

na jugo-zapad. Već je bila pala duboka noć, no srećom je bilo 
vidno. Da toga nije bilo, bilo bi sigurno polomljenih vratova, 
jer je put vrlo loš i sav izrovan osobito nogetedno pred Fije- 
rijem, prije ulaza u samo mjesto. 

Jedva smo se vukli i.s teškom uzbuđenošću očekivali naj- 
bliže dogođaje. Zanimalo nas, kako će to izgledati u tom 
Fijeriju, kad onaj pop reče, da su već u njemu Talijani. Istina, 
to nas pitanje nije zanimalo toliko s pravnoga koliko s ku- 
hinjskog gledišta, jer je bilo najvažnije, da se što prije uvje- 
rimo, da li je ta talijanska vojska dobro opskrbljena živežnim 
namirnicama. 

Svi smo jednodušno govorili, da ne volimo Talijane već 
netko zbog ovoga, netko zbog onoga, ali iza tri dana potpu- 
noga gladovanja niti ne padaju na pamet take zle izrasline, 
nakaze čovjekova duha, kao što je mržnja, preziranje ili 
podecjenjivanje. 

»Kruh naš svagdašnji daj nam, Gospodine« moli se u 
svagdašnjoj molitvi, a ne:. 

»U srcima našima svagdašnju mržnju osvježi, Gospodine!« 

O ne! Tako se ne moli i čudo je Božje, što se učini od 
divne Gospodinove nauke u čovjekovim rukama, Tek kad 
dođu elementarni napadaji, kad sama priroda privije oholu 
čovjekovu šiju u kal zemaljski, da vidi svoje neznatno ništa- 
vilo, istom tada se vraćamo svojemu Bogu. Čovjek je prvo-- 
bitno dobar, no na zlo je vrlo brz, jer su zli putovi mnogo 
lakši i prohodniji nego dobri, pa nije teško razumjeti, kad 
padnu slabi pojedinci, ali je užas i pogledati, kamo zađoše 
cijela udruženja, cijele države, pa i onganizacije preko držav- 
nih međa — užas je i pomisliti, dokle dotjeraše u svom sofi- 
stičkom tumačenju najobičnijih i ujedno najbitnijih temelja 
ćudoređa kao na pr. onoga:. 

»Ljubi svoga bližnjega kao samoga sebe.« 

Kad bih ja sada izjavio, da iskreno ljubim poštenoga srp- 
skog gejaka i dobroćudnoga ruskog mužika, proglasili bi me 
veleizdajnikom — jer sam Hrvat — i zatvorili; a kad bi to 
isto izjavio i za talijanskog malog čovjeka, i za francuskog i 
za rumunjskog i za engleskog malog čovjeka, i kad bi za sve 
ove i za Rusa i za Srbina to isto izjavio koji Nijemac i Ma- 
džar, sumnjali bi o njegovu duševnome stanju i strpali bi ga 
na motrenje, 

Pa ipak — ja izjavljujem, da ih tijekom ovoga rata sve 
zavoljeh, kao što sam već i prije ljubio i kao što, sada još 
življe, osjetljivije ljubim svakoga hrvatskog patnika! 

I ta ljubav nije došla u moje srce samo u teškim časovima 
skrajnjih muka i nepodnošljivoga glada. Ti su časovi dali 
samo to, da sam iskreno, neskrivano pogledao u svoju dušu 
i svakom osjećaju dao pravo ime i priznao mu mjesto, koje 
mu pripada u mojemu srcu, koje nije drukčije nego li ona 
srca, koja kucaju u ostalim milijunima ljudi. Treba samo da 
nađemo sami sebe i da zapriječimo putove umjetnoga kalam- 
ljenja raznih mržnja, potvora i zloba. 

SUSRET S TALIJANIMA 


— Chi va 147! Alt a — 1411) 

Trže me iz teških misli poklik, koji dotada nijesam nikada 
čuo niti sam ga sada razumio. 

— Talijanske straže — šanu nam Dalmatinac, koji je išao 
na čelu kolone kao tumač uz komesara Bajića. Ja sam bio 
odmah iza njih. 

Stadosmo, i Dalmatinac odgovori čvrstim glasom: 

— Esercito serbo. Prigionieri di guera,) 

— Alta a, esercito serbo!š) — javi se opet stražar, vičući 
u sav glas. 

— Zahtijeva, da tu stojimo — rastumači Dalmatinac. 

Stražarov je glas rezao zrak kao nabrušena kosa i još 
sam dugo čuo, kako ječi kroz mirnu, savršeno mirnu noć. 
Srca su nam svima jače kucala, osjećajući važnost časa, kad 
se država predaje državi. 

Za par časaka dođoše pred nas tri čovjeka, držeći u ruci 
električne svjetiljke. Prikazaše nam se jedan kao satnik, koji 
je bio debeo, baš kao što su to obično bili i naši satnici, drugi 
kao tenente, a treći kao sottotenente. Gospodin se Bajić javi 
preko tumača kao zapovjednik jednog zarobljeničkog odreda. 

Satnik je bio u stvar dobro upućen, jer je već prošlo — 
kako nam reče — oko trista naših drugova zajedno sa srpskim 
majorom. 

Primio nas je neopisivo ljubazno, naglašujući, kako mu 
je poznato, što prepatismo u ova dva mjeseca pješačenja i 
gladovanja i uvjeravajući nas, da se tu svršava naš teški 
križni put. 

1) Tko ide?! Stoj! 

?) Srpska vojska. Ratni zarobljenici. 

%) Stoj, srpska vojsko! 

Kad nam je to prevedeno, srca više nijesu uzbuđeno ku- 
cala, nego udarala, lupala, bjesnila, kao da će probiti grudi. 

Sva tri su nas redom nudili cigaretama, do kojega su god 
dospjeli. 

Rekoše nam, da nije daleko otalen naše taborište. Za čas 
dođe nekoliko talijanskih momaka, koji su išli sa tenente-om 
sve do našega noćišta, kamo nas je ovaj vodio. 

Ulazeći u Fijeri, imaš osjećaj, da stupaš u modernije 
evropsko mjestance, jer te sreta široka ulica i visoke, bijele 
i lijepe kuće. Tako se barem činilo u mjesečini očima, koje 
su naučene gledati pustoš i koje su sada uopće jedva gledale 
od umora, 

Provedoše nas na drugu stranu mjesta na malu povisicu, 
gdje nađosmo veći broj svojih drugova. 

* Već su svi spavali, a vatre su se neke gasile, a neke još 
veselo pucketale, i mi se kao noćni duhovi prilijepismo blizu 
njih, bacismo sa sebe svoj teret, koji je bio, istina, vrlo malen, 
ali već potpuno doteščao, i poslije toga pođosmo iražiti svoje 
znance. Zašto je bilo baš potrebno, da ih tražimo, to ne bih 
znao kazati riječima, ali je bilo prijeko nužno. Ubrzo smo se 
našli kod velike vatre, možda je bila najveća u cijelom tabo- 
rištu, i kraj nje se sastadosmo s drugom Krunoslavom. On ie 
jarkao vatru i grijao se. Noć je vrlo hladna, a on bez gunja, 
pa nije smio leći. Oko vatre je ležalo društvo: doktor M., malo 
dalje satnik Joža, Direktor M., Vodek, Francek i drugi naši 
prijatelji. Skupili su se kao sirotinjska obitelj, kada ih se po 
sedmero navali na jedan krevet. 

— Ima li tko štogod pojesti? — upitasmo Krunoslava, 

— Pospali su od gladi — prošapće on i pokaže glavom 


oko sebe — a ja ne mogu samo stoga, jer se bojim, da ću se 


smrznuti. 
— Dakle: nema nitko ništa?! Ni zalogaja? 
— Ni truna. 
— Jeste li što dobili od Talijana? 
— Obećanje. 
— Je li stigla naša kuhinja? 
— Ni ona nema ništa. 
— Gdje je? 
— Tu dolje — odgovori on i pokaza mi rukom. 

— Sjedi ti tu. Ja ću se odmah vratiti — rekoh Dalma- 
tincu i otidem, pazeći, da ne bih stao na kojeg nesretnika 
supatnika. 

Kad sam našao kuhinju, počnem zvati jednog menažnog 
časnika. 

— Što izvolite, gospodine poručniče?! — javi se kuhar 
Iso i podigne glavu ispod gunja. 

— Spava li gospodin? — upitam ja tiše. 

— Spava. 

— Može li se dobiti što jesti? 

— Ništa, gospodine poručniče. 

— Zar vam Talijani ne dadoše još ništa? 

— Eto, čas prije donesoše pola vreće riže. To je sve. 

Kad sam to čuo, dođe mi u glavu dobra misao, 

— Amo pregršt riže, Iso — rekoh mu. 

— Sirova je, gospodine. 

— Amo s njom. 


— A—— ine smijem ja dirati. 

— Amo s njom! — zaintačim ja. — Dohvati brže, da ne 
moram tražiti i razvezivati vreću. Ako ti tko što reče, tu 
sam ja. 


Kad je vidio, da nema druge, on ustade i dohvati, Ja sam 
znao, da on to čini vrlo rado, koliko je to meni, ali se posve 
naravno boji prigovora, pa mu teško. 

Kad sam se povratio k vatri, dadem pola riže Dalmatincu, 
pola zadržim za sebe. Razdijelismo zbog toga, da u dvije po- 
sude lakše skuhamo i da ništa ne otide u kvar, ako bi se riža 
odviše nakuhala. Vode smo imali svaki u boci, nešto je imao 
Krunoslav, nešto smo nakupili kod pospanih drugova, pa je 
vode za nadolijevanje bilo do mile volje. 

Pošto je riža već bila kod vatre, počesmo raspravljati o 
čudnom običaju, koji vlada tamo gore u Evropi, da se jelo 
soli i začinja. U tom se razgovoru sjeti Dalmatinac, da mu je 
u onom nekom lijepom selu netko ponudio punu šaku usolje- 
nih maslina i to stoga, što ih nije mogao jesti. Uz najbolju 
volju i najveću glad nijesmo ni nas dvojica mogli ni okusiti, 
pa po tome zaključismo, da to još nije vrhunac gladovanja i 
odredismo, da te masline treba metnuti u torbu, i ako sada 
mislimo, da su neprobavljive. Može doći vrijeme, kad će biti 
slatke kao med. 

— Kako bi bilo, da ih metnemo u rižu? — upita me 
Dalmatinac. 
— Ne može biti loše — rekoh ja. — Maslina je dobra 


stvar. Iz nje se ulje cijedi, pa je onda naravno, da se može 
i riža začiniti. 

— I slane su. 

— Nego, nego. Metnut ćemo ih. 

Moj plačidrug otiđe i donese to usoljeno voće, podijeli ga 
i metne u svaku zdjelicu po polovicu. Nikada prije toga nije 
nas nijedan kuhao rižu, no znali smo, da se mora miješati, 
da ne zagori. Od koga smo naučili tu mudrost, neka dobri Bog 
zna, no glavno je, da smo je upotrebili i neprestano miješali 
tako, da smo najzad imali pred sobom punu razom zdjelicu 
palente, koja je posve poprimila boju luga, a masline su virile 
iz te neukusne tvari kao jareći papci, 

Kad smo mislili, da je gotovo, prekrstili smo se, zazvali 
Božji blagoslov i počeli jesti. Zaista, Božji je blagoslov bio 
vrlo potreban, jer bi samo on bio mogao učiniti, da to po- 
stane probavljivim. Nikada prije toga nijesam jeo ništa, što 
bi bilo neukusnije i odvratnije u ustima i što sam uza sve to 
jeo. Nezačinjen i neslan grah je med prema ovoj riži, koja je 
i osoljena i začinjena usoljenim, gorkim maslinama, Možda ne 
bi bilo ni loše, za onoga, tko voli take masline, ali ja sam jeo 
s velikom odvratnošću, kao da uzimljem ljekariju, koja je 
posve neugodna, ali potrebna za zdravlje. Stisnuo sam oči, 
metao u usta, jednom okrenuo svaki zalogaj, da postane skli- 
zak i žurno ga gutao, samo da ga ne bih udario zubom ili da 
ne bih na nepcima i jeziku osjetio grki okus, koji bi u drugim 
prilikama bio izvrsno sredstvo za nadražaj želudca, da se 
očisti preko sjevernoga pola svojega poštovanog nosioca. 

Unaprijed smo odredili, a bilo je i naravno, da ostavimo 
i momku, no najzad je dobio daleko više nego je bilo u 
proračunu. 

Poslije toga smo se spremili na počinak i vruće se molili 
Bogu, da dade, da se s ovom teškom trodnevnicom svrši čislo 
Pprisilnoga posta, koji se pretvorio u savršeno »sušenje«. 

Cijeli je brijeg prekrit tajanstvenom tišinom i umornim, 
isprekidanim disanjem. Svaki čas se zaori zrakom doziv tali- 
janske straže, koji proleti zrakom kao fijuk strjelice i onda 
opet grobni mir. 

\ = Vatre tinjaju i neke se već gase, dok uz druge sjede oni, 


koji nemaju dobra pokrivača, pa se radije okreću pred vatrom, 
jarkajući ugarke, nego da legnu i promrznu. 
Mir muti i teško kašljanje, koje se javlja sa svih strana 
taborišta. Većina drugova kašlje, kao da im se pluća kidaju. 
Umorno leže austrijski zarobljeni časnici u krugu ispa- 
ćenih srpskih straža, a pod njima, dolje u mjestu, strepe 
Skipetari, pritisnuti talijanskom vojskom — — — 

POD STRAŽAMA DVIJU DRŽAVA 


Dne 12. prosinca rano dobismo rižu i po dva mala, vrlo 
sitna kolačića od kukuruzna brašna, Za onu gospodu, koja još 
nijesu bila stigla, ostaviše u kotlu, : 

U isto vrijeme bi određeno, da se spremimo za polazak. 
Uz srpsku nam stražu dodijeliše i talijanske bersaljere. Bilo 
nam je vrlo neobično vidjeti vojnika u šeširu i još povrh toga 
pod golemom perjanicom. 

Gledali smo u njih nekako nemarno i ujedno sa zanima- 
njem. U našem je oku ležao umor svih rezignacija i ujedno 
ga nadraživala novost i neobičnost te opreme. 

Svi su ti vojnici još mladi, omaleni, čvrsti i crne puti. 
Spočetka su nas gledali kao neku maškaradu i nijesu se mogli 
pomiriti s pomišlju, da smo časnici. Poslije su nas počeli ispi- 
tivati o putovanju i onda nas nuditi kruhom, a gdjekoji su 
ponudili i novaca. Ti dobri, pošteni ljudi bili su neobično 
iznenađeni, kad nijesmo primili ni jedno ni drugo. Nijesu 
mogli pojmiti, kako čovjek može biti tako poderan, blatan, 
gladan i umoran, kao što smo mi, i još uza sve to odbijati, 
kad mu se nudi kruha i novaca. 

— Oprostite — tumačio je Dalmatinac. — To sve trebate 
vi sami, a mi imamo dosta, imamo toliko, koliko je potrebno, 
da se održi život. 

Iza duga odbijanja i ispričavanja prestadoše nuditi, ali 
nikako nijesu mogli razumjeti, zašto ne ćemo da primimo. 

Međutim je nama dvojici ponudio kruha Stipe Galić, 

— Ja sam — veli — kupio, a vi sada uzmite, pa ćete mi 
platiti, kad razmijenite, 

Taj je dobri čovjek bio i prevejan. Imao je najbolju volju, 
da nam posluži svojim utjecajnim položajem, kao što je to 
vazda bio i bit će položaj zapovjednikova sluge, i stoga je 
unaprijed cijelu stvar udesio tako, da nam ne bude teško 
primiti njegovu ponudu. 

— Gospoda će — kaže — platiti, kad razmijene novce. 

Naravno, naravno. Gospoda su puna novaca, treba samo 
da ih usitne — — — 

Prihvatismo Stipinu ponudu, jer su on i gospodin Bajić 
bili uistinu dobro opskrbljeni. I u Fijeriju se moglo kupiti, 
što si god najnužnije trebao, samo si prije svega trebao imati 
novaca. 

Kod jednoga nam odmora Galić pristupi i poče tihim 
glasom: 

— Htio sam vas, gospodo, nešto pitati — reče on i spusti 
se na zemlju kraj nas. 

— Što to? — upita Dalmatinac. 


— Ma kakva su to — kaže — naša gospoda časnici, pa 
vas vazda izdaju gospodinu Bajiću?! 

— Kako to?! — iznenadismo se mi i upitasmo skoro u 
jedan glas. 


— E, tako — odgovori Stipe. — Štogod vas koji preko 
dana govori o Srbiji ili o Nikoli. Pašiću ili o komu bilo, sve 
Bajić u večer dozna. 

— Kako dozna, tko mu kaže?! 

— Eno, ona dva gospodina u »borgeškom« odijelu — reče 
on i pokaza na dvojicu gospode u građanskim odijelima. — 
Onaj — nastavi on — sa zlatnim očalima i onaj mladi. 

Jedan je bio madžarski Srbin, odvjetnik, a drugi Slovenac. 

Počeli smo Galića motati i dokazivati mu, kako to nije 
moguće, no on nam je dokazao protivno, citirajući nam, što 
je koji govorio i to sve prema onome, kako je on slučajno čuo 
iz usta one gospode. Time je rasprava bila dovršena i ujedno 
nam je dokazano jasnije nego ikada, da i neka gospoda s druge 
strane osjećaju, da su sposobnija za doušničku nego za voj- 
ničku službu. S jedne je strane vođena Crna knjiga za austrij- 
sku policiju, a s druge možda kakova Bijela Lista za srpsku 
policiju. 

Da li će jedni ili drugi išta koristiti stvari, za koju se 
zagrijavaju, to je vrlo, vrlo nesigurno, a sigurno je, da se i 
jedni i drugi bave tim poslom jedino i isključivo stoga, što 
osjećaju, da svoju budućnost ne mogu zasnovati na svojim 
sposobnostima, pa to kušaju postići preko tuđe nesreće, a isto 
je tako sigurno i to, da te pojave može ujarmiti svaki režim, 
jer su oni vazda uz onoga, koji ima vlast. Naravno, u našem 

se slučaju radi o računanju na buduću vlast, pa su se stoga 
i razdijelili, jer na vratima budućnosti visi upitnik kao naj- 
čvršći ključ. 

Išli smo lagano kao i obično, pa bersaljeri nijesu mogli 
da dosta oplaču našu strašnu slabost. Oni su naime naučeni — 
taki je propis — da vazda idu i vježbaju u brzome, vrlo brzom 
hodu, koji se približuje kasu, Tako čine i mimohode, 

Cesta je vrlo dobra, 

Nijesmo pravo znali, kamo idemo. Jedni su mislili, da 
ćemo ravno na morsku obalu i tamo se ukrcati, dok su drugi 
tvrdili, da ćemo na Vojušu i otuda čamcima u otvoreno more, 
gdje će nas dočekati brod. Ova je posljednja verzija bila 
mnogo vjerojatnija, jer smo išli prema jugo-zapadu tako, da 
smo morali naići na Vojušu, a ne prema zapadu, kamo 
bismo morali ići, kad bi bila cilj neposredno morska obala. 

Za Talijane se uostalom nijesmo oduševili na prvom ko- 
načištu iza njihovih predstraža, jer smo po svojim potrebama 
prosuđivali ono, što smo od njih očekivali, a ne po njihovu 
položaju. Tamo je bio, čini mi se, samo jedan bataljun, kojemu 
je dnevno dolazila opskrba u sirovinama na mulama, pa prema 
tome nije imao nikakove zalihe. Mi smo bili željni teške 
hrane, da se zasitimo, a to nam oni nijesu mogli dati uz naj- 
bolju volju. Budući da nijesmo na to mislili, stoga smo im i 
zamjeravali, zaboravljajući, da je i riža dobra stvar. Kažu, 
da Kinezi živu poglavito o riži — — — Bersaljeri su nam se 
sami sobom vrlo sviđali, jer su bili prema nama tako milo- 
stivni, da si mogao u mnogom oku opaziti suzu, kad bi slušali 
Povijest našega putovanja i gledali našu časničku opremu — 
ali sva naša naklonost prema momčadi ne spasi bataljunsko 
zapovjedništvo od žestokih prigovora. 

Činilo se, da smo mislili, da nas moraju primiti s punim 
kotlovima, kao što etapna postaja prima najavljeni bataljun 
svoje vojske! 

Kroz ravnicu smo išli 5 km., a zatim daljnjih 6 preko niz 
brda, koja su ogranak gore Malakastra, a zovu se, čini mi se, 
Peštan. Iza toga skrenusmo sa ceste u polja i istom na putu 
reče g. Bajić, da moramo taj dan stići pred mjesto Feras 
(Fierus), gdje će nas Talijani prevesti na drugu obalu rijeke 
Vojuše. Možda nam ni tu ne bi bio rekao, da nije morao pitati 
nekog Skipetara za najbliži put. Čovjek nam je pokazao, kuda 

on obično ide i to je bila i ovaj put naša propast kao i vazda, 
kad su nas ovi gorštaci upućivali na svoje poprečace. Oni iđu 
kao koze i ne smetaju ih ni provalije ni blato, a mi smo već 
imali dosta krvavog iskustva, da su naše noge vrlo nespretne 
u slijeđenju arbanaških stopa. 

Ni bersaljeri nijesu prije znali, kamo idemo, pa čim su 
to čuli i vidjeli, kamo zakrenusmo, rekoše, da oni nijesu tuda 
došli i da im se čini, da i njihove opskrbne kolone dolaze 
drugim putem. Bajić je međutim mislio, da će to biti dobar 
put, a on je vlast, vlast dolazi od Boga i što je od Njegove 
strane, mora biti dobro, pa ga i krivo tumačili, 

Naskoro smo se našli usred blata i najspasonosnije, naj- 
pametnije i najbolje, što smo mogli učiniti, bilo je to, da — 
produžimo, da nastavimo i da se požurimo. To nije bila ka- 
ljuža, nego oranice, koje su sada bile pod vodom i koje su 
isprepletene jarcima i malim nasipima, Te su nam suhe oaze, 
ti mali nasipi služili kao odmarališta. 

Kod jednog se takog odmora rasprede razgovor o Žido- 
vima i to najviše s te strane, kako su se znali vješto izvlačiti, 
da ne idu na frontu, nego da ostanu u pozadinskim službama. 
Netko ustvrdi, da su tamo osnovali cijela »pripomoćna dru- 
štva za osiguranje protiv odlaska na ratište«, što osobito upali 
jednoga gospodina iz Rijeke. 

— Ja sam — kaže — Židov po vjeri, ali sam po narod- 
nosti Madžar i kao takav sam zdušno vršio svoju domovinsku 
dužnost. Kako sam to činio ja, tako su činili i ostali. 

Uopće je najodlučnije ustao protiv toga, da se govori o 
Židovima kao o narodu: kad se dijelimo po vjeri, onda se može 
govoriti o Židovima, ali kad se dijelimo po narodnostima, onda 
njih nema kao posebnoga naroda. 

— Sa svoje strane protestiram protiv te tvrdnje — javi 
se jedan hrvatski Židov, koji je već dulje vremena živio u 
Njemačkoj. — Ja sam Židov i po vjeri i po narodnosti. U 
Hrvatskoj sam rođen i odgojen, pa stoga je ljubim više nego 
i jednu drugu zemlju i ja sam svagdje i vazda hrvatski 
Patriot, ali je smiješno, da ja — semita — kažem da sam Hrvat. 

Tome se opet usprotivi Riječanin, a umiješaše se i ostala 
gospoda. 

— Ja sam Madžar — reče onaj — jer tako osjećam. 

— A da dođeš u Njemačku, osjećao bi, da si Nijemac. 

— To ne stoji! 

— To stoji! Ja sam već vidio dosta takih i oni me naučiše, 
da uistinu postoji židovski narod kao posebna etnička jedinica, 
i ništa ne smeta, što ne znamo jezika svojih praotaca. To je. 
samo naša nesreća, ali nam ona ne oduzimlje narodni značaj. 

Tako se ta rasprava posve udaljila od svojega povoda. 
Zaboravilo se pitanje, da li su Židovi — uzeli ih kao narod 
ili samo kao vjeru — dali svoj razmjerni postotak u evropsku 
klaonicu. To se zaboravilo i osta neriješeno, uzmaknu pred: 
raspravom o židovskom pitanju uopće. 

Tu je s nama bilo Židova gotovo iz svih krajeva monar- 
hije. Madžarski su jednodušno i s gnjušanjem odbijali teoriju 
hrvatskog zastupnika, dok su drugi bili blaži. Nijesu se odviše. 
zagrijavali ni za jednu ni za drugu stranku. 

— Pogledajte — opet će ovaj naš: — Nas tako primaju 
i svi narodi, kojima se prikrpismo. Kad učiniš kakovu dobru. 
stvar, svi kažu: »Taj i taj Madžar, Nijemac itd.«, a kad učiniš 
nešto, što nije dobro ili ako ne pođe za rukom dobro, koje si 
želio učiniti, onda kažu svi bez razlike: »A! — taj i taj smrd- 
ljivi Čifut« — — — Nemojte misliti, da je drukčije među 
Madžarima. Razlika je samo ta, što Židovi drže u rukama sve 
institucije i sve novine, pa ih se boje i oprezniji su, ali se iz 
toga ne smije zaključivati, da madžarski Židovi nijesu nešto: 
posve drugo nego li Madžari. Što više: ja se usuđujem ustvr- 
diti, da su oni vrlo različni ne samo od Madžara nego i od 
ostalih Židova. 

Nasmiješiše se svi, kojima je pala u dio sreća, da se po- 
bliže upoznadu s njima, a koji su mislili drukčije — to su bili 
jedini madžarski Židovi — ti su ga pitali, kako to misli. 

Ne znam, kako bi se bio izmotao i rastumačio tu svoju: 
tvrdnju, jer je raspravu prekinuo poziv g. Bajića, da idemo. 

Dugo smo se motali po tim kaljužama i jedva izišli na 
put, kojim su vojnici gonili opskrbu za Fijeri. Tim smo putem: 
ubrzo došli pred veliku livadu, na kojoj su bili razapeti šatori 
talijanske vojske. Straža nas ustavi i dojavi dalje naš dolazak. 
Čekali smo, da vidimo, što će dalje biti od nas i za to vrijeme 
strugali noge od blata, koje smo tapkali preko 4 km. 

Ubrzo dođe jedan bersaljerski časnik i odvede nas na- 
prijed tik do Vojuše, gdje nađosmo one naše drugove, koji su. 
otišli pred nama. 

Prvo, što smo doznali, bilo je to, da nijesu dobili ništa osim 
kruha i da im mije ništa drugo ni obećano, 

— Bilo i suhoga kruha, samo da ga je! — povikaše mnogi. 

Nastala je cijela gungula. Nestrpljivo smo čekali, kad će 
već početi ta dioba kruha, no činilo se, kao da će uopće posve 
izostati. Nekoliko smo puta tražili gospodina majora Živko- 
vića i molili ga, da požuri. On je sve obećavao i očito i govorio 
kod talijanskog zapovjedništva, a dalje nije mogao ništa uči- 
niti. Za tumača je uzeo k sebi našega satnika Acu, a i sam je 
dosta i razumio i govorio talijanski. Iza duga čekanja i ne- 
strpljiva izgledavanja dobismo svaki po jedan kruh istom u 
mrak. Ujedno nam je rastumačeno, da i ovdje dobivaju hranu 
s onu stranu Vojuše, pa da nemaju nikakove zalihe, a otuda 
još ništa ne opraviše za nas, jer nas nijesu očekivali. I tu 
vlada kao i kod nas i kao u svakoj vojsci birokratski sistem, 
koji zahtijeva, da se ide pet puta na prijavak i da se pošalje 
deset službovnica, prije nego dobiješ stežice u cipele, a što 
onda treba učiniti, dok ti bude određena opskrba za šest, 
sedam stotina ljudi, koji nijesu u proračunu i koji nijesu ni 
od iste pukovnije, lako je zamisliti, a jedva se može i pojmiti, 
koliki je pismeni posao nuždan, kad ti ljudi nijesu ni od iste 
vojske, pa čak ni iste države. Čovjeku stane pamet, a kad se 
radi o njegovu gladnom želucu, onda se sav ukoči. Da smo 
stigli u koju mirovnu postaju, još bi nekako išlo, ali ovdje, 
gdje je svaki obrok točno proračunan — ovdje je to strašan 
posao. 

Kad smo imali kruh u rukama, počesmo se pripremati za 
večeru. Naši su Hrvati i tu imali dobru vatru, pa Dalmatinac 
i ja odosmo u goste k njima, da skuhamo čaj. Mislim, da rižu 
više ne bismo bili kuhali, sve da smo i mogli do nje, jer nam 
je one od prošle noći bilo dosta za dugo vremena, a sve da 
smo je i željeli, nije je bilo. U Fijerima je naime naša kuhinja 
ostala, da grupama, koje su zaostale, podijeli čorbu s rižom. 
Poslije im je kuhala za večeru juhu i meso. To je bilo njezino 
posljednje dobro djelo. Gospodin major je predao kotlove 
talijanskom zapovjedništvu, a drugo što nijesmo ni imali. 

Čaj smo napravili opet tako jak, da je sve nadraživao u 
grlu i ruski bi koji stručnjak vjerovao, da ćemo se otrovati 
njime. Mi smo bili vrlo zadovoljni. Nad kruhom smo održali 
veliko vijeće i zaključili, da ćemo ga trošiti tako, da nam 

uzmogne trajati tri dana, ne računajući tu večer, Kako ćemo 
to udesiti, to je veliko i teško pitanje, ali je svakako lakše 
nego ne imati ni jedan zalogaj, da osoliš usta. Ako što bu- 
demo međutim dobivali od Talijana, tim bolje, lakše ćemo 
štedjeti, ne dadu li nam pak ništa, u što nijesmo vjerovali, 
i ako smo ga se bojali — smijemo dnevno potrošiti samo dvije 
trećine od jednoga kruščića i tako ćemo izgurati tri dana, a za 
tri dana moramo stići na brod, pa bilo negdje na otvorenoj 
obali, bilo u Valoni. 

Drugo nam jutro rekoše, da ćemo ostati cijeli dan tu i da 
ćemo dobiti objed. 

— Pomozi, Bože! — ote se svakome težak uzdah iz dna 
srca. — Možda su ipak ovdje svršene naše muke?! 

Odmah kraj našeg taborišta bila je mala kućica, u kojoj 
je neki Skipetar držao kantinu za talijansku vojsku. Prodavao 
je kruha, sira, vina, rakije i drugih sitnih potrebica. Radio je 
vrlo dobro, jer je svaki istresao zadnju paru i nosio je u 
njegov dućančić. Dalmatinac je posudio od nekog svog dobrog 
znanca Nijemca nekoliko dinara, promijenio ih u talijanski 
novac i kupio veliki komad kukuruzovna kruha, malo sira i 
jednu lojenu svijeću za mazanje nogu. Kruh je bio vrlo dobar, 
a sir isto, samo je imao malo neobičan izgled i još neobičniji 
okus. Bio je plav i prevučen nekakovom sluzavom tvari, koja 
bi sigurno mogla dobro poslužiti kao ljepak za hvatanje vra- 
baca, a u ustima se hvatala za jezik i nepce, ostavljajući za 
sobom upaljen, silovit i gorak okus. 

— Da nijesam gladan — rekoh ja — mogli bismo ovaj 
sir ostaviti, da njime trujemo miševe, kad dođemo »na odre- 
đeno mjesto«. 

— Ovako što još nijesam nikad jeo — dobaci Dalmatinac, 
gledajući u stranu. 

— Vjerujem ti. Ni ja i ne daj mi, Bože, 

— Ne griješi se. Bog ti dao radije i ovako nego ništa. 
Lijepo ga umotaj u kruh, pa brzo progutaj. Od mlijeka ne 
može biti nego dobra tvorevina. Ne škodi, što mu okus nije 
zamaman, 

— Imaš pravo — odgovorih ja preko zalogaja. — Ni lje- 
karije nijesu ugodne, pa ipak liječe, 

Pošto smo jeli, otidosmo na Vojušu, da se dobro operemo 
iza duga vremena. Imali smo još malo sapuna, a koliko nije 

dotjecao, izvrsno ga je nadomjestilo fino riječno: blato, koje 
nam je dokazalo, da se u blagotvornom djelovanju na kožno 
blato može takmiti s najskupljim namirisanim sapunima. 

Poslije toga smo otišli na strnište, koje je pokrivalo vrlo 
velik prostor oko nas, i nagrabismo strni, da je prostremo 
poda se umjesto slame. : ' 

Svi smo uglavnom obavljali te iste poslove i razlika je 
možda samo u redu, kojim smo se laćali kojega rada. ' 

U kantinu su dolazili talijanski časnici i razgovarali s na- 
šima, koji su se tamo desili i znali slučajno talijanski. Tako 
se i Mali Buco upustio u pripovijedanje s jednim časničkim 
aspirantom. Pripovijedao mu je naše putovanje svojom naj- 
boljom talijanštinom, a gdje ga je ona izdala, pomagao se je 
rukama, očima i ostalim dijelovima tijela tako, da je bio ne- 
prestano sav u gibanju, kao đa se vozi na kotaču. To Talijanu 
nije udarilo u oči, jer oni svi gestikuliraju do neizdrživosti. 
Kad mu je tako sve ispripovijedao, gospodin aspirant izvadi 
papir od pet lira i ponudi mu ga. Buco zahvali i odbije. 

— Molim vas, uzmite — zaintači onaj. — Vidim, da vam 
treba, a ja imam dosta. . 

— Oprostite — branio se Buco. — Ne mogu uzeti. Imamo 
svoj novac kod zapovjedništva i svaki čas čekamo isplatu, j 

Kad ga se nikako nije mogao riješiti, obeća, da će uzeti, 
ako će on primiti za uzdarje naših pet kruna u srebru. 

— Što će mi?! — kaže Talijan. — Ja ih ne mogu upo- 
trijebiti, a vama još mogu dobro poslužiti. Ja ovdje ne trebam 
novaca, 

— Možete ih zadržati za uspomenu. 

Čim je pristao, Buco otrči i uzme petkrunaš od Maloga 
Napoleona, koji ga je još uvijek čuvao, i dade ga Talijanu. 
Ovaj ogleda novac, zagleda se u vladarevu sliku i reče: 

— To je dakle Franjo Josip?! 

— Da. To je — potvrdi Buco, krijući svoje iznenađenje 
nad otkrićem, da gospodin još nije vidio sliku najstarijega 
evropskog vladara, protiv kojega sada ratuju i kojega tako 
iskreno i nepomirljivo mrze. : 

U daljnjem razgovoru doznade Buco, da nas taj gospodin 
drži običnim vojnicima, koji su zbog patnja i napora tako 
Propali i zapušteni. Kad mu je rekao, da smo časnici, on vikrie 
kao izvan sebe: 

— Gospodine, to nije moguće! 

— Da, gospodine. To je istina — potvrdi Buco, 

— Madona, Madona! — — — poče onaj jadikovati. — 
Molim vas lijepo, oprostite mi, što sam vas nudio novcem. 
Oprostite mi, molim vas. Držao sam vas običnim vojnicima. 

— Kako oni izgledaju, to ćete vidjeti, kad ovih dana, 
možda još danas, navale ovamo. Onda ćete istom vidjeti, što 
znači: triumf bijede — odgovori Buco, a talijanski se časnik 
s njime oprosti, govoreći, da mora ići na vježbu. 

— Na vježbu? — priupita Buco, misleći, da ga je krivo 
razumio. 

— Da, da. Mi ovdje vježbamo svaki dan. 

Buco se najprije htjede čuditi, no u isti se čas sjeti, da je 
i on morao poslije prvog povlačenja iz Srbije izvlačiti topove 
iz vatrostava i njima vježbati bez obzira, da li bi moglo doći 
do potrebe, da naglo otvori vatru i bez obzira i na to, da bi 
mu neprijatelj mogao prekinuti vježbu s par vrućih, Malo 
podalje je od njega pješaštvo frkalo kolone. 

Kad se toga sjetio, kao dobar se vojnik sjeti i toga, da su 
rekli, kako je takav postupak prijeko potreban za održanje 
vojničkoga zapta. Inače se vojnik uzobijesti, pa — ne zna 
dobro umrijeti. 

Poslije se Buco sprijateljio i s kantinerom, koji mu je 
rekao, da tu dobro zaslužuje, ali bi volio, da nije tu. 

— Samo — kaže — da što prije dođe Austrija. Mi znamo, 
da ona ide i jedva je čekamo. : 

Buco se je čudio, kako je u svim ovim krajevima, u 
srcima tih priprostih ljudi uvijena naša monarhija u legen- 
darnu čarobnost, dok su oni, kojima se »ispunila želja«, da 
budu u njoj, ispunjeni manjim ili većim nezadovoljstvima. 

Iza toga je metnuo preda nj bočicu rakije i dao mu jedan 
kruh. 

— Samo sakrite — kaže — kruh, jer sam Talijanima 
rekao, da ga više nemam. 

Poslije je došlo nekoliko talijanskih časnika. Jedan od 
njih donio je pečeno pile, govoreći, da je došao tu objedovati, 
da ponudi kojega od nas i umoli Bucu, da se posluži. On je 
u čudu gledao oko sebe, ne vjerujući u tolikom dobru, da je 
on doista onaj isti Mali Buco iz albanskih klanaca, koji uzdiše 
za jednim časom čovječna odmora i zalogajem kruha. Još su 

mu dali i cigareta kao i ostaloj gospodi, koja su se tu desila, 
dok je još bilo što, da se dijeli. 

Kako su nam rekli, oni su svi već bili na Soči, pa nije 
moguće, da im je nepoznata naredba našeg vojnog zapovjed- 
ništva, po kojoj je zabranjeno, da se talijanskim časnicima 
pruži ruka, jer su »izdali naše savezništvo«. Nije moguće ni 
da su to zaboravili, jer ako bi jedan i zaboravio, ne bi drugih 
deset, pa nam preostaje samo to, da zaključimo, da su ovi 
talijanski časnici, koje moramo »prezirno gledati zbog vjero- 
lomstva njihove vlade«, mnogo plemenitiji i veći ljudi nego 
ona naša gospoda, koja su smislila i izdala spomenutu naredbu. 

Poslije podne smo promatrali, kako vježba jedan bata- 
ljun bersaljera. Nijesu bili kolonama i sličnim stvarima Bog 
zna kako vješti, ali smo se morali diviti njihovoj brzini. Dok 
smo ih tako motrili, neprestano smo bacali oko tamo prema 
skeli za prevoženje, otkuda bi imao doći obećani objed. Mjesto 
njega dođoše naša zaostala gospoda i s njima nam donesoše 
momci svakome po komadić mesa, koje nam je ostavljeno od 
sinoćne večere. Oni su naime noćili nedaleko od Fijerija prema 
Ferasu, kuhinja je dobila mesa i kuhala ga. Koji su bili tamo, 
dobiše juhu i meso, a nama, naravno, mogoše dopremiti samo 
meso. To je bilo vrlo ugodno iznenađenje. : 

Malo poslije njih počeše stizati duge kolone naše momčadi, 
no njih su odbijali istočnije od nas na koji kilometar tako, 
da se nijesmo mogli sastati. To su bili najtužniji odjeli vojske, 
što ih je ovaj rat vidio. 

Istom u mrak dođoše žuđeni makaroni. Morali smo stati 
u red po kolonama, pred svaku su metnuti kotlovi i sada se 
lagano napredovalo — jedan lijevo, drugi desno. Mesa ne 
dobismo. 

U večer poče prevoženje, koje je trajalo do zore. Na dru- 
goj smo obali spavali, dok se razdanilo, a zatim pošli. Nijesmo 
znali, da li idemo u Valonu, ili negdje na otvorenu obalu. Uz 
Živkovića je jahao na krasnoj mazgi mlad bersaljerski sotto- 
tenente. Jedva je prevalio dvadesetu, a bio je lijep kao naj- 
ljepša djevojka; bio je toliko lijep, da smo svi jednoglasno za- 
ključili, da taj nije rođen, da gine i podnosi blatne ratne na- 
Pore, nego da živi i ljubi. Šešir su i perjanica mnogo prido- 
nosili, da nas je podsjećao na zdravu i čvrstu. djevojku. 

PREDAJA LJUDSKOG INVENTARA 


Tri do četiri kilometra od onoga mjesta, na kojemu smo 
prevezeni, leži selo, koje se zove Novoselo. Kraj njega sta- 
dosmo na velikoj livadi. Major je dao dopremiti sanduk sa 
svojim spisima, koje je razastro preda se i pokazivao ih tali- 
janskom potporučniku, kao što trgovac s marvom pokazuje 
kupcu općinske svjedodžbe, da mu je blago zdravo i da mu je 
bilo dopušteno, da ga dotjera na taj sajam. Poslije toga smo 
bili svi prozvani. Koliko smo mogli opaziti, naš se novi mladi 
zapovjednik, ili recimo samo pratilac, nije mnogo zanimao, 
koliko nas je. Neprestano nas je promatrao s mnogo neskri- 
vane sućuti i nije ni gledao u spisak. 

Kad je i to bilo gotovo, nama rekoše, da sjednemo, a go- 
spodin major izvadi nekakovo meso i bocu vina, pa ponudi 
talijanskog saveznika. Mi smo mirno sjedjeli i teško gledali, 
kako se oni goste. U takovim se časovima najbolje osjeti, što 
znači biti ratni zarobljenik, Ja sam sjedio vrlo blizu gospode, 
koja su jela, jer su bili odmah iza bolesničke kolone, pa sam 
mogao čuti i razumjeti uza sve svoje škrto tadašnje pozna- 
vanje »della lingua del dolce si«, kako major pripovijeda go- 
stu, da ima još i za večeru nešto mesa i »nekoliko boca vina«. 

— Nije — kaže — Bog zna što, ali se dade preživjeti. 

Oko nas su ostali samo bersaljeri, a srpska se je straža 
iskupila na strani, na kojih dvjesta koraka od has. Jedan je 
svirao u gajde, a drugi su poveli kolo uz pjesmu i podcikiva- 
nje. Kad si iza svih prepaćenih muka i napora, poslije tolikoga 
puta sa svim svojim pogiblima, sa svim svojim užasima i po- 
teškoćama, čuo i vidio u njihovim rukama gajde, morao si se i 
nehotice sjetiti one priče, po kojoj su kod zarobljenog Slavena 


našli kao jedino oružje — gusle! Među njima su bila oba ' 


područna časnika: gg. Gradimir i Živojin, dok smo poručnika 
već prije negdje izgubili — zatim g. Bajić i narednik Đorđe, 
koji je bio neka vrsta opskrbnog podčasnika za momčad. Kad 

sam ih vidio, kako se tu vesele i sjetio se onoga, što im se 
radi iz domovine, ne mogoh se oteti užasnoj napasti, da ih 
usporedim s onim plemenima, koja obavljaju podušje iza svo- 
jih milih i dragih u veseloj pjesmi i neobuzdanim plesovima 
i zabavama. 

— Kako su dobri i priprosti — mislio sam tada — tako 
isto priprosto shvaćaju i najužasnije tragedije, koje se odigra- 
vaju na njihovim ispaćenim plećima. sa 

Bilo mi je žao, što se nijesam mogao ni oprostiti s Rado+ 
vanom i Stankom. To su bile duše od ljuđi i ne bi bili mogli 
biti pristojniji ni uslužniji, pa da su mi upravo prvi susjedi 
iz moga rodnog sela i da smo skupa odrasli. Otišli su uz pjesmu 
i gajdaševu svirku. a 

Jedva smo čekali, da major svrši svoju gozbu, da idemo 
dalje, no on je prije svega otezao više nego: bi to činio u naj- 
mirnije doba u kakvome svratištu, a zatim je, kad su već jeli, 
sjedio i pripovijedao, kao da tu kani zimovati. Mi smo naj- 
prije potiho prigovarali, a zatim mrmljali i najzad se digla 
prava galama kao na vašaru. Major je sigurno slutio, o čemu 
se radi, pa dođe među nas i reče nam, da ćemo tu morati če- 
kati daljnje odredbe talijanskog zapovjedništva, a to će, po 
svoj prilici trajati do sutra u jutro. Samo nam je još to tre- 
balo! Nastala je takova vika, da je bersaljerski časnik samo 
gledao, kao izvan sebe. Sa svih su strana padali povici: 

— Mi ne možemo ovdje gladovati! Idemo naprijed, pa išli 
i cijelu noć! Dajte nam, da se najedemo! rasa 

Izgledalo je, da će sada doći do onoga, u što više nije nitko 
vjerovao zbog naše potpune duševne i tjelesne klonulosti — 
do pobune. Vikali smo svi bez razlike i nitko se nije žacao ni 
najljućih predbacivanja, pa ni prijetnja. 

Talijanski se časnik počeo zanimati za našu stvar, pa kad 
ie g. major izjavio, da su sada Talijani oni, koji s nama zapo- 
vijedaju, neki mu je — čini mi se Aco — rastumačio, o čemu se 
radi. Iza toga se je nešto dogovarao s majorom, i bi zaklju- 
čeno, da major s Acom otiđe natrag u Feras k talijanskom voj- 
nom zapovjedništvu, ja više ne znam zbog čega, a mi da idemo 
naprijed sa sottotenente-om, koji je svoju mazgu dao Aci, 
da jaše. . Bh 

Bili smo vrlo zadovoljni, i ako nam taj put nije ništa više 
obećavao, nego da ćemo barem za dvadeset sati doći do jela. 
U kuhinje talijanskih bataljuna više nije nitko vjerovao, jer 

se pokazalo, da ta vjera zaudara praznim kotlovima i još pra- 
znijim želucima. 

Još prije nego smo pošli, vratila se srpska straža bez pje- 
sme i sviranja, ali mnogo veselije, nego li se od nas oprostila. 
Opet je došao svaki na svoje staro mjesto. 

— Zar vam je bilo toliko drago, što se s nama rastajete, 
da ste morali igrati i pjevati? — upitao sam jednoga vojnika. 

— Nije, gospodine — odgovori vojnik posve otvoreno. — 
Ti znaš, da bi' mi najvoljeli, da idemo s vama. Bilo nam je žao, 
kad rekoše: »Straža nazad«, al došao narednik Đorđe, pa veli: 
»Zaigrajmo kolo, da ne misle Švabe, da nam je žao ići ginuti«. 

Bersaljerima je bilo najstrože zabranjeno, da s nama go- 
vore, i kako su oni prekjučer, na putu od Fijerija do Ferasa, 
riječima izražavali svoje čuđenje i sućut za naš položaj, tako su 
ovi danas to činili samo samilosnim pogledima, vrebajući zgo- 
dan čas, da progovore koju riječ utjehe ili da stave pitanje, 
kad ih ne vidi ni jedan drug. Udarilo mi je u oči, da se ne boje 
samo časnika i podčasnika nego i jedan drugoga. Inače je bilo 


još sve kao i za srpske vlade: stajali smo, kad smo htjeli, išli , 


smo, kako smo mogli. 


Na putu nas srete neki viši talijanski časnik sa svojom 
pratnjom. Pod sobom je imao divna konja. Kad je opazio ta- 
lijanskog časnika, koji je stupao na začelju pete kolone, zovne 
ga k sebi i nešto ga upita, a poslije toga mu je na sav glas 
ovo kazivao u pero: 

»Si domanda, se le truppe serbe sono da respingere oltre 
Fieri, o« — — — ; 

»Pita se, da li treba srpske čete odbiti s onu stranu Fie- 
rija, ili« — — — dalje nijesmo čuli, jer smo već bili kraj 
njega prošli i dosta daleko odmašili. 

Iz toga su upita nastala najnemogućnija naklapanja i za- 
ključivalo se na sve moguće, što se barem i kliještima moglo 
iz njega izvući. 

Jedan je tvrdio, da se pod izrazom »le truppe serbe« razu- 
mijemo i mi, pa da nas sigurno ne kane primiti ili, najmanje, 
da još nije odlučeno o tome; drugi su mislili, da »le truppe 
serbe« može označivati samo srpsku vojsku, koja je vjerojatno 
već doprla u svom bijegu do talijanskih predstraža, a treći su 
mislili, da je sporedno, kako se to ima tumačiti, jer je važno 
samo to, da nas netko hrani, pa bio, tko bio. Osim toga nas je 

većinu vrlo zanimao onaj dio upita, koji nijesmo čuli i kome 
smo pripisivali vrlo veliku važnost, kao što se najčešće u ži- 
votu krivo više cijeni ono, što nemamo, što ne znamo i što bi 
moglo biti, a nije, nego li ono, što je u našoj vlasti. 

Malo iza toga nas stigoše g. major Živković i Aco, vra- 
ćajući se od talijanskog zapovjedništva, koje je tamo negdje 
kod Ferasa. Ne znam, zbog čega su tamo išli, što li su postigli, 
tek vidjeh, da je Aco bio vrlo zadovoljan jedno stoga, što je 
iza godine dana opet malo jahao, a drugo pogotovo stoga, što 
je pod pazuhom nosio polovicu velikoga kukuruznog kruha. 
To je bio majorov dar za usluge, koje mu je učinio. 

— Bome ovaj živi kao biškup! — usklikne naš Biškup, 
gledajući u Acu, 

Sin Smrti baci pogled najprije na Biškupa, zatim na Acu, 
teško uzdahne i opet obori pogled u zemlju. To je bilo sve, 
zašto su još doticale njegove momačke sile. 

Aco je nama svima pokazivao kruh i veselo se smiješio, 
no dao je samo Tičeku, svome izbraniku i pobočniku. Drukči- 
je nije ni mogao raditi, jer za sve ne bi dotjecalo ni po zalo- 
gaj, a dati samo nekima, a drugima ne, kad smo mu svi jed- 
naki, ne bi bilo ugodno, a najzad, još i mi imamo svaki »tešku« 
pričuvu, pa ne bi bilo ni pravedno da s nama dijeli. 

— Izvadide nam po zalogaj kruha — reče Dalmatinac. 


— Majko moja! — uzdahne on. — Nijesi nikada slutila, 
da će ti sin gladovati, noseći kruh u torbi! 


- Oko 2 sata po podne počesmo se penjati na obronke gore 
Lungare, koja zahvaća Valonu prema zaleđu, spuštajući se do 
rijeke Sušice, koja je najveći Vojušin pritok. Mi smo zadnji 
upravo stigli na podnožje u selo Miljoli, kad dobismo: zapovi- 
jed, da stanemo. Stali su i oni gore. Dugo smo čekali i nepre- 
stano psovali, što nas ne puste, da idemo, kad proleti talijan- 
ski konjanik prema čelu kolona. Za kratko se vrijeme poče 
zavijati natrag duga zmija naših redova i nas skoro uhvati 
groznica od straha, da ćemo ipak još morati tu negdje noćiti 
ili da će nas — što bi bilo najužasnije — Talijani zbilja odbiti 
»oltre Fieri«. To bi bila naša smrtna osuda. Sjedjeli smo i 
čekali. Lijevo je od nas, na malom brežuljku bio stari, trošni 
samostan, kraj kojega je sjedio jedan kaluđer i nekoliko se- 
ljaka, a desno je od nas, odmah kraj puta, sjedio u dvorištu 

tužne seoske potleušice grčkoistočni svećenik, držeći dijete u 
krilu svoje izlizane mantije. Tužnijega svećenika u tužnijoj 
opremi i pred tužnijom kućicom nijesam vidio nikada prije 
Pred nama je bila još jedna kolibica, u kojoj je bio dućančić. 
Imao je u svemu desetak glavica luka, nekoliko litara rakije 
par komada šibica i komad kruha. Koja su gospoda bila bliže, 
ta su to pokupovala, a mi smo se ostali divili njihovoj sreći, 
strepeći pred časom, koji će skoro doći, i uprijevši ukočeni po- 
gled u prethodnike prve kolone, da nam ne izmakne ni jedna 
njihova kretnja, da točno motrimo, kamo će okrenuti. To je 
bilo vrlo važno, jer je njima konjanik rekao, kuda moraju ići. 
Kad su sašli k nama i okrenuli lijevo ispod brijega, na kojemu 
je samostan, a ne natrag, otkuda smo i došli, bi nam, kao da 
nam je život poklonjen, i ako nam nije bilo jasno, da li taj put 
nalijevo vodi u propast ili k toplim vatrama, na kojima se 
opojno puše puni kotlovi. 

JELA DO GRLIĆA! 


Išli smo možda četvrt sata, kad opazismo desno od puta 
podignute šatore talijanske vojske i među njima vojnike, koji 
su imali na glavi crveni fes s velikom plavom kitom, koja je : 
visjela sve do ramena. Mislili smo, da su to kolonijalne čete, 
i ako se nijesmo mogli složiti s pravnom naravi toga pitanja. 
Poslije smo doznali, da su to također bersaljeri samo — u kuć- 
noj kapi. Par stotina koraka dalje od njih skrenusmo lijevo od 
puta na jedan brežuljak i neposredno poslije toga opazismo, 
kako talijanski vojnici nose k nama nekakove sanduke. 

— Pomozi, Bože! Nešto će biti — pomislimo svi, i ako nije 
nitko mogao ni slutiti, što bi moglo biti, dok gospodin kapetan 


Gradimir ne poče dijeliti — dvopek. 


Svaki je dobio tri koluta, što će biti po prilici jednako 
trima obrocima austrougarskog momčadskog dvopeka. Još je 
nešto preostalo, što je gospodin kapetan naknadno dijelio tako, 
da je svaki bolesnik dobio još.po jedan kolut, a ono je ostalo 
dijelio s manje nepristranosti i s više muke, jer je svaki htio 
još dobiti, što je bilo nemoguće, a nije nas najbolje poznavao, 
da bi mogao lako izabrati one, kojima bi dao od onih drugih. 

Dalmatinac i ja smo nekoliko koluta ostavili za pričuvu, a 
iz ostalih napravili poparu, začinivši je onom lojenom svije- 
ćom, što smo je kupili u kantini na Vojuši, i urezavši malo 
luka, da preuzme opori miris loja. Ta večera nije bila loša, 
i ja mislim, da ću rijetko kada u sređenim prilikama jesti 
onako slatko kao one večeri. 

Javiše nam, da ćemo dobiti malo poslije i makarona. Ni- 
jesu nas prevarili. U 11 sati noći donesoše kotlove i počeše di- 
jeliti vrlo obilno i vrlo brzo. Tim smo obrokom prilično zatrpali 
prvu veliku navalu gladi. U 1% sat poslije pola noći donesoše 
ponovno isto kao i ono prvi put. Neki smo tako tvrdo spavali, 
da nijesmo čuli buku i zveku lonaca, pa ostadosmo kratkih 
rukava, a oni su drugi sretnici pripovijedali, da im je taj po- 

novni obrok utažio želju za vrućom hranom i da su osjetili, 
da više nijesu gladni. U 3 sata izjutra donesoše bersaljeri i po 
treći put isto toliko makarona, koliko i svaki put prije. Bili 
smo skoro svi na dijelu i oni, koji su jeli već i po treći put, 
mogoše reći, da su siti. To im se čudo dogodilo prvi put iza 
duga, duga vremena. No: time još nije bila iscrpljena da- 
režljivost naših neprijatelja, jer oko 6 sati izjutra, prije po- 
laska, dobismo čorbu i govedinu. 

Prije rata nijesam Talijane više ni volio ni mrzio nego 
svaki drugi narod, s kojim nemamo osobitih veza; otkada su 
stupili u rat s nama, u želji, da oduzmu naše najčišće krajeve, 
ja sam ih iskreno zamrzio, a ovu noć — vjerujte mi — bio bih 
mogao svakoga priviti na grudi i izljubiti ga kao brata. Koji 
vam od mojih supatnika reče, da nije isto tako osjećao, nemojte 
mu vjerovati. Ili je zaboravio, ili je namjerno neiskren, da se 
prikaže u lažnome »ružičastom« svijetlu. Ni ja ne običavam 
prodavati svoje prvenstvo za zdjelicu leće, ili svoj izborni glas 
za obrok gulaša i jednu Šuster Kubu, ali — moram biti iskren, 
da bolje razumijemo položaj, u kojemu smo bili, i duševno 
raspoloženje, koje nas je obuzimalo. . 

Tog nas jutra ostaviše posve svi Srbi osim gospodina ma- 
jora Živkovića, Talijani su nas sasvim preuzeli i oni su nas 
taj dan prvi put pobrojili. Nijesmo ni slutili, koliko će to 
puta još poslije učiniti! 

G. Živković je i to jutro ponovno dokazao, da se češće 
ne zna snaći u svom položaju. Među nama je naime bio jedan 
poručnik Nijemac, koji je nosio na leđima pune 63 godine, a 
dospio je u bojnu pukovniju, jer se nije zahvalio na časti, kad 
je premješten u pučki ustanak, pa je pozvan među prvima i 
slučajno dospio u robiju. Jedva se micao i neprestano smo se 
bojali, da će nastradati. Svi smo ga zvali »Papa Renner«. Spo- 
menutoga je jutra otišao g. majoru i molio ga, da kaže tali- 
janskom časniku, kako je on slab, kako mu je on — g. Živko- 
vić — uvijek dao konja za jahanje, pa da to učine i oni, jer da 
ne vjeruje, da će moći izdržati. 

— Kakav konja?! Što hoćete? Dajte mi mira. To je švindi! 
— počeo se major derati, kao da je pobjesnio. 

Svi smo se zgražali, ne Pojimajući, kako može biti tako 
nepristojan i neotesan prema tome starcu onaj čovjek, koji mu 
je do jučer sam išao na ruku u svakom pogledu. 

Ja to tumačim jedino tako, da je gosp. major Živković 
neprestano smišljao način, kako bi pokazao pred Talijanima 
svoju moć i energiju, pa je upotrijebio prvu zgodu, koja mu se 
nesrećom pružila. Ne bi se drukčije vladao prosti subaša prema 
tužnoj raji, kad zna, da ga s konja motri njegov aga, koji će 
ga pohvaliti. Par časaka se iza toga prizora taj »švindler« 
srušio bez svijesti na zemlju. 

POSLJEDNJA POSTAJA 


Kad smo pošli, nijesmo se vraćali jučerašnjim putem do 
samostana, da onda zakrenemo na brdo, nego smo prošli iz- 
među bersaljerskih šatora i odmah se latili brijega. Vojnici su 
izletjeli k nama i sa svih nas strana promatrali kao čudo- 
višta. Mi smo svi šutjeli i gledali preda se osim onoga našega 
druga, koji je prodao kabanicu. On je najprije govorio nešto 
u pola glasa, a onda najednom poče skoro vikati: 


»Avanti, bersaglieri, 
cavalieri, 

mascalzoni 

e ladroni!« 


— Jesi li. poludio?! — vikne Dalmatinac, uhvativši ga za 
ruku. — Šta govoriš?! Hoćeš li, da te koji proburazi bodom? 

— Što je, što je?! — upita onaj iznenađeno. — Pa to je 
moto iz jedne pjesme i ne znači ništa. 

— Ne luduj! — opet će Dalmatinac. — Kad ne znaš tali- 


janski onda ne brbljaj! 

Sva se naša okolica počela zanimati, što se dogodilo, i 
kad se vidjelo, da bersaljeri nijesu čuli te uvrede, počeše se 
neki smijati. 

Dva, tri tjedna je poslije toga taj gospodin drugovima krao 
posve neznatne stvarčice i kušao, da ih drugima proda za 
skupe novce i to u nazočnosti onih, kojima ih je pokrao, a po- 
slije je činio i druge gluposti, dok se nije ustanovilo, da je si- 
romak šenuo. Opraviše ga u neku ludnicu. Čuli smo, da je tamo 
i umro, no to ne znam sigurno. 

Kad smo krenuli uz to brdo, bilo je najzad posve određeno, 


da možemo tuda samo u Valonu i nikuda drugud. To je bilo _ 


veliko veselje i taj je dan — 15. prosinca — bio ponajsvjetliji 
dan u čislu naših albanskih muka i stradanja. 


186 


Imali smo novoga časnika — onaj se lijepi sigurno povra- 
tio svojemu bataljonu — i novu stražu. Ni ovi nijesu smjeli 
s nama govoriti i svaki je išao na određenome mjestu točno 
kao navijen stroj. 

Svaki sat je trubač zasvirao odmor i na taj su znak po- 
časnici, zapovjednici bersaljerskih rojeva, povikali: »A terra«, , 
i svaki nas je morao stati ili sjesti na onome mjestu, na kome 
ga je zatekao taj doziv. Kad je trebalo poći, trubač je opet 
dao znak, počasnici su viknuli: 

»Avantil« — i mi smo svi polazili u isto vrijeme. 

Aka je koji išao na stranu, jedan ga je bersaljer slijedio 
u stopu. 

Ukratko: tu je prestala ona srpska: »Spremaj se, gospodo. 
Ajmo!« a na njezino je mjesto došla vojnička zapovijed i stro- 

ost. 

2 Išli smo neprestano preko brda i na cijelom se putu na- 
mjerismo samo na dva sela: najprije na Trenlazere, a poslije 
na Škrapane. Inače sve pustoš, pustoš i opet pustoš, koju su 
tu i tamo prekidale talijanske stražarnice i ništa drugo. Više 
se ne sjećam, u koje smo doba dana opazili more. Bilo je mirno 
kao ulje i na njemu ne vidjesmo nigdje ništa, sve dok nijesmo 
imali pred sobom ulaz u Valonski zaton, kojemu je u sredini 
potisnut u more kao vjeran stražar krševiti otok Sasen. Taj 
je cijeli otvor od kojih 15 km u polukrugu bio zatvoren gustim 
redom lađa, koje su bile na straži i činile se iz daleka kao crne 
ptice, koje se lagano, vrlo lagano ljuljuškaju. Možda se uistinu 
niti nijesu ljuljuškale, no mi smo htjeli da vidimo to sanjivo 
zibanje između života i smrti, pa smo ga i vidjeli. 

U podne smo imali dulji odmor. 

— Hvala Bogu! — uzdahne Dalmatinac. — Sad ćemo se 
barem najesti kruha. 

— Kako to? — upitam ga ja. 

*— Pa valja da ćemo sada sve pojesti — ne? Večeras do- 
lazimo na lađu, a tamo će biti dosta jela. 

— Kad dođemo na lađu, onda ćemo o tome govoriti, a 
zasada još vazda valja štedjeti. 

— Šališ li se ti? — upita on ozbiljno. 

— Bez šale. Dok se god ne popnemo na brod, moramo ra- 
čunati, kao da se to ne će ni dogoditi. 

— Ali, čovječe, ne budi smiješan! — zaintači on. — Čemu 
da se patimo, kad je Bog dao kruha u torbi?! 

— Ne boj se patnje iza onake večere i doručka! — odgo- 
vorih mu ja, odmjeravajući, koliko ću odrezati svakome za 
objed. 

— Majko moja, majko moja! — poče on jadikovati. — Da 
me sada vidiš, kako se mučim nad ovim komadđićem kruha! 

— Ne će ti ništa biti. 

Najzad je popustio, jer su ga na to prisilila neugodna is- 
kustva. 

Lanac se valonskih utvrda proteže od 2 do 6 km daleko 
od luke. Na jugu je najveći vrh od 1380, na istoku od 120, a na 
sjeveru od 241 m. Mi smo, naravno, mogli vidjeti vanjski oblik 
tih osiguranja i činilo nam se, da su vrlo slabe naravi, iako su 
sa svih strana zijevale topovske cijevi. Vidjelo se, da su po- 
dignute cijele duge. galerije, no dojam je bio neoborivo samo 
jedan, a taj je, da bi ti položaji dugo odolijevali pješačkim na- 
padajima, zbog prirodne formacije, ali da bi pod oštrom to- 
povskom vatrom bili vrlo kratka vijeka. Možda je to bila puka 
varka naših umornih očiju, a možda su i osnovane tako, da 
zavaraju. 


Kad smo sašli s bregova, skrenuše s nama s puta na livadu, 
u kojoj smo ubrzo upoznali potpunu baru. Gazili smo kao za 
okladu, samo da što prije dođemo u luku, ne shvaćajući, zašto 
nas ne će da provedu kroz Valonu. Kad smo pred sobom 
opazili veliku kuću i vidjeli, da su oni prvi tamo stali, pomi- 
slismo, da ćemo tamo noćiti. 

— Jesi li vidio tvoga broda! — rekoh ja Dalmatincu po- 
bjedonosno. On nije ništa odgovorio, jer ga je taj čas zanimalo 
samo to, kako će izvući nogu iz blata, da je zabode na drugom 
mjestu. Iza teške se muke dočepasmo jednog nasipa i okrenu- 
smo po njemu. Bilo je malo dalje, ali suho. Bersaljeri se nijesu 
protivili, Oni su prvi opet pošli dalje. 

Jedan je bersaljer išao kraj nasipa i kad upade do koljena 
u blato, diže kapu, okrene njezin otvor prema gore, nagne se 
nad nju i poče nabrajati svece. Kad je mislio, da ih je puna 
kapa, pljune nekoliko puta u kapu, zaprijeti njome u zraku i 
poče pljuvati prema nebu, izgovarajući najužasnije, najod- 
vratnije psovke. Drugi su se kradom smiješili, a mi smo u čudu 
gledali obezumljenog mladića. 

Kad smo se riješili te močvare, koja je — kako nam re- 
koše — pravo leglo malarije, izičosmo na lijep put, koji je bio 


188 


posut sitnim morskim pijeskom po prilici kao ona cesta od 
Struge do Ohrida. Osjetivši tu mekoću, pomisliše žuljave noge, 
da je i za njih došao žuđeni Božić. 

Nebo je bilo uvito u crne, tmaste oblake i već se spuštao 
prvi sumrak. 

U tili su čas opkolili cijeli put talijanski vojnici, neprestano 
upozoravali sad na ovu, sad na onu našu tužnu znamenitost, 
i dobacivali razne upite. Na jedno im takvo pitanje odgovori 
Dalmatinac, da smo časnici. 

. — Impossibile! Nemoguće! — uskliknu jedan vojnik. — 
Po čemu se vidi, da ste časnici? Kakvi su vam onda vojnici, 
kad ste vi takovi? 

— To ćete vidjeti još večeras ili najzad sutra — odgovori 
mu “Dalmatinac, a vojnik pritrči i pridruži nam se. Bersaljeri 
su ga počeli tjerati, no on se nije dao. Okosio se na njih, 
isprsio se i ponosno viknuo: 

— Io sono un combatente! — Ja sam borac — i time je 
rasprava riješena, jer je ovaj, koji je spreman, da prolije krv 
za domovinu, osjećao, da nije dužan, da mu se koječim ogra- 
ničuje zlatna sloboda, koju će možda već sutra zapečatiti svo- 
jom vručom krvlju. 

Dalmatinac mu je ukratko pripovjedio naše dogodovštine, 
a on gotovo pa nije vjerovao i neprestano nas sumnjivo mje- 
rio. I bersaljeri su, naši stražari, prisluškivali napetim ušima, 
ali su se ipak suzdržavali, da i oni ne stavljaju pitanja. 

Kraj puta su bile položene uske tračnice, na kojima je bilo 
mnogo željeznih sanduka na kotačima. Vojnik reče, da prave 
ceste redom uz obalu, zatim u unutrašnjost zemlje i da isu- 
šuju te bare. 

Kad smo stigli pred neku veliku zgradu na obali, bila je 
noć, pa nijesmo mogli razabrati, što je u njoj, dok su kraj nje 
bili vrlo veliki torovi sa stotinama rogate marve i lijepih 
mazga. Već smo putem sretali cijele karavane tovarnoga blaga 
i ne vidjesmo u svemu tri konja pod nekim višim časnicima. 
Inače i jašu i gone opskrbu na mazgama, koje su nas sve za- 
panjile svojom veličinom i ljepotom. Zaista, divno blago. 

Pred tom smo zgradom stali, licem prema moru, onim 
redom, kako smo stizali. U luci su se vidjeli nekoliki veliki 
brodovi s upaljenim svjetlima. Mislili smo, da će nas otalen 
prevoziti do njih u barkama, pa smo se počeli ljutiti, bojeći se, 
da bi mogla pasti kiša, pa da pokisnemo još u zadnji čas. 

— Slušaj: da mi pojedemo ono kruha — reče Dalmatinac, 
gurnuvši me pod rebra. 

— Ne, ne, brate, još — usprotivim se ja. — Ti si, doduše, 
stariji, ali ti ne će škoditi, ako me poslušaš. Da sam i ja po- 
slušao svoju dobru ženu, bio bih ovamo dospio s punijim dže- 
povima, ali — sada je kasno jadikovati. 


— Pa daj — požuri on — da i ja sada kruh pojedem, da _' 


te ne poslušam, pa ću poslije jadikovati. 

— Uštedjet ću ti tu neugodnost, 

U razgovoru nas prekide vika gospodina majora Živko- 
vića. Psovao nas je u sav glas, što galamimo i što lijepo ne 
stojimo u redovima, da nas mogu pobrojiti. On je zahtijevao, 
da s nama čini paradu, a mi se jači jedva držali na nogama, 
dok slabijima nije uspjelo ni to. Svojom je vikom sigurno 
htio dati Talijanima glas, u kojemu će s nama postupati. Neka 
ga đavo zna, da li ga je na te neuglađenosti nagonila glupost, 
neobrazovanost ili zloba, a ni jednog ni drugog ni trećeg svoj- 
stva nije prije pokazivao u takovoj mjeri, da bismo bili mogli 
očekivati sada ovo. 

Momci su nama bolesnicima predali torbe i stali u red 
malo dalje od nas. 

— Dietro front! — Nazad front! — zapovjedi iz mraka 
neki nepoznati glas, a među nama nasta motanje, dok nijesu 
svi upućeni, što se od nas traži. 

Okrenusmo se. Iza toga dođe opet neka nova zapovijed, 
koju nijesmo pravo ni čuli, ali smo je morali dobro izvršiti, 
jer netko povede naše desno krilo i mi se svi okrenusmo u re- 
dove nadesno i pođosmo, a druge kolone za nama obrnutim 
redom od onoga, kako smo došli. Prva najzadnja! U nama se 
pobudi tračak zlobnoga veselja zbog Gradimirovih »Srba, 
Čeha i sve gospode iz srpske kuhinje«. 

— Kolo se vrti — pomislismo — i »tko bi gori, sad je doli, 
a tko doli, gor ustaje«. 

To smo, naravno, sve mislili u čvrstoj nadi, da nas vode 
na mjesto, s kojega će nas prevesti na brod. Biti prvi nije mala 
stvar uz onako strašno naoblačeno nebo. 

Stupali smo vrlo brzo, sudeći po našem umoru, i išli ne- 


prestano uz more tako, da je mnogoga češće pokvasio koji mali 


val u času, kad se povraća k obali. 
Nenadano se pojavi među nama visok i krupan talijanski 
časnik i poče pitati, da li nas je koji bio u valjevskoj bolnici. 

Kada mu je Dalmatinac odgovaray talijanski, prikaza mu se 
kao satnik X. Y., i reče, da se je u jednom malom selu pred. 
Sočom, koje su oni zauzeli, namjerio na neku staru ženu, 
kojoj je jedinac služio kao narednik kod X. pukovnije, bio 
ranjen, zarobljen i odnesen u Valjevsku bolnicu. Jednom joj 
se javio o novoj godini 1915. i nikada više. 

— Starica mi jadikovala — kaže — pa sam joj obećao, 
da ću se sam izravno obratiti na srpski crveni križ u Niš, što 
sam i učinio, ali ne dobih ni odgovora. Možda slučajno zna koji 
od gospode, koji je u ono vrijeme bio u Valjevu. 

Satnik je rekao ime obitelji i sela kao i broj pukovnije, 
kod koje je narednik služio, no sve sam već zaboravio. 

Bilo nas je više, koji smo baš u to vrijeme bili po va- 
ljevskim bolnicama, ali nije ni jedan mogao dati kakovu vijest. 
Tada se sjetismo, da je među nama jedan natporučnik, koji je 
bio dodijeljen nekoj našoj bolnici, kao takav zarobljen i sve 
do nedavna bio u Valjevu. Potražismo ga i rekosmo, o čemu 
se radi. Čim je čuo pitanje, smjesta odgovori: 

.— Umro je od pjegavog tifusa 24. siječnja 1915. u Ko- 
njičkoj kasarni u Valjevu. 

Da li je to čiji kućni broj ili zbilja dan smrti toga nesret- 
nika, ja ne znam, no nemam ni razloga, a ni prava da sum- 
njam. Dalmatinac se još i danas sjeća, kako ga je gospodin 
natporučnik odlučno rekao. 

Satnik je to zabilježio pri svijetlu male dlektrišno ža- 
rulje, nekoliko puta zahvalio, ističući bolove tužne majke, po- 
zdravio i otišao. 

Njegova je briga, s kojom nas je pitao, učinila na sve nas: 
neopisivo ugodan dojam i još bi samo bilo zanimljivo znati, da 
li je obitelj toga pokojnika talijanska ili slovenačka. Ako je: 
talijanska, na stvari ne mijenja ništa, ako li je slovenačka, daje 
joj mnogo, vrlo mnogo nove čarobnosti. 

Išli smo vrlo dugo, ali ne mogu suditi, kako daleko, jer ' 
je bio gust mrak, ništa nijesmo mogli vidjeti oko sebe, pa 
nemam nijedne uporne točke, po kojoj bih mogao i približno: 
procijeniti udaljenost. 

Na jednom nas mjestu dočeka svjetiljka nasred puta, i mi. 
zakrenusmo desno. More je bilo s lijeva i desna, a mi u sredini, 
na uskome mostu — — — Gospode Bože, kako je to bio velik, 
divan čas! Ja mislim, da ga ne ću nikada zaboraviti — — — 

Čamci su već čekali i odmah se počesmo spuštati u njih. 
Skakali smo, padali smo, jedan smo drugoga čepali i gurali 
— ali se to nije zamjeravalo, nije se ni opažalo u velikom 
veselju, koje je obuzelo naše duše. 

Dalmatinac i ja stupili smo na brod među najprvima i 
baš je tada počelo proškrapati. Jedva smo se penjali sa svojim 
torbama i gunjevima, a talijanski su nas pomorski časnici 
gledali, kao da smo mi ili oni pali iz oblaka. Već se na prvi 
pogled vidjelo, da je brod vrlo velik, a to znači, da ima dosta 
opskrbe, i to je ono, što nas je toga časa najviše zanimalo. 

Odvedoše nas duboko, vrlo duboko u treći razred. 

Tu vidjesmo ili doznadosmo ili nešto slično, da je to pre- 
vozni parobrod »Dante Alighieri« od petnaest hiljada registar- 
skih tona. 

Čim smo se prvi smjestili, dođe vrlo debeo čovjek kao 
reklama za dobru opskrbu i poče izvlačiti iz podruma neka- 
kove vreće. Pobožno smo pratili svaku njegovu kretnju, slu- 
teći, da taj masni čovjek ne može biti daleko od kuhinje i 
smočnice. Ubrzo dođoše za njim dva tanja s košarama, odve- 
zaše prvu vreću i napuniše košare dvopekom. Uzeše košare u 
ruke i pođoše — — — pođoše prema izlazu, zapravo prema 
uzlazu, i kad se u nama već smrzla krv od bojazni, da će otići, 
zaredaše s kraja i stadoše dijeliti. To je bilo vrlo veliko za- 
dovoljstvo, no ono postade neograničeno, kad vidjesmo, da 
se tu ne dijeli na kolutove, nego na kape i na kakvu god 
hoćeš mjeru. Dijelili su, koliko je tko htio. 

— Sada bih mogao pojesti onaj komadić kruha?! — upita 
Dalmatinac i nasmiješi se. 

— O, da. Sada da — odgovorim ja, pa se i sam vrlo za- 
dovoljno nasmiješim. 

Onaj je debeli neprestano izvlačio vreće iz podruma, a 
ova su dvojica dijelili; Poslije toga donesoše pune košare na- 
rezana sira. Dijelili su po dva, tri ovelika komada, a mi se sve 
ogledavali i čudili se, kakav to blagoslov Božji siđe nad naše 
ispaćene glave. Kad ovi dobri ljudi zatim donesoše i vino, pa 
staše dijeliti svakome po četvrt litre, mi se stadosmo krstiti 
od pustoga čuda i zadovoljstva. Moj je prvi prekomjerno ras- 
košni objed bio kod našeg ponajbogatijeg biskupa dra Krapca, 
drugi kod moćne gradske općine u Pečuhu, a treći ovo ovdje 
i moram priznati, da me je ovaj najviše oduševio i razveselio. 

Dvopek, sir i vino — to je najviše, što se može ponuditi iz- 
gladnjelu želucu. Što je preko toga, nije škodljivo, ne ćemo 
biti ni fanatičari jednostavnosti, pa ustvrditi, da je suvišno, 
ali je svakako nepotrebno. 

Još je i peta grupa dobila dvopeka i sira po volji i mje- 
ricu vina, a koji su poslije došli, dobiše svaki punu kapu dvo- 
peka i komadić sira. Vina nijesu dobivali. Svi su stizali mokri 
kao miševi, jer je vani lijevalo, kao da se nebo otvorilo. Oni 
od prve grupe stigoše istom oko 11 sati u noći. 

Spavali smo kao rijetko kada u životu, jer nije malenkost: 
spavati potpuno sit i potpuno svučen iza toliko i toliko teških, 
neugodnih noći! Svući se poslije dva mjeseca i leći sit u kre- 
vet — što znači to, može prosuditi samo onaj, koji je mjese- 
cima gladovao i od umora padao na koljena, koja su virila iz 
poderana odijela. 

Kad smo se sutradan probudili, bi nam neobično, što nitko 
ne viče: 

— Spremaj se, gospodo. "Ajmo dalje! 

— Zar je moguće — pomisli svaki — da smo se s njima 
posve rastali?! 

Negda nam je govorio potpukovnik J. Popović, da će nas 
poslije rata predati na novoj granici, tamo negdje u Gracu ili 
u Segedinu, a sada smo evo već predani za vrijeme rata, u 


. Albaniji, i još k tomu nekoj trećoj, stranoj državi, 


Nema ih više. Nema ni onih dobrih momaka, ni simpatič- 
nog potporučnika Živojina, nema ni gospodina Bajića, ni go- 
spodina kapetana Gradimira, nema ni narednika Đorđa, onoga 
krupnog, crvenog debeljkovića, a nema više ni podnarednika 
Milana, koji nije dopustio, da austrijski časnici pripovijedaju 
danas, sutra, da su kupili srpskoga žandara za deset dinara. 

Nema nijednoga, Svi su otišli, tužni i umorni, da se sretnu 
s braćom u bijegu, pa da i sami bježe ili zaglave. S nama se 
rastadoše posve praznih torba, bez ikakove opskrbe, bez i ko- 
madića kruha. G. major je dao kapetanu novčanicu od sto di- 
nara uime opskrbe za momčad. 

— Može s njome pripaliti cigaretu — reče Radovan — a 
nama, ako ne bude robljenja, zlo će biti. 

Da im je dao srebra, nekako bi se i mogli protući, ali s 
papirom nikako. Naravno, najbolje bi im bilo, kad bi bili 
natovareni starim rubljem, koje kod Skipetara ima veću cijenu 
nego i srebro i zlato, no toga nijesu imali dosta ni za sebe. 

Na sve se strane čuje na brodu žamor, smijeh i doviki- 
vanje, ali nema nijednoga: | 

— Spremaj se, gospodo. 

Otišli su, da i oni poginu daleko ne samo od rođenog ognji- 
šta i svih svojih milih i dragih, nego daleko i od samih gra- 
nica svoje drage domovine, koja je već sva u neprijateljskim 
rukama. Otišli su, da poginu ne, što bi to ikomu koristilo ili 
što bi oni bili siti života, nego zato, što je dužnost svakoga 
dobrog sina, da preda samoga sebe svojoj majci, koja strada, 
pa joj ta žrtva više i ne mogla koristiti. 

Možda ćemo mi mlađi još doživjeti prilično nepristran 
sud poštovane povijesti o svima tim dogođajima, pa ćemo čuti, 
što će reći o politici Kraljevine Srbije u zadnja dva decenija. 
Mi sada osjećamo samo jedno jače od svega ostaloga, a to je, da 
ta politika nije bila ništa drugo nego zveckanje mačem voj- 
ničke stranke, koja je htjela ostvariti svoje osnove pod svaku 
cijenu. Kakve su te osnove, može vrlo lako i nepristrano pro- 
suditi svaki narod prema svojim imperijalistima. 

— Nema ih. Otišli su, da izginu — — — 

Tužno će i odvratno strunuti u kome blatnom jarku, ako 
ih ne pojedu psi ili vukovi, djeca će im možda obijati tuđe 
pragove, proseći zalogaj kruha, a historija će cinički pisati 
o plodovima herojske krvi — — — 

Pozvaše nas na doručak. 


Svaki žurno uzme krušnu torbu, zdjelicu i kašiku. Zdje- 
licu metne pod pazuho, kašiku u torbu, torbu preko ramena 
i požuri na palubu. Mi smo već naučeni kroz duga dva mje- 
seca, da se postavljamo u red od preko pola kilometra, da la- 
gano pristupamo, podmećemo posudu i primamo hranu, pa tu 
onda nije ravnodušno, da li si prvi ili zadnji, jer je razlika 
od dobra četvrt sata u vremenu, a često su i obroci spočetka 
znatno obilniji. Poslije ih smanje, jer se boje, da ne će biti do- 
sta, pogotovo kad je mrak, pa ih prevari kotao. 

Stoga smo i sada trkom pošli uz stepenice, no nesreća je 
bila, što je nad nama još jedan kat s krevetima, pa kad su se 
oni najprvi dogurali na vrh stepenica, morali su stati i pomalo 
se urivavati u onaj val, što je sa strana grunuo prema gor- 
njem izlazu. 

— Bit će najbolje — pomisliše mnogi — da vazda čekamo 
na palubi znak za jelo. 

* Oni su najprvi bili sigurno upućeni ili ih je netko vodio 
kroz hodnik između kuhinje, smočnice, pekare i strojarne, 
ispod prvoga razreda i zapovjedničkog mosta, a mi smo drugi 
išli za njima. Iz toga hodnika zakrenuše lijevo opet u nekakav 
podrum. 


Svaki je grčevito uzeo zdjelicu u ruke, pomalo se obzirao, 
da ne bi koji proletio preda nj, žurio sa i ujedno razmišljao, 
da li će kavu dijeliti Iso ili koji mornar. U tim mislima si- 
đosmo sa stepenica u dugu dvoranu i svaki ustukne malo na- 
trag. U oči mu udare dva duga, vrlo duga reda stolova, koji 
su bili pokriveni bijelim, prebijelim stolnjacima. Na svakom 
je stolu postavljeno šest zdjelica u tanjurićima, i dvije velike 
zdjele, pune dvopeka, U prvi smo se čas zabezeknuli od pustoga 
čuda i nekako nagonski strpali svoje zdjelice pod haljince i u 
krušne torbe, pitajući se: 

— Je li moguće, da je to prostrto za nas?! 

Vidjevši, da nas nitko ne tjera van i da već neki sjede, 
svaki poleti — doista poleti! — da što prije ugrabi mjesto. Kad 
smo sjedjeli, pogledali smo jedan drugoga, a onda na druge 
stolove, zvirlali oko sebe, kao da smo pali iz oblaka, i poslije 
prve zabune svom žestinom navalili na dvopek. Ne znam, tko 
je prvi počeo trpati u džepove, no ta je divna kretnja odmah 
opće poprimljena i u tili čas nijesi više vidio ni na jednom 
stolu ni truna dvopeka, i ako još kavu niti ne dobismo. 

Bilo je, naravno, nekoliko starije gospode, a možda i po 
koja mlađa iznimka, koji nijesu punili džepove, no čas poslije 
su se kajali, jer je dvopeka ipak nestalo. Zdjele su ostale pra- 
zne. Kad su opet napunjene, čemu se nijesmo ni nadali, onda 
su i oni preostali opskrbili džepove, 

Kad su bila zauzeta sva mjesta, nastupi red konobara. 
Svaki je nosio dvije posude i počeše točiti iz jedne mlijeko, 
iz druge kavu. 

— Ta, je li moguće, da je to za nas?! — pitao se još uvijek 
mnogi od nas, a svaki se obzirao, da vidi, je s konobar pra- 
vedno dijeli. 

Po nekoliko su puta iznova donosili dvopek i po dva puta 
dijelili kavu, sigurno ne pojimajući, da se može naći još »go- 


spode«, koja su tako zapuštena, tako izgladnjela i podivljala 
kao mi. 

Na drugoj je strani broda bila još jedna isto tolika blago- 
vaonica i tamo se odigraše isti prizori. Koja gospoda nijesu 
dospjela prvi put u dvorane, nestrpljivo su čekala, stojeći u 
dugom redu, dok mi iziđemo. 

Kad smo jeli, pogledali smo oko sebe, pa niza se i osje- 
tili dubok težak bol u dnu duše. 

Sjedjeli smo tu neobrijani, neoprani, zamazani jučeraš- 
njom barom do vrata, puni ušiju, podivljali i ubijeni, a tali- 
janski su nas konobari zdušno, spremno služili i samilosno nas 
motrili, kao što motre čovjeka luđaka, koji je u željeznoj ko- 
šulji — — — 


196 





ZAGLAVAK 


Ovo je djelo napisano u Muro Lucanu, Potenza, u Italiji, od 
ožujka 1916. do lipnja 1917., polako, natenane, prema dnevnim 
bilješkama i svježim neizbrisivim uspomenama brojnih učes- 
nika, koji su međutim doznali, da je dobrovoljac Pero pao u 
bugarsko zarobljeništvo, prepoznat, doveden u Beograd, tamo 
stavljen pred vojni sud i bio strijeljan 7. III. 1916. Dobrovo- 
ljac je Oskar sretno preživio rat, ostao neko vrijeme u vojsci, 
a najzad bio zatvoren i kao »nepouzdan« otpušten ili umi- 
rovljen. 

Bjegunci su iz Prizrena sretno utekli. 

Svi su zarobljenici prevezeni na otok Asinaru (između 
Sardinije i Korzike), da se očiste od ušiju i ostale nečisti. 


Među vojnicima je izbila kolera i pomrlo ih na tisuće i tisuće, 


dok su časnici sretno prošli. 
Na Asinaru smo stigli 19. prosinca 1915. Svršetkom pro- 
sinca 1915. i početkom siječnja 1916. su časnici razmješteni po 
raznim mjestima u Italiji, a vojnici su nešto kasnije prevezeni 
u Francusku. Koliko smo mogli doznati, pošlo ih je iz Srbije 
oko šezdeset, a stiglo u Francusku oko petnaest tisuća. Ostali 
su pomrli. Ako ove brojke možda i nijesu posve točne, razmjer 
će polaznika i preživjelih biti približno točan. 

S tim razjašnjenjem završavamo povijest ovoga Križnog 
Puta, da posluži kao vjerno svjedočanstvo o vremenu, ljuđima 
i raspoloženjima. 

polazak iz Niša. 

Istog dana dolazak u Prokuplje. 
u Kuršumliji. 

u Podujevu. 

u Prištini. 

u Štimlju. 

u Suhoj Rijeci. 

u Prizrenu. 

u Ljum Kuli. 

u Bicanu. 

u Vasijatu (Fšati). 

u Slatini. 

u Peškopeji. 

u Debru. 

u Lukovu. 

u Ohridu. 

u Opancima. 

natrag preko Ohrida u Strugi. 
u Prensu. 

u Đura Hanu. 

u Miraki (ili se možda zove Mirat?!). 
u Elbasanu. 

na nekom groblju pred Pekinjem, 
u Pekinju. 

u Kavaji. 

u Baštovi (ili nekako slično!). 
negdje pred nekim šumarkom. 
u Fijeri-u. 

negdje na rijeci Vojuši. 


na istom mjestu, samo na drugoj obali rijeke. 


negdje pred Valonom. 
ukrcani na parobrod u Valoni. 

Dosad su u »Suvremenoj knjižnici« Matice Hrvatske. 


izašla ova djela: 


Prvo kolo 


. VJEKOSLAV MAJER: Pepić u vremenu i prostoru I, 
. SIDA KOŠUTIĆ: S naših njiva. Roman I. dio. 
. JOZA IVAKIĆ: Slavonija, zemlja plemenita. Izabrane pri- 


povijesti. 


. MILUTIN NEHAJEV: Knjiga eseja. 


5. ANTE KOVAČEVIĆ: Od danas do sutra. Humoreske. 


o 


13. 
14. 
15. 
16. 


17. 
18. 


IVAN GORAN-KOVAČIĆ: Dani gnjeva. Novele. 


Drugo kolo 


. VINKO KRIŠKOVIĆ: Moderni engleski eseji. 

. STJEPAN MIHALIĆ: Knjiga o Mlakaru i drugima. Novele. 
. IVO KOZARČANIN: Sam čovjek. Roman. 

. FRANJO PAVEŠIĆ: Podvoda. Roman. 

. ANTE NEIMAREVIĆ: 1914. Roman. 

. SIDA KOŠUTIĆ: S naših njiva. II .dio. 


Treće kolo 
MILE BUDAK: Ognjište. Roman I. dio. 
MILE BUDAK: Ognjište. Roman II. dio. 
MILE BUDAK: Ognjište. Roman III. dio. 
MILE BUDAK: Ognjište. Roman IV. dio. 
Prvo i drugo izdanje rasprodano. 
ALDOUS HUXLEY: Giocondin posmijeh. Izabrane novele. 
VJEKOSLAV MAJER: Pepić u vremenu i prostoru. II. 


Četvrto kolo , Bo, I Šo do 
19. IVO KOZARČANIN: Tihi putovi, #0 A 
20. ANTON NIZETEO: Nevjesta na otoku. S 
21. RIKARD NIKOLIĆ: Sudbinom vijani. o 
22. MATE ORIŠKOVIĆ: Mejrina krv. E : - 
23. ZLATKO MILKOVIĆ: Buđenje. Roman. BK 


24. MILE BUDAK: Na veliki petak. Pripovijetke. 


Peto kolo Bi. 
25. VJEKOSLAV KALEB: Na kamenju. Novele. 
26. JAKOV SEKULIĆ: Za srećom. 
27. ANTUN BONIFAČIĆ: Paul Valery. 
28. MARA ŠVEL: Šuma i šokci. 
29. JURE PAVIČIĆ: Krčevina. Novele. 
30. ZLATKO MILKOVIĆ: Braća Seljani. 



































































































































